
PSY, MAČKY A MYŠI
Za starých čias si ľudia skrotili všelijaké domáce zvieratá, aby im pomáhali pri práci. Pes bol odjakživa verný svojmu pánovi, poctivo mu slúžil, a preto dostali psy od človeka listinu, písanú na jahňacej koži, že len ony majú právo sprevádzať svojich pánov na cestách, slúžiť im, ako len vedia, a strážiť dom i dvor.
Psy sa tou listinou náramne pýšili a mačky im ju závideli. Nuž zišli sa raz všetky mačky na poradu a uzniesli sa, že psom tú listinu vezmú. Ako rozhodli, tak aj urobili. Vystriehli, kedy sa vzdialil pes, ktorý strážil listinu, ukradli ju a zavliekli do komory medzi staré haraburdie. Tam našla listinu myš, keď si hľadala niečo pod zuby. Hneď bežala za svojimi sestrami a chválila sa, že našla vzácnu vec.
Myši zvolali poradu a rokovali, čo majú robiť, aby im tá listina zostala. Dlho sa nemohli zhodnúť, až konečne najstaršia myš povedala: „Sestry, mne sa zdá, že najlepšie urobíme, keď listinu zjeme, potom nám ju už nikto nevezme!“ To sa všetkým myšiam páčilo, roztrhali kožu, vystrojili hostinu nad hostiny a milú listinu do posledného kúska zjedli.
Po nejakom čase mali psy schôdzu a chceli sa na listinu pozrieť. Pes, ktorý ju strážil, či chcel, či nie, musel sa priznať, že mu mačky listinu ukradli. Psy sa hneď pustili mačiek, aby im listinu dali nazad. Mačky najprv tajili, že o ničom nevedia, ale psy sa im vyhrážali nepriateľstvom, nuž mačky sa uzniesli, že listinu vrátia. Pobrali sa do komory, ale listinu darmo hľadali. Konečne prišlo na um starému kocúrovi, že sa do komory dostali myši, a tak mačky hneď rozkázali myšiam, aby povedali, kde sa podela tá psia listina. Ale myši ju už nemohli vrátiť, lebo ju zjedli. A tak vzniklo veľké nepriateľstvo, ktoré trvá podnes. Pes zazerá na mačku, a kde ju len vidí, skočí za ňou a mačka zasa prenasleduje myši. Preto pes na mačku vrčí a mačka myši ničí.
O PSÍKOVI A MAČIČKE
Bola jedna matka a mala dve dcéry. Jedna sa menovala Katrenka a tá bola jej vlastná, druhá bola nevlastná a volali ju Anička. Matka Aničke nežičila a najradšej by ju bola nevidela už v dome. Anička cítila, že je doma na ťarchu, a raz povedala macoche, že pôjde niekde do služby. Macocha len na to čakala a hneď ju vystrojila na cestu, Zamiesila cesto z čiernej múky, upiekla jej buchtičku a tak ju poslala do sveta.
Anička šla, až prišla na rázcestie. Nevedela, v ktorú stranu sa pustiť, nuž rozviazala batôžok, vzala buchtičku a kotúľala ju pred sebou:
„Guli, guli, guli… láš!
Kamže sa, buchtička, pogúľaš?“

Povedala si, že pôjde, kam sa buchtička zakotúľa.
Buchtička sa skotúľala do jamky pod jabloň, ktorá bola celá machom zarastená. Jabloň prosila Aničku, aby ju očistila, že ju mach dusí. Anička vzala drievko, dala sa do roboty a všetok mach zoškrabala. Jabloň ďakovala a povedala: „Keď ma budeš potrebovať, pomysli si na mňa a ja sa ti odslúžim!“ – „Nemáš za čo ďakovať“ povedala Anička a šla ďalej. Vzala buchtičku a kotúľala ju pred sebou:
„Guli, guli, guli… láš!
Kamže sa, buchtička, pogúľaš?“

Buchtička sa kotúľala cez celý les, kým sa nezastavila pri studničke, ktorá bola plná blata a lístia. Prameň bol zapchatý, nuž prosila studnička Aničku, aby ju vyčistila. Anička si zobula črievice, stiahla pančuchy, vyhádzala blato i lístie a o chvíľu bolo v studničke plno čistej vody. Studnička ďakovala a povedala: „Keď ma budeš potrebovať, pomysli si na mňa a ja sa ti odslúžim.“ – „Nemáš veru za čo ďakovať,“ povedala Anička, natiahla si pančuchy, obula črievice a šla ďalej. Vzala buchtičku a kotúľala ju pred sebou:
„Guli, guli, guli… láš!
Kamže sa, buchtička, pogúľaš?“

Buchtička sa zastavila pri peci, ktorá bola plná popola a hliny, nuž prosila Aničku, aby ju vyčistila. Anička sa hneď pribrala a vyčistila pec tak, že sa hneď do nej mohol chlieb sádzať. Keď odchodila, pec jej ďakovala a volala za ňou: „Keď ma budeš potrebovať, pomysli si na mňa, rada sa ti odslúžim.“ – „Nemáš veru za čo ďakovať,“ povedala Anička a šla ďalej.
Zasa hodila buchtičku na zem a kotúľala ju pred sebou:
„Guli, guli, guli… láš!
Kamže sa, buchtička, pogúľaš?“

Buchtička sa kotúľala cez vysoké hory a zastavila sa v hlbokom údolí na zelenej lúke. Tam stál vraný koník, mal zlatú uzdu, ale bolo na ňom plno prachu a zaschnutého blata. Keď Anička k nemu prišla, koník sa na ňu tak smutne pozrel, že hneď natrhala trávy, namočila ju v potoku, koníčka očistila, suchou trávou poutierala, potom ho pojala za zlatú uzdu a zaviedla ho na dobrú pašu. Vraník sa napásol, veselo zaerdžal a povedal: „Ďakujem ti, že si mi pomohla. Keď ma budeš potrebovať, pomysli si na mňa a ja sa ti odslúžim.“ – „Nemáš veru za čo ďakovať,“ povedala Anička a šla ďalej.
Anička vzala buchtičku, kotúľala ju pred sebou a buchtička sa zastavila pri jednej chalúpke. Anička zaťukala ľahučko na dvere, o chvíľu vyšla starenka a spýtala sa: „Čože tu hľadáš, dievočka, skadeže si prišla?“ Anička rozpovedala, ako odišla z domu a že si hľadá službu. „Nuž tak zostaň u mňa,“ povedala starenka, „budeš mi upratovať, a hlavne budeš opatrovať tuto psíka a mačičku. Ja teraz odídem a ty budeš gazdovať.“ Anička bola rada, že sa dostala do služby, pracovala od rána do noci a opatrovala psíka a mačičku, ako sa patrí. Rozdelila sa s nimi s každým kúskom, zvieratká ju mali rady, a keď sa po čase starenka vrátila do chalúpky, psík i mačička rozprávali, ako sa o nich Anička starala.

Po roku povedala starenka: „Slúžila si mi poctivo, rada ti dám, čo si zaslúžiš, a potom sa môžeš vrátiť domov.“ Zaviedla Aničku na pôjd, otvorila dvere, o ktorých Anička nevedela, a vošla s ňou do komory, kde bolo plno truhiel a truhlíc, obyčajných i vzácnych, prekrásne maľovaných. „Vyber si, Anička, ktorá sa ti páči,“ povedala starenka, „ale smieš ju otvoriť až doma.“ Anička si prezerala truhly, ale vtom sa k nej priplichtili psík s mačičkou a šeptali jej, aby si vzala truhlicu starú, zaprášenú a ošarpanú. Anička ich poslúchla a vybrala si najhoršiu truhlicu. Starenka to videla, ale nepovedala nič, len sa usmiala.
Anička jej zaďakovala, pekne sa rozlúčila, pohladila psíka a mačičku a vydala sa na cestu. Truhlicu niesla na pleciach, ale cítila, že by ďaleko nezašla, lebo truhlica bola veru ťažká. ‚Ach, keby ten vraník tak bol tu,ʻ pomyslela si, ‚ten by mi pomohol a skôr by som došla domov.ʻ Len čo si na neho pomyslela, vraník sa prihnal sťa vietor, zaerdžal a hneď jej povedal, aby truhlicu naložila na neho a tiež si prisadla, že im cesta rýchlejšie ubehne. Anička si ochotne sadla a vraník len klusal a klusal, ale už bol aj hladný a Anička by už tiež bola rada niečo zjedla.
Tu si pomyslela na pec a povedala: „Keby tá pec tak bola tu, tá by sa nám teraz zišla!“ Vtom zbadá za krovím pec, čistú a plnú voňavého chleba. Najedla sa, aj koníkovi dala a šli ďalej. Slnko hrialo, bola veľká horúčava a koníček bol už umorený, hľadal vodu, ale nič nenašiel.
Tu si Anička pomyslela na studničku: „Ach, keby tu niekde bola moja studnička, občerstvila by nás chladnou vodou!“ Vtom už koníček zaerdžal, pustil sa do cvalu a hneď boli pri studničke, napili sa čerstvej vody, oddýchli si a šli ďalej.
Prešli veľký kus cesty, koník bol už celý spenený, bolo mu teplo a zasa hľadal vodu, ale kde nič, tu nič. Anička si pomyslela, keby tak jej jabloň bola tu, že by im dala pár jabĺčok. Len čo jej to prišlo na um, už zbadala pred sebou jabloň, obsypanú červenými jablkami. Natrhala si ich, najedla sa, nakŕmila koníčka a šli ďalej.
Keď prišla k chalúpke, kde bývala macocha s Katrenkou, kohút vyletel na strechu a zakikiríkal: „Kikirikí! Ide domov naša dcéra, vezie truhlu zlata, striebra!“ Anička zložila truhlicu, zaďakovala vraníkovi, koník veselo zaerdžal a uháňal preč.
Anička vošla do svetlice a pozdravila sa macoche i nevlastnej sestre Katrenke a rozpovedala, ako si našla službu a ako sa jej vodilo po ceste aj u starenky. Potom otvorila truhlicu a len teraz videla, prečo bola taká ťažká: bolo v nej samé zlato a drahé kamene. Anička sa radovala, ale macocha a Katrenka nemohli ani prehovoriť, čo sa tak dusili od závisti.
Anička nebola pyšná ani lakomá, zabudla, ako ju macocha vypšikala z domu, a zo svojho bohatstva obdarovala macochu i Katrenku. Celá dedina sa chodila do chalupy dívať, všade rozprávali o Aničke a o krátky čas si ju odviedol zámožný mlynár zo susednej dediny, poriadny mládenec. Dobre sa vydala a žili si spokojne.
Macocha jej závidela šťastie a zaumienila si, že pošle aj svoju Katrenku na skusy do sveta, aby si priniesla bohatstvo. Upiekla jej buchtičku z najbelšej múky, vystrojila ju ako kráľovnú a poslala ju do sveta.
Katrenka šla, ako jej povedala Anička. Prišla na krížne cesty, vzala buchtičku a kotúľala ju pred sebou:
„Guli, guli, guli… láš!
Kamže sa, buchtička, pogúľaš?“
Buchtička sa skotúľala k jabloni a tá bola už zasa obrastená machom, nuž prosila Katrenku, aby ju očistila. Ale Katrenke bolo teplo, nechcelo sa jej robiť, zamračila sa a šla ďalej.
Vzala buchtičku a kotúľala ju pred sebou:
„Guli, guli, guli… láš!

Kamže sa, buchtička, pogúľaš?“

Buchtička sa zastavila pri studničke, potom pri peci a pri koníkovi, ale pyšná Katrenka bola ako hluchá, len dvíhala nos dohora, odvracala sa a nikomu nepomohla.
Konečne prišla k chalúpke a zaťukala. O chvíľu sa ukázala vo dverách starenka a pýtala sa jej, kam ide. Katrenka povedala, že si hľadá nejakú prácu, a prosila starenku, aby ju vzala do služby. „Nuž dobre,“ povedala starenka, „len poď ďalej, môžeš namiesto mňa gazdovať, ja teraz na jar odídem, a ak budeš dobrá, dobre sa ti odmením!“ Potom starenka zaviedla Katrenku do svetlice, ukázala jej, čo kde stojí a leží, prikázala, aby dobre opatrovala psíka a mačičku, a odišla.
Katrenka bola sama v chalúpke. Mala na starosti gazdovstvo, ale myslela si, že môže robiť, čo chce. Pripravovala si najlepšie jedlá, ale o mačičku a psíka nedbala. Tým dávala len najhoršie zvyšky. Starenka bola preč celú jar, až raz v lete za včasného rána sa vrátila. Hneď pobádala, že Katrenka zle gazdovala a že bola lenivá a maškrtná. Nepovedala ani slova, len druhého dňa zavolala Katrenku: „Slúžila si mi, ale teraz cez leto už nikoho nepotrebujem, dám ti odmenu, akú si zaslúžiš, a môžeš ísť domov k matke!“

Zaviedla Katrenku na pôjd, otvorila dvere, o ktorých Katrenka nevedela, vošla s ňou do komôrky, ukázala jej truhly truhlice, dovolila jej, aby si jednu vybrala, ale povedala, že ju smie otvoriť až doma. Katrenka nevedela, akú truhlu si má vybrať. Dívala sa na psíka a na mačičku, ktorí prišli za starenkou na pôjd, pýtala si od nich radu, ale tí jej povedali:

„Sama jedla, sama pila,
sama sebe poradila.“

Musela si teda vybrať sama, nuž vzala si veľkú, prekrásne maľovanú truhlu, vyložila si ju na plece, so starenkou sa len tak napochytre rozlúčila, psíka a mačičky si ani nevšimla a len sa náhlila, aby čím skôr bola doma a mohla povyberať z truhly zlato a drahé kamene. Vedela, že jej truhla je väčšia ako truhlica, ktorú si priniesla Anička, nuž vravela si cestou: „Hehe, Anička, mne sa ušlo niečo lepšie ako tebe!“

Chvíľu šla, ale truhla bola ťažká a slnko pripekalo, nuž chcela si na zelenej lúke odpočinúť: vtom pribehol koníček a tak do nej dobiedzal, že schytila truhlu a utekala z lúky ozlomkrky. Celá zmorená prišla k peci, sadla si tam, ale vtom sa začal valiť dym, len-len že sa nezadusila. Pochytila truhlu a šla ďalej, až prišla ku studničke. Kľakla si, chcela sa napiť, ale voda sa stratila, a keď vstala, pošmykla sa na mokrej tráve a tak sa udrela o truhlu, že sa rozplakala. Nohy ju boleli, bola ako dolámaná, sotva sa vliekla. Konečne prišla k jabloni. Chcela si oddýchnuť v tieni, a ako sedela pod jabloňou, videla, že sa jabĺčka už červenajú. Vyšla na jabloň, ale vetvy sa pred ňou zdvihli do výšky, takže nemohla nič odtrhnúť, a ako sa naťahovala, zošuchla sa jej noha a Katrenka spadla rovno na truhlu. Tak sa udrela, že mala po tele plno modrín, a noha ju tiež bolela, nuž ledva dokrivkala domov.
Pred chalupou sedela matka, zďaleka zbadala Katrenku a hneď jej bežala naproti. Pomohla jej niesť truhlu a už sa obidve tešili, že budú mať viac bohatstva ako Anička. Kohút vyletel na hrebeň strechy a zakikiríkal: „Kikirikí! Naša dcéra už je tuhľa, šťúrov, hadov plná truhla!“ 
Katrenka s matkou si kikiríkania ani nevšimli, zaniesli truhlu do komory, postavili ju na zem a zodvihli vrcheň. Po zlate a po drahých kameňoch nebolo ani pamiatky, truhla bola plná hadov a šťúrov, syčalo to a rozliezalo sa to z truhly, takže Katrenka s matkou vyskočili z komory, buchli dvermi, schytili napochytre akési šaty a s hrôzou utekali z chalupy. Do dediny sa už nevrátili a nikto nevedel, čo sa s nimi stalo. Chalupa potom zhorela a zostala z nej len kopa popola. 
ČARODEJNÁ KAPSA
Bol jeden kráľ a ten mal syna, keď synovi šlo na štyriadvadsiaty rok, otec si ho zavolal a povedal mu: „Dieťa moje, som už starý, odovzdávam ti kráľovstvo a panuj sám!“ Syn bozkal otcovi ruku a povedal: „Otec môj, to ja od vás nežiadam; rád by som ísť ešte na niekoľko rokov do sveta, aby som videl, ako ľudia žijú, a aby som sa vrátil domov skúsenejší!“ Otec mu to dovolil, ale keď sa lúčili, plakal a povedal: „Ktovie, syn môj, čo bude so mnou, kým sa vrátiš!“ Syn ho tešil, rozlúčil sa a vydal sa na cestu.
Dlho bol vo svete, všeličo skúsil, až sa dostal k jednému horárovi a prosil, aby ho vzal do služby. Horár mu vravel: „Jedného pomocníka už mám, ale môžeš tu zostať, budete mať obaja práce dosť, lebo mám veľký lán lesa. Pol roka ti potrvá, kým ho poprechodíš! Zajtra pôjdem na obchôdzku, môžeš ísť hneď so mnou a trochu si to poobzeráš!“ Ráno si každý vzal pušku, nabrali si plné torby jedla a vydali sa na cestu.
Keď prišli do starého lesa, princ rozvažoval, ako by sa horárovi stratil, aby mohol chodiť po lesoch sám. Podarilo sa mu to, zašiel do húštiny a chodil celý deň po lese. Zablúdil a dostal sa na čistinu. Tam sedel pod stromom veľký, krásny chrt, a keď princa zbadal, vyskočil, utekal k nemu, dal sa pohladiť a povedal ľudským hlasom: „Dlho už na teba čakám, pôjdem s tebou!“ Princ bol rád a povedal chrtovi: „Zablúdil som, hladný som a neviem ani, kde budeme nocovať.“

Chrt sa poobzeral a povedal: „Pán môj, pôjdem uloviť laň a ty zatiaľ naklaď veľký oheň, upečieme si zverinu a budeme mať dobrú večeru!“ Princ tesákom nasekal suchých konárov, nakládol vatru a chrt šiel poľovať. Ulovil laň, ale bola ťažká, nemohol ju dotiahnuť k ohňu, i pribehol k pánovi a povedal: „Pán môj, poď, je to veľké zviera, pomôž mi tú laň dotiahnuť k ohňu.“

Princ mu pomohol, rozštvrtil laň a hneď ju piekli. Upiekli polovicu, princ rozkrájal mäso, dal chrtovi, potom sa sám najedol a upiekol druhú polovicu. Nechal ju cez noc vychladnúť, ráno ju dal do kapsy a šli ďalej. Les bol taký veľký, že jazdec na koni z neho nevyšiel ani za deň. Zasa blúdili a museli zostať druhú noc v lese. Jedla mali ešte dosť, ale princ by sa bol rád dostal z lesa, nuž vyliezol na vysoký strom a poobzeral sa vôkol. Naraz zočil svetlo, akoby v nejakej chalúpke, nuž povedal chrtovi: „Poďme za tým svetlom, možno tam dostaneme nocľah a ráno nás niekto vyvedie z lesa von, lebo tam iste budú ľudia, ktorí sa v týchto lesoch vyznajú!“

Chrt napomínal pána, že v lesných chalúpkach bývajú zlí ľudia, ale princ nedbal a šiel rovno k chalúpke. Zaklopal, otvorila im stará babka a hneď princa privítala: „Ako si sa dostal do tejto samoty? Škoda ťa je, veď si ešte mladý, ale myslím, že stadeto živý neodídeš!“ Princ sa zarazil a povedal: „Prepánaboha, azda len sa to neskončí tak zle, ako hovoríte, starenka! Veď ja som len horárov pomocník, peňazí nemám a chodím po týchto lesoch, ako mi pán horár prikázal! Veď viete, služba je služba, keby pán zbadal, že som nedbanlivý, vyhnal by ma a som bez chleba!“

Babka pokyvkávala hlavou, vzdychala, potom priniesla večeru a povedala: „Tak sa aspoň najedz, ale čo bude s tebou ďalej, neviem!“ O jedenástej hodine sa ozvali hlasy, niekto zabúchal na dvere a do miestnosti vtrhlo dvanásť zbojníkov. Kapitán sa hneď oboril na mládenca, ako sa dostal do ich chalupy a čo tam chce. Princ sa nebál, priskočil k stene, namieril pušku a povedal: „Zablúdil som a dostal som sa k vám náhodou! Je vás viac, ale ja sa nedám!“ Zavolal chrta, ten skočil a postavil sa vedľa neho.
Zbojnícky kapitán sa zasmial a povedal: „Je nás dvanásť, keby som chcel, bolo by za chvíľku po tebe, ale páčiš sa mi, holobriadok, že si sa nedal! Zostaň medzi nami a sadni si za stôl, napijeme sa!“ Večerali, pili a po polnoci povedal kapitán: „Chlapci, musíme sa pobrať, máme dlhú cestu pred sebou! A ty,“ obrátil sa na princa, „zostaň zatiaľ v chalupe, všetko daj do poriadku a dones z lesa nejakú zverinu, aby sme mali dobrú večeru!“

Keď zbojníci odišli, princ si ľahol, vyspal sa, ráno mu babka dala raňajky a princ sa tváril, že upratuje, ale zatiaľ si prezeral chalupu. V jednej komôrke viseli na paroží tri kapsy, všetky tri rovnaké, len na jednej vzadu bol nápis: „Ak zaklopeš na mňa, vyskočí zo mňa toľko vojakov, koľko len budeš chcieť!“ Princ dlho nerozmýšľal, strhol kapsu, zavesil tam svoju, vrátil sa do izby, zavolal chrta a povedal babke, že pôjde do lesa na zverinu.
V húštine za chalupou zaklopal na kapsu a hneď pred ním stáli štyria husári, poklonili sa a spýtali sa: „Čo rozkáže náš pán?“ – „Vyveďte ma z tohto lesa,“ povedal princ. Princ prisadol si na koňa k jednému husárovi a šli cestou-necestou skoro celý deň, až sa dostali na hradskú. Princ zoskočil z koňa, povypytoval sa husárov na cestu do kráľovského mesta, zaďakoval im, zaklopal na kapsu a vojaci sa stratili.
Šiel s chrtom po hradskej celú noc a ráno sa dostali do mesta, kde mal princov otec kráľovský zámok. Princ si zašiel do krčmy, rozkázal si jesť a piť, nakŕmil chrta, potom sa najedol sám a odpočíval. Zavolal si krčmára a spýtal sa ho, čo je u nich nového. Krčmár povedal: „Vidím, že ste zďaleka, lebo neviete, čo sa u nás stalo! Mali sme dobrého kráľa, mal jediného syna a ten šiel na skusy do sveta. Kráľ bol sám a dvaja susední králi si zavolali čarodejníka, nášho kráľa premohli a teraz tu panujú s tým čarodejníkom. Starý kráľ je ich sluhom, opatruje im kuratá, holuby a zametá zámocký dvor!“

Princ sa rozplakal, keď počul, čo sa s otcom stalo. Krčmár sa čudoval a spýtal sa: „Čože tak plačete nad kráľom, je to azda váš príbuzný?“ – „Nie je,“ povedal princ, „len rozprávajte ďalej!“ – „Čože mám rozprávať,“ povedal krčmár, „s nami so všetkými je zle, čarodejník nás trápi, králi rozhadzujú peniaze, a ak majú truhly prázdne, predávajú, čo kde vidia. Je to trápenie,“ nariekal krčmár.
Princ zaplatil, vzal kapsu, zavolal chrta a šli do mesta. Zastal pred kráľovským zámkom, zaklopal na kapsu a hneď tu boli štyria husári. Princ im rozkázal, aby klopali na kapsu, kým nevyskočí posledný vojak. Husári klopali, až im prsty brneli, po celom meste sa hromadilo vojsko, naposledy vyšiel veľký bradatý husár, poklonil sa princovi, spýtal sa, čo rozkáže, a povedal, že šesťdesiat rokov nebol na božom svete. Princ mu rozkázal, aby dal vojsko do poriadku a povedal: „Starého kráľa a oboch cudzích kráľov i s čarodejníkom privediete na priestranstvo pred kráľovský zámok!“

Starý kráľ rád šiel s husármi, ale tí dvaja cudzí sa bránili, mali svoje vojsko a strhla sa bitka. Čarodejník im pomáhal, ale princových husárov bolo toľko, že to všetko rozohnali a posekali. Princ mal chrta pri sebe, vykročil proti tým dvom cudzím kráľom a jedného hneď zrazil na zem, ale druhý tasil meč a s princom bolo zle. Vtom skočil chrt, chytil cudzieho kráľa za ruku, strhol ho z koňa a husári ho rozšliapali. Ten bradatý husár bojoval s čarodejníkom, a keď dýchol na neho, hneď vyšľahol oheň a čarodejník zhorel ako suchá trieska.

Keď sa boj skončil, princ dal doniesť korunu, ktorú nosieval jeho otec a ktorú mu cudzí králi vzali. Priniesli korunu na vankúši, princ ju vzal, kľakol pred otcom a odovzdal mu ju. Starý kráľ plakal od radosti, objímal syna a hneď ho vyhlásil za svojho nástupcu.
Obaja cudzí králi boli mŕtvi, a tak sa princ stal kráľom vo všetkých troch krajinách. Otec mu sprvoti radil a hlavne ho napomínal, aby bol spravodlivý, sporivý a zbytočne neutrácal na kratochvíle. Mladý kráľ sa staral, aby v jeho krajinách bol poriadok a spokojnosť, a všetci ľudia ho mali radi. Chrta, ktorý mu zachránil život, rozkázal opatrovať ako oko v hlave. Raz sa mu chrt prihovoril ľudským hlasom: „Teraz ma už nepotrebuješ, mohol by si i mne urobiť dobrú službu! Vezmi šabľu a zotni mi hlavu!“ Kráľ nechcel o tom ani počuť, ale keď chrt ustavične prosil, odťal mu hlavu a miesto chrta stál pred ním krásny mladý princ, ktorého zaklial ten starý čarodejník, čo zhorel. Kráľ si princa vzal za brata, dal mu jedno kráľovstvo a panovali v láske a svornosti až do smrti.
MLYNÁRSKY TOVARIŠ A TRI BOCIANY
Na jednom potoku stál mlyn, ale ľudia sa mu vyhýbali, lebo mlynár bol čarodejník. Zaklial tri princezné, premenil ich na bociany a mal ich neprestajne zavreté v chlieviku.
Raz prišiel do mlyna mladý potulný mlynársky tovariš. Mlynár mu kázal, aby niečo opravil, a tu hneď zbadal, že sa šuhaj dobre vyzná v zámočníctve. Zapáčil sa mu, a preto mu raz povedal: „Som tu sám, keby si chcel, mohol by si u mňa zostať za tovariša!“ – „Súhlasím, pán otec,“ povedal tovariš, „zostanem, veď ma to plahočenie po mlynoch už omrzelo!“

Mlynár ukázal tovarišovi tri bociany a povedal: „Tieto bociany budeš kŕmiť a opatrovať, ale to ti hovorím, ak ti niektorý uletí, budeš o hlavu kratší!“

Tovariš kŕmil bociany, staral sa o ne, čistil im chlievik a denne im dával čerstvú vodu. Mal ich rád, zaobchádzal s nimi pekne, a ak mal nejaké lepšie jedlo, rozdelil sa s nimi rovnakým dielom. Bociany si na neho privykli, chodili za ním ako psíčatá, a keď niekedy zostal dlhšie v meste a neprichodil do chlievika, boli smutné a nemohli sa ho dočkať.

Raz vošiel tovariš do chlievika a chcel bociany nakŕmiť. Jeden z nich prehovoril ľudským hlasom: „Šuhajko, mohol by si nás vyslobodiť a pomohol by si nám i sebe!“ Tovariša to prekvapilo, akoby z čista-jasna udrel hrom, ale hneď sa spamätal a spýtal sa bociana, čo by mal robiť. „Pusť jedného z nás von,“ povedal bocian, „a nič sa neboj, o ostatné sa už postaráme my!“

Tovariš si pamätal, čo mu mlynár povedal, ale i tak otvoril chlievik a jeden bocian uletel. Len čo to mlynár zbadal, pribehol a sekerou odťal tovarišovi hlavu. Bocian, ktorého tovariš pustil, krúžil nad mlynom. Keď videl, čo sa stalo, priniesol v zobáku ratolesť, položil ju na tovarišovo telo a tu hlava sama priskočila ku krku a rana sa zrástla. Tovariš vstal zdravý a veselý ako inokedy, nakŕmil teraz už len dva bociany a na poludnie prišiel na obed, akoby sa nič nestalo.
Mlynár sa začudoval, pozeral na tovariša a povedal: „Ako vidím, vieš toho viac, ako do kaše dúchať! Rozumieš sa do remesla, ani som sa nenazdal, ale daj si pozor! Ak pustíš ešte jedného z tých dvoch bocianov, odseknem ti ruky a nohy!“ Tovariš ani nemukol, ale na druhý deň už zabudol na mlynárovu hrozbu, a keď druhý bocian pekne poprosil, aby ho vyslobodil, otvoril mu chlievik a bociana pustil.
Vtom pribehol mlynár s toporom, zhodil tovariša na zem, ruky i nohy mu poodtínal a nechal ho na dvore. Bocian, ktorého tovariš oslobodil, krúžil nad dvorom, potom sa spustil dolu a položil tovarišovi na ruky i nohy akési bylinky: hneď mu zasa všetko prirástlo a bol chlapík ako predtým.
Vstal a šiel rovno do mlynice. Mlynár sa zľakol, keď ho videl živého a zdravého, a povedal: „Neprerastieš mi ty cez hlavu! Dva razy sa ti pošťastilo, ale ak vypustíš i posledného bociana, vytrhnem ti srdce a zavesím ho na žrď havranom napospas!“ Druhého dňa šiel tovariš kŕmiť bociana a rozpovedal mu, ako sa mu mlynár vyhrážal. Bocian povedal: „Neboj sa o svoj život, ja ti už pomôžem; ak ma pustíš, budeme všetci šťastní, ty budeš kraľovať s nami a nič zlého sa ti neprihodí.“ Tovariš pohladil bociana, pustil ho, ale mlynár to zbadal, pribehol a trhal si vlasy. Preklínal tovariša, zabil ho sekerou, vytrhol mu srdce a zavesil ho na žrď.
Tretí bocian zletel až na žrď, chytil srdce do zobáka, položil ho na tovariša a odletel. O chvíľu sa vrátil, doniesol v zobáku v orechovej škrupinke niekoľko kvapiek živej vody, pokropil tovarišovo telo a mládenec ožil a bol zdravý ako predtým. Vyskočil a bežal do mlynice, ale mlynár sa tak náramne zľakol, že začal mečať ako starý cap. Chcel utiecť, ale zrazu spadol a bolo po ňom.
Tovariš stál vo dvore a rozvažoval, čo má robiť, ale vtom prileteli k nemu tri bociany, ďakovali mu a prvý povedal: „Najťažšiu úlohu si šťastne splnil, zbavil si nás nášho nepriateľa. Pomôž nám ešte a sprav, o čo ťa poprosíme!“ Tovariš povedal, že im rád pomôže, aby mu len povedali ako.
Prvý bocian povedal: „Nalej do kotla vody, naklaď pod ním ohňa, a keď bude voda vrieť, hoď nás všetky tri do kotla!“ Tovariš najprv nechcel o tom ani počuť, ale keď bociany neprestávali prosiť, spravil, ako mu povedali. Bolo mu ich ľúto, šiel za mlyn, a len čo si sadol pod strom, tvrdo zaspal.
Dlho spal, a keď sa zobudil, našiel sa v krásnom krištáľovom paláci, sluhovia stáli okolo neho a hneď sa pýtali: „Čím ti môžeme poslúžiť, pán náš?“ Tovariš neriekol ani slova, lebo si myslel, že sa mu to len sníva. Zrazu sa otvorili dvere, do komnaty vošli tri princezné, poklonili sa mu a povedali: „Sme tvoje bociany a ďakujeme ti, že si nás vyslobodil. Ktorú z nás si vyberieš za ženu?“ Tovariš si vyvolil najmladšiu, najkrajšiu zo všetkých, a dve staršie princezné rozkázali vystrojiť svadbu, akú ešte svet nevidel. Tovariš žil so svojou ženou v láske a svornosti, a ak neumreli, kraľujú podnes.
O ČARODEJNÍKOVI
Jeden kráľ mal troch synov a dcéru, ktorá bola veľmi krásna, ale pyšná. Kráľ ochorel, a keď už cítil, že sa neuzdraví, rozdelil synom kráľovstvo na tri diely a dcére poručil kráľovské veno.
Keď otec umrel, synovia sa rozdelili, ako otec prikázal, a princezná zostala na otcovskom zámku. Najstarší princ raz pozval sestru i oboch mladších bratov do svojich veľkých lesov na poľovačku. Prišlo aj plno vznešených pánov, a keď hlavný lesník dal znamenie, sluhovia pripravili panstvu kone. Princezná vyšla zo zámku, a keď videla koňa, ktorého jej vyviedli, nahnevala sa a povedala, že na takom úbohom koni nepôjde. Bratia jej dohovárali, aby si len všimla, že kôň je naozaj pekný, ale princezná nechcela o ňom ani počuť.
Vtom pribehol sluha, že v stajni je ešte jeden kôň taký krásny, akého ešte nikdy nevidel. Vyviedol ho a všetci sa čudovali nielen koňovi, ale i drahocennému sedlu a celému postroju. Princezná hneď povedala, že na tom koni pôjde. Len čo si sadla do sedla, kôň sa vzopäl, letel ako vták a o chvíľu zmizol, akoby sa do zeme prepadol. Uháňal cestou-necestou, zaniesol princeznú do pustých skál hlboko v lesoch a zastavil sa pred starým hradom.
Tu sa kôň premenil na strašného, škaredého muža a povedal princeznej: „Som čarodejník, tu je môj hrad a teba som si vybral za nevestu.“ Princezná sa na škaredého čarodejníka ani nepozrela, pyšne mu odpovedala a chcela odísť.
Čarodejník sa nahneval, chytil ju, zavliekol do jednej zo svojich izieb a kričal: „Veď ty so mnou budeš inakšie hovoriť! Hneď mi sľúbiš, že si ma vezmeš za muža!“ – „Toho sa nedočkáš,“ povedala princezná, „radšej by som hneď umrela, ako by som si mala vziať za muža takú ohavu ohavskú.“ – „Nosíš hlavu vysoko, si náramne pyšná,“ povedal zahanbený čarodejník nahnevane, „keď som sa premenil na koňa, to som sa ti páčil, a teraz, keď mám ľudskú podobu, hovoríš, že som ohava ohavská, ale nevieš, že tvoj život i život tvojich bratov a ich krajín sú v mojich rukách! Odo dneška si mojou otrokyňou a z môjho hradu živá neodídeš! Budeš tu zavretá a tvojich bratov bude stíhať trest tak dlho, kým sa nestaneš mojou ženou!“

Princezná sa nezľakla a zaprisahala sa, že si čarodejníka za muža nikdy nevezme, i keby sa pomstil jej i jej bratom. Čarodejník sa škodoradostne usmial a povedal: „Uvidíme, ako dlho to vydržíš! Zostaneš na hrade a tvojho najstaršieho brata premením na medveďa, prostredného na orla, najmladšieho na rybu; krajina najstaršieho premení sa na divý les, prostredný bude lietať nad pustými skalami, najmladšiemu urobím z jeho krajiny jazero a hrad bude mať pod vodou. Viem, že tvoji bratia nemôžu za tvoju tvrdohlavosť, a preto im dovolím, aby každý z nich mohol byť vždy sedem dní človekom a sedem dní zvieraťom!“

Potom čarodejník zavrel princeznú na hrade, zaklial jej bratov a odišiel. Z času na čas sa vracal, vypytoval sa princeznej, či trvá na svojom, ale princezná s ním neprehovorila ani slova.
V susedstve zakliatych krajín tých troch princov žil kráľ, ktorý mal syna a tri dcéry. Rád robieval hostiny a turnaje, rozhadzoval peniaze na kratochvíle, a preto mával niekedy prázdnu pokladnicu. Keď bol na mizine, žil nejaký čas v ústraní a bývaval celý deň v lesoch na love.
A tak raz si kráľ vyšiel na poľovačku a dostal sa až do lesov susedného kráľovstva. Naraz vyskočil z húštiny veľký medveď a prehovoril ľudským hlasom: „Človeče smelý, ako si sa opovážil vojsť do môjho lesa? Ak chceš stadeto odísť živý, dáš mi svoju najstaršiu dcéru za ženu. Prídem si po ňu a dám ti za ňu toľkom dukátov a toľko najdrahších kameňov, koľko len unesieš!“

Kráľ sa zľakol, ale keď počul o zlate a o drahých kameňoch, hneď sa mu myseľ vyjasnila a sľúbil medveďovi dcéru. Šiel s ním k starému dutému dubu, nabrali si tam toľko zlata i drahých kameňov, že ledva šiel, a vrátil sa domov až za tmy, aby služobníctvo nevidelo, čo nesie. O stretnutí s medveďom sa nikomu nezmienil, ale prikázal strážcovi na veži, aby zavrel bránu a nespúšťal hradný most, mysliac, že sa medveď na hrad nedostane.
O niekoľko dní prišiel k hradu krásny mládenec v nádhernom obleku a mal koč z číreho striebra: most sa sám spustil, brána sa otvorila, mládenec vošiel do hradu, vzal si sľúbenú nevestu a ušiel. Kráľovná plakala, že nemohla najstaršej dcére ani svadbu vystrojiť, že jej ženích dcéru skoro ukradol. Ale kráľ mal dosť peňazí, a preto si nelámal hlavu nad tým, čo sa stalo.
Povolal všetko okolité panstvo, chodievali na lov, hodovali a kráľ rozhadzoval peniaze plným priehrštím. O niekoľko mesiacov bola pokladnica prázdna a na hrade bolo zasa ticho. Raz si kráľ vyšiel včasráno na lov, ale nemal šťastia, nuž chodil po lesoch, až sa dostal do pustých skál. Zrazu k nemu priletel velikánsky orol a prehovoril ľudským hlasom: „Človeče smelý, ako si sa opovážil prísť do mojich skál? Ak chceš stadeto živý odísť, dáš mi svoju prostrednú dcéru za ženu. Prídem si po ňu a dám ti toľko zlata i najdrahších kameňov, koľko len unesieš!“

Kráľ si predstavil, koľko si priniesol od medveďa, a hneď sľúbil orlovi, že mu dcéru dá. Orol letel nízko nad ním, ukazoval mu cestu a zaviedol ho do jaskyne, kde si kráľ nabral toľko zlata a drahých kameňov, že sa pod nimi až prehýnal. Veselý sa vrátil domov, nikomu nič nepovedal, ale predsa len rozkázal, aby zdvihli mosty, zavreli bránu i okná na hrade, a myslel si, že sa orol na hrad nedostane. O niekoľko dní prišiel švárny mládenec v nádhernom odeve a voz mal z číreho striebra. Most sa sám spustil, brána sa otvorila, mládenec vošiel do hradu, vzal si sľúbenú princeznú a ušiel. Stará kráľovná nariekala ešte viac ako pri najstaršej dcére, ale kráľ bol spokojný, že má dosť peňazí, a vôbec sa nad tým netrápil, že neodbavili svadbu podľa obyčaje.
Kráľ mal plnú pokladnicu a na hrade bolo zasa živo. Hostia chodievali s kráľom po lovoch, každý deň bola hostina, v hodovnej sieni bolo na stole neprestajne plno najvzácnejších jedál, a keď niekto z hostí prišiel, jedol a pil do sýtosti. O krátky čas bol kráľ zasa na mizine, a tak sa začal znova uskromňovať, hostí nepozýval a chodil po lesoch.
Raz sa mu zažiadalo rýb, zašiel si k rieke, ale nič nechytil. Šiel po prúde ďalej, až sa dostal k veľkému jazeru. Len čo hodil udicu do vody, vyplával na hladinu ohromný sumec a prehovoril ľudským hlasom: „Človeče smelý, ako sa opovažuješ chytať ryby v mojom jazere? Ak nechceš, aby som ťa stiahol do hlbín, sľúb mi svoju najmladšiu dcéru za ženu! Prídem si po ňu sám a prinesiem ti veľký kus zlata!“ Kráľ dcéru sľúbil, ale sumec sa ponoril do vody, zlata mu nedal, a tak kráľ prišiel domov veľmi smutný.
Niekoľko dní chodil po záhrade a najmladšia dcéra si tam šila šaty. Kde sa vzal, tu sa vzal, zrazu stál pred ňou krásny mládenec, oblečený ako princ. Princezná sa naľakala, skryla sa za ker, ale mládenec priskočil k nej, schytil ju do náručia a utiekol. Princezná vykríkla, ale otec zočil už len jej šaty a neďaleko kra ležal veľký kus zlata. Kráľ si zlato vzal a bol rád, že má zasa peniaze, ale kráľovná nariekala, že stratila všetky tri dcéry a že ani nevie, čo sa s nimi stalo. Kráľ síce žene dohováral, lenže i jeho trápili výčitky svedomia, keď si pomyslel, ako ľahkomyseľne sa zbavil vlastných detí. Ochorel, bolo mu horšie a horšie, preto zvolal kráľovskú radu a odovzdal svojmu synovi kráľovstvo. Pred smrťou si ešte zavolal syna a rozpovedal mu, čo sa pred niekoľkými rokmi stalo s pyšnou dcérou susedného kráľa a s jej bratmi, že sa všetci stratili a že ich asi niekto zaklial. Prosil syna, aby nezabudol, že sa mu stratili tri sestry, a aby ich vyslobodil.
Mladý kráľ pochoval otca a onedlho po pohrebe odišiel za hranice svojej krajiny a tak sa dostal do veľkých lesov susedného kráľovstva. Hľadal sestry, ale nenašiel ich. Raz prišiel k veľkej skale a videl tam vchod do jaskyne. Vošiel dnu a v jaskyni videl krásnu paniu, ktorá sa hrala s tromi medvieďatkami.
„Nešťastný človeče,“ volala pani, „ako si sa dostal do týchto končín? Môj muž medveď príde o chvíľu domov a roztrhá ťa.“ Kráľ hľadel na paniu a zrazu videl na jej ruke prsteň, ktorý jej kedysi sám daroval. Videl, že je to jeho sestra, objal ju a povedal: „Sestrička drahá, som rád, že som ťa našiel! Ako si sa dostala do tejto jaskyne?“ Sestra mu všetko rozpovedala a chytro ho skryla pred svojím mužom.
O chvíľu prišiel medveď a hneď zaňuchal, že v jaskyni je cudzí človek. Pani ho prosila: „Nehnevaj sa, muž môj, mám tu brata, počkaj chvíľu, dnes sa staneš človekom a potom brata uvidíš!“ Práve toho dňa sa medveď premenil na sedem dní na človeka. Podišiel k švagrovi, pohostil ho, dlho sa rozprávali, pri lúčení mu dal tri medvedie chlpy a povedal: „Dobre si ich schovaj, a keď ti bude zle, vezmi si ich do ruky, pomysli si na mňa a ja ti prídem na pomoc!“

Srdečnými slovami sa kráľ rozlúčil so švagrom medveďom a šiel ďalej. Dostal sa do pustých skál a na veľkom kameni našiel krásnu paniu, ktorá sa hrala s tromi orlíčatami. Pozrel na ňu a po znamienku pod ľavým okom poznal v nej svoju prostrednú sestru. Pozdravili sa, sestra mu vyrozprávala, ako sa ta dostala, a ukryla ho, aby ho jej muž orol hneď nenašiel. Orol priletel večierkom domov a zbadal, že je u nich cudzí človek. Žena ho prosila, aby počkal, kým sa z orla premení na princa, že mu potom brata ukáže. Na druhý deň sa orol prebudil ako krásny princ. Privítal švagra, pohostil ho a na rozlúčku mu dal tri orlie perá. „Dobre si ich schovaj,“ povedal švagor, „keď ti bude najhoršie, vezmi si ich do ruky, pomysli si na mňa a ja ti priletím na pomoc!“

Veselo odchodil kráľ od orla, lebo dúfal, že nájde i tretiu sestru. Prišiel k veľkému jazeru a chcel na brehu prenocovať. Odrezal si prút, pripravil si udicu a hľadal vhodné miesto, aby si nachytal rýb. V jednej zátočine videl hneď pri brehu akýsi komín. Bolo mu to čudné, chcel vedieť, čo je tam, nuž vliezol dnu a tu videl, že komín vedie do akejsi temnej chodby. Na konci chodby bolo svetlo, nuž šiel za ním a dostal sa na priestranstvo, kde bol piesok a uprostred jazierko. Na kameni pri vode sedela mladá pani, mala v ruke prútik a hrala sa s tromi mladými sumcami, ktoré sa naháňali v priehlbine a podchvíľou sa veselo vyhadzovali nad hladinu.
„Nešťastný človeče,“ volala pani, „ako si sa dostal až sem do pod jazernej krajiny? Môj muž sumec príde o chvíľu domov a vtiahne ťa niekde do hlbín!“ Mladý kráľ pozrel na paniu a podľa, zlatých vlasov poznal svoju najmladšiu sestru. Objal ju a povedal: „Sestrička drahá, konečne som i teba našiel, už vás mám všetky tri! Ako si sa dostala až do tejto krajiny?“ Sestra mu všetko vyrozprávala, ale potom ho ukryla, aby ho jej muž nenašiel. O chvíľu sa vrátil sumec, zbadal, že je u nich niekto cudzí, a žena mu riekla, že prišiel jej brat. Druhého dňa sa ryba premenila na princa, princ pozdravil švagra, pohostil ho, a keď sa s ním lúčil, dal mu tri malé kamienky so slovami: „Dobre si ich schovaj, a keď ti bude najhoršie, vezmi si ich do ruky, pomysli si na mňa a ja ti prídem na pomoc!“

Kráľ sa vrátil cez chodbu a komín na breh jazera a vydal sa na cestu. Od švagrov počul, že majú sestru a že je na akomsi hrade hlboko v horách, ale cestu nepoznali. Dlho hľadal, konečne prišiel k čiernemu hradu a pred bránou na trávniku sa pásol veľký býk.
Len čo zočil cudzieho človeka, rozohnal sa proti nemu a chcel ho vziať na rohy, ale kráľ sa chytro vydriapal na strom. Býk zdivene bučal, bil hlavou do stromu tak prudko, že strom sa začal vykyvovať. Kráľ videl, že je zle, chytil do rúk tri medvedie chlpy, trel ich a pomyslel si na medveďa. Medveď pribehol, skočil na býka, kráľovič sa spustil zo stromu, vytasil meč a pomáhal medveďovi. O chvíľu bol býk samá rana a z každej krvácal; zoslabnutý premenil sa na holuba, aby sa zachránil pred medveďom. Kráľ chytro vzal orlie perá, trel ich v rukách, pomyslel si na švagra a vtom už počul orlí škrek. Orol priletel a pustil sa za holubom, ktorý zaletel nad jazero a premenil sa na vajce. Vajce spadlo do vody, orol priletel ku kráľovi, povedal mu, čo sa stalo s holubom, a ukázal mu najkratšiu cestu k jazeru. Kráľovič tam hneď bežal, vybral kamienky, trel ich v rukách, pomyslel si na švagra sumca a ten sa hneď vynoril z vody. Kráľ mu povedal o vajci, švagor rozposlal malé rybky po jazere, o chvíľu sa vajce našlo, sumec ho priniesol v papuli a kráľ si ho vzal.
Vajce malo škrupinu tvrdú ako roh, ale kráľ chytil ostrý kameň, rozbil ju a našiel vo vajci kľúč: zašiel k bráne, otvoril si ju, vošiel do hradu a poodomykal všetky komnaty. V poslednej tmavej izbičke našiel princeznú. Smutne sedela pri malom okienku, lenže kráľ si dobre všimol, že je krásna. Pozdravil sa jej, princezná myslela, že je to zasa čarodejník, a povedala: „Teraz si sa premenil na pekného mládenca, ale nič ti to, ohava ohavská, nepomôže, aj tak sa nedočkáš toho, aby som bola tvojou ženou!“

Kráľ sa usmial a povedal: „Neboj sa, krásna princezná, prišiel som ťa vyslobodiť!“ Rozpovedal jej o jej bratoch, o svojich sestrách, o tom, ako premohol čarodejníka, a nakoniec povedal: „A tak som sa dostal až k tebe a pýtam sa ťa, či chceš byť mojou ženou!“ Princezná sklopila oči, kývla hlavou a povedala, že sa veľmi rada za neho vydá.
Len čo to vyriekla, všetko zmizlo: čarodejníkov hrad, lesy, pusté skaly a aj jazero sa premenili na predošlé kráľovstvo, medveď, orol a sumec sa premenili na krásnych mladých princov a vrátili sa všetci so svojimi ženami a deťmi na svoje zámky. Kráľ sa vybral so svojou nevestou na otcovský hrad a hneď prikázal, aby sa všetko pripravilo na svadbu. Hodovali a veselili sa, zišla sa celá rodina, navolali plno hostí a po svadbe mladý kráľ šťastne panoval so svojou ženou. Bola prívetivá, ku každému dobrá a na svoju pýchu zabudla.
VAVRUŠKO
Jeden krčmár mal veľkú krčmu a bol veľmi bohatý. Mal troch synov a nevedel, ako by ich podelil, lebo by bol nerád krčmu predať. Povedal synom: „Vyberte sa do sveta, a kto z vás preukáže svojmu blížnemu najväčšie milosrdenstvo, ten dostane krčmu!“ Synovia si osedlali kone a pustili sa každý inou stranou. Dvaja starší odchádzali veselo. Najmladší, Vavruško, bol tichý, neskúsený chlapec, nevedel, čo si počať a ako preukázať blížnemu milosrdenstvo. Preto bol smutný a povolil koňovi uzdu, aby ho niesol, kam chce. Prišli ku skale, bol tam chládok a neďaleko tiekol potôčik. Vavruško sa chcel ochladiť a napojiť koňa. Keď sa priblížil, zazdalo sa mu, akoby do skaly boli vráta. Vošiel dnu a dostal sa na široké priestranstvo sťa na dvor. Zočil dvere, otvoril ich a videl, že je to koniareň. Uviazal koňa o žľab a prezeral si, ako to vyzerá ďalej.
Prišiel do peknej záhrady, kde bolo mnoho ovocia, ale nikde nevidel živej duše. Až ho srdce zabolelo, keď si pomyslel, kde sa to dostal. Vtom počuje, že spoza plota niekto na neho volá: „Vavruško, poď sem!“ Šiel za hlasom, došiel k potôčiku a videl na vode plávať bielu hus. Zagágala a potom prehovorila ľudským hlasom: „Netráp sa, Vavruško, budeš u mňa slúžiť: navečer ma odnesieš do postele a ráno ma prinesieš zasa na potôčik!“

Vavruško zostal a robil všetko tak, ako mu hus kázala: navečer ju vždy odniesol do postele a ráno na potôčik. Jedlo a obrok pre koňa dostával, ale nevedel, skade sa to berie. Zostal tam štyri týždne a potom povedal husičke: „Husička milá, musím sa s tebou rozlúčiť. Moji bratia sa už iste vrátili, musím ísť aj ja domov.“

Šiel domov smutne, lebo nevedel, čím sa preukáže. Cestou ho prepadol zbojník, chcel ho ozbíjať a zabiť. Vavríkovi sa podarilo obrániť sa, vytasil kord a chcel ho prebodnúť. Ale zbojník preboha prosil, aby ho nezabíjal, že má doma ženu a deti. Vavruško sa nad ním zľutoval a pustil ho. Zbojník plakal a sľuboval, že už nikdy nikomu neublíži.
Vavruško prišiel domov, dvaja starší bratia boli už tiež u otca. Najstarší rozprával, že stretol na ceste žobráka a ten ho prosil, aby sa nad ním zľutoval, že už dva dni nemal ani omrvinky v ústach: zmiloval sa nad ním a dal žobrákovi všetko, čo mal.
Druhý brat rozprával, že na ceste tiež zočil žobráka. Sedel pri ceste, v daždi a blate, neprosil, len sa smutne díval. Už sa stmievalo, mládenec by bol rád žobrákovi nejako pomohol, ale na cestách všetko už utratil a nemal mu čo dať. Spýtal sa žobráka, prečo tam sedí, a ten mu povedal, že ho trápi neduh v nohách, že sa nemôže ani pohnúť z miesta. Inokedy vraj po neho príde rubár, s ktorým býva v lese, ale dnes že pre neho neprišiel a v tom nečase ho vraj tam nechal. Mládenec sa zaradoval, že môže chudákovi preukázať milosrdenstvo. Odniesol ho do chalupy a tam videl, že rubár ťažko ochorel, a preto neprišiel pre žobráka. Staral sa o nemocného, kým sa neuzdravil, a celý ten čas nosil žobráka na hradskú a navečer ho odnášal domov.
Nakoniec rozprával aj Vavruško, ako premohol zbojníka, ktorý ho prepadol, ako zbojník prosil, aby ho nezabíjal, a ako ho pustil, keď sľúbil, že sa polepší. Otec uznal, že Vavruško preukázal najväčšie milosrdenstvo, lebo daroval človeku život a odvrátil ho z hriešnej cesty.
Starší bratia neboli s tým spokojní. Každý svoj skutok až do neba vychvaľoval, že on urobil najviac. Otec sa bál, že budú medzi nimi zvady, a zmenil svoje rozhodnutie. Poslal ich ešte raz do sveta a povedal im: „Ktorý z vás si od nevesty donesie najkrajší prsteň, ten dostane krčmu!“

Vavruško šiel zasa ku skalám do tej divotvornej záhrady. Koňa zasa zaviedol do koniarne, kde už mal nachystaný obrok, a sám slúžil bielej husičke. Večierkom ju nosil z potôčika do postele a ráno zasa z postele do vody.
Minuli sa dva týždne. Vavruško povedal: „Čas sa kráti, prsteň nemám a neviem, čo si počať.“ Husička mu odpovedala: „Choď do mojej postele, nájdeš pod hlavou kľúč, vezmi ho a otvor si skrinku! Tam nájdeš mnoho prsteňov, vyber si, ktorý sa ti najviac zapáči!“ Vavruško si prsteň vybral, rozlúčil sa s husičkou a šiel domov.

Všetci traja bratia sa znova zišli a ukázali otcovi prstene. Vavruškov bol najkrajší, ale starší bratia to zasa nechceli uznať a boli nespokojní. Preto otec povedal po tretí raz: „Ktorý z vás si privezie najlepšiu nevestu, dostane krčmu!“ A tak sa bratia vydali na cestu už tretí raz, každý inou stranou, a šli si hľadať nevestu.
Vavruško šiel zasa k husičke. Privítala ho a on jej povedal: „Dva razy si mi pomohla, ale teraz neviem, kde nájdem nevestu.“

„Vavruško,“ povedala husička, „netráp sa, ja ti ju sama nájdem!“ Vavruško znova zostal dva týždne a slúžil husičke.
Minuli sa dva týždne a husička mu vraví: „Všetky stromy v záhrade povytínaj, rozpíľ, urob z nich hranicu, zapáľ ju a mňa posaď navrch. Keď bude plameň šľahať a ja budem kričať: bolí, nič nedbaj a nechaj ma zhorieť. Všetok popol nahádž do potoka a tri dni nechoď do záhrady! Po troch dňoch príď a potom sa porozprávame!“

Vavruško urobil všetko, ako mu husička prikázala. Ľúto mu bolo krásnych stromov, ale všetky ich povytínal, rozpílil a spravil hranicu. Tak mu bolo, akoby zatínal do svojho vlastného srdca, keď si pomyslel, že dobrú husičku musí sprevodiť zo sveta, ale jednako len poslúchol. Hranicu nakládol, milú husičku na ňu posadil, ale nemal srdca hranicu podpáliť. Vtom sa husička pozrela tak smutne na neho, že drevo predsa len zapálil.
Len čo hranica začala horieť, vybehol zo záhrady, aby nepočul, ako husička narieka. Vrátil sa až večer a pohádzal popol do potoka. Tri dni blúdil po lese ako bez seba a bedákal, že husičku za všetko dobrodenie spálil. Na štvrtý deň vošiel do záhrady a vtom ide proti nemu prekrásna dievčina v bielych šatách a ďakuje mu, že ju vyslobodil, lebo bola zakliata. Zlý čarodejník požiadal jej otca, aby mu ju dal za ženu. Jej otec, bohaté knieža, odoprel čarodejníkovi jeho žiadosť; čarodejníka schytil hnev, zvolal vojsko, v boji porazil knieža a vlastnou rukou ho zavraždil. Potom prišiel k princeznej a chcel, aby sa stala jeho ženou. Keď ho odmietla, pomstil sa jej tak, že ju zaklial a premenil na bielu husičku a kniežací zámok obrátil na pusté skaly. Tam mala zostať až do konca sveta, ak za tristo rokov nepríde dobrý mládenec a nevyslobodí ju svojou poslušnosťou. „Ty si to bol, Vavruško,“ povedala dievčina. „Viem, prečo si tretí raz šiel do sveta, a ak chceš, pôjdem s tebou ako nevesta k tvojmu otcovi!“

Ktože sa mohol viacej radovať ako Vavruško? Šiel k otcovi s krásnou nevestou, a keď prišli domov, všetci uznali, že Vavruškova nevesta je najlepšia. Mali s Vavruškom dostať krčmu, ale nevesta zaďakovala, že ju nepotrebujú, že majú vlastné veľké panstvo. Krčmu si rozdelili medzi sebou dvaja starší bratia a Vavruško sa s nevestou vrátili, ale miesto skál našli krásny zámok a tam spolu žili až do smrti.

PRINCEZNÁ A MEDVEĎ 
Bol jeden kráľ a nemal deti. Často si s kráľovnou ťažkali, načo sa len trápia, keď po ich smrti dostane sa kráľovstvo do cudzích rúk. Po rokoch sa im narodila princezná a volali ju Anička. Keď mala šestnásť rokov, zavolala si kráľovná zlatníka a rozkázala mu, aby princeznej urobil zlatý prsteň a retiazku na krk. Zlatník to všetko priniesol, matka navliekla prsteň na retiazku, zavesila Aničke na krk a povedala jej, aby to stále nosila a myslela na matku.
O niekoľko dní kráľovná ochorela a umrela. Celé kráľovstvo ju ľutovalo, lebo to bola dobrá pani, ale najviac plakala Anička. Kráľ ju potešoval, že jej nájde inú mamičku, lenže Anička plakala ešte viac. Istého dňa priletel jej na okno žltý vtáčik, ťukal na sklo, a keď mu Anička otvorila, vletel do izby, sadol si na stôl a prehovoril ľudským hlasom: „Nenariekaj, Anička, dostaneš druhú matku! Bude to pravá macocha, skúsiš veľa, ale ak ti bude zle, pomôžem ti!“ Anička sa čudovala, že vtáčik hovorí ako človek, ale kým sa spamätala, bol už preč.
Kráľ odišiel a v zámku sa rozprávalo, že je na pytačkách. Keď sa o nejaký čas vrátil, sedela v koči vedľa neho z jednej strany krásna pani a z druhej strany mladá dievčina. To bola nová kráľovná s dcérou. Hneď sa cítili na zámku ako doma, kráľovná si dala zavolať Aničku, bozkávala ju, vľúdne ju privítala, ale Anička dobre cítila, že ju macocha nemá rada.
Onedlho kráľ musel odísť do boja, opustil krajinu a macocha sa začala hneď inakšie správať. Začala Aničku týrať, dávala jej všelijaké ťažké práce, a raz sa na ňu tak nahnevala, že si dala zavolať horára a prikázala mu: „Odveď tú nepodarenú dievku do hory a nechaj, ju tam, leňocha!“ Myslela si, že Aničku v hore roztrhá dravá zver. Vtom pribehla vlastná dcéra kráľovnej, a keď počula, čo matka hovorí, povedala: „Dobre, že sa tej ohavy zbavíme, ale načože sú jej v hore také krásne šaty? Nech si ich zoblečie a nech si vezme moju starú konopnú sukňu, tá jej bude až pridobrá!“ Macocha strhala z Aničky šaty a tu zbadala zlatý prsteň a retiazku. Spýtala sa, skade to má, ale Anička neodpovedala. Macocha jej chcela vziať i retiazku, Anička sa bránila, no macocha si dala priniesť kliešte, preštikla retiazku a vzala si ju i s prsteňom.
Horár zaviedol Aničku do hory; bol to starý sluha, poznal ešte jej vlastnú matku, nuž bolo mu princeznej ľúto: dal jej kus chleba, buteľku vína, poradil jej, kde má nocovať, aby sa uchránila pred divou zverou, a odišiel. O chvíľu pribehol veľký medveď, mal na hlave korunu, a ako zbadal Aničku, vyskočil proti nej. Vtom sa nad ním zatrepotal ten žltý vtáčik a kričal: „Neubližuj, pomôž jej a vezmi ju so sebou!“

Medveď poslúchol a povedal Aničke: „Sadni si na mňa a dobre sa drž mojej srsti!“ Pustil sa do behu a o chvíľu doniesol Aničku do svojej jaskyne. Páčilo sa jej tam, dnu bolo všetko krajšie ako u jej otca v zámku. Záľaha trpaslíkov tam bola, všetci obsluhovali, hrali, tancovali a Aničke bolo veselšie ako doma. Istého dňa povedala medveďovi: „Medvedík môj, keby som tak mala tu svoje vyšívanie, čo zostalo doma v zámku!“ Medveď poslal trpaslíkov do zámku a o chvíľu mala Anička vyšívanie. Inokedy zasa prosila: „Medvedík môj, keby som tak mala svoj zlatý prsteň a retiazku, čo mi dala mamička!“ Trpaslíci zabehli do zámku a priniesli jej, čo chcela. Radovala sa a zdalo sa jej, že jej matka pomáha. Anička sa cítila v jaskyni dobre, ale o nejaký čas pobádala, že jej konopná sukňa je už veľmi ošúchaná, nuž poprosila medveďa a trpaslíci jej priniesli krásne šaty, ktoré jej vzala macocha, keď ju vyhnala do hory. Čas utekal a Anička predsa len niekedy smútila za otcom. Bola by rada vedela, či je už z vojny doma a ako sa má. ‚Keby tu tak bol žltý vtáčik, ten to iste vieʻ pomyslela si, a len čo jej to prišlo na um, vtáčik už aj sedel na strome pred jaskyňou a volal na ňu: „Tvoj otec je zdravý, ale ešte sa nevrátil!“ Po dlhšom čase jej doniesol zasa takú zvesť, a tretí raz, keď už bola rok v jaskyni, prišiel jej povedať, že sa otec vrátil a že je v zámku.
Anička bola ako na tŕňoch a nič ju už v jaskyni netešilo, stále myslela na otca a rada by ho bola videla. Zmienila sa o tom medveďovi a ten jej sľúbil, že ju pustí, ale bol taký smutný, že ho Aničke bolo ľúto. Zaďakovala mu, objala ho a bozkala na hlavu. Vtom zahrmelo, medvedia koža spadla na zem a pred Aničkou stál krásny princ. Podal jej ruku, bozkal ju a povedal: „Ďakujem ti, Anička! Istý čarodejník ma zaklial, ty si ma vyslobodila, lebo si ma ľutovala a nebolo ti odporné bozkať ma!“

Jaskyňa sa premenila na krásny zámok, z trpaslíkov sa stali dvorania, hrnuli sa k mladému kráľovi, pozdravovali ho a ďakovali Aničke. Kráľ rozkázal, aby pripravili veľké komonstvo, sadol si s Aničkou do prekrásneho koča a všetci šli na zámok, kde Anička mala otca.
Pre kráľa sa síce vojna šťastne skončila, ale doma mu macocha nacigánila, že Anička umrela. Bol smutný, nič ho netešilo a neprestajne mu bolo ľúto za princeznou. Macochu to hnevalo, boli medzi nimi zvady a mrzutosti a kráľ najradšej sedával v záhrade celkom osamote. Raz pribehol za ním komorník celý vydesený a hlásil, že do zámku ide slávny sprievod, akiste nejaký cudzí kráľ.
O chvíľu vošiel koč na nádvorie a kráľ poznal svoju Aničku. Vyskočila z voza, objímali sa s otcom, princ pozdravil kráľa a poprosil ho, aby mu dal Aničku za ženu. Keď sa kráľ dozvedel, čo sa robilo na zámku, ako Aničku macocha trýznila a ako sa jej chcela zbaviť, schytil ho hnev a dal macochu i s jej dcérou zavrieť do veže v hlbokom lese. Vystrojili svadbu, akú ešte nik nevidel, kráľ ustanovil zaťa za svojho nástupcu a žil s ním a s Aničkou spokojne až do smrti.
JEŽKO A PRINCEZNÁ

V jednej dedine žil sluha a ten nemal detí. Drel každý deň od rána do noci, žena mu pomáhala a často boli radi, že sa aspoň najedli, a predsa ľutovali, že sú takí osamotení. Raz večer sedeli v izbe a sluhova žena povedala: „Keby tu bol hoci ježko, porozprával si s nami a vravel nám otecko a mamička, hneď by nám bolo veselšie!“

„Čože to hovoríš? Netáraj!“ napomínal ju sluha, ale žena nič nedbala a znova povedala: „Je to pravda, ježko by bol lepší ako nič!“ Ráno, len čo sa prebudili, počuli, že niečo šramotí na peci, zrazu sa tam ukázal ježko a volal na sluhovu ženu: „Mamička!“ – „Vidíš, mala si si rozmyslieť, čo vravíš, teraz to tu máš!“ hneval sa sluha, „teraz sa o svojho ježka staraj a mne daj s ním pokoj!“

Sluhova žena sa zháčila, nevedela, čo má robiť, ale ježko sa hneď ozval: „Tatko, dajte mi palicu a žilu, vyženiem ovce na pašu!“ Sluhova žena skočila, doniesla mu, čo chcel, a poslala s ním aj psíka. Ježko vzal palicu do jednej prednej labky, žilu do druhej, zahvízdal na psa a kyvkal sa za ovcami do lesa. Našiel si starý dutý dub, vliezol doň a povedal: „Tu zostanem so stádom rok a deň!“
Ovce sa pásli po lese, a kým sa rok minul, tak sa rozmnožili, že ježko mal namiesto jedného stáda dve. Raz v tomto lese zablúdil knieža, čo panoval v tom kraji. Celé hodiny chodil so svojím sluhom a nemohli sa dostať z lesa von. Prišli k dutému dubu, ježko tam sedel pred svojím brlohom a psík strážil ovce. Knieža sa zaradoval, keď ovce videl, a riekol sluhovi: „Už je dobre, nie sme sami, kde sú ovce a pes, tam musí byť i pastier, choď pozrieť k dubu, iste tam niekde bude!“

Sluha šiel, ale nevidel nikoho, nuž vrátil sa ku kniežaťu a smutne hlásil: „Vaša Milosť, pod tým starým dubom sedí ježko, ale pastiera som tam nenašiel!“ – „Tak sa vráť a prihovor sa ježkovi, azda nám on niečo povie!“ smial sa knieža. Sluha prišiel k dubu a povedal: „Ježko, zablúdili sme v tomto lese, ukáž nám cestu!“ – „Vyvediem vás z lesa, ale zadarmo to nebude!“ sľuboval ježko.
Sluha zostal omráčený, akoby do neho udrel hrom, keď počul ježka hovoriť ľudským hlasom, ale hneď sa spamätal, pomyslel si, že knieža čaká, a spýtal sa: „A čo by si za to chcel?“ – „O tom si musím prehovoriť s tvojím pánom, povedz mu to,“ rozkázal ježko. Sluha bežal celý bez seba ku kniežaťu a jachtal, že ježko hovorí ľudským hlasom a že chce, aby k nemu knieža prišiel. Knieža sa tiež začudoval, podišiel k dubu a oslovil ježka: „Ja som knieža, celý tento kraj je môj, vyveď ma z lesa a dostaneš bohatú odmenu!“ – „Sľúb mi, že dostanem jednu z tvojich princezien za ženu, a hneď ťa vyvediem,“ odpovedal ježko.
Knieža sa zadumal, vytiahol mešec dukátov a ponúkol ježkovi peniaze, ale ježko trval na svojom a o peniazoch nechcel ani počuť. Slnko už zapadlo, knieža videl, že by sa sami z lesa nedostali, a tak s ťažkým srdcom privolil: „Dobre teda, dávam ti svoje kniežacie slovo, stane sa, ako si žiadaš, a tu máš môj prsteň, aby si sa dostal do zámku!“

Ježko si prsteň navliekol na kúsok lyka, uviazal si ho okolo krku, vzal žilu a palicu a vyviedol knieža na cestu do zámku. „Nezabudni, čo si mi sľúbil. O rok a deň si prídem po nevestu,“ pripomenul kniežaťu, keď sa lúčili.
Vrátil sa k dutému dubu, rozkázal psíkovi, aby zohnal stádo, spočítal ovce, a keď mu ani jedna nechýbala, pobral sa s nimi do dediny. Sluha bol práve doma v chatrči a vybehol von, kde sa vzalo toľko oviec. Keď mu pred rokom ježko vyhnal stádo do lesa, že ho bude pásť, a nevrátil sa s ním, dlho si myslel, že to bol zlý duch, že ho potrestal za ženinu prostorekosť, a ovce dávno oľutoval. Nechcel veriť vlastným očiam, bežal k ježkovi, poznal palicu, žilu i psíka a volal: „Myslel som si, že si sa stratil a že som prišiel o ovce, a tu mám miesto jedného stáda dve! Poď ďalej, synček môj, a oddýchni si!“

Ježko sa dokyvkal do izby, palicu a žilu si odložil do komôrky, sadol si k peci, sluhova žena mu priniesla misku mlieka, a keď sa najedol, zahrabal sa do slamy a zaspal. Sluha prezeral ovce a radoval sa, že mu ich toľko pribudlo, a keď sa vrátil, povedal žene: „Bál som sa, že sa nám za toho ježka prihodí nešťastie, a tu naopak, priniesol nám šťastie.
Ježko žil v chatrči a všetka robota mu šla tak ľahko od ruky, ako keby bol človekom. Sluha sa o neho staral ako o syna, až sa mu žena vysmievala: „Vidíš, predsa len je ježko lepší ako nič!“ – „Veru máš pravdu, len aby sa to nezmenilo,“ povedal sluha.
Raz koncom roka si ježko zavesil na krk prsteň, čo dostal od kniežaťa, pribehol k sluhovi a prosil: „Tatko, máte pekného, veľkého kohúta, prosím vás, chyťte mi ho a osedlajte mi ho, idem si po nevestu!“ Sluha sa náramne začudoval, ale jeho žena sa zasmiala a povedala: „Len počkaj, hneď ti ho chytíme a môžeš ísť, ale ako ho osedláme?“ – „Len mu dajte uzdu do zobáka, sedlo mať nemusí, veď ja sa na ňom udržím!“ Chytili kohúta, sluhova žena posadila naň ježka, sluha dal kohútovi do zobáka tenký remienok, ježko si ho vzal do zubov, zadnými nohami kohúta popohnal a šli, len sa tak za nimi prášilo. Sluha so ženou vybehli na cestu a volali na ježka, aby mu šťastie žičilo.
Kohút bol celý splašený, bežal, akoby ho niekto naháňal, chvíľami aj letel, a tak sa chytro dostali na kniežací zámok. Ježko ukázal vojakom kniežací prsteň a tí ho hneď pustili dnu. Tri princezné sa dívali z okna a smiali sa, keď ježko vošiel na kohútovi na nádvorie, ale knieža sa zľakol a prikázal, aby ježka pustili do jeho izby. Ježko tam prišiel na kohútovi, zostal na ňom sedieť, poklonil sa, ukázal kniežaťu prsteň a povedal: „Pán knieža, rok a deň sa minul, prišiel som si po nevestu!“

Knieža si vzdychol, lebo neprestajne si myslel, že ježko nepríde, a zrazu sa len zjavil. Ale nechcel rušiť dané slovo, a tak si dal zavolať princezné. Prišli a mysleli si, že im otec prichystal nejakú zábavu, smiali sa, len najmladšia zostala vážna, lebo videla, že otec má starosti. „Deti,“ začal knieža, „pred rokom som zablúdil v pustom lese a možno by som tam bol aj zahynul. Tento ježko mi pomohol, ale musel som mu sľúbiť, že mu dám jednu z vás za ženu. Zaviazal som sa kniežacím slovom, a čo som sľúbil, splním! Ktorá teda z vás za ježka pôjde?“

Dcéry hľadeli na knieža, akoby ho nechápali, ale keď videli, že je otec smutný, presvedčili sa, že to skutočne sľúbil. Najstaršia princezná zbledla od zlosti a kričala: „Radšej vyskočím z okna, ako by som si mala vziať za muža to ohavné zviera!“ – „A ja radšej skočím do studne, akoby som mala byť na posmech celému svetu,“ povedala prostredná. „A čo ty?“ spýtal sa knieža najmladšej dcéry. „Otecko, ježko vás zachránil, nuž ja sa za neho vydám,“ zašeptala tretia dcéra, ale pustila sa do plaču a objímala otca, ako keby sa s ním lúčila.
Knieža tiež len-len že neplakal, no hneď rozkázal, aby chystali svadbu. Ježkovi sa nevesta páčila, princezná tiež na neho pokukávala, ale keď sa chcel k nej priblížiť, vyskočila a s plačom utiekla do svojej komnaty. Ježko nič nepovedal, ale popohnal kohúta, zašiel ku kniežaťu a spýtal sa ho, kedy bude svadba. „Zajtra, synku, zajtra,“ sľuboval knieža. Ježko skočil z kohúta, dal ho sluhovi a prikázal mu, aby mu dal vody a do válovčeka hodne jačmeňa.
Po zámku sa hneď rozšírilo, že najmladšia princezná bude mať svadbu s ježkom. Hneď bolo plno rečí, niektorí princeznú ľutovali, iní sa smiali, najmä obe princezné. „Pobozkaj svojho premilého ženícha, privedieme ti ho,“ posmievali sa najmladšej sestre. Úbohá nevesta ani neodpovedala, len tíško plakala.
Na druhý deň bola svadba, nevesta šla na sobáš uplakaná a bolo jej ľúto, že staršie sestry sú také škodoradostné a bezcitné. Po svadbe chcel ježko odísť so ženou do chatrče, ale knieža ho prehovoril: „Čo by tam princezná robila? Zostaňte na zámku, veď ty si tu chytro zvykneš!“ Večer, keď bol ježko sám so svojou mladou ženou a díval sa na ňu, videl, aká je smutná, nuž povedal: „Tu máš nôž, pichni mi ho pod krk a rozpáraj ma!“ Princezná nechcela, ale keď ju ježko prosil a nariekal, že mu nechce pomôcť, spravila to a zrazu len spadla z neho ježia koža a pred nevestou stál mladý, krásny princ.
Objal princeznú, vyrozprával jej, čo skúsil, a ráno šiel s ňou ku kniežaťu. Poklonil sa a ďakoval mu: „Otče, som kráľovský syn, zlý čarodejník ma zaklial, ale vy ste ma vyslobodili tým, že ste mi dali jednu zo svojich dcér za ženu!“ Knieža plakal od radosti, objímal princa i dcéru a povedal: „Vidíš, dcérka moja, ty si dokázala, že máš otca naozaj rada, a to ti prinieslo šťastie!“

Obe staršie dcéry od závisti až ozeleneli, lebo princ bol mládenec ako svieca, a keď počuli, že je to kráľovský syn, od zlosti až plakali. Knieža dal vystrojiť hostinu, ale obe princezné sa zavreli do svojich izieb, ani sa neukázali a o nejaký čas poprosili otca, aby im dal zámok v odľahlom meste. Tam žili až do smrti, ale nikto ich neľutoval, ba naopak, ľudia im to dopriali a tešili sa, že boli potrestané za svoju pýchu a škodoradosť.
Po svadbe zašiel zať kniežaťa so svojou ženou do chatrče a odviedli si rodičov do svojho kráľovstva. Žili s ním v zámku, a ak neumreli, žijú podnes.
ZRADNÁ SESTRA
V jednej dedine žila chudobná vdova a mala dve deti: syna Janka a dcéru Betku. Ťažko pracovala, aby sa s deťmi uživila, ale raz v jeseni, keď bola v lese zbierať drevo, prestydla a uložilo ju to do postele. Dlho chorľavela, a keď už cítila, že sa neuzdraví, zavolala si deti, dala im materinské požehnanie a napomínala ich, aby žili statočne, v láske a svornosti.
Janko a Betka plakali, sľubovali, že si budú navzájom pomáhať, ale matke pomôcť nemohli. Keď skonala, bolo s deťmi zle: dostali sa k bohatému sedliakovi, ale to bol lakomec tvrdého srdca. Neprestajne im vyhadzoval na oči, že má z nich len škodu, že nič nevedia poriadne spraviť, a raz sa tak nahneval, že ich vyhnal. Deti sa naľakali a utiekli do lesa. Šli, kam ich oči viedli, a len sa báli, aby sa nemuseli vrátiť nazad.
Prišli do cudzej dediny a tam našli dobrých ľudí, ktorí sa im dali najesť, ale miesta pre nich nemali, nuž museli ísť ďalej. Tak chodil Janko s Betkou svetom niekoľko rokov.
Raz večer prišli k veľkému lesu. „Brat môj,“ povedala Betka, „nechoďme do toho lesa, o chvíľu bude noc a ktovie, aký je les dlhý; radšej sa vráťme!“ Janko sa nechcel vrátiť, chytil sestru za ruku a potešoval ju, že kým bude noc, les iste prejdú. Vykročili, dlho šli, no les nemal konca. Zatiaľ slnko zapadlo, zvečerilo sa a Janko stratil cestu. „Zablúdili sme,“ povedal Betke, „musíme prenocovať v lese, azda niekde nájdeme dutý strom a v ňom pekne v suchu prespíme.“ Betka sa bála a Jankovi jej bolo ľúto, ale nebolo pomoci, chodili po lese, až prišli na malú čistinku, kde na kraji stál starý, veľký dub. Janko našiel v ňom otvor, no taký úzky, že sa cezeň ledva prepchali, no jednako dostali sa do bútľaviny. Nanosili si suchého lístia a ľahli si. V lese revala divá zver a Betka od strachu ani nedýchala.
Janko vyliezol z bútľaviny, vyšvihol sa na dub a po konároch vyšiel až na vrcholec. Rozhliadol sa a zrazu zbadal svetlo. Hneď nalámal konárikov a hodil ich na zem, aby vedel, v ktorú stranu sa má pobrať; potom sa potichu spúšťal z duba a tu zrazu zavadil o veľkú šabľu, ktorá visela na konári. Zhodil šabľu na zem, zliezol a povedal Betke: „Videl som svetlo, hneď sa vyberieme za ním a azda nájdeme prístrešie.“

Vyšli na čistinku, na chvíľku sa ukázal mesiac a Janko si hneď prezrel šabľu. Bola ťažká, pošva bola vykladaná drahými kameňmi a na remeni bolo zlatom vyšité: Kto touto šabľou bojuje, má silu za päťadvadsať chlapov.
Janko si dobre všímal cestu, šli dlho, stále rovno, až došli k starej chalupe. Cez okno videli, že dnu sa svieti. Janko schoval šabľu a zaklopal na dvere. Prišlo im otvoriť mladé dievča a Janko sa spýtal, čo je to za chalupa. „Tu je krčma,“ povedalo dievča a pustilo ich do pitvora. „Tak je dobre,“ povedal Janko, „sme hladní, dajte nám niečo jesť a piť!“ Dievča odbehlo a Janko s Betkou vošli do svetlice. „V krčme nedostaneme nič zadarmo,“ povedal Janko, „ale máme pár grošov a nadnes nám to bude dosť. Zajtra začnem nový život a myslím, že sa nám bude vodiť lepšie.“

Betka tomu nerozumela, ale Janko myslel na to, že pôjde na vojnu a že mu šabľa pomôže. Vtom im dievča prinieslo jedlo a pitie, ale neprehovorilo ani slova a sadlo si obďaleč na lavicu. Keď si zajedli, opýtal sa Janko dievčaťa, kde je krčmár. Dievča neodpovedalo, len sa zrazu pustilo do plaču. „Prečo plačeš?“ pýtal sa Janko. „Akože nemám plakať, keď viem, že odtiaľto živí neodídete!“

Betka zbledla, ale Janko vyskočil, vytasil šabľu a skričal: „Hneď mi povedz, čo sa tu robí, lebo ani ty odtiaľto živá neodídeš!“ Dievča sa zľaklo šable a povedalo: „Krčma patrí štyriadvadsiatim zbojníkom, a kto sem zablúdi, zahynie. Preto som plakala, že aj vy sa musíte už v mladom veku rozlúčiť so životom. Ja nepatrím k zbojníkom, mňa ukradli raz v noci v dedine ďaleko odtiaľto, zavliekli ma sem a musím im slúžiť. Utiecť nemôžem, lebo nepoznám cestu domov a bojím sa, aby ma zbojníci v lese nechytili, lebo potom by mi bolo beda!“

Len to dopovedala, ozvali sa vonku kroky a hneď ktosi zabúchal na dvere. Dievča vybehlo otvoriť a o chvíľu vrútilo sa do izby štyriadvadsať chlapov, čo jeden, to divší. Zasadli si za veľký stôl, jedli, pili a tvárili sa, že si Janka ani Betky nevšímajú, ale potajomky si ich dobre prezerali. Keď sa najedli a napili, jeden z nich, ktorý mal najkrajšie šaty, vstal, kývol na ostatných a hneď všetci vyšli von.
Dievča schytilo Betku a odbehlo s ňou do komôrky. Janko sa postavil ku stene, aby si takto kryl chrbát, vytasil šabľu a čakal. O chvíľu sa vrátili zbojníci a Janko skríkol: „Vy lotri, ani sa nehnite, udrela vaša posledná hodina!“ Zbojníci sa rozosmiali a kapitán povedal: „Ukážte tomu holobriadkovi, ako sa má s nami rozprávať,“ a dvaja zbojníci priskočili k Jankovi, ale ten sa rozohnal na nich šabľou a dve hlavy boli hneď dolu. Kapitán vykríkol, zbojníci sa oborili na Janka, no len čo sa ich dotkol šabľou, hneď sa zatackali a o chvíľu ležalo na zemi všetkých štyriadvadsať zbojníkov. Ich kapitán bol len trochu poranený, ale náročky ležal na zemi ako mŕtvy, lebo sa bál Janka.
Janko ledva stál na nohách, trochu si oddýchol a potom zavolal dievča a Betku. Boli viac mŕtve ako živé, ale keď videli, že Janko je zdravý a že zbojníkov pobil, pomohli mu nahádzať mŕtvoly do pivnice. Ľahli si až nad ránom, a keď sa prebudili, radili sa, čo majú robiť. „Zostaneme tu,“ povedal Janko Betke, „v lese je plno zveri, tu nám bude dobre.“ Nuž rozhodli sa, že zostanú v chalupe, len to dievča prosilo, aby jej ukázali cestu, že by sa rada vrátila domov.
Janko ju prehováral, ale keď sa nedala, pripravili jej všetko na cestu a dievča im ukázalo v pivnici miesto, kde mali zbojníci poklady. Bolo tam plno striebra a zlata, ale Janko si všimol práve malú striebornú škatuľku, na ktorej bolo napísané, že je v nej divotvorná masť: keď sa tou masťou potrie rana, hneď sa zahojí a všetko zasa prirastie. Vzal si tú škatuľku, nikomu nič nepovedal a dobre si ju schoval. Potom vzal mešec dukátov a dával ho dievčine, aby si to vzala na cestu; dievča povedalo, že nič nechce, že by jej tie peniaze nepriniesli šťastie. Vzala si len svoje šaty, rozlúčila sa a Janko šiel s ňou, aby nezablúdila. Betke kázal, aby sa medzitým poobzerala po dome.
Keď odišli, Betka vzala kľúče od pivnice a ešte raz sa šla pozrieť na to bohatstvo. Prezerala si poklady, ale naraz začula kroky, obzrela sa a videla pred sebou zbojníckeho kapitána. Bol len trochu poranený, padol pred Betkou na kolená a prosil ju, aby bratovi o ňom nehovorila. Sľuboval jej, že sa jej odmení, že urobí všetko, čo rozkáže, a prosil si len kúsok chleba. Betka ho zaviedla hore do izby, dala mu jesť, a čím ďalej sa na kapitána dívala, tým viac sa jej páčil. Bol mladý a pekný, nuž sľúbila mu, že bratovi nič nepovie.
Zbojník sa ponáhľal s jedením a neprestajne pozeral cez okno do lesa. Zrazu videl, že sa Janko vracia, nuž prosil Betku, aby ho schovala v tajnej skrýši, o ktorej jej povedal. Betka ho tam zavrela a bežala bratovi naproti.
Janko bol hladný a hneď sa pýtal Betky, čo je na obed. „Veru len taká smidka,“ povedala neverná sestra a dala bratovi, čo nedojedol kapitán. „Neviem, čo bude s nami, vari pomrieme od hladu, ak tu zostaneme,“ nariekala. – „Neboj sa, Betka,“ povedal Janko, „pušiek máme dosť, hneď pôjdem do lesa a donesiem zverinu.“ Zajedol si, vzal pušku a šiel do lesa.
Sestra len na to čakala, a keď odišiel, otvorila skrýšu a pustila kapitána do izby. Zbojník jej lichotil a sľuboval jej, že si ju vezme za ženu. „Pokladov mám dosť,“ povedal, „odídeme do cudzej krajiny, kde nás nik nepozná, a kúpime si zámok. Ty tam budeš paňou, budeš mať najkrajšie šaty, dám ti všetko, čo len budeš chcieť, a budeme si dobre žiť!“ Betke sa to páčilo, rada by sa bola parádila, a robiť sa jej nechcelo.
Večer sa vrátil Janko a doniesol zveriny na celý týždeň. Len čo sa najedol, dobre zavrel dvere a ľahol si, ale šabľu si nechal opásanú. Betka v noci premýšľala, ako by vyslobodila kapitána, ale vedela, že škoda na to myslieť, kým je Janko nažive.
Tak žili niekoľko dní, Janko chodil do lesa a zlá sestra sa radila s kapitánom, ako by sa brata zbavili. „Kým má šabľu,“ povedal kapitán, „neporadím si s ním, lebo v nej je akiste divotvorná moc. Snaž sa ho prehovoriť, aby si ju na noc odpásal!“ Keď Janko prišiel večer z lesa, prichystala mu Betka dobrú večeru, milo sa s ním rozprávala, a keď sa chystal spať, povedala: „Ale, braček, nenechávaj si cez noc tú šabľu, veď si ani neoddýchneš poriadne!“ – „Nestaraj sa, Betka,“ povedal brat, „len čo si ľahnem, hneď spím a tú šabľu nedám preč od seba, kým živý budem!“

Ráno šiel Janko do lesa, kapitán vyšiel zo skrýše a Betka mu povedala o šabli. Kapitán povedal: „Rob sa, že si chorá a že vyzdravieš len vtedy, ak ti donesie teplé mlieko od vlčice. Pôjde poň, vlci ho roztrhajú a tak sa ho zbavíme.“ Navečer Betka zavrela kapitána do skrýše, ľahla si a hlavu si obviazala šatkou. Janko sa zavčasu vrátil a preľakol sa, keď videl, že sestra je chorá. Zhľadúval, čo by jej pomohlo, ale sestra povedala slabým hlasom, aby jej priniesol teplé mlieko od vlčice, to že by jej azda pomohlo. „Donesiem ti ho, donesiem, Betka,“ povedal Janko, „hneď na svitaní pôjdem do lesa a som ochotný aj život obetovať, len aby som ti to vlčie mlieko zaopatril!“

Presedel pri Betke celú noc a ráno vzal pušku a šiel do lesa Chytro našiel stopu, ba zočil i vlka, potom druhého, až konečne vyšla vlčica so štyrmi vĺčatami. Janko na ňu namieril, ale vlčica mu šla naproti a povedala ľudským hlasom: „Nestrieľaj, schybíš!“ Jankovi klesla ruka, no len čo si pomyslel na chorú sestru, namieril. „Nestrieľaj, schybíš!“ volala vlčica, podišla bližšie a Jankovi zasa ruka klesla. Tretí raz namieril a vlčica tretí raz zvolala: „Nestrieľaj, schybíš! Život si mi nedal, nuž mi ho neber!“ – „Ale ja potrebujem tvoje mlieko pre chorú sestru,“ volal Janko. „Dám ti ho sama,“ povedala vlčica, odviedla vĺčatá do brloha a hneď sa vrátila. Janko si nadojil trochu mlieka, a keď odchádzal, povedala vlčica: „Daj si pozor, ide ti o život!“

Janko to ani nepočul, tak sa náhlil, aby len doniesol mlieko domov. Zatiaľ sestra bola so zbojníkom a čakali, čo bude s Jankom. Keď videli, že sa vracia, sestra sa s plačom pýtala zbojníka, čo má robiť, aby sa brata zbavila. Zbojník jej poradil: „Povedz, že ti mlieko nepomohlo, aby ti doniesol medvediu kožu, do tej že sa okrútiš a choroba ti prejde. Brat sa vyberie do hory, medvede ho tam roztrhajú a budeme mať pokoj!“

Zbojník vošiel do skrýše a Betka si ľahla, akoby sa necítila dobre. Janko pribehol celý udychčaný a povedal: „Sestra, vypi mlieko, kým je teplé, iste sa ti uľaví!“ Sestra sa robila, že jej je zle, vzala hrnček s mliekom, obrátila sa ku stene, akoby pila, ale mlieko vyliala za posteľ. Potom pustila hrnček na zem a nariekala, že jej je ešte horšie. „Čo by som ti mal doniesť, Betka?“ pýtal sa Janko. „Stále ma striasa,“ povedala sestra, „ale keby som mala medvediu kožu, zakrútila by som sa do nej, zohriala by som sa a potom by som možno vyzdravela.“ – „Ja ti tú kožu zaobstarám, sestrička,“ povedal Janko. Vzal pušku a odbehol do lesa. Keď odišiel, Betka vyskočila, bežala po zbojníka a radili sa, čo urobia, až brata nebude.
Janko hľadal v lese medveďa. Dlho chodil, až mu konečne prišiel jeden do cesty. Janko zacielil, ale medveď zvolal ľudským hlasom: „Nestrieľaj, schybíš!“ Jankovi klesla ruka, no len čo si pomyslel na sestru, znova zacielil a medveď zasa zvolal: „Nestrieľaj, schybíš!“ Tretí raz zacielil a už chcel stisnúť kohútik, ale medveď podišiel k nemu a zareval: „Nestrieľaj, schybíš! Život si mi nedal, nuž mi ho neber!“ – „Ale ja musím mať tvoju kožu,“ zvolal Janko. „A pre koho?“ pýtal sa medveď. „Pre chorú sestru!“ – „Vieš čo,“ povedal medveď, „pôjdem s tebou a vezmem aj toť vlka, ktorý číha obďaleč v húštine. My ti sestru uzdravíme!“

Vlk vyskočil a spolu s medveďom šli za Jankom do chalupy. Sestra so zbojníkom striehli, a keď videli, že sa Janko vracia so zvieratami, kapitán prikázal Betke: „Musíš prehovoriť brata, aby spal bez šable, a ak sa ti to podarí, hneď mi daj znať!“ Vošiel do skrýše, ale zradná sestra si už neľahla a robila sa, že je už zdravá. Janko nechal medveďa a vlka v stajni, a keď odchádzal, medveď mu povedal: „Pán náš, zlí radcovia sa o tebe radia, ak bude s tebou zle, zatlieskaj a my ti prídeme na pomoc!“

Janko nevedel, prečo mu to medveď hovorí, vošiel do izby, a keď videl, že sestra neleží, potešil sa. „Ako sa cítiš, sestrička?“ volal. „Dnes sa cítim dobre, tá choroba ti akosi zo mňa spadla. Sadni si a jedz, navarila som ti lepšieho, keď som zasa mohla vstať.“ Janko si z chuti zajedol, porozprával sa so sestrou a chystal sa spať. „Braček,“ povedala sestra, „urob mi aspoň dnes radosť, nenechávaj si na noc tú ťažkú šabľu, nech sa aspoň raz poriadne vyspíš!“

Janko nechcel, ale keď mu sestra neprestajne dohovárala, zasmial sa, zavesil šabľu na klinec, ľahol si a hneď zaspal. Keď sestra videla, že spí, dala zbojníkovi znamenie, ten vyšiel zo skrýše, chcel potichu vziať šabľu, ale ako sa jej dotkol, šabľa zazvonila a Janko sa strhol zo spania. Vyskočil, ale vtom zbojník vytasil šabľu a zradná sestra kričala: „Zabi ho! Zabi ho!“ Zbojník povedal: „Priprav sa na smrť!“ Janko si kľakol, zopäl ruky a z celej sily zatlieskal.
Dvere sa rozleteli, do izby sa vrútil medveď s vlkom, a kým sa zbojník stačil obrátiť, na kusy ho roztrhali. Janko si vzal šabľu, opásal si ju a potom sa obrátil k sestre, ktorá stála pri stene, bledá ako smrť. „Nuž ty takto? Vlastného brata si chcela v spánku zabiť? Preto si bola chorá, preto si ma podvádzala? Život som ti nedal, nevezmem ti ho, ale tu seď a čakaj, kým sa vrátim!“ Doprostred izby postavil stoličku, sestru posadil na ňu a hrubými povrazmi ju priviazal za ruky i za nohy k stoličke. Potom rozkázal medveďovi a vlkovi, aby odpratali zbojníka, a on zišiel do pivnice a vzal si len tú škatuľku s divotvornou masťou, ale peňazí sa už nedotkol. Všetko pozamykal, kľúče zakopal do zeme pod strom, pojal zvieratá a šiel do sveta.
Štrnásť rokov chodil po cudzích krajinách a všade pomáhal svojou divotvornou šabľou, ale nikde sa mu tak nezapáčilo, žeby tam bol chcel ostať. Raz prišiel k veľkému mestu a videl, že je celé obtiahnuté čiernym súknom. Hneď pred mestom bol rybník a obďaleč na rázcestí stála krčma. Janko vzal škatuľku s masťou, schoval ju pod skalu v rybníku, medveďovi a vlkovi povedal, aby si dobre zapamätali to miesto, a šiel do krčmy. Vlka a medveďa nechal vonku v kroví.
Keď si zajedol, opýtal sa krčmára:
„Čože u vás nového?“

„Ach, nového je dosť,“ povedal krčmár, „ale všetko iba smutné. Dnes sa rozlúči so svetom jediná princezná nášho dobrého kráľa.“ – „A čože!“ vyzvedal sa Janko. – „Veru tak,“ povedal krčmár, „prišiel rad na ňu a musí umrieť.“ – „A či niet nijakej pomoci?“ – „Nuž hja, našla by sa, len keby niekto chcel toho draka zabiť,“ povedal krčmár. – „Akého draka?“ pýtal sa Janko. „Nuž hja, vy ste iste zďaleka, keď o tom nič neviete,“ povedal krčmár.
„Na vŕšku za mestom usalašila sa akási obluda a chce pre svoj jedovatý hrtan len samé panny. Všetky panny z nášho mesta už zhltla, okrem kráľovskej princeznej, ale keby sme tej oblude niektorý deň pannu neposlali, iste by nás tu pohrdúsila. Náš kráľ radšej obetuje jedinú dcéru, ako by mal dať poddaným zahynúť.“ – „A prečo niekto toho draka nezabije?“ pýtal sa Janko. – „Prečo?“ povedal krčmár, „preto, lebo každý ten vŕšok na tri hony obchodí, nuž kdeže by sa ešte taký našiel, čo by sa opovážil ísť proti drakovi.“ – „No, to ste všetci ustráchanci,“ povedal Janko. – „Nuž viete, keď ide o život, kto by sa do toho púšťal?“ – „Ale hádam len niekto princeznú vyslobodí?“ pýtal sa Janko. – „To by som veru nikomu neradil, aby sa pokúšal o to,“ povedal krčmár, „hoci by to stálo za to; kto princeznú vyslobodí, dostane ju za ženu a po kráľovej smrti zdedí celé kráľovstvo. Tak to dal kráľ vyhlásiť. Ale ja by som sa na to nedal, ani keby mi dávali dve princezné a hneď na mieste ma urobili kráľom!“

Janko všetko vypočul, zaplatil, vyšiel von, nakŕmil zvieratá a odišiel s nimi k tomu vŕšku, kde mal drak svoj brloh. Vŕšok ľahko našiel, lebo práve tam šiel sprievod s princeznou. Pod vŕškom sa princezná so všetkými rozlúčila a sama išla k dračiemu brlohu. Janko šiel za ňou, poklonil sa jej a hneď si všimol, aká je krásna. Povedal jej, že by ju rád vyslobodil. Princezná plakala a prosila ho, aby sa nadarmo nevydával na smrť, ale nakoniec predsa len dovolila, aby sa pustil s drakom do boja.
Janko zaviedol princeznú za veľkú jedľu a sám šiel k dračiemu brlohu s medveďom po pravom boku, s vlkom po ľavom. Vytasil šabľu a postavil sa pred brloh. Drak ich zaňuchal, vyrútil sa von a hodil sa na nich. Dlho bojovali, ale nakoniec medveď tak tresol draka, až sa zakolísal, a vtom mu Janko sťal hlavu. Všetci boli na smrť vyčerpaní, ľahli si pri potoku, Janko sa umyl, vyrezal drakovi jazyk a dobre si ho schoval.
Keď si trochu oddýchol, šiel sa pozrieť, čo je s princeznou. Kľačala na tráve, modlila sa, a keď videla, že Janko žije, od radosti sa rozplakala. Ďakovala mu, že ju vyslobodil, a dala mu svoj prsteň. Janko od únavy ledva hovoril. Prosil ju, aby si smel trocha oddýchnuť, a zašiel s vlkom a medveďom pod stromy. Len čo si ľahol, hneď zaspal; medveď prikázal vlkovi, aby dobre strážil, že on si len na chvíľu zdriemne a potom ho vymení. Ale vlk sa ledva držal na nohách a za chvíľku spali všetci traja.
Len princezná nespala, dívala sa po lese a naraz zbadala, že sa blížia k nej dvaja kráľovskí sluhovia. Schovali sa v lese, dívali sa, ako Janko bojoval s drakom, a keď zabitý drak ležal pred brlohom, prikradli sa bližšie a videli, že Janko i jeho zvieratá zaspali. Ticho priskočili k Jankovi, odťali mu hlavu, schytili princeznú a zapchali jej šatkou ústa. Jeden z nich ju vzal do náručia, druhý vzal drakovu hlavu, dal ju do veľkého vreca a potom obidvaja utekali z lesa, ako len vládali.
Keď boli pod vŕškom, donútili princeznú, aby sa im zaprisahala, že ich vyhlási za svojich osloboditeľov a že si jedného z nich vezme za muža. Vymienila si len, že svadba bude až o rok, a sluhovia boli spokojní. Medzi sebou sa potom dohodli, ktorý si vezme princeznú a bude kráľom. Ani jednému ani druhému nešlo tak o princeznú ako o to, aby sa bez práce mali dobre celý život. Keď prišli s princeznou do mesta, všetci ich vítali a starý kráľ im ďakoval, objímal princeznú a hneď rozkázal, aby sa po celom kráľovstve strojili hostiny. Všetci sa radovali, len princezná bola smutná.
A Janko ležal na vŕšku zaliaty krvou. Konečne sa prebudil medveď, a keď videl pána bez hlavy, zareval od ľútosti a zlosti, zdrapil vlka a triasol ho ako suchý stromec. „Vidíš, ako si strážil?“ povedal vlkovi. „Chytro bež po masť do rybníka!“ Vlk utekal, ako len vládal, o chvíľu sa vrátil, ale masť nedoniesol. „Nemohol som ju nájsť,“ vyhováral sa medveďovi, ale ten si dobre všimol, že má nohy len po členky mokré, a hneď si pomyslel, že sa vlkovi nechcelo ísť do studenej vody. Poriadne mu labou vyprášil kožuch, rozkázal mu, aby pána strážil, a sám utekal po masť.
Musel vojsť hlboko do rybníka, celý bol mokrý, ale predsa škatuľku našiel, opatrne ju vzal do papule a utekal na vŕštek, len sa tak za ním prášilo. Potom spolu s vlkom otvorili škatuľku, potreli masťou Jankovu hlavu, priložili ju na, telo a v tichosti čakali, čo sa stane. O chvíľu Janko ťažko vydýchol, otvoril oči, a keď videl, že je samá krv, pýtal sa, čo sa s ním stalo. Medveď nič nevedel a žaloval na vlka, že zle strážil. Vlk sa vyhováral a šiel sa pozrieť na miesto, kde bola princezná. Zacítil cudzie stopy, nuž viedol Janka k drakovi a až teraz videli, že tam bol niekto cudzí a vzal drakovu hlavu.
Janko sa vrátil do krčmy a krčmár celý vyjavený mu rozprával, že dvaja kráľovskí sluhovia zabili draka a že jeden z nich bude mať do roka svadbu s princeznou. Janko nepovedal nič, rozlúčil sa s krčmárom, dobre mu zaplatil a sľúbil mu, že sa o rok vráti. Šiel do sveta, aby sa poriadne vyučil všetkému, čo kráľ potrebuje, bojoval a dobyl si svojou šabľou slávu široko-ďaleko.
Rok mu ubehol a do princezninej svadby ostával už len deň. Janko prišiel do krčmy pred mestom, kde sa pred rokom zastavil, kým šiel do boja s drakom. Krčmár ho poznal, s radosťou ho uvítal a hneď mu priniesol tie najlepšie jedlá, lebo sa pamätal, že mu Janko dobre zaplatil. Dali sa do reči a krčmár mu vyrozprával novinu: „Dnes je na zámku veľká hostina a zajtra bude svadba.“

Janko sa usmial a povedal: „Stavme sa, pán krčmár, že dostanem jedlá z kráľovského stola a že mi ich princezná sama pošle!“ – „Stavím sa o krčmu,“ povedal krčmár a smial sa, lebo si myslel, že Janko žartuje. „Tak sem papier,“ povedal Janko, „zapíšeme si stávku a potom uvidíme!“ Dali to na papier, obaja sa podpísali a Janko si listinu schoval. Potom napísal princeznej list, zabalil do neho prsteň, čo dostal od nej, dal balíček medveďovi, poslal ho do zámku a povedal mu: „Kto ti neublíži, tomu neškoď!“

Medveď šiel rovno do kráľovského zámku. Všade pred ním ľudia utekali, len v bráne mu jeden vojak zastúpil cestu a nechcel ho pustiť. Medveď ho labou len zľahka odstrčil, ale vojak i tak odletel z cesty a ostatná stráž sa rozutekala. Tak sa medveď dostal až do hodovnej siene. Hostia sedeli ako skamenení, len princezná, ktorá celý rok smútila, natešená hladila medveďa a vzala si balíček, ktorý jej medveď položil do lona.
Hneď spoznala prsteň, prečítala si list a medveďovi prikázala, aby si ľahol a čakal. Potom vzala zlatom vyšívanú šatku, nakládla do nej najvzácnejších jedál, priložila ešte prsteň, všetko dobre uviazala a dala batôžtek medveďovi. Pohladila ho a prikázala mu, aby sa vrátil k pánovi. Medveď zasa odišiel a hostia sa osmelili prehovoriť.
„Prečo vojaci toho medveďa nezabili?“ zlostil sa ženích. – „Prečo si ho ty sám nezabil?“ opýtala sa ho princezná. „Keď si zabil draka, mohol si školiť aj medveďa!“ Ženích zbledol, mal zlé tušenie, ale mlčal. Zatiaľ si krčmár uťahoval z Janka, ale zrazu sa medveď vrátil aj s krásnou šatkou plnou jedál. „Vyšiel som na mizinu,“ bedákal krčmár a nechcel sa ani dotknúť drahých jedál, ktoré mu Janko ponúkal. „Len jedzte,“ povedal mu Janko a vrátil mu listinu o stávke. „Krčma je vaša, ja ju nepotrebujem, zajtra budem na kráľovskom hrade.“ Krčmár Janka vyobjímal, ďakoval mu a len potom si pochutnával na kráľovských jedlách.
Ráno sa Janko vyobliekal do nádherných šiat, pojal vlka a medveďa so sebou a šiel na kráľovský hrad. Všade ho úctivo vítali, lebo už dávno všetci počuli o rytierovi s vlkom a medveďom. Janko šiel rovno ku kráľovi a požiadal ho, aby dal zvolať poradcov a aby rozhodol o jednej dôležitej veci. Kráľ mu to rád sľúbil a povedal, že sa všetci poradcovia zišli, aby boli na svadobnej hostine. Janka uviedli do svadobnej siene, kde už stál ženích s nevestou. Ako princezná uvidela Janka, div od radosti nevykríkla, ale mlčala a čakala.
Janko sa poklonil kráľovi a poradcom, potom ukázal dračí jazyk a povedal: „Kto zabil draka, ten, kto má len jazyk, alebo ten, kto má hlavu bez jazyka?“ Najstarší z kráľovských poradcov sa usmial a povedal: „Kto vyrezal jazyk, musel mať najskôr hlavu, a teda ten zabil draka.“ Hostia nevedeli, čo sa robí, len ženích a nevesta to vedeli a každý si všimol, že ženích zbledol ako stena a že nevesta sa usmiala a od radosti sa začervenala.
Kráľ sa rozhneval a oboril sa na ženícha: „Ošemetný zradca, hneď prines dračiu hlavu a uvidíme, či je v nej jazyk!“ Ženích hlavu priniesol, ale jazyk chyboval. Potom vložili do papule jazyk, ktorý priniesol Janko, a všetci videli, že Janko hovoril pravdu. Kráľ rozkázal, aby zradného ženícha i toho druhého sluhu, ktorý mu pomáhal, dali do väzenia. Janko sa preobliekol do kráľovských šiat a bola svadba. Všetci sa radovali, lebo toho sluhu nemal nik rád.
Slávnosti a hostiny trvali celý týždeň, potom si Janko vyžiadal od kráľa dovolenie a odišiel za sestrou Betkou, ktorú nevidel celých pätnásť rokov. Pojal so sebou medveďa a vlka i celú družinu a smutne šiel k starej krčme v lese. Vykopal kľúče, otvoril dvere a vošiel do izby. Sestra sedela uprostred izby, tak ako ju pred pätnástimi rokmi priviazal na stoličku. Len čo Janka zočila, usmiala sa a zašeptala: „Vidím ťa, braček!“ a vtom sa premenila na kôpku prachu. V izbe zakrúžila biela holubica a otvorenými dvermi vyletela von.
Janko sa presvedčil, že si sestra odpykala vinu, vyšiel von, zvolal svojich ľudí a kázal im po vynášať poklady zbojníkov. Potom krčmu zapálili a počkali, kým zhorela do posledného šindľa. Keď sa Janko chystal na spiatočnú cestu, povedal mu medveď s vlkom: „Verne sme ti slúžili, teraz nás už nebudeš potrebovať. Buď spravodlivý a dobre sa ti bude vodiť!“ Janko im chcel zaďakovať, ale medveď a vlk sa stratili v lese.
Janko sa vrátil na kráľovský hrad k svojej žene, poklady zbojníkov rozdal chudobným a po smrti starého kráľa zdedil kráľovstvo. Dobre si zapamätal, čo mu povedali vlk a medveď, a za jeho panovania sa všetkým ľuďom dobre vodilo.
KOJATA
Jeden kráľ sa vybral na cesty a chodil po svojich majetkoch. Mal ich mnoho, a keď prezrel posledný, bol už veľmi ukonaný. Šiel cez les a chcelo sa mu piť, nuž poslal kočiša hľadať studničku. Kočiš sa o chvíľu vrátil a vyhováral sa, že nemohol nič nájsť. Kráľ sa nahneval, zoskočil z koča a šiel si po vodu sám.
O chvíľu prišiel ku krásnej studničke, kľakol si na zem a chcel sa napiť. Mal dlhú bradu, a ako pil, zrazu ho niečo schmatlo za ňu a držalo ho tak tuho, že sa kráľ nemohol ani pohnúť. Díval sa do studničky a videl, že to má klepetá ako veľký rak a červené oči. Kráľ mykal hlavou, ale klepeto ho držalo za bradu a naraz sa ukázala na hladine studničky veľká hlava. Kráľ si všimol, že je to zavalitý mužík a že má miesto rúk ostré klepetá. Mužík sa zasmial a povedal: „Viem, že si kráľ, a pustím ťa len vtedy, ak mi sľúbiš, že mi dáš to, čo máš doma a o čom nevieš!“

Kráľ si pomyslel, že svoj zámok dobre pozná, že vie o všetkom, čo tam má, nuž sľúbil mu to a tu sa mužík zachechtal a pustil ho. Keď kráľ prichádzal k zámku, už mu išiel komorník naproti a oznamoval, že sa kráľovnej narodil krásny, zdravý chlapček. Kráľ si hneď spomenul, čo sľúbil tomu mužíkovi v studničke, a prišiel domov celý smutný. Videl pekného synčeka a potajomky zaplakal.
Celá krajina sa radovala, ale kráľ bol zatrpknutý a nik nevedel, čo ho trápi. Princ rástol ako z vody, bol múdry a taký milý, že ho mali všetci radi. Keď mal osemnásť rokov, prišiel za otcom a pýtal sa ho: „Otecko, prečo ste vždy taký smutný a prečo máte slzy v očiach, keď na mňa pozriete?“

„Synček môj,“ povedal kráľ, „nechcel som ťa strašiť, už roky to v sebe tajím, ale vidím, že sa o tom raz dozvedieť musíš! Je mi ťa ľúto, si predaný, a neviem, čo bude s tebou!“ Vyrozprával synovi, ako ho sľúbil tomu mužíkovi, ale princ sa nezľakol a potešoval otca: „Otecko, nebojte sa, pôjdem do sveta a uvidíte, že si budem vedieť poradiť!“

Kráľ rozkázal, aby princovi vybrali najlepšieho koňa, dal mu meč a peniaze, kráľovná mu prichystala šaty a jedlo a princ sa vydal na cestu. Šiel dlho, už bol ďaleko za hranicami kráľovstva a dostal sa k veľkému jazeru. Priviazal koňa o starú jelšu, prikradol sa k brehu, tam ležalo trinásť košieľ ako padlý sneh. Na brehu nevidel nikoho a po rybníku plávalo trinásť divých kačíc. Princ vzal jednu košeľu, schoval si ju do kapsy, vošiel medzi šašinu a čakal, čo sa bude diať.
O hodnú chvíľu sa kačky zdvihli a prileteli na breh rovno k tým košeliam. Len čo sa ich dotkli, premenili sa na krásne devy, obliekli si tie biele košele, smiali sa a zhovárali sa, len trinásta stále ostávala kačkou, pobehávala po brehu a žalostne kričala. Princovi jej bolo ľúto, vyšiel z rákosia a ukázal jej košeľu.
Kačka hneď priletela k nemu a prehovorila ľudským hlasom: „Daj mi moju košeľu, zle by bolo so mnou, keby som sa vrátila domov bez nej! Je nás trinásť sestier, ja som najmladšia, náš otec je veľký čarodejník a volá sa Kojata. Čaká na teba, lebo tvoj otec ťa mu sľúbil!“

Princ si spomenul, čo mu otec rozprával o studničke, a povedal kačke: „Vrátim ti košeľu, ale sľúb mi, že mi pomôžeš, lebo neviem, čo tvoj otec bude chcieť odo mňa!“ – „Rada ti poradím,“ povedala kačka, „ale teraz mi daj košeľu, musíme ísť domov!“ Princ jej podal košeľu, kačka sa stratila v šašine a o chvíľku vyšla deva taká krásna, že sa princovi hneď zapáčila.
Usmiala sa na neho a povedala: „Choď stále po brehu jazera, kým nedôjdeš k starému dubu. Tam je rázcestie, ty sa pober cestou do lesa a hneď uvidíš na vŕšku veľký zámok nášho otca. Keď ta prídeš, môj otec ťa privíta a dá ti tri dni na rozmyslenie, či sa odhodláš urobiť to, čo ti rozkáže. Budeš sám vo svetlici, ale večer priletí na tvoje okno včielka, a to budem ja. Otvor okno, pusť ma do izby, premením sa na človeka a poradím ti!“ Princ jej ďakoval, deva odskočila k sestrám, hrali sa, tancovali, potom sa premenili na kačky, zdvihli sa a odleteli.
Princovi sa to všetko zdalo ako vo sne, ale dobre si zapamätal, čo mu deva povedala, vysadol na koňa a putoval po brehu, kým sa nedostal k dubu. Prišiel do lesa a o chvíľu zočil na kopci veľký zámok. Popohnal koňa, pobral sa na vŕšok, a keď videl, že brána je otvorená, zaviedol koňa do stajne a vošiel do zámku. Dvere sa pred ním samy otvárali a tak prešiel dvanástimi komnatami, čo jednou, to krajšou, a v trinástej sedel Kojata.
Mal ľudskú podobu, dlhú bielu bradu, čierne šaty a oči mu svietili ako červené uhlíky. Čítal z veľkej knihy, ale hneď ju zavrel a povedal: „Vitaj, princ, dávno ťa už čakám, veď vieš, že tvoj otec mi ťa sľúbil! Najprv si oddýchni a o tri dni ťa zavolám!“ Potom zatlieskal, do komnaty vošiel trpaslík, zaviedol princa do svetlice vo vysokej veži a zamkol ho na sedem zámok.
Princ sa umyl, sadol si za stôl, na ktorom bolo plno vzácnych jedál a drahého vína, najedol sa, posilnil sa, ale potom prišli na neho driemoty a zaspal. Keď sa ráno zobudil, bolo na stole čerstvé jedlo, na poludnie mal bohatý obed a večer dobrú večeru; povedal si, že nesmie zaspať, ale o chvíľku spal ako zabitý.
Na tretí deň ráno a na poludnie sa to všetko opakovalo; spomenul si, že Kojatova najmladšia dcéra mu chcela poradiť, čo má urobiť, keď ho Kojata zavolá. Na obed jedol málo a celé popoludnie presedel pri okne. Keď slnko zapadalo, priletela na okno včela, princ ju vpustil do izby a ona sa hneď premenila na Kojatovu najmladšiu dcéru. „Bála som sa, že dnes zasa zaspíš,“ smiala sa dievčina, „bolo by s tebou zle, lebo zajtra ťa zavolá otec a ty by si nevedel, čo máš robiť! Povie, že ti daruje slobodu, ak vykonáš tri veci, ktoré ti dá za úlohu. Prvá bude, aby si uhádol, ktorá z jeho dcér je najmladšia. Je nás trinásť, všetky sme rovnaké, budeme mať rovnaké šaty, na nerozoznanie. Ja som najmladšia a spoznáš ma podľa toho, že budem mať pod ľavým okom maličkú mušku!“ Potom sa deva premenila na včielku a odletela.
Na štvrtý deň ráno, len čo sa princ obliekol, trpaslík odomkol dvere a odviedol ho do trinástej komnaty ku Kojatovi. Princ ho pozdravil, čarodejník sa škodoradostne usmial a povedal: „Vítam ťa, princ, rád by som si s tebou pohovoril. Tvoj otec mi ťa sľúbil, ale viem, že by sa ti nechcelo u mňa slúžiť! Dám ti tri úlohy, a ak ich splníš, pustím ťa domov; ak ich nesplníš, zostaneš u mňa a premením ťa na trpaslíka! Dnes ti dávam za úlohu uhádnuť, ktorá z mojich dcér je najmladšia!“

Zaviedol princa do veľkej siene, kde stálo v rade jeho trinásť dcér, všetky mali biele šaty a tak sa jedna druhej podobali, že princ sprvoti veru nevedel, s ktorou hovoril. Dva razy obišiel celý rad a až tretí raz si všimol, že jedna z diev, ktorá stála štvrtá od kraja, má pod ľavým okom maličkú mušku. „Táto je najmladšia,“ povedal princ. Kojata sa zachmúril a skríkol: „To je nie z tvojej hlavy, kto ti to poradil?“ – „Nikto,“ smial sa princ, „uhádol som to, podľa postavy vidím, že je najmladšia!“ – „Dobre,“ zašomral Kojata, „prvá vec sa ti podarila, teraz choď, oddýchni si a zajtra ti dám inú robotu!“ Princ odišiel zasa do veže, do svojej izby, premýšľal, čo ho čaká, a ani nezbadal, už bol večer.
Ráno si ho Kojata zavolal, durdil sa a prikázal mu, aby vystaval zámok zo samého zlata a striebra. „Do večera musíš byť s prácou hotový, ale nesmieš sa dotknúť ani kladiva ani murárskej lyžice!“ Trpaslík zaviedol princa na čistinku v lese, ukázal mu, kde má stáť zámok, a stratil sa. Princ chodil po čistinke, bolo tam plno šedivníkov a pňov, ale po zlate a striebre ani pamiatky. Nuž pomyslel si, že je všetko márne a že Kojatovi už tak či tak neujde.
Slnko bolo už dosť nízko, keď mu naraz zabzučala okolo hlavy včielka a v tej chvíli už aj pred ním stála Kojatova najmladšia dcéra. „Netráp sa, princ,“ utešovala ho, „tu máš tento prút, švihni ním tri razy o zem a potom choď do lesa, neobzeraj sa, prút zahoď a vráť sa, keď slnko zapadne!“ Urobil, ako mu kázala, po západe slnka prišiel na čistinku a tam stál ešte väčší zámok ako Kojatov a bol celý zo zlata a striebra.
Princ chodil okolo zámku, poklopkával na vráta a tváril sa, akoby všetko prezeral. Zrazu zahučal vietor, priletel Kojata a rovno do zámku. Vrátil sa celý bledý od zlosti a zasyčal: „Podarilo sa ti, ale nie je to z tvojej hlavy, kto ti pomáhal?“ – „Ten, kto mi pomáhal včera,“ smial sa princ. „Dobre, len sa nevypínaj,“ zahundral Kojata, „zajtra ráno ti dám tretiu úlohu a potom sa vykľuje šidlo z vreca.“
Kojata odletel a princ zostal sám pred zámkom, ale zrazu mu zabzučala okolo hlavy včielka, premenila sa na Kojatovu najmladšiu dcéru a povedala: „Otec by ti zajtra dal urobiť takú vec, že by som ti ani ja nepomohla! Musíme hneď odísť preč, azda sa nám podarí utiecť, lebo ináč by si bol nešťastný a ja s tebou!“

Vykríkla akési slovo a hneď tam stál kôň, čierny ako uhoľ, hrabal kopytom a volal: „Chytro, chytro, aby nebolo neskoro!“ Princ vyskočil do sedla, posadil princeznú pred seba a kôň letel ako vták. O chvíľu počuli za sebou hučanie a deva povedala: „To sú sluhovia môjho otca, ženú sa za nami!“ Zoskočila z koňa, princ za ňou, z devy sa stala kaplnka a princa premenila na pustovníka. Kôň zaryčal a stratil sa v lese.
Vtom sa už prihnalo sedem Kojatových sluhov na ohnivých koňoch, prišli až ku kaplnke, tam sa im stratila stopa, hľadali, ale bola tma, a tak sa vrátili s prázdnymi rukami. Prišli domov a oznámili pánovi, že celou cestou nevideli živej duše, iba pri jednej kaplnke bol vraj starý pustovník. „Hlupáci,“ zareval Kojata, „to boli oni!“

Zatiaľ Kojatova dcéra zavolala iného koňa, červeného ako oheň, sadli si s princom na neho a kôň letel ako strela. Šli celú noc, zavčas rána, ešte na svitaní, počuli za sebou hučanie a deva povedala: „Už sú zasa za nami!“ Skočila z koňa, seba premenila na širokú rieku a princa na starý deravý môstok. Kojatovi sluhovia prišli k môstku, videli, že je deravý, cez vodu sa im nechcelo ísť, nuž vrátili sa a oznámili pánovi, že nikoho nevideli že došli až k starému preborenému môstku. „Hlupáci, rieka a most, to boli oni, beda vám, na kusy vás roztrhám!“ reval Kojata, vybehol do stajne, sadol na svojho ohnivého koňa a pustil sa za dcérou.
Kojatova dcéra privolala koňa ako sneh bieleho, princ vyskočil do sedla, posadil si devu pred seba, kôň sa vzniesol nad zem a letel ako vietor. Zrazu počuli syčanie, akoby tisíc hadov bolo za nimi, deva sa obzrela a vykríkla: „To je môj otec, ženie sa za nami, ale my máme lepšieho koňa, nechytí nás!“ Popohnala koňa a o chvíľku prišli ku kostolíku, ktorý stál už v kráľovstve princovho otca. Kojata ďalej ísť nesmel, preklínal dcéru i princa, trhal si vlasy a bradu, skočil z koňa, ale vtom z jasného neba udrel hrom a z Kojatu zostala len kaluž čiernej smoly.
Princ sa s devou šťastlivo vrátil domov, rodičia ho s radosťou privítali a vypytovali sa ho, ako sa mu vodilo. Porozprával im, ako ho Kojatova dcéra zachránila, a prosil ich, aby mu ju dali za ženu. Kráľ i kráľovná ju vyobjímali, ďakovali jej a hneď vystrojili veľkú svadbu. Ja som tiež tam bol, dali mi tam košík vody, nebol som tam od tej doby.
VYSOKÝ, BRUCHATÝ A OKATÝ
Jeden bohatý kráľ mal dcéru. Široko-ďaleko ľudia o nej rozprávali, aká je krásna, mnoho princov sa o ňu uchádzalo, ale otec povedal, že ju dá len tomu, kto ju tri noci dôkaze strážiť tak, že sa mu nestratí. Niekoľko vznešených pánov sa o to pokúsilo, ale priceznú neustrážili a kráľ im dal stať hlavy.
O tej krásnej princeznej počul aj princ v jednom susednom kráľovstve. Jeho otec sa síce za mladi s princezniným otcom pre čosi nezhodol a div že sa nepustili do vojny, ale princ na to nedbal a vybral sa na cestu ku kráľovskému dvoru. Dlho šiel, až sa dostal na rázcestie pred kráľovským mestom. Tam stála krčma, a pretože sa už stmievalo, princ
sa rozhodol, že zostane v nej na noc.
Krčmár priniesol večeru, a ako princ s chuťou jedol a pil, prišiel k stolu otrhaný mládenec
a prosil almužnu. Princ sa pozrel naňho a povedal: „Prečo žobreš? Taký zdravý, mocný mládenec by si predsa mohol nájsť prácu!“

„Rád by som pracoval, pán môj“, povedal mládenec, „ale nik ma nechce.“ – „A prečo?“ čudoval sa princ. „Volajú ma Vysoký a boja sa ma, lebo som veľmi veľký,“ povedal mladý žobrák. „To sa iste len tak vyhováraš,“ ‚ povedal princ, „veď vidím, že nie si väčší ako iní ľudia!“ – „Teraz nie som,“ povedal mládenec, „ale ak budem chcieť, vyrastiem v okamihu do obrovskej výšky.“ – „Ukáž mi to,“ povedal princ. „Pán môj, tu v krčme niet dosť miesta, ak chcete, poďte von,“ povedal žobrák. Vyšli pred krčmu, mládenec sa vytiahol a hneď bol taký veľký, že vysoký javor, čo stál pred krčmou, mu siahal ledva po kolená. 

Princa to sprvoti zarazilo, potom sa zasmial a povedal: „Ty si naozaj vysoký bratku ale páčiš sa mi! Vezmem ťa do služby. Dostaneš plat, jedlo i šaty a možno mi niekedy
urobíš dobrú službu. Teraz sa zasa stiahni, aby si bol ako iní ľudia, a poď so  mnou dnu, poriadne sa naješ a vypiješ si!“ Zaviedol si nového sluhu do krčmy a rozkázal krčmárovi, aby Vysokému pripravil poriadnu večeru.
Len čo si sadli za stôl, otvorili sa dvere, do krčmy vošiel iný mládenec a tiež žobral. Princ sa nahneval a skríkol: „Nemôžeš ísť slúžiť? To je veru hanba, že sa mladý, mocný človek potĺka po žobraní!“ – „Pán môj,“ povedal žobrák, „keby som si našiel dajakú službu, nechodil by som po žobraní!“ – „A prečo si nemôžeš nájsť službu?“ pýtal sa princ. „Nikto ma nechce, vraj mám obrovské brucho, a preto ma volajú Bruchatý!“ – „Netáraj do sveta,“ hneval sa princ, „nie som slepý a vidím, že máš brucho ako ostatní ľudia!“ – „Tu v krčme mám,“ povedal žobrák, „ale poďte, pán môj, so mnou von a uvidíte!“

Vyšli pred krčmu, mládenec na chvíľku zatajil dych a brucho mu rástlo tak rýchle, že princ ledva stačil utekať. „Ty si naozaj Bruchatý,“ smial sa princ. „Vezmem ťa do služby, dostaneš jedlo, šaty a možno ťa budem niekedy potrebovať!“ Bruchatému spľaslo brucho, princ šiel s ním do krčmy a dal mu priniesť bohatú večeru.
Bruchatému chutilo, no len čo dojedol; otvorili sa dvere a do krčmy vošiel mládenec. Trochu sa podobal Vysokému a Bruchatému a tiež žobral. „Mladý človek, silák, mohol by skaly lámať, a žobre,“ durdil sa princ. „Pán môj, verte mi, keby som mohol slúžiť, hneď by som nechal žobranie!“ povedal mládenec. „A prečo nemôžeš slúžiť?“ pýtal sa princ. „Volajú ma Okatý a nikto ma nechce, mám vraj veľmi veľké oči!“ – „Nežartuj,“ povedal princ, „veď vidím, že máš oči ako iní ľudia!“ – „Teraz mám,“ povedal mládenec, „ale keď chcem, narastú mi oči podľa ľubovôle!“

Vyvalil oči a hneď ich bola plná krčma. „No, bratku, dostaneš plat, jedlo i šaty a azda mi niekedy v núdzi spomôžeš!“

Princ potom rozkázal, aby krčmár dal aj Okatému dobrú večeru, a posedel si so svojimi novými sluhami; krčmár im vybral peknú izbu na noc a šli spať. Na druhý deň sa všetci traja s princom pobrali na kráľovský hrad a princ sa hlásil u kráľa, že by chcel tri noci princeznú strážiť. Nepovedal, odkiaľ prichádza, a žiadal, aby sa na jeho meno nepýtali, že ho kráľovi sám povie, ak sa mu podarí splniť úlohu. Kráľ mu to dovolil a ukázal ho princeznej, ktorá sa princovi hneď veľmi zapáčila. Ale aj princezná sa ukradomky dívala na cudzieho princa a páčil sa jej, lebo bol naozaj krásny.
Kráľ pozval princa na hostinu a posadil ho na prvé miesto vedľa princeznej. Po hostine sa až do večera tancovalo. Potom kráľ sám zaviedol princa do izby, kde princezná spávala, a povedal mu, aby dobre strážil. „Ak sa ti princezná stratí,“ povedal, „prídeš o život!“ Princ žiadal, aby smel mať pri sebe troch sluhov, a kráľ mu to dovolil.
Princ všetkým trom rozkázal, aby dobre strážili. Vysoký si ľahol po celej dĺžke izby, Bruchatý zaľahol dvere. Okatý ostal pri okne a princ sa prechádzal pomedzi nich po izbe. Princezná ležala na lôžku a zdalo sa, že spí. O polnoci prišli na princa driemoty, sadol si na stoličku, aby si trochu oddýchol, a keď sa prebudil, bola princezná preč.
Vysoký a Bruchatý vyskočili, princ nariekal, že je s ním koniec, ale Okatý nespal a povedal: „Pán môj, nestrachujte sa, viem, kde je! Videl som, ako sa premenila na divú kačku, vyletela cez okno a teraz sedí uprostred rybníka päťdesiat míľ odtiaľto.“ – „Ako ju len chytíme, keď nám odletela tak ďaleko a do rána ju musíme mať tu?“ povedal princ. „Pán náš, to všetko dáme do poriadku,“ smial sa Vysoký. Vyšli pred zámok, Vysoký vyrástol do ohromnej výšky, vzal na chrbát princa, Bruchatého i Okatého, spravil desať krokov a už boli pri rybníku.
V prostriedku plávala kačka a princ vzdychal, ako ju dostanú, lebo rybník bol široký a hlboký a kačka sa mihala ako šíp, to pod vodou, to hneď zasa nad vodou. Bruchatý si ľahol k rybníku, začal piť a o chvíľu mal všetku vodu v bruchu. Kačka sa trepala v hlbokom bahne. Vysoký sa natiahol, chytil ju, podal ju princovi a v jeho rukách sa hneď premenila na princeznú. Princ sa radoval, Bruchatý zasa vypustil vodu do rybníka, Vysoký ich pobral všetkých na chrbát, urobil desať krokov a hneď boli na kráľovskom hrade.
Každý sa uložil na svoje miesto a princ už ani oka nezažmúril a stále princeznú strážil, ale tá spala, akoby ju do vody hodil. Ráno vošiel kráľov komorník do izby, a keď videl, že princezná spí, bežal kráľovi oznámiť, že sa princezná nestratila. Celý deň sa hostili, radovali a večer kráľ zaviedol princa do izby, kde spala princezná, a napomínal ho, aby dobre strážil. Keď kráľ odišiel, princ povedal: „Tejto noci budem lepšie strážiť a dám si pozor, aby som nezaspal!“ Až do polnoci sa dobre držal, ale ako odbila dvanásta hodina, prišli na neho driemoty, zaspal, a keď sa zobudil, princeznej nebolo.

„Ja nešťastný,“ bedákal princ, „čo si teraz len počnem?“ – „Nerobte si starosti, pán môj,“ povedal Okatý, „viem, kde je. Premenila sa na jablko a je v studni sto míľ odtiaľto.“ – „Iba sto míľ?“ smial sa Vysoký, „nebojte sa, pán náš, raz-dva tam budeme!“ Vyšli pred zámok. Vysoký vzal princa, Bruchatého i Okatého na chrbát, vytiahol sa, urobil dvadsať krokov a boli na mieste. „A teraz je to moja robota,“ povedal Bruchatý, ľahol si k studni, päť ráz srkol a vypil celú studňu. Vysoký natiahol ruku, podal princovi jablko, a len čo sa ho princ dotkol, premenilo sa na princeznú.

Princ sa radoval, ale aj princeznú to potešilo, že ju našli, lebo si priala, aby ju princ vyslobodil. Vysoký ich všetkých vzal na chrbát, priniesol ich k zámku, ale pred zámkom Bruchatý vypustil vodu do jednej doliny a hneď tam bola hlboká tôňa. Vysoký ich všetkých vydvihol až k oknu izby, v ktorej princezná spala, otvoril okno a každý šiel zasa na svoje miesto, ako boli večer. Princ ani oka nezažmúril, ale princezná tvrdo zaspala.

Ráno prišiel komorník a neveril očiam, keď videl, že princezná spokojne spí. Kráľ sa čudoval, ale dal vystrojiť hostinu a hodovalo sa celý deň. Večer kráľ zaviedol princa do izby a napomenul ho, aby dobre strážil, ak nechce prísť o život. Každý si ľahol na svoje miesto, princ chodil po izbe, ale akonáhle odbila dvanásta hodina, princ zaspal, a keď sa prebudil, princezná bola ktovie kde.

Princ vyskočil, zľakol sa, ale Okatý povedal: „Nebojte sa, pán môj, viem, kde je! Premenila sa na ihlu, tá ihla letela dvesto míľ odtiaľto a tam sa zapichla do duba!“ – „Hneď budeme na mieste,“ povedal Vysoký, sadol si na okno, natiahol sa, až sa nohami dotýkal hradného dvora, vzal pána i Bruchatého a Okatého na chrbát, urobil asi štyridsať krokov a boli pri dube.
Okatý videl, že ihla vletela do duba, ale nevedel, kde sa zapichla. Bruchatý povedal: „Niet inej pomoci, musíme dub zjesť a dobre pohrýzť, kým nám ihla nechrupne medzi zubami!“ Princ sám začal hrýzť konáriky, ale dub bol náramne horký. „Nechajte ma, pán môj,“ povedal Bruchatý, „to je moja robota!“ Začal lámať vetvy, rozhrýzol ich na kašu, potom sa pustil do kmeňa, ale ihly nenašiel. Nuž začal chrúmať aj korene, a keď už žul posledný tenký korienok, chrupla mu ihla v zuboch. Vytiahol ju, podal princovi a ihla sa premenila na princeznú. Radovali sa spolu s princom a tešili sa, že už budú svoji.
Vysoký ich pobral na chrbát, ale Bruchatý bol veľmi ťažký, lebo mal v sebe celý veľký dub. V jednej doline dub zo seba vypustil, brucho mu spľaslo, a tak sa dostali do zámku ešte pred svitaním. Každý šiel na svoje miesto, a len čo si princezná ľahla, už klopal kráľov komorník. Keď videl, že princezná je v izbe, bežal ku kráľovi, aby mu oznámil radostnú novinu.
Kráľ hneď zavolal princa, ďakoval mu a až teraz mu princ povedal, kto je. Kráľ sa tváril akoby nič, ale v duchu sa strašne hneval, že práve syn kráľa, ktorého nenávidel, mu oslobodil dcéru. Pomyslel si na to, že princ bude chcieť jeho dcéru za ženu, že mu ju odvedie, že zostane sám, a rozhodol sa, že svadbu prekazí. Princezná to dobre vedela, povedala o tom princovi, a preto hneď po hostine predstúpili pred trón a prosili kráľa o požehnanie. Kráľ sa čudne usmial a povedal princovi: „Dám ti požehnanie, ale najskôr by som ťa rád počastoval. Dám upiecť pre teba, pre princeznú a tvojich sluhov štyriadvadsať vykŕmených volov a za jeden deň a noc ich zjete. Vypijete pri tom štyriadvadsať súdkov vína. Ak to nedokážete, zapamätaj si, že zo svadby nebude nič a ty odtiaľto živý neodídeš!“

Princezná plakala, prosila otca, ale kráľ nedbal na to a rozkázal sluhom, aby vybrali voly, zabili ich, rozštvrtili a na hradnom nádvorí hneď piekli. Spravili veľké ohne, a ani sa nenazdali, už bolo všetkých štyriadvadsať volov upečených. Vysoký začal krájať pečienku, podávať princovi a princeznej najlepšie kúsky, ale tí obaja dokopy ak zjedli funt mäsa a vypili džbán vína. Vysoký zjedol celého vola a vypil sud vína, Okatý si pochutnával na volských jazykoch.
Princ videl, že z mäsa a vína akosi málo ubúda, a bál sa, že to zavčasu nepojedia, ale Bruchatý sa smial a povedal: „Nebojte sa, pán náš dobrý, to je mne len tak pod zub, s tým budem raz-dva hotový!“ Začal nadúvať svoje brucho, až vystúpilo nad strechu kráľovského hradu. Vysoký mu podával celé pečené štvrtky, Bruchatý ich do seba hádzal ako homôľky, zapíjal celými sudmi vína a o chvíľu ostali na dvore len volské rohy a prázdne sudy.
Len čo Bruchatý dojedol, princezná povedala: „Nečakajme na otca, zoberme sa a utekajme odtiaľto, lebo si otec vymyslí ešte niečo horšie!“ Vysoký vzal princa s princeznou, Bruchatého a Okatého na chrbát a vykročil zo zámku. Komorník ohlásil kráľovi, že princ úlohu splnil, ale že aj s princeznou ušiel. Kráľ sa nahneval a poslal za nimi najlepšie vojsko na koňoch, aby princa s princeznou chytili a priviedli na hrad.
Vojsko vybehlo cvalom, a zatiaľ princ s princeznou i s troma sluhami oddychovali v lese. Zrazu Okatý povedal: „Pán náš, ženie sa za nami plno vojska, všetko na koňoch, a sú len na míľu cesty od nás!“ Princezná plakala, ale Bruchatý ju potešoval: „Nebojte sa, pani naša, len nech Vysoký ide s vami ďalej, ja to vojsko zastavím!“ V údolí, ktorým vojsko muselo prejsť, ľahol si na zem a roztvoril ústa tak, že boli také široké ako to údolie.
Vojsko sa hnalo a rovno Bruchatému do hrtana. Keď už Bruchatý zavrel ústa a vstal, prišiel ešte jeden vojak, čo sa oneskoril. Bruchatý mu povedal: „Nestojíš mi za to, aby som pre teba osobitne, otváral ústa, zober sa, choď ku kráľovi a povedz mu, čo si videl!“

Vojak utekal, akoby mu päty pálil, dobehol na hrad a hneď sa hlásil u kráľa. Kráľ sa preľakol, keď počul, že sa všetko vojsko stratilo. Schoval sa do veže, zavrel sa tam a nikoho k sebe nepustil. Vtom bolo vidieť nad vežou malý čierny obláčik, ale o chvíľu bola z neho hustá chmára a bola tma ako o polnoci. Zrazu sa zablyslo, a keď sa mrak prehnal, ostala tam, kde stála veža, kopa popola. Po kráľovi nebolo ani pamiatky.
Zatiaľ Vysoký došiel s princom, s princeznou i s obidvoma priateľmi až na breh veľkého jazera. Bruchatý si ľahol na breh a vypľul všetko vojsko do vody. Vojaci neboli ďaleko od brehu, hneď sa hrabali z vody, a keď stáli zasa v radoch, princezná ich poslala domov a sama sa s princom šťastlivo dostala do kráľovstva, kde panoval princov otec. S radosťou ich tam uvítali a vystrojili prebohatú svadbu. Po svadbe sa dozvedeli, že princeznin otec zahynul. Princezná zdedila kráľovstvo, spojili obe krajiny a šťastlivo panovali až do smrti. Princových sluhov na zámku dobre zaopatrili, a ak nepomreli, žijú podnes.
AKO PRINC POZNAL BIEDU
Jeden knieža mal troch synov, veľmi si na nich zakladal, boli to pekní chlapci a otec si prial len to, aby boli dobrí a niečomu sa naučili. Keď dorástli, poslal ich na skusy, aby poznali svet a ľudí. Každému dal pekného koňa, hodne peňazí a vydali sa veselo na cestu. Boli mladí, stretli sa s ľahkomyseľnými ľuďmi, naučili sa utrácať a o krátky čas im ostalo už len toľko, že došli domov. Otec sa ich vypytoval, kde boli a čo videli, ale hneď vytušil, že synovia sa len potĺkali po krčmách a daromne vyhodili veľa peňazí.
Trápil sa, nechal synov doma, dával im robotu a bol na nich prísny, ale to málo pomohlo, lebo chlapci si vo svete už zvykli na leňošenie, na utrácanie a stále len premýšľali, kde by vzali trochu peňazí a ako by sa zabavili.
Raz sa zabávali dlho do noci, ráno si vyšli do lesa a prespali tam skoro celý deň. Navečer sa vracali domov, boleli ich nohy, nuž ľahli si blízko cesty na lúčku pod veľký strom a odpočívali. Po západe slnka sa vracali robotníci z poľa domov a rozprávali si: „Ej, veru je to bieda, veľká bieda, keď je niekto starý a nevládze pracovať,“ nariekal jeden starček, ktorý sa ťažko vliekol za ostatnými.
Princovia počúvali a jeden sa pýtal druhého, čo je to bieda. Nevedeli, a tak sa rozhodli, že poprosia otca, aby ich pustil ešte raz do sveta, že by chceli poznať tú biedu. Len čo prišli domov, hneď šli k otcovi a požiadali ho o dovolenie. Starý knieža sa zamyslel a povedal: „Chlapci, neviete, čo chcete, ale choďte si, možno vás to napraví! Dajte si pozor, bieda je zlá!“

Zasa im dal pekné kone, hodne peňazí a princovia sa vybrali do sveta. Kým mali plné mešce, žilo sa im dobre, chodili z mesta do mesta, hodovali, zabávali sa, ale raz sa dali s akýmsi šibalom do hry v karty a všetky peniaze prehrali. Krčmár išiel na nich zhurta, aby mu zaplatili, a keď nemali čím, vzal im kone a mladí princovia šli z krčmy peši.
Radili sa, ako by sa dostali čím skôr domov, a najstarší povedal: „Nechoďme hradskou, dajme sa chodníčkami, skrátime si cestu!“ Zašli do polí, ale zablúdili a dostali sa do pustej krajiny, kde nebolo široko-ďaleko žiadneho obydlia. Nestretli živej duše, zjedli kus chleba, čo im ostal, a navečer prišli do veľkého lesa. O chvíľu bola tma a princovia museli, či chceli, či nechceli, hľadať miesto, kde by prenocovali.
Dlho sa potĺkali sem a tam po lese, kým si našli dutý strom, nanosili do neho machu a suchého lístia a mysleli si, že si pekne oddýchnu. Len čo si ľahli, od ľaku vyskočili, lebo neďaleko revala divá zver a princovia vedeli, že potme by sa ťažko bránili. Nuž vyliezli na starý dub a zostali v konároch až do rána.
Zo strachu, aby nespadli, nezažmúrili ani oka, boli hladní, zima im bola a ledva sa dočkali rána. Hneď na svitaní zliezli z duba, nazbierali si trochu lesného ovocia a zasa blúdili po lese celý deň. Prečkali aj druhú noc na strome a až na tretí deň sa dostali z lesa von, ale stretlo ich nové nešťastie. Na kraji lesa stál strašný obor, a len čo ich videl, zreval na nich: „Poďte sem, chrobáčkovia!“ Princovia vedeli, že by obrovi neušli, nuž prišli k nemu, obor si ich poprezeral a mľaskal jazykom.
„Čo tu chcete v mojom lese?“ pýtal sa princov. Mládenci sa priznali, že sa vybrali do sveta, aby poznali biedu. „Biedu?“ chechtal sa obor, „aj to je pre mňa ako stvorené, u mňa ju poznáte, len poďte so mnou!“ Priviazal ich na dlhý povraz ako troch psíkov a viedol si ich do lesa. O chvíľu prišli k jaskyni, obor odviazal povraz a rozkazoval: „Hybaj dnu!“ Princom sa nechcelo ísť do tmavej jaskyne, ale obor ich schmatol a po jednom pohádzal do jaskyne ako kusy dreva. Leteli, div si nohy nedolámali, a keď sa trochu rozhľadeli, videli, že vzadu v jaskyni je asi sto oviec a neďaleko ohniska obrov pelech. Nemali si kedy ani čo-to prezrieť, už stál tam obor a reval na nich, aby nakládli oheň.
O chvíľu si ich zavolal k svojmu pelechu, pri ohni si ich ohmatával ako mäsiar teľatá a pýtal sa, ktorý je najstarší. Zdrapil najstaršieho princa a tým dvom mladším rozkázal: „Zabite mi ho a napichnite na ražeň, zjem ho na večeru!“ Bratia zbledli, nezdržali sa plaču, objímali sa, ale obor zdrapil najstaršieho, zabil ho, napichol na ražeň a piekol ho na ohnisku; o chvíľu ho odtiahol z ohňa a s chuťou zjedol. „Ste vy ale chamraď,“ chechtal sa, „to mi je málo na večeru, ešte som hladný!“ Potom sa načiahol za prostredným princom, zabil ho, napichol na ražeň, opiekol si ho a zjedol.
Po večeri vypil veľký sud vína, zvalil sa do pelechu a tvrdo zaspal. Najmladší princ bol celý ohúrený, dlho stál ako stĺp, ale potom sa spamätal, poobzeral sa po jaskyni a uvažoval, ako by utiekol. Videl, že jaskyňa má len jeden východ, ale cez ten nemohol vyjsť, lebo tam dal obor veľký kameň. Ticho chodil po jaskyni, ale zdalo sa mu, že je všetko daromné, nuž vytasil meč, priplazil sa k pelechu a vypichol obrovi obidve oči.
Obor zareval, len sa tak celá jaskyňa triasla, vyskočil, roztiahol obe ruky a behal po jaskyni, ale princ sa mu vždy vyhol a schovával sa pomedzi ovce. Obor ho aj tam hľadal, ale princ sa mu vždy prešmykol, až sa obor rozzúril a zareval: „Veď mi ty neujdeš, ráno si ťa chytím, ale beda ti!“ Ráno obor odvalil kameň od vchodu do jaskyne, zahnal ovce do kúta, bral ich po jednej, ohmatával a povyhadzoval z jaskyne.
Princ si vyhliadol tučného barana, vliezol si pod neho a chytil sa ho za husté rúno, obor ho schmatol a vyhodil ho aj s baranom von. Princ bol rád, že z toho vyviazol, a zavolal na obra: „Už ma nedostaneš!“ – „Vyviazol si!“ kričal obor, „si chytrák, tu máš niečo na pamiatku!“ a vyhodil z jaskyne drahocenný prsteň. Princ si ho natiahol na prst, obor chvíľku čakal a potom vykríkol: „Prstienok, kde si?“ – „Tu som,“ volal prsteň mocným hlasom. Obor vyskočil a hnal sa za hlasom. Princ utekal, ako len vládal, ale obor mal dlhé nohy, hneď mu bol v pätách, a prsteň neprestajne kričal: „Tu som, tu som!“

Princ videl, že obrovi neutečie, chcel si prsteň stiahnuť, ale cítil, že je k prstu ako prirastený. Nuž vzal nôž, odrezal si prst a zahodil ho aj s prsteňom ďaleko od seba. „Tu som, tu som!“ volal prsteň, obor sa hnal v tú stranu, hmatal a schmatol prst. Princ bol už ďaleko, ale obor za ním reval, až sa to rozliehalo po celom lese: „Tak už vieš, čo je to bieda? Ak sa dostaneš domov, môžeš o tom rozprávať.“

Princ letel, ako ho len nohy niesť vládali, a šťastlivo sa dostal z lesa von; ani sa nezastavil a utekal neprestajne ďalej, až sa polomŕtvy dostal do jednej dediny. Tam si oddýchol, zaviazal si ranu a celý vysilený sa vrátil domov. Vyrozprával, čo skúsil, a prosil otca, aby mu odpustil, že bol predtým taký ľahkomyseľný. Zostal doma, pracoval a nikdy nezabudol, ako šiel do sveta poznať biedu.
VODNÍK A PÁN

Jeden gróf mal pri zámockom dvore pivovar. Za pivovarom bola pekná záhrada a ta chodievali páni a mávali tam zábavy, ale kto tam zostal po desiatej hodine, bez nehody sa nevrátil. V rieke, čo tiekla okolo pivovaru, žil vodník, a keď niektorého pána našiel po desiatej hodine v záhrade, hneď ho škrtil, alebo ho schytil a hodil do rieky, takže sa poudieral o kamene a vrátil sa domov samá modrina.
Vodník chodieval do pivovaru a čeľaď ho už poznala, lebo nosil zelený fráčik a z neho mu vždy kvapkala voda. V pivovare nikomu neublížil, pomáhal v sladovni, a ak mu dali trochu piva, spravil robotu za štyroch. Pri pivovare bol mlyn a v tom mlyne mali peknú dcéru. Jeden sedliacky syn z dobrého gazdovstva ju mal rád a prosil mlynára, aby mu ju dal za ženu; mlynár nechcel o tom ani počuť a zaumienil si, že dcéru vydá za dákeho pána zo zámockej kancelárie. Vyhliadol si jedného, bol už starší, chudý ako chrt, ale bol náramne bohatý, mlynárova dcéra sa mu páčila a mlynár sa už v duchu tešil, ako sa dcéra bude voziť v panskom koči. Dcéra plakala, prosila otca, aby ju nenútil, ale mlynár sa nahneval a vyhrážal sa jej, že ju vyženie z domu a že mu viac nesmie prísť na oči.
Sedliacky mládenec prišiel raz do mlyna; mlynár na neho kričal, aby sa pratal odtiaľ, a ak sa opováži ešte prísť, že na neho nahucká psov. Mládenec bol zúfalý, a keď zašiel za mlyn, sadol si na brehu rieky na peň a plakal. Kde sa vzal, tu sa vzal, zrazu stál pred ním vodník a pýtal sa ho: „Čo sa ti stalo, synku, prečo si taký smutný?“ Mládenec poznal, že je to vodník, ale bol taký nešťastný, že sa ani nezačudoval a povedal: „Ani sa nepýtaj, ty mi aj tak nepomôžeš!“ – „Ktovie,“ povedal vodník, „len sa mi zver, ja toho veľa viem a všeličo dokážem.“

Mládencovi to bolo čudné, že sa ho vodník tak vypytuje, nuž uľavil si a všetko mu rozpovedal, ako ho mlynár vyhnal a že chce jedinú dcéru dať tomu pánovi zo zámku. „Neboj sa, veď ja mu to ženenie vyženiem z hlavy,“ potešoval vodník mládenca. „Zajtra na poludnie príď sem k tomuto pňu a polož mi tu pri vode slamenicu hrachu a kladivko! Potom zaskoč do jelšiny pri mlyne, mlynárova dcéra tam bude a povedz jej, keď ten pán zo zámku príde na návštevu, nech ho zavedie do mlynice. Čo bude ďalej, uvidíš!“

Mládenec urobil, ako mu vodník prikázal, v jelšine našiel mlynárovu dcéru a povedal jej, čo má robiť. Navečer prišiel ten pán zo zámku do mlyna, mlynár rozkázal dcére, aby si obliekla najlepšie šaty, a prosil pána, aby ostal na večeru. Odskočil na chvíľku do pivnice po víno a dcéra medzitým pozvala pána, aby sa šiel pozrieť do mlynice. Pán bol ako v ohni, bol by šiel hoci aj do vody, no len čo vošiel do mlynice, dievčina zamkla dvere a utiekla do komôrky.
V mlynici číhal vodník, schmatol pána, vyzul mu topánky a začal mu kladivkom zatĺkať hrach do piat, pekne zrnko popri zrnku, až bola celá slamenica prázdna. Pán najskôr od strachu omdlel, potom sa spamätal a prosil vodníka, aby ho pustil. „Pustím ťa,“ fufnal vodník, „ak sa mi zaprisaháš, že do tohto mlyna už nevkročíš! Mlynárovi odkážeš, že o jeho dcéru nestojíš, ale beda ti, ak ma oklameš!“ Pán sľúbil všetko, lebo bol viac mŕtvy ako živý, a len nariekal, aby ho vodník pustil. Vodník otvoril mlynicu a stratil sa. Pán si v náhlosti obul topánky, ale nemohol sa postaviť na nohy.
Medzitým mlynár hľadal pána, dorážal na dcéru, a keď počul, že pán je v mlynici, hneď tam bežal. Pán sedel na kope vriec a nariekal, že ho rozboleli nohy, že sa nemôže ani pohnúť. Prosil mlynára, aby ho dal odniesť do kočiara, a hneď odišiel. Na druhý deň poslal do mlyna list, že o mlynárovu dcéru nestojí a že o mlyn už ani okom nezavadí.
Mlynár bol človek pyšný, nuž nahneval sa, že ho pán tak odmietol, ba hanbil sa, že sa mu ľudia vysmejú, a nevedel, čo má robiť. Sedliacky mládenec poslal do mlyna kmotríčka a ten to všetko dal do poriadku. Mlynár sa už nezdráhal sľúbiť mládencovi dcéru a o mesiac bola svadba.
STRATENÝ POKLAD
Bol jeden chudobný hájnik, zle sa mu vodilo a neprestajne si žiadal, aby sa aspoň na staré kolená mal dobre. Raz si ho zavolal pán polesný a povedal mu: „Počúvajte, hájnik, tam pri tých starých zrúcaninách mi už niekoľko ráz prebehlo čosi cez cestu a myslím si, že to bola líška, líška-ozruta, strieľal som do toho, a nie a nie to zastreliť. Tak sa tam poobzerajte a dajte pozor, nech sa tej potvory zbavíme, tá by nám v polesí narobila neplechy!“

Hájnik, ako to počul, hneď vzal pušku a šiel rovno k tým zrúcaninám, a naozaj, len čo ta došiel, vyskočila mu na cestu líška, velikánska, až mu mráz prebehol po chrbte. Hneď sa stratila v húštine, ale hájnik si nabil najväčšie broky a čakal, o chvíľu sa líška vrátila a niesla v papuli mladé srnča. Hájnik namieril, bác! Líška zapišťala a utiekla do tých zrúcanín. Hájnik sa pustil za ňou, lebo si myslel, keď zapišťala, že predsa ju broky neminuli.
Bežal do tých zrúcanín, chodil sem a ta, až sa dostal do velikánskej pivnice. Svietili tam tri lampy a v kúte ležali tri kopy veľkých dukátov. Hájnikovi šli oči vyskočiť, díval sa na bohatstvo a myslel si: ‚Keby som tak mal aspoň jednu tú kopu, hneď by som nechal službu, postavil by som si chalupu, kúpil by som si pole a pekne by som si žil vo svojom!‘
Zrazu stál pred ním šedivý starček a pýta sa ho: „Hájnik, čo tu chceš?“ Hájnik sa zľakol a vyjachtal zo seba: „Ale, starček, vystrelil som na líšku a kdesi mi zabehla, tak ju tu hľadám!“ – „No, tú líšku, čo hľadáš, nenájdeš, tá líška som ja!“ Hájnik pozrel na starčeka a povedal: „a prosím vás, pán môj, prečo ste tu ako líška?“ – „Ja som zbojnícky rytier,“ povedal starček, „tu na tomto hrade som panoval, nazbíjal som veľké bohatstvo a za trest tu musím tak dlho strážiť, kým sem prídu traja chudobní ľudia a každý z nich odnesie dve vrecia zlata. Čo som nazbíjal, musím zasa rozdať ľuďom, len potom sa vyslobodím!“

Potom rozkázal hájnikovi, aby šiel do vedľajšej siene po dve kožené vrecia a nahrnul si do nich dukátov, koľko len unesie ale že nesmie nikomu, ani svojej žene, povedať, čo videl. Hájnik priniesol vrecia, nasypal do nich dukátov, starček mu pomohol vyložiť vrecia na plece a vyprevadil ho.
Hájnik vyšiel z toho hradu a na kraji lesa pri starom buku ho čakala jeho žena Háta. Bežala k nemu a už zďaleka volala: „Preboha, Florián, muž môj, kde si len tak dlho, už tri dni ťa všade hľadám, som na smrť ustrašená, že sa ti niečo stalo!“

Florián sa nezdržal a celý rozradostený volal: „Hátička, žena moja, pozri sa, čo nesiem! Tam v tých zrúcaninách mi jeden starček, je to pán rytier, dal dve vrecia dukátov, len sa pozri, vrchovaté vrecia!“ Zhodil vrecia na zem, ale miesto zlata šušťalo v nich suché lístie. Až teraz si spomenul, že nemal nič hovoriť, ale už bolo neskoro, po dukátoch neostalo ani pamiatky, a tak zostal hájnikom do smrti.
OBUVNÍK S DRAKOM NA CHRBTE
Jeden nádenník mal syna a dal ho na remeslo; chlapec šiel za obuvníka, a keď sa stal tovarišom, robil u majstra v meste, kde nemali vody. Raz v lete bola veľká horúčava. Tovariš robil od rána a popoludní bol náramne smädný, nuž vypil všetku vodu z vedierka pri trojnožke. Majstra to nahnevalo, schytil remeň, zmlátil tovariša a potom ho vyhnal. Tovariš utiekol do krčmy a tam nariekal, čo si počne, že nevie, ako sa uživí.
Krčmár ho počúval a povedal: „Máme tu v meste studňu, no stratil sa v nej prameň. Ak nám pomôžete s vodou, dostanete veľkú odmenu a do smrti sa budete mať dobre!“

Tovariš sľúbil, že skúsi šťastie. Dali mu veľký okov, sadol si do neho, a kým ho spustili, povedali mu, aby kričal, keď voda potečie, že ho hneď vytiahnu hore, aby sa neutopil. Keď sa dostal až na dno studne, videl veľkú dieru a vliezol do nej; v diere bol drak, ten skočil obuvníkovi na chrbát a obuvník začal kričať, akoby ho z kože drali; hore si mysleli, že sa to už valí voda, a chytro okov vytiahli. Na vlásku obstálo, že obuvníka od ľaku nespustili nazad do studne, tak sa všetci zdesili, keď ho videli s drakom na chrbte.
Všetko sa rozutekalo, všade sa hneď pozamykali a nik nechcel tovariša pustiť do domu. Chodil, prosil, kričal, hromžil, hodil sa na zem, váľal sa, ale drak mu sedel pevne na chrbte, akoby bol prirástol. Chudák tovariš musel draka nosiť; ľudia mu hádzali cez okno jedlo i peniaze, ale báli sa ho a nakoniec mu mestskí úradníci prísne rozkázali, aby odišiel z mesta.
Mládenec bol už celkom ukonaný, nuž zobral sa a šiel, kde ho oči viedli. Za mestom sa dostal do hájika, ľahol si pod strom a zaspal. Keď sa zobudil, videl pred sebou stáť krásnu pannu a po drakovi nebolo ani pamiatky. Tovariš vyskočil, ale panna mu povedala: „Neboj sa, som zakliata princezná, môžeš ma vyslobodiť!“

Obuvník povedal, že jej rád pomôže, keď už pre ňu toľko vytrpel, a panna mu rozkázala, aby šiel kúpiť klietku. Keď ju doniesol, panna sa premenila na vtáka, vletela do klietky a povedala: „Pôjdeš na zámok a zanesieš ma kráľovi, môjmu otcovi, na predaj. Peniaze brať nesmieš, povedz len, že chceš to, čo nosí na prsiach. Ak všetko dobre vykonáš, ja ti pomôžem s tou vodou a ty dobre pochodíš!“

Tovariš urobil, ako panna rozkázala, vzal klietku s vtákom, prišiel ku kráľovi a vták začal krásne spievať. Kráľa spev tak dojal, že hneď povedal obuvníkovi, aby mu vtáka predal. Dával mu mešec dukátov, ale tovariš žiadal, aby mu kráľ dal to, čo nosí na prsiach. Kráľ mu dohováral,– dával mu ešte viac peňazí, ale tovariš stál na svojom a povedal, že ináč vtáka nepredá. Tu sa kráľ zháčil a povedal: „Ako vieš o tom, čo ja nosím na prsiach? To je moje jediné potešenie, to je podobizeň mojej nešťastnej dcéry, ktorá sa mi stratila!“ Tovariš povedal: „Pán kráľ, dajte mi podobizeň a ja vám dcéru nájdem!“

Kráľ ešte chvíľu rozmýšľal, ale keď počul, ako vták krásne spieva, vzal obrázok a povedal tovarišovi: „Dávam ti, čo mi je najmilšie, a ak mi privedieš dcéru, budeš mojím nástupcom!“ Obuvník si vzal obrázok a kráľ rozkázal, aby mu klietku s vtákom odniesol do kráľovskej spálne. Na ceste povedal vták tovarišovi: „Teraz choď do mesta a povedz, aby ťa zasa spustili do tej studne. Na dne nájdeš ešte jednu dieru, vojdi do nej, vezmi kameň, čo tam leží, zakrúť ho do bielej šatôčky a dones mi ho. Ale musíš sa pousilovať, lebo ináč sa utopíš!“

Obuvník sa vrátil do mesta a kričal: „Draka som premohol, nájdem vám vodu!“ Celé mesto sa zbehlo, vypytovali sa obuvníka a potom ho zasa spustili do studne, ale predsa sa len báli, aby zasa neprišiel s drakom. Obuvník vliezol do diery, videl tam kameň a na kameni čerta; bál sa, aby mu čert neskočil na chrbát, nuž ľahol si horeznačky, vzal kameň ponad hlavu a okrútil ho, ako mu princezná prikázala. Len čo sa kameňa dotkol, čert zreval a prepadol sa do zeme, len sa tak všetko zatriaslo, ale vtom sa už aj valila voda plným prúdom. Obuvník kričal, aby ho vytiahli, lebo už bol hodne premoknutý, ale predsa sa dostal šťastlivo von. O chvíľu bola studňa až po okraj plná vody, celé mesto sa radovalo, mestskí úradníci chceli dať tovarišovi veľkú odmenu, ale on povedal, aby počkali, kým sa vráti od kráľa.
Keď prišiel do zámku, kráľ sa hneď pýtal, kde je princezná. Obuvník povedal: „Počkajte, pán kráľ, hneď bude tu!“ Šiel do kráľovskej spálne, otvoril klietku a tu vták vyletel, sadol si na kameň, premenil sa na princeznú a z kameňa sa stal nádherný trón. Potom tovariš zavolal kráľa a ten nechcel ani očiam veriť. Princezná ho objala a kráľ od radosti plakal, nemohol prehovoriť ani slova. O chvíľu sa obrátil k obuvníkovi a povedal: „Vyslobodil si moju dcéru, budeš mojím nástupcom i zaťom!“

Tovariš bol švárny mládenec, princeznej sa páčil a kráľ dal vystrojiť svadbu nad všetky svadby. Ženích povedal pánovi v meste, že si nežiada nijakú odmenu za vodu, aby tie peniaze dali v deň jeho svadby chudobným. Chudobní i bohatí sa radovali a princ so svojou ženou dlho spokojne žili.
JANÍČKO S VOŇAČKOU
Bol jeden kráľ a ten mal prekrásnu dcéru. Zvolal všetkých princov zo susedstva, aby sa prišli na ňu pozrieť. Princovia počuli o princeznej, ale vedeli, že sa s ňou môže oženiť len jeden, a preto sa dohovorili, že ju dostane ten, kto ju prvý uvidí.
Jeden z princov si zaobstaral pastierske šaty, halenu a široký klobúk, vzal si palicu, štyri bochníky chleba a vybral sa na cestu ku kráľovskému zámku. Stretol žobráka a ten ho prosil, aby mu dal kúsok chleba. Princ mu dal celý bochník a o chvíľu stretol druhého žobráka. Povedal si, že má ešte chleba dosť, a dal mu druhý bochník. Žobrák zaďakoval a princ šiel ďalej; stretol ešte tretieho i štvrtého žobráka, ale bolo mu ich ľúto, nuž dal každému po bochníku. ‚

Ten štvrtý žobrák daroval princovi korbáč, palicu, píšťalku a kapsu a povedal: „Koho tým korbáčom pretiahneš, zomrie; keď zapichneš palicu do zeme, budú sa ti okolo nej ovce ticho pásť a nerozutekajú sa, keď zapískaš na píšťalke, budú ovce podskakovať, ako budeš chcieť; a tá kapsa ťa zachráni od hladu: ak si dáš do nej syr, nikdy ho nevyješ!“ Princ ďakoval a žobrák povedal: „Rád ti to dávam, tiež si mi dal posledný bochník, vidím, že máš dobré srdce!“

Princ prišiel na zámok, kde bola tá krásna princezná, a prosil o službu. Vzali ho za pastiera, volali ho Janom a rozkázali mu pásť ovce. Raz sedel na pastvine, a tu prišiel k nemu horár. Jano mu dal z kapsy kusisko syra a prosil ho, aby za neho chvíľku pásol, že sa pôjde niekde pozrieť za vtákmi, že vie o jedných. Horár zostal pri ovciach a Jano odišiel.
Dostal sa ďaleko do lesa a tam zočil veľký zámok. V zámku stál obor a čosi si varil na rajnici. Keď videl Jana, schytil ťažkú železnú palicu, priskočil k nemu a zareval: „Ty pačmaga nepodarená, čo tu chceš?“ Jano dlho nerozmýšľal, šľahol ho korbáčom a na prvý raz obra zabil. Potom sa vrátil k stádu, zaďakoval horárovi a pobral sa s ovcami domov.
Na druhý deň šiel znova k tomu zámku a videl tam druhého obra. Tiež si čosi varil na rajnici a kričal na Jana: „Už si zasa tu, ty pačmaga, čo si mi brata zabil?“ Chytil železnú palicu a zahnal sa na Jana. Jano sa nebál, a keď obor k nemu pribehol, odskočil, pretiahol obra korbáčom a zabil ho. Potom sa vrátil a pobral sa s ovcami domov.
Na tretí deň prišiel k lesnému zámku, ale nenašiel tam nikoho. Vošiel dnu, otvoril si dvere do izby, všetko poprezeral a na jednom stolčeku našiel skrinku. Páčila sa mu a chcel vedieť, čo v nej je, nuž klepol na vrchnáčik a hneď pred ním stáli dvaja muži a pýtali sa: „Čím môžeme poslúžiť?“ – „Chcem vedieť, čo v tomto dome ešte je!“ povedal Jano. Muži ho zaviedli do záhrady. Bolo tam plno krásnych kvetov, aké Jano ešte nikdy nevidel, nuž odtrhol si niekoľko z nich a uvil si voňačku. Potom sa vrátil a pobral sa s ovcami domov.
Keď šiel cez mesto, ľudia sa za ním obzerali, lebo tie kvety veľmi pekne voňali. Pískal si na píšťalke, čo dostal od žobráka, ovce šli pekne po páre a poskakovali. Princezná hľadela cez okno, smiala sa, ale tie kvety tak voňali, že si všimla aj voňačku. Poslala svojich sluhov, aby jej pastier tu voňačku dal. Jano povedal sluhom: „Kto chce takú voňačku mať, musí prísť sám a povedať: ‚Janíčko, daj mi tú voňačku!‘“ Princezná prišla a prosila si kvety, ako jej sluhovia vraveli, ale Jano povedal: „Kto tú voňačku chce mať, musí povedať: ‚Janíčko, prosím ťa, daj mi tú voňačku!‘“ Princezná sa usmiala a povedala: „Janíčko, prosím ťa, daj mi tú voňačku!“ Jano jej kvety dal. Na druhý deň šiel zasa do toho zámku, kde pobil tých obrov, a uvil si ešte krajšiu voňačku. Keď večer hnal ovce domov, kvety voňali po celom meste. Princezná sa pozerala cez okno, nuž hneď zbadala pastiera, i kvety jej zavoňali a tak sa jej zapáčili, že sama pribehla k pastierovi a prosila ho: „Janíčko, prosím ťa, daj mi tú voňačku!“ Jano povedal: „Kto tú voňačku chce mať, musí povedať: ,Milý Janíčko, pekne ťa prosím, daj mi tú voňačku!ʻ“ Princezná poprosila, ako chcel, a Jano jej dal voňačku. Na tretí deň si Jano uvil tri razy krajšiu voňačku, princezná ju zas videla, ale Jano už nečakal, kým poprosí, a voňačku jej dal. Princezná si postavila všetky kvety do okna a šla z nich taká vôňa, že sa celé mesto chodilo na ne dívať.
Na štvrtý deň šiel Jano zasa do toho obrieho zámku, nabral si tam dukátov, dal ich tomu horárovi, čo za neho tri dni pásol ovce, a povedal: „Našiel som v lese pod starou jedľou plno takýchto žltých plieškov, ak máte doma deti, dajte im ich, nech sa pohrajú!“ Horár sa ponáhľal domov a ukázal žene, čo dostal. Žena ho naviedla, aby popýtal pastiera, nech ešte donesie takých plieškov, že sa deti pre ne pobili. Jano sľúbil, že sa pôjde ešte pozrieť pod tú jedľu, ale vrátil sa a povedal, že už nič nenašiel.
Keď prihnal stádo domov, na dvore sa hovorilo, že sa o mesiac začnú schádzať cudzí princi, aby si obzreli kráľovu dcéru; princezná vraj má tri šatky a prsteň a tie že dá princovi, ktorý sa jej zapáči. Jano celý mesiac usilovne pásol stádo. Keď sa princovia poschádzali a všetci boli pripravení, Jano ešte pásol ovce. Chytro zapichol svoju palicu do zeme, aby sa ovce ticho pásli, šiel do lesného zámku a zaklopal na skrinku. Vyskočili dvaja muži a pýtali sa: „Čo nám rozkáže pán?“ – „Chcem biele šaty, ako sa patrí na princa, a bieleho koňa striebrom okovaného!“ Hneď stál pred zámkom biely kôň, na podkovách sa mu striebro len tak jagalo a sedlo i celý postroj tiež boli vykladané čírym striebrom. Na stole ležali biele šaty striebrom vyšívané. Jano si ich obliekol, vysadol na koňa a šiel do zámku, ale zostal posledný v rade.
Všetci princovia prechádzali okolo princeznej s najväčšou slávou a nádherou, ale šatku dostal Jano. Keď sa sprievod skončil, Jano ušiel na svojom bielom koni do lesného zámku, obliekol si pastierske šaty, vrátil sa k ovciam a hnal ich domov. Večierkom prišla k nemu princezná a povedala: „Jano, ty si to bol!“ Jano tajil, že on to nebol, kde by vraj také šaty vzal. Princezná povedala, že to zatiaľ nechá tak, ale o mesiac že sa princovia zasa zídu a potom že sa to dozvie.
O mesiac, keď zasa prišlo všetko mladé panstvo, Jano šiel do zámku, zaklopal na skrinku, a keď vyskočili dvaja muži, Jano im rozkázal: „Chcem červené šaty, ako sa patrí na princa, a červeného koňa zlatom okutého!“ Hneď stál pred domom červený kôň, zlaté podkovy sa mu len tak jagali a sedlo i celý postroj boli zlatom vykladané. Jano šiel do zámku, prešiel okolo princeznej posledný a dostal šatku. Kráľ, princeznin otec, rozkázal sluhom, aby toho princa na červenom koni zadržali, ale Jano im ušiel do lesa, v obrom zámku nechal šaty i koňa, vzal si pastiersky oblek a večer prihnal ovce domov. Princezná prišla k nemu a povedala: „Janíčko, ty si to bol!“ Jano tajil a nahnevane povedal: „Čo si to o mne myslíte? Sedel som pri ovciach, kde by som ja vzal také šaty?“ Princezná povedala: „Na tretí mesiac, keď sa princovia zídu, iste sa to dozvieme, veď ťa poznajú!“

Jano celý mesiac usilovne pásol, a keď sa princovia tretí raz zišli, šiel do zámku, zavolal si tých dvoch mužov a rozkázal im: „Chcem čierne šaty, ako sa na princa patrí a sluší, a vraného koňa diamantmi okutého!“ A už aj stál pred zámkom kôň, na kopytách sa mu jagali diamanty a sedlo i postroj boli vykladané drahými kameňmi. Jano vyskočil na koňa a šiel za princeznou. Všetci princovia prešli okolo princeznej a posledný šiel zasa Jano; princezná mu dala tretiu šatku i prsteň. Princovia boli už pripravení, chceli Jana chytiť, a ako letel na koni, jeden princ mu zaťal šabľou do stehna.
Jano si vyzliekol v zámku šaty a šiel za svojimi ovcami, ktoré sa mu okolo zapichnutej palice ticho pásli. Ľahol si na slniečko, poobzeral si ranu a obviazal si ju šatkou, čo dostal od princeznej, a zaspal. Princezná prišla za ním na pastvinu, videla, že Jano má obviazanú nohu, a poznala svoju šatku. Zobudila Jana a povedala:

„Vitaj, Janíčko, predsa si to ty!“ Jano sa priznal, kto je. Vyrozprával, ako sa princovia dohovorili, že princeznú dostane ten, kto ju prvý uvidí, a ako sa preto vydával za pastiera a dostal sa do zámku.
Princezná sa radovala, zaviedla Jana k svojmu otcovi a o krátky čas bola svadba. Jano našiel v zámku, kde kedysi bývali obri, veľké bohatstvo a po smrti starého kráľa šťastlivo panoval. Ostatní princovia ľutovali, že princeznú nedostali.
ZLATOVLÁSKA A ČAROVNÉ ZRKADLO

Jeden kráľ mal krásnu dcéru zlatovlásku. Matka jej zomrela, kráľ bol dlho vdovcom, ale potom sa rozhodol, že sa ožení druhý raz. Zvolal príbuzných i svojich poradcov, a keď im to oznámil, radili mu, aby si vzal nejakú princeznú z kráľovského rodu.
Odišiel do cudzej krajiny, našiel tam veľmi krásnu pannu, kráľovskú dcéru, ktorá sa mu tak zapáčila, že si ju chcel vziať za ženu. Princezná súhlasila, ale si vymienila, aby jej kráľ dal vo svojom paláci izbu, do ktorej by nik nesmel vojsť, iba ona: „Dám ti hoci aj dvanásť izieb,“ smial sa kráľ, „v mojom paláci je miesta dosť!“ Odbavili svadbu a kráľ si mladú kráľovnú odviezol do svojej krajiny, o niekoľko rokov sa im narodila dcérka. Pekne rástla, kráľ ju mal rád, ale staršia dcéra, čo ostala po nebožkej, princezná Zlatovláska, mu bola predsa len milšia. Mala po kráľovej smrti dostať kráľovstvo a macocha sa s tým nemohla uspokojiť, lebo chcela kráľovstvo pre vlastnú dcéru. Na pastorkyni stále čosi videla, žalovala kráľovi, že je neposlušná a zlá, ale otec dobre vedel, že Zlatovláska je nie zlá, ako hovorí macocha. Dlho to trpel, ale keď macocha pastorkyňu ustavične trápila, dal Zlatovláske peniaze a povedal jej, aby si šla hľadať šťastie do niektorej inej krajiny. Dcéra odišla, ale čoskoro sa zasa vrátila k otcovi.
Raz si kráľ a kráľovná zašli na iný zámok a Zlatovláska zostala sama doma. Chodila po zámku a náhodou prišla k tej izbe, čo macocha zamykala. ‚Čo tam asi matka má?‘ myslela si Zlatovláska. Poslala po zámočníka a pýtala sa ho, či by vedel odomknúť tú komnatu tak, aby sa zámka nepokazila a aby to nik nezbadal. Zámočník povedal, že to urobí, ale princezná mu ešte prikázala, aby sa zaviazal prísahou, že nikomu nič nepovie, aby sa o tom kráľovná nedozvedela. Zámočník sa zaprisahal, odomkol komnatu a princezná mu rozkázala, aby čakal vo vedľajšej izbe.
Vošla do komnaty a videla tam len zrkadlo. Pozrela sa do neho a povedala si: „Otec je kráľ, a predsa sa dal macoche oklamať. Iste mu nahovorila, že tu má ktovie aké drahé veci, a má tu len zrkadlo!“ Vyšla von, prikázala zámočníkovi, aby izbu zamkol, dala mu dukátov a poslala ho domov.
V tom zrkadle bol čertík Luciško. Keď sa kráľ so svojou ženou vrátili, kráľovná hneď vošla do svojej tajnej izby, pozrela sa do zrkadla a čertík jej povedal: „Milá pani, ty si o sebe myslíš, že si krásna, a myslia si to aj iní, ale proti svojej pastorkyni si iba pleva!“ Kráľovná sa ešte viac nahnevala na Zlatovlásku, plakala a tak vystrájala, že pastorkyňa musela ísť na hodinu z kráľovského paláca preč. Vzala si peniaze a šla do sveta. ‚Pôjdem, kam ma oči povedú a nohy zanesú!‘ povedala si a chodila tri dni a tri noci po lesoch.
Mala so sebou trochu jediva, ale to už všetko zjedla a začal ju trápiť hlad, lebo v lese nestretla ani živej duše a nemohla si kúpiť ani chleba. Po troch dňoch došla k akémusi mlynu, sadla si neďaleko vody a plakala. Vtom vybehol z mlyna tovariš, a ako opravoval čosi na koryte, spýtal sa Zlatovlásky: „Čo tu sedíš?“ – „Hľadám si službu,“ povedala princezná. „Počkaj chvíľu, gazdiná je v poli, a keď sa vráti, porozprávaj sa s ňou, zdá sa mi, že by potrebovala dievku do roboty.“

Gazdiná prišla a pýtala sa Zlatovlásky, odkiaľ je. Princezná sa jej nezdôverila, povedala len, že nemohla zostať doma a že si hľadá službu. Gazdiná ju nechala za slúžku a dala jej priasť, ale dievča nevedelo. Kázala jej kravy dojiť, ale dievča nevedelo, ba nevedelo ani, ako si má pri dojení sadnúť ku krave. Mlynárka sa nahnevala, že vraj by sa s takým motovidlom utrápila, a vyhnala Zlatovlásku z mlyna.
Odišla s plačom, blúdila zasa po lesoch a nevedela, kde je. Konečne prišla k akémusi domu, postavenému hlboko v zemi ako pivnica a len strechu bolo vidieť. Vošla dnu, ale nebolo tam ani živej duše. Vo veľkej izbe stál dlhý stôl a na ňom bolo prestreté pre štyriadvadsať osôb. Jedla boli plné misy. Zlatovláska bola hladná, najedla sa a šla sa poobzerať po dome. Chodila z izby do izby a v poslednej našla lôžko zavesené na zlatých reťaziach. Bola unavená, prišli na ňu driemoty, nuž ľahla si na lôžko a zaspala.
Spala tvrdo a nepočula, že do domu vošlo triadvadsať zbojníkov a štyriadvadsiaty bol kapitán. Zbojníci sa rozišli po dome, kapitán vošiel do svojej izby a zočil na lôžku princeznú. Zlaté vlasy sa jej jagali a bola taká krásna, že si kapitán sadol a tichučko na ňu pozeral, aby ju nezobudil. O chvíľu zašiel do veľkej izby, kde už čakali zbojníci, a povedal im: „Priatelia, vo všetkom ste mi verní a sľúbili sme si, že sa spravodlivo rozdelíme o všetko, čo nám padne do rúk. Ja dnes niečo mám, ale nie je možné, aby sa to delilo; poraďte sa, či mi to necháte!“ Kapitán odišiel do svojej izby a zbojníci sa radili. Jedni hovorili, aby si to kapitán nechal, ale iní kričali: „Nie, len nech sa to rozdelí ako obyčajne!“

O chvíľu prišiel kapitán, pýtal sa, ako sa rozhodli; zbojníci povedali, že sa vždy všetko delí, nuž nech sa teda rozdelí aj to, čo kapitánovi padlo do rúk. Kapitán ich vyvolal von a museli mu pod holým nebom prisahať, že tej kapitánovej koristi neublížia, a kto by tak urobil, bude o hlavu kratší. Keď odprisahali, kapitán doviedol princeznú do veľkej izby k zbojníkom. Všetci sa radovali, že majú takú krásnu dievčinu v dome, a správali sa k nej úctivo. Varila im, upratovala v dome a bola gazdinou.
Macocha na kráľovskom zámku by bola rada vedela, čo sa stalo so Zlatovláskou, nuž vošla do tajnej izby, pozrela sa do zrkadla a pýtala sa: „Luciško, nevieš, kde je moja nevlastná dcéra a ako sa má?“ – „Viem, kde je,“ povedal čertík, „a viem aj to, že sa má lepšie ako ty! Je gazdinou u štyriadvadsiatich zbojníkov a tí ju vo všetkom poslúchajú, je nad nimi ako kráľovná!“ Macocha sa nahnevala a povedala: „Povedz, ako by som ju mohla sprevodiť zo sveta!“ – „Kráľovná, ja ti poradím,“ povedal Luciško. „Ty si čarodejnica, začaruj jej prstienok, čo mávala tu na zámku, zájdi do toho domu a hoď jej prstienok pod posteľ. Keď bude zametať, nájde ho, dá si ho na prst, hneď zamdlie a zbojníci ju pochovajú, lebo bude ležať ako mŕtva.“

Macocha to urobila a všetko sa stalo tak, ako čertík povedal, Zbojníci prišli a našli dievčinu na zemi mŕtvu. Všetci boli smutní, kapitán mlčal, hľadel na Zlatovlásku, a keď videl, aká je krásna, i keď bola mŕtva, povedal: „Priatelia, čo sa dá robiť, musíme sa s ňou rozlúčiť, ale vykopte jej hrob a pekne ju pochováme!“ Zbojníci vykopali hrob, položili Zlatovlásku na nosidlá a niesli ju do hrobu. Ako šli, jeden z nich zbadal prsteň a povedal: „Ja jej ho nenechám, škoda ho je!“ Druhý ho napomínal: „Nechaj jej prsteň, čo ťa po ňom?“ Prvý zbojník stiahol prsteň a v tej chvíli sa Zlatovláska prebudila. Bola zdravá ako predtým a všetci sa z toho tešili.
O nejaký čas vošla macocha zasa do tajnej izby, pozrela sa do zrkadla a pýtala sa: „Luciško, čo je s mojou pastorkyňou?“ – „Je zdravá,“ povedal čertík, „a zbojníci už nevedia, čo majú robiť, aby sa jej len zavďačili. Má sa tam teraz ešte lepšie ako predtým!“ Macocha zbledla od zlosti a závisti a prosila: „Prosím ťa, Luciško, poraď mi, ako by som sa jej zbavila?“ – „No, tak ti ešte poradím,“ povedal čertík. „Vezmi črievičky, čo nechala tu na zámku, začaruj ich, choď za ňou do toho domu a hoď črievičky zasa pod jej posteľ. Nájde ich tam, obuje si ich, keď pôjde variť, a omdlie!“

Macocha to všetko urobila, a keď sa zbojníci vrátili, našli Zlatovlásku v kuchyni mŕtvu. Stáli nad ňou, mlčali a kapitán povedal: „Priatelia, v tom je vyššia moc! Pochovajme ju úctivo, ako sa patrí!“ Zbojníci ju niesli do hrobu, ale jeden z nich si všimol črievičiek a povedal: „Škoda tých črievičiek, sú pekné a načo jej budú?“ – „Čo ťa po nich,“ povedal druhý, „nechaj jej ich, dáme jej ich do hrobu!“ Keď ju vkladali do hrobu, videli, že je krátky, a prvý povedal: „Vidíš, predsa jej len nemôžeme črievičky nechať, hrob je krátky!“ Vzali jej črievičky, Zlatovláska sa zobudila zdravá a bola ešte krajšia. Kapitán vystrojil hostinu a všetci sa radovali, že sa ich dievčina uzdravila.
Macocha sa spočiatku tešila, že sa Zlatovlásky zbavila, ale neprestajne na ňu myslela a bola zvedavá, či je naozaj mŕtva. Šla do izby a pýtala sa čertíka: „Luciško, čo je s mojou pastorkyňou?“ – „Žije a je krajšia ako predtým, zbojníci sa jej div neklaňajú!“ povedal čertík. „Prosím ťa, milý Luciško, poraď mi, ako by som ju sprevodila zo sveta, trápim sa a nemám pokoja, kým je nažive!“ – „Veru neviem, čo by som ti mal ešte poradiť, iba ak toto: Zájdi tam do toho domu, a keď bude spať, daj jej do vlasov začarovanú ihlicu! Omdlie a bude po nej. Ak sa ti toto nepodarí, už ti nič neporadím!“

Macocha urobila, ako jej čertík radil. Zbojníci boli preč, vrátili sa až ráno a našli Zlatovlásku mŕtvu na posteli. „Priatelia,“ povedal kapitán, „vidieť, že sme si nezaslúžili, aby tá dievčina bola medzi nami! Bol to anjel, a my sme zlí, ale úctivo ju pochováme!“ Dali spraviť krásnu sklenú truhlu, vykopali v lese hrob, nad ním postavili striešku z chvojiny, do toho otvoreného hrobu položili truhlu a okolo hrobu rozsvietili sviečky.
Vrátili sa k svojmu domu, stáli pred vrátami a mlčali. Kapitán povedal: „Priatelia, bude nám smutno bez tej dievčiny! Každý z nás má veľa na svedomí, všetci si zaslúžime šibenicu, a nie raz, ale viac ráz! Viete čo, jeden druhému sa zo všetkého poctivo vyspovedajme, čo sme napáchali, potom bude súd a každý nech sa potrestá sám!“ Zbojníci to urobili a každý vlastnou rukou skončil svoj život, aby sa spravodlivo potrestali za všetky krádeže a vraždy. Posledný umrel dobrovoľnou smrťou sám kapitán.
Práve toho dňa bol v tých lesoch syn istého kráľa, princ Ján. Šiel v koči, a keď sa blížili k zbojníckemu domu, spomenul si, že ho doma napomínali, aby sa tým končinám radšej vyhol. Už sa zmrákalo, keď zrazu zbadal sviečky, ktoré ešte horeli nad hrobom princeznej Zlatovlásky. Princ rozkázal sluhovi, aby sa šiel pozrieť, čo to tam horí, ale sluha povedal: „Vaša Milosť, vo všetkom vás rád poslúchnem, ale nechcite odo mňa, aby som šiel do lesa. Tu v týchto lesoch šarapatia zbojníci!“ Kočiš tiež prehováral princa, aby sa o to nestaral, že radšej pôjdu, aby sa dostali z lesa von.
Princ sa pobral do lesa sám, prišiel najskôr k domu a tam ležalo štyriadvadsať zbojníkov. Presvedčil sa, že sú všetci mŕtvi, a bežal ďalej k tomu svetlu. Videl, že sú to sviečky pri otvorenom hrobe, pozrel do jamy a tam ležala v sklenej truhle princezná taká krásna, akoby len spala.
Zavolal kočiša a sluhu, vybrali truhlu z hrobu a hneď im prikázal, aby mu odprisahali, že nikomu nepovedia nič o tom, čo videli. Princ dal naložiť truhlu do kočiara, odviezol si ju do kráľovského paláca a uložil ju vo svojej izbe pod posteľ. Večer vytiahol truhlu spod postele, pozrel sa na princeznú a skutočne sa mu zdalo, že len spí.
Od toho dňa princa prestala tešiť poľovačka, nechodil do lesa a obyčajne bol celý deň doma. Kráľa to mrzelo, že sa z princa stal taký samotár a že ho už ani poľovačka neteší, nuž povedal raz kráľovnej: „Čo ten náš Ján má v tej izbe, že tam teraz presedí skoro celý deň? Mával rád poľovačky, chodieval celý deň po lesoch, a teraz nechodí nikde!“ Kráľovná šla pozrieť do synovej izby, a keď tam zočila truhlu s mŕtvou dievčinou, tak sa zľakla, že omdlela. Keď sa spamätala, prišla ku kráľovi a povedala: „Ján má v svojej izbe mŕtvu dievčinu v sklenej truhle.“

Kráľ sa tiež zľakol, dal si zavolať syna a pýtal sa ho: „Povedz mi, Ján, čo máš vo svojej izbe? Presedíš tam celé dni, akoby si to ani ty nebol, vyhýbaš sa ľuďom a zábavám a jednostaj si zachmúrený. Čo je s tebou? Poď so mnou, ukáž mi svoju izbu!“ Princ nechcel otca pustiť dnu, ale kráľ ta vošiel násilím, a keď zazrel pod posteľou truhlu, povedal: „Ach, bože, synku, čo to stváraš? Mŕtve telo patrí do zeme a ta ho aj dáme!“

„Otec,“ povedal princ, „ak mi to telo vezmete a pochováte ho, chytí sa ma zúfalstvo a bude po mne!“ Kráľ sa nahneval, rozkázal, aby princa odviedli do väzenia, a kráľovná medzitým dala vyniesť truhlu. Otvorili ju a kráľovná rozkázala svojim služobniciam, aby mŕtvu dievčinu umyli, obliekli do pohrebných šiat, a chcela ju dať pochovať. Ako umývali telo a česali hlavu, vypadla z vlasov ihlica, princezná vstala a bola zdravá, akoby sa len zobudila zo spánku.
Hneď to oznámili kráľovi a v zámku bola veľká radosť, že krásna dievčina vyzdravela. Kráľ rozkázal, aby princa prepustili z väzenia, a dal vystrojiť veľkú hostinu. Jánovi sa Zlatovláska zapáčila a onedlho bola svadba, akú ešte svet nevidel. O nejaký čas sa im narodil chlapček a len teraz sa princ vypytoval svojej ženy, odkiaľ je a kto sú jej rodičia.
Zlatovláska rozpovedala, že je kráľovská dcéra, že ju macocha vyhnala a potom ju začarovala, takže ležala ako mŕtva. Princ Ján sa rozhodol, že pôjde so Zlatovláskou k jej rodičom, aby poznal jej otca a videl macochu. Šli s veľkým komonstvom v kráľovskom koči, a keď prišli, kráľ sám vyšiel, aby cudzie panstvo privítal. Len čo sa pozrel na dcéru, spoznal ju, hodil sa pred ňou na kolená a prosil ju, aby mu odpustila.
Princezná objala otca, zdvihla ho a povedala: „Otec, vy za nič nemôžete, všetko popáchala macocha, tá zlá čarodejnica, ktorá nie je hodna, aby chodila pod božou oblohou!“ Keď sa kráľ dozvedel, ako macocha prenasledovala jeho dieťa, veľmi sa nahneval a rozkázal, aby kráľovnú priviedli pred súd. Hľadali ju po celom zámku a konečne ju našli v tajnej izbe. Sedela pred zrkadlom a bola mŕtva. Celá očernela, na okne sedel havran, a ako vošli do izby, zakrákal a uletel. Kráľ rozkázal, aby čarodejné zrkadlo rozbili a spálili, a macochu dal v noci zahrabať do zeme na pustom mieste pri lese, kadiaľ nik nechodil.
Kráľ vystrojil svojej dcére Zlatovláske a svojmu zaťovi ešte raz nádhernú svadbu, potom zanechal kráľovstvo mladšej dcére, odišiel s Jánom a so Zlatovláskou do ich krajiny a v pokoji žil pri nich až do smrti.
O ZLATOM VTÁČIKOVI
Jeden chudobný želiar mal šesť detí a nemali čo jesť. Na jar bolo najhoršie, nuž šiel k rieke na prútie, aby si zarobil aspoň na chlieb. Narezal poriadnu viazanicu prútia, keď vtom zbadal na briezke malého vtáčika, ktorý sa jagal, akoby bol zlatý. ‚Keby som ho tak mohol chytiť,‘ pomyslel si chudobný želiar, ‚deti by sa potešili a možno by sa im aspoň chvíľku nechcelo jesť.‘ Podarilo sa mu vtáčika chytiť a priniesol ho domov.
Deti mali takú radosť, že si celý deň na jedlo ani nepomysleli. Na druhý deň zniesol vtáčik vajíčko a to bolo zlaté. Najstarší chlapec ho vzal, šiel s ním k zlatníkovi a prosil ho, aby si to vajíčko kúpil. Majster bol poctivý, poobzeral si vajce a povedal: „Synku, veď ja ani nemám toľko, aby som toto vajíčko mohol kúpiť!“ Chlapec povedal: „Dajte nám aspoň chleba, sme hladní!“ Zlatník mu dal dva veľké pecne a plnú kapsu dukátov. Chlapec bol rád, vzal pecne pod pazuchu a šiel domov. Všetci sa najedli, nakúpili si múky a ešte im aj peňazí ostalo. Na druhý deň vtáčik zasa zniesol zlaté vajíčko a dostali zaň zasa toľko ako za prvé.
Zlatník mal syna a ten veľmi chcel vidieť toho vtáčika, nuž išiel s chlapcom. Keď vtáčika prezeral, videl, že má pod krídlom zlatým písmom napísané: „Kto zje moje srdce, bude kráľom; kto zje žalúdok, bude mať každé ráno pod hlavou hrsť dukátov!“ Zlatníkov syn videl, že si to písmo nik nevšimol, nuž pred chudobným človekom nepovedal nič a zdôveril sa s tým len svojmu otcovi. Radili sa spolu a syn povedal, že by si vzal dcéru toho chudobného človeka, keby otec dal prepísať toho vtáčika na ňu. Starý zlatník sa zamyslel, ale nakoniec privolil.
Chystali svadbu a ženích rozkázal, aby vtáčika zabili a upiekli, kým on bude s nevestou v kostole. Premyslel si to tak, že on zje srdce a nevesta žalúdok a že im tak ostanú peniaze i kráľovstvo. Chudákovým deťom bolo vtáčika ľúto, oplakávali ho, ale muselo to tak byť, lebo zlatník dostal vtáčika do vena. Dvaja chlapci zostali doma, lebo nemali na svadbu nové šaty, a radili sa, ako by tiež ochutnali toho pečeného vtáčika, ale aby to nik nezbadal.
Povedali si, že zjedia len kúsok vnútorností, aby to nebolo poznať. Jeden si vzal srdce, druhý žalúdok, ale keď to zjedli, schytil ich strach, báli sa ženícha a ušli preč. Keď sa ženích s nevestou a s rodičmi vrátili z kostola, zasadli si za stôl a ženích hneď hľadal vtáčika. Priniesli ho,
ženích si ho prezeral, ale videl, že je zle, že srdca a žalúdka niet. Sedel ako zarezaný a nikomu nepovedal, čo sa stalo.
Medzitým tí dvaja chlapci utiekli do lesa, dlho blúdili, až prišli do akéhosi mesta. Prišli k bohatému kupcovi a prosili ho, aby ich vzal do služby. Kupec im povedal: „Beriem vás na skúšku, ak sa budete dobre správať, nechám si vás!“ Chlapci sa mali k svetu, všetko si všímali a usilovne pracovali od rána do večera. Spávali spolu a kupcova žena každé ráno našla v posteli kôpku dukátov, ale nevedela, ktorý chlapec ich má pod hlavou.
Kupcova žena brala dukáty a schovávala ich po celý rok, až ich bol súdok. Po roku chceli chlapci odísť zo služby a pustiť sa do sveta. Kupec sa ich pýtal: „Chcete ísť do sveta, ale či máte peniaze?“ Chlapci sa zháčili, kupec sa smial a povedal: „Máte, tu sú a všetky sú vaše,“ a ukázal im sud dukátov, ktoré jeho žena cez rok nazbierala. „Vezmite si, koľko chcete, a keď sa vrátite, zastavte sa u mňa po ostatné!“ Chlapci zaďakovali, rozlúčili sa a potom išli každý inou stranou.
Mladší brat, ktorý zjedol žalúdok z toho vtáčika, prišiel do krčmy, kde bol bohatý krčmár. Mal dve dcéry, staršia bola jeho vlastná a otec jej splnil vždy všetko, čo si len zažiadala, ale bola škaredá, pyšná a lakomá. Mladšia bola nevlastná a krčmár ju mal za slúžku, ale bola krásna, a kto ju videl, hneď ju mal rád, lebo bola dobrá a ku každému prívetivá. Mládenec bol pekne oblečený, peňazí mal dosť, dobre platil, a preto si ho v krčme všímali.
Raz hral s krčmárovou staršou dcérou v karty, ale prehral všetko, čo mal, až do poslednej nitky. Dcéra to povedala otcovi a ten hneď šiel zhurta na mládenca, aby mu zaplatil útratu. Šuhaja to nahnevalo, že krčmár je taký nedočkavý, a preriekol sa, že má každé ráno pod hlavou kôpku dukátov. Krčmár hneď bol milší, povedal, že rád počká, ale potajomky kývol na staršiu dcéru a šiel s ňou do komory. „Teraz vieme,“ povedal otec, „odkiaľ má peniaze, a musíme porozmýšľať, ako ich dostať. Tu máš prášok, nasyp ho do vína, a keď zaspí, zavolaj ma!“

Dcéra poslúchla, vrátila sa do izby, žartovala so šuhajom, smiali sa, že nemal šťastie v kartách, a po večeri mu priniesla pohár vína, aby vraj zabudol na to, že prehral. Mládenec vypil víno a o chvíľku tuho zaspal. Krčmár mu zviazal ruky i nohy a spolu s dcérou ho odniesli do komôrky, zamkli ho tam a krčmár si kľúč schoval vo svojej komore. Mladšia dcéra vedela, kde je kľúč, ale musela pracovať od ráno do večera a do komory nesmela ani vkročiť.
Ráno sa mládenec prebudil a nevedel, čo sa s ním stalo. Volal, ale nikto sa mu neozýval. O chvíľu prišiel krčmár, hneď mu hrabol pod hlavu, našiel dukáty, zobral ich a povedal: „Zostaneš tu dotiaľ, kým si nevezmeš moju staršiu dcéru za ženu!“ Myslel si, že mu mládenec bude zaťom a že dukáty budú ich. Mládenec nechcel o tom ani počuť a povedal, že by radšej nežil, ako by si mal vziať takú škratu lakomú. Celý deň bol v komôrke, kŕmili ho dobre, lebo sa báli, aby im neumrel, ale peniaze mu každé ráno vzali. Nemohol sa ani pohnúť a ešte sa na seba aj hneval, že sa dal tak prekabátiť.
Raz večer, keď krčmár bol v pivnici a staršia dcéra odišla kdesi na posiedky, mladšia dcéra vošla tichučko do komory, vzala kľúč, odomkla komôrku, rozrezala povrazy, ktorými mládenca zviazali, dala mu v batôžku jedlo a povedala mu: „Utekaj, ako len vládzeš, aby ťa otec nechytil!“

Mládenec vyskočil, nohy ho síce boleli, hlava sa mu krútila, ale predsa vybehol z krčmy a hneď sa pobral do lesa. Zašiel do húštiny, kde nik nechodil, a keď si zajedol, napil sa z potoka vody a hneď išiel ďalej. Cez noc prespal na strome a ráno sa zasa vydal na cestu. Prišiel k jednému starčekovi pustovníkovi, ktorý žil v lesnej chalúpke. Prosil ho, aby mu dovolil ostať pri ňom, a všetko mu porozprával, čo sa s ním stalo. Starček povedal: „Netráp sa, ja ti poradím, ako krčmára a jeho dcéru potrestáš!“ Zaviedol ho na lúčku hlboko v lesoch a povedal mu: „Tuhľa vidíš bylinu, je ako štiav, ale má čarovnú moc. Ak ju ochutná muž, premení sa na capa, keby ju zjedla žena, bude z nej koza!“

Mládenec sa na tom zasmial a myslel si, že starček žartuje. Natrhal si z tej byliny, zjedol tri lístky a zrazu cítil, akoby mal husiu kožu na celom tele. Ani sa nenazdal a už mal srsť ako cap. Na hlave ho začalo svrbieť, poškrabal sa a o chvíľku mal rohy. Spustil sa na ruky a hneď mal miesto prstov capie kopýtka. Začal skákať ako cap a mečal.
Starček povedal: „Vidíš, teraz by som sa ja mohol smiať, ale počkaj, hneď ti pomôžem!“ Šiel k potôčku, natrhal lupeňov z inej čarodejnej byliny, podal ich capovi a povedal: „Zjedz tri lupene a budeš zasa človekom!“ Len čo to mládenec urobil, capia koža i rohy z neho spadli, mal ruky a chodil rovno na nohách ako človek. Starček mu dovolil, aby si natrhal z obidvoch bylín, a povedal mu: „Choď tam do tej krčmy a povedz krčmárovi, že máš na predaj vzácne korenie do polievky. Krčmár ho kúpi, a čo bude ďalej, uvidíš!“

Mládenec sa poďakoval, starček mu dal svoju pastiersku halenu, z čiernej baranej vlny mu spravil bradu a mládenec sa vrátil do krčmy. Už sa stmievalo, keď prišiel pred krčmu a pobral sa rovno do kuchyne. Krčmár tam sedel sám a čosi počítal. Mládenec povedal, že je pastierom, že má korenie dobrej chuti a že by ho dal lacno, čo aj za kus chleba. Krčmár pastiera nepoznal, ovoňal korenie, zdalo sa mu, že môže byť naozaj výborné, nuž kúpil celú otiepku a dal mládencovi pol pecňa chleba. Pastier odišiel a krčmár hneď zavolal staršiu dcéru, dal jej korenie a povedal, aby trochu zavarila do polievky. „Ale len pre teba a pre mňa,“ pripomenul, „musíme šetriť, ktovie, kedy ten pastier zasa príde!“

Dcéra zavarila korenie, polievka im dobre voňala, nuž pustili sa s chuťou do nej. Len čo zjedli každý po tri lyžice, premenil sa krčmár na bradatého capa a dcéra na kozu. Mečali, skákali po kuchyni a robili taký hurhaj, že nevlastná dcéra, ktorá v stajni napájala kravy, pribehla pozrieť, čo sa robí. Videla v kuchyni capa a kozu, ale nevedela, ako sa ta dostali, nuž volala sestru a hľadala otca. Keď sa nikto neozýval, zahnala capa s kozou do chlieva, priviazala ich, dala im sena i vody a zavrela ich.
Na druhý deň prišiel ten mládenec, čo ho vyslobodila. Falošné fúzy už nemal, nuž ho hneď poznala. Porozprával jej, čo urobil, ukázal jej to korenie a povedal: „Zachránila si ma, a keby si chcela, vzal by som si ťa za ženu!“ Dievčina nepovedala nič, sklopila oči, kývla hlavou a usmiala sa. Podali si ruky, bozkali sa a mládenec povedal: „Tvoj otčim a nevlastná sestra sú zlí ľudia a zaslúžia si trest. Zapriahnem ich do voza a pôjdem s nimi do mesta. Toto dvojaké korenie dobre schovaj do truhly a kľúč maj pri sebe!“

Mládenec si doniesol chomúty, pripravil pobočky a dievčina mu pomáhala zapriahať. Cap klal, nechcel si dať hlavu do chomúta, ale mládenec ho pretiahol bičom a cap sa držal. Zapriahli capa i kozu do voza a mládenec šiel.
V meste si mladý kráľ staval nový veľký zámok, na ceste stál záprah pri záprahu, sedliaci vozili drevo, skaly, piesok, všade bolo plno murárov, tesárov, pomáhačov, nuž ako to už býva pri veľkej stavbe. Všetci sa smiali, keď videli capa a kozu, a správca, ktorý mal na starosti vozy, prišiel k tomu mládencovi a zo žartu sa ho spýtal: „Aj ty si prišiel zvážať kamene? Nuž, ty nám veru pomôžeš, máš mocný záprah!“ Povozníci, čo stáli okolo, sa smiali, ale mládenec povedal: „Rád by som vozil, aby som si niečo vyrobil, kam mám ísť po kamene?“

Správca mu ukázal, kde má ísť a mládenec šiel s ostatnými; povozníci ani očiam neverili, keď videli, koľko nakladá na voz. Mal najťažšiu fúru, ale pošibával capa i kozu a tí ťahali ako levy. Vozil celý deň a večer dostal najväčšiu výplatu, lebo navozil najviac skál. Prenocoval v zájazdnom hostinci a na druhý deň zavčas rána zasa šiel a vozil celý deň, nakladal najviac zo všetkých a dostal najväčšiu výplatu. Tak to trvalo týždeň a celé mesto si rozprávalo o tom kozom záprahu.
Dozvedel sa o tom aj kráľ a dal si toho pohoniča zavolať. Mládenec nevedel, prečo má ísť ku kráľovi, ale nebál sa a tak, ako bol, prišiel do paláca. Len čo kráľa videl, hneď vedel, že je to jeho brat, ktorý vtedy zjedol srdce zlatého vtáčika. Kráľ ho tiež poznal, šiel k nemu, objal ho a povedal: „Braček môj, chvalabohu, že sme sa zasa v zdraví zišli! Povedz mi, čo tu robíš?“ Brat porozprával kráľovi, čo poskusoval, kráľ ho vypočul a povedal: „Dobre si urobil, že si krčmára a jeho dcéru potrestal, ale myslím, že si svoje už vytrpeli. Vráť im zasa ľudskú podobu a pošli ich do ich krčmy!“

Brat poslúchol, šiel do stajne a začal zapriahať. Capovi sa triasli nohy, lebo bol taký zmorený, že ledva stál, a koze tiekli z očí slzy. Mládenec prišiel do krčmy, zavolal svoju nevestu a kázal jej, aby mu dala lupene, čo priniesol od starčeka. Dal capovi i koze po tri lupene, a len čo ich rozhrýzli, spadla z nich kozia koža a krčmár i so svojou dcérou stáli pred mládencom v tých šatách, ktoré mali, keď im predal korenie. Padli pred ním na kolená a prosili ho, aby sa nad nimi zľutoval, že uznávajú svoju vinu. Krčmár vrátil mládencovi všetky dukáty, ktoré dcéra od neho vyhrala, i tie, ktoré mu boli vzali, keď ležal zviazaný v komôrke.
Mládenec im odpustil, rozlúčil sa s nimi a šli s nevestou do mesta. Tam dal ušiť sebe i neveste krásne šaty, kúpil si koč i kone a prišli ku kráľovi na zámok. Kráľ vystrojil svadbu s bohatou hostinou a brat si kúpil veľký majetok, kde gazdoval so svojou ženou. Keď si kráľ dostaval zámok, vzal raz brata i jeho ženu a zašli do svojej dedinky pozrieť rodinu. Cestou sa zastavili u kupca, ktorý ich vzal do služby, keď ušli z domu, a ktorý im opatroval dukáty. Kupec bol už staručký, čudoval sa, že sám kráľ prišiel k nemu, a keď sa mu dali poznať, od radosti plakal. Kráľ mu dal krásne dary, obaja bratia mu zaďakovali, rozlúčili sa s ním a šli do svojej dediny.
Otec už umrel a z ostatných súrodencov bola nažive len sestra, ktorá sa vydala za zlatníka. Švagor zlatník sa síce nestal kráľom, ale jeho žena bola usilovná gazdiná a dobre sa im vodilo. Brat, ktorý zjedol žalúdok zlatého vtáčika a mal každý deň pod hlavou kôpku dukátov, priviezol švagrovi sud zlata a kráľ ho menoval za svojho zlatníka. Tak bola celá rodina spokojná. Krčmár žil vo svojej krčme, rád pomáhal pocestným a jeho dcéra nechcela už karty ani vidieť.
CHUDOBNÝ KOVÁČ
Jeden kováč mal ženu a päť detí, ale roboty bolo málo, a preto žili v biede. Raz prišiel k majstrovi akýsi vojenský pán a povedal mu: „Spravíš mi osemtisíc podkov!“ Kováč bol rád, že bude mať robotu, a preto sľúbil, že podkovy spraví. Pán povedal, že si po ne príde o niekoľko týždňov, a odišiel.
Kováč nemal doma ani groša, vypožičal si v mestečku od kmotra peniaze, aby mohol nakúpiť železa, a s chuťou pracoval od rána do noci, takže mal podkovy hotové ešte skôr, ako sľúbil. Hneď potom prišiel vojenský pán, spytoval sa na tie podkovy, a keď videl, že sú hotové, rozkázal kováčovi: „Naber ich do vreca, koľko len unesieš, a poď so mnou!“ Kováč bol mocný, vzal skoro plné vrece podkov na chrbát a šiel za pánom.
O chvíľu prišli k veľkej skale. Pán šibol po nej prútikom, skala sa otvorila, a len čo ta vošli, hneď sa zasa zavrela. Dnu bola veľká krásna koniareň, v nej plno koní a na nich sedeli vojaci. Všetko to spalo, vojaci i kone, len pán, čo prišiel s kováčom, nespal, chodil po koniarni a všetko prezeral. Rozkázal kováčovi, aby vysypal podkovy na kopu, a potom sa vrátili do vyhne s prázdnym vrecom a tak chodili dovtedy, kým kováč nepoodnášal všetky podkovy do skaly. Keď prišli s posledným vrecom, pýtal sa vojenský pán: „Koľko pýtaš za tie podkovy?“ Kováč povedal: „Pán môj, bola to veľká práca, spoľahnem sa na vás, zaplaťte mi podľa vášho uznania!“

Vojenský pán povedal: „Braček môj, u nás ničoho niet, nemám ti čo dať, ale tamto, je kopa koňacincov, naber si ich do vreca, čo si nosil v ňom tie podkovy!“ Kováč sa zháčil a pomyslel si, že sa dal oklamať. Premýšľal, čo ho stálo železo, že si vypožičal od kmotra peniaze, kmotor že ich bude chcieť a že mu možno aj vyhňu predá. Sme na mizine, hovoril si v duchu, ale pred pánom stál ticho a mlčal.
Pán mu zasa rozkázal: „Naber si tých koňacincov, koľko len unesieš!“ Kováč len stál a mlčal. Pán sa na neho vážne pozrel a tretí raz mu prísne rozkázal: „Naber si tých koňacincov, koľko sa ti ich len do vreca vmestí, a odíď odtiaľto!“ Kováč sa bál, aby si ho tam nenechali, pustil sa do roboty a o chvíľu mal plné vrece. Pán ho vyviedol zo skaly, a keď vyšiel, skala sa zavrela.
Kováč stál v lese a bedákal: „Bože, bože, čo mám robiť? Žena doma čaká, že donesiem peniaze, spravil som si veľkú dlžobu, zima je na krku, deti si nemajú čo obliecť, a ja tu stojím s vrecom koňacinov! Čo len povie kmotor? Veď mi to ani neuverí, že som nič nedostal, a bude si myslieť, že som podvodník!“ Hneval sa na seba, že tak hlúpo sadol na lep, hneval sa na pána, pozrel sa na vrece a povedal si, že konského hnoja má doma dosť. Vysypal koňacince v lese a šiel s prázdnym vrecom domov.
Žena ho zazrela už zďaleka, bežala mu od vyhne naproti a volala: „Zaplať pánboh, otec, že ideš zdravý domov, a čo ti dali?“ – „Ani sa nepýtaj,“ povedal kováč smutne, „mamka moja, s nami je zle!“ – „Prečože by bolo zle?“ volala žena, „kde máš peniaze za podkovy?“ – „Nedal mi ani groša a rozkázal mi, aby som si nabral plné vrece koňacincov!“ – „Ale, otec, nežartuj,“ povedala žena, „Ukáž mi peniaze!“ – „Hovorím ti, že mi ten pán nedal ani groša a ja hlupák som sa trápil zadarmo! Poď domov, nech nás nik nevidí!“ kričal kováč.
Vrátili sa do vyhne, žena plakala a zalamovala rukami. „Takú dlžobu máme za železo, ja som dlžná u pekára za múku a teraz pred zimou nemáme ani groša! Čo s nami bude? Prečo si sa s tým pánom lepšie nedojednal? Za celú robotu donesieš prázdne vrece!“ Hnevala sa, chcela vrece hodiť do kúta, ale vtom čosi zazvonilo. Zháčila sa, obrátila vrece a na zem sa sypali dukáty. Bola ich pekná kôpka. „Otec,“ kričala kováčka, „veď ja som to vedela, že to len tak hovoríš, ja som vedela, že ti ten pán dobre zaplatil! Pozri, aká kopa peňazí!
Kováč stál sťa obarený, no zrazu sa chytil za hlavu, schytil vrece a utekal do lesa. Dobre si pamätal miesto, kde vysypal koňacince, a tak pribehol tam, ale nenašiel nič. Smutný sa vracal a po ceste si robil výčitky, aké veľké bohatstvo mohol mať a ako sa ho sám zbavil. Kováčova žena nevedela, prečo tak zrazu utiekol do lesa, bála sa, že sa možno nejako pomiatol, a tešila sa, keď sa vrátil a nič mu nebolo. Kováč porozprával, čo urobil, nariekal, ale žena mu dohovárala: „Otec, nerúhaj sa! Ktovie, možno by nám také veľké bohatstvo ani neprinieslo šťastie! Zaplať pánboh za to, čo máme, a ja si myslím, že máme toho dosť!“

Na druhý deň šiel kováč so ženou do mesta, zaplatil kmotrovi a len teraz videl, koľko peňazí mu ešte zostalo. Žena poplatila všetky dlžoby, postavili si peknú novú vyhňu a spokojne žili až do smrti.
O JURKOVI
Bol raz jeden obuvník a mal syna Jurka. Dosť ťažko vytĺkal groše na živobytie, lebo nemával peňazí na lepšie kože, tak len príštipkárčil a podbíjal staré bačkory, a keď nerobil svoje remeslo, chodil so ženou na zárobky po gazdoch. Jurko pomáhal rodičom a ľudia ho mali radi, lebo bol usilovný, každého veselo pozdravil a za nijakú prácu sa nehanbil. Išlo mu na štrnásty rok, narástol, bol vrtký a mocný a otec s matkou sa často radili, kde by mali dať chlapca, aby sa naučil pracovať a mal svoj istý chlieb.
Raz bol Jurko v lese na hubách a večierkom sa vracal domov. Keď prišiel k panskému rybníku, sadol si na breh a ukladal si huby, aby ich ráno mohol odniesť do mesta a predať. Práve šiel okolo z panstva hájnik, ktorého sa všetci ľudia v dedine báli, lebo bol zlý, večne zachmúrený, a keď deti pristihol v lese, porozhadzoval im jahody alebo huby, poskákal im po košíkoch a obyčajne ešte aj palicou pretiahol. Hneď sa osopil na Jurka: „Kde si bol, chlapčisko nepodarené, ukáž, čo to nesieš!“ Priskočil k Jurkovi, vzal mu košík, huby pohádzal do rybníka, po košíku poskákal, hodil ho do kríkov a zahnal sa na chlapca. Jurko sa rezko uhol, a ako sa hájnik rozohnal, pošmykla sa mu noha a čľup! Už bol v rybníku. „Počkaj, chlapčisko akési, veď ty dostaneš,“ kričal, ale Jurko uháňal do lesa.
Pustil sa cez hustú mlaď, preletel ako srnec po stráni, potom dolu do doliny a zasa hore, až sa dostal do hustého lesa, kde ešte nikdy nebol. Šiel ďalej cestou-necestou, ledva dych dochytával. Bola už tma, začal ho prenasledovať strach, no predsa len šiel ďalej, až sa dostal na čistinu. Na kraji stál starý dub, nuž Jurko sa vyškriabal medzi konáre a tam si sadol, aby sa zachránil pred divou zverou. Zjedol kúsok chleba, čo mu ostal vo vrecku, ale ešte bol hladný a bolo mu zima, nuž sa mu spať ani nechcelo. Sedel na dube a rozmýšľal, čo má robiť. Cnelo sa mu za oteckom a mamičkou, ale domov nechcel ísť, lebo sa bál hájnika, a v lese mu bolo smutno; žiadal si, aby sa dostal z lesa von a našiel dobrých ľudí, aby mohol domov odkázať, čo je s ním.
Zatiaľ hájnik horko-ťažko vyliezol po strmom brehu z rybníka a hneval sa. Vedel, že by sa mu ľudia smiali, a preto sa žene o
Jurkovi ani nezmienil; vyhovoril sa, že číhal na vydru, a tak že sa namočil.
Doma Jurka čakali, a keď sa zotmelo, šiel mu otec naproti až k lesu, volal, húkal, ale darmo. Matka plakala, a keď sa Jurko nevrátil ani na druhý deň a keď ani neskoršie nebolo po chlapcovi ani chýru ani slychu, mysleli si, že sa stratil v lese a že ho roztrhali vlci, alebo že ho ukradli cigáni. Vypytovali sa ľudí v nedeľu v meste, ale o Jurkovi nikto nič nevedel. „Pánboh dal, pánboh vzal,“ povedal otec a potešoval ženu, aby nenariekala. Často sa rozprávali o Jurkovi, a predsa len dúfali, že je azda len nažive.
Jurko presedel na dube celú noc, ráno zliezol, našiel si studničku, umyl sa, potom si nazbieral černíc a chcel ísť ďalej. Nohy ho boleli, celý bol ako dolámaný. Vo vrecku mal len nožík, nuž odrezal si peknú lieskovicu a obzeral sa, kade by mal ísť. Cestu nevidel, a tak sa pustil rovno po svahu, až sa dostal do údolia. Dlho šiel, už sa zasa zmrákalo, a tu zrazu počul, akoby niekto kálal drevo. Šiel za hlasom a prišiel k chalúpke. Pri dverách stál starček a na kláte rúbal triesky.
„Pánboh daj dobrý večer, starček,“ povedal Jurko. „Pánboh daj i tebe dobrý večer, chlapče,“ povedal starček. „Kdeže si sa tu vzal?“ Jurko porozprával, čo sa mu stalo. Starček mlčal, len hlavou pokyvkával a potom povedal: „Si hladný, však? Počkaj, už mám navarené, zajedz si so mnou!“ Daj Jurkovi za hrnček polievky, hodný krajec chleba a Jurko jedol ako vlk. Keď sa nasýtili, Jurko zaďakoval, starček mu doniesol šúpu sena, roztriasol ho v chalúpke po zemi a povedal: „Ľahni si, Jurko, vyspi sa, veď si zmorený!“ Jurko si pomyslel na otecka a mamičku, trochu si poplakal a o chvíľu tuho zaspal.
Keď sa prebudil, najprv nevedel, kde je, potom sa rozpamätal, čo sa s ním stalo, vyskočil a obzeral sa po chalúpke. Starček stál pri ohni, varil obed a hovoril: „Dlho si spal, Jurko, už je poludnie, choď tamto k rieke a umy sa. Raňajky si zaspal, dostaneš obed!“ Jurko sa umyl, potom si sadol so starčekom na prah pred chalúpku a obedovali.
Keď sa najedli, Jurko zaďakoval a starček povedal: „Tak, čo spravíme s tebou, Juríčko? Domov nemôžeš ísť, nenašiel by si cestu, zablúdil by si v lesoch a mohlo by sa ti prihodiť nešťastie. Ani odkázať domov nemôžeš, lebo okrem nás dvoch niet tu živej duše. Vieš čo, zostaň u mňa, budeš mi pomáhať a niečomu sa priučíš.“ Jurkovi sa zacnelo za domovom, ale sám uznal, že mu starček dobre radí, poďakoval sa mu a zostal v chalúpke.
Nosil starčekovi vodu, chodil na raždie, chytal v rieke ryby, zbieral jahody a huby a starček chodieval s ním po lese. Učil ho poznávať bylinky, rozprával mu o rybách a o lesných zvieratách a naučil ho vyrezávať z dreva nádoby a pekné truhličky. Starček ich nosil po žatve do jednej dediny za riekou a dostával za ne múku.
Jurko bol neprestajne so starčekom. Len v lete, keď bol najdlhší deň, a potom zase na jeseň, keď bolo chladno a vtáci sa ťahali za slniečkom, šiel starček do lesa, ostával tam vždy niekoľko dní a vracal sa až neskoro v noci domov. Vtedy s ním Jurko nesmel ísť, zostal doma a sám sa staral o všetko. Bolo mu to čudné, kde bol starček tak dlho, nuž sa ho opýtal. Starček sa usmial, pokyvkával hlavou a povedal: „Pomaly jedávaj, málo sa vyzvedaj, a budeš dlho žiť!“ Tak sa Jurko nič nedozvedel, ale viac sa nepýtal, lebo sa bál, že sa starček nahnevá.
Jedného dňa Jurko ochorel, hlavu mal ako v ohni a nič mu nechutilo jesť. Starček otvoril malú drevenú skrinku, ktorú nosil vždy pri sebe, vybral z nej dlhý červený oriešok, rozluskol ho a dal Jurkovi pol jadierka: choroba hneď prešla a Jurko bol zdravý a čulý ako ryba.
Jurko bol už tretí rok pri starčekovi a raz ráno šiel na ryby. Voda bola čistá, videl až na dno, všade bolo plno rýb, ale sedel s udicou celé dopoludnie a ani jedna rybička mu nezabrala. Na poludnie prišiel za ním starček a opýtal sa ho, čo chytil. „Nič,“ povedal Jurko, „už toľko hodín tu sedím, a ryby akoby predo mnou utekali.“

Starček sa usmial, nepovedal nič, len hlavou pokyvkával a vzal píšťalku, ktorú mal v skrinke, čo z nej vybral oriešok. Zapískal, z vody sa vyhodil veľký kapor a rovno do piesku na breh. Starček pískal ďalej a o chvíľu mal na brehu aj niekoľko pekných okúnov. „Máme už dosť,“ povedal, „uvaríme si rybaciu polievku.“

Potom vybral starček zo skrinky čudné belasé pierko, prešiel si ním po ľavej dlani a už tu stál malý bradatý piadimužík v zelených šatách, v zelenej čiapke a v zelených topánočkách. „Čím môžem pánovi poslúžiť?“ pýtal sa piadimužík. Starček povedal: „Hľa tieto ryby očistíš a prichystáš na polievku.“ Mužík podskočil, bral rybu za rybou, a len čo sa ktorejkoľvek dotkol, hneď bola mŕtva. Potom ich očistil, ponosil do chalúpky a dal do kotlíka na ohnisku. Keď bol s prácou hotový, stiahol z hlavy čiapku, poklonil sa starčekovi a už ho nebolo, akoby ho vietor bol odfúkol.

Jurko stál ako vo sne. Mlčal, tíško odišiel do chalúpky, sadol si k ohnisku a miešal drevenou vareškou polievku v kotlíku. O chvíľu prišiel za ním starček, postavil sa pred neho, usmieval sa, pokyvoval hlavou a hovoril: „Jurko, viem, že by si rád vedieť, ako sa to všetko stalo, čo si práve videl. Si u mňa tretí rok, dobre si sa držal a vidím, že si dobrý chlapec. Zajtra je najdlhší deň, pôjdeš so mnou do lesa. Daj do kapsy peceň chleba a mne prichystaj tamtohľa tú sieť, čo je na vrchnej polici. Najeme sa a hneď aj pôjdeme!“

Sadli si, starček nalial rybacej polievky z kotlíka do dvoch drevených misiek a dali sa do jedenia. Jurkovi chutilo, len sa tak oblizoval, zdalo sa mu, že ešte nikdy nejedol takú dobrú polievku. Tak by chcel, aby mohol tatkovi a mamke aspoň na hodoch dať ochutnať také jedlo. Len čo dojedli, starček zahasil oheň, vzal si starú huňu a palicu a hneď sa vydali na cestu.
Šli celé popoludnie, až neskoro do večera, ale nezablúdili, lebo starček sa v lese vyznal aj v noci ako vo dne. Prenocovali pri potôčiku a zavčas rána šli ďalej, zasa putovali celý deň a len neskoro večer došli k čiernemu jazierku na lúke v hlbokom lese.
Na brehu stála stará jelša a okolo bolo plno krásnych hrubých liesok. Starček urobil palicou kruh, do kruhu rozprestrel huňu, posadil na ňu Jurka, prežehnal ho krížom, potom sa sám prekrižoval a povedal: „Jurko, tu seď a nič nehovor, čo by sa čo robilo! Ak počúvneš, bude sa ti dobre vodiť, ale ak prehovoríš čo len slovíčko, bude zle s tebou i so mnou!“

Jurko sedel ako prikovaný. Starček stál v kruhu a v obidvoch rukách držal sieť. Dlho stál, na Jurka prišli driemoty a zaspal. Zrazu sa prebral zo spánku, lebo sa veľmi zablyslo, lieska stála v žiare, akoby bola zlatá, a na jednom konári sa kolísalo dieťa s čudnou veľkou hlavou.
Starček hodil naň sieť, ovinul ho a stiahol si ho do náručia. Dieťa začalo plakať, kričať, ako keby ho z kože dral, a v tej istej chvíli už aj stála pred kruhom vysoká, mrzká a kostnatá žena v bielej plachetke a v ruke mala lieskový prút. „Daj mi sem dieťa,“ zašomrala a chcela skočiť do kruhu. Prsty mala ako pazúry, rozháňala sa rukami, akoby chcela starčeka a Jurka roztrhať, ale do kruhu vojsť nemohla. „Daj mi sem dieťa,“ zašomrala. Keď zavolala tretí raz, starček povedal: „Daj sem oriešky a prút!“ Žena mala na páse priviazanú kapseľku upletenú z lyka, odviazala ju a hodila aj s prútom, čo držala v ruke, starčekovi do kruhu. Starček rozhrnul sieť, dieťa sa vyhodilo ako ryba a chytilo tú mrzkú ženu okolo krku. Zakrákala ako vrana a stratila sa v lese.
Starček si sadol na huňu, nič nehovoril a Jurko sa bál, ale keď videl, že je okolo ticho, ľahol si a o chvíľu tuho zaspal. Keď sa zobudil, slnko už bolo vysoko, starček sedel na huni a prezeral si vrecúško. Bolo v ňom za hrsť lieskových orieškov, dlhých a červených, práve takých, ako bol oriešok, čo starček dal Jurkovi, keď ochorel. Potom starček nakládol v kruhu oheň, vrecúško spálil, oriešky si schoval a hovorí: „Dobre si sa držal, Jurko, vstaň, umyjeme sa inde, tejto vody sa nedotýkaj. Sem chodievajú divé žienky v noci pred najdlhším dňom v roku a kúpu svoje deti. Kto vie, čo má robiť, chytí dieťa a divá žienka mu dá zaň čarovné oriešky a prút. Oriešky budú tvoje a z toho prúta ti vystrúham píšťalôčku.“

Jurko zaďakoval a hneď sa dali na cestu. Cez poludnie si sadli pod strom, zajedli si, napili sa vody zo studničky a pomaly šli ďalej, až sa dostali do chalúpky. Starček spravil z prúta pastiersku píšťalku a povedal. „Táto píšťalka má veľkú moc; ak na nej zapískaš raz, privoláš si ryby, ak zapískaš dva razy, počujú ťa vtáky, a keď tri razy zapískaš, počujú ťa všetky ostatné zvieratá, ale beda ti, keby si chcel niečo zlého. Keď odo mňa odídeš, táto píšťalka bude tvoja za to, že si mi verne slúžil.“ Jurko ďakoval a potom zasa pracoval so starčekom a gazdovali spolu.
Raz na jeseň, keď sa deň krátil, starček povedal: Jurko, musíme ísť zasa do lesa, ale na inú stranu. Daj do kapsy peceň chleba a vrecko prosa, mne podaj huňu a palicu!“ Jurko mu to podal a vybrali sa na cestu. Dlho šli, až prišli na holý kopec vysokého vrchu. Stála tam veľká jedľa, okolo nej vysoká mlaď a krovie. Starček zašiel pod jedľu a povedal Jurkovi: „Porozhadzuj tu to proso, čo sme doniesli, na tomto kopci sa zastavujú vtáčiky, keď v jeseni letia na juh, nech sa posilnia na cestu!“ Nasypali prosa, potom starček urobil v kroví, kde bolo voľnejšie miesto, na zemi kruh, položil tam huňu, prekrižoval seba i Jurka, vzal si do ruky píšťalku a povedal: „Jurko, tu seď a nič nehovor, čo by sa čo robilo! Ak počúvneš, dobre sa ti bude vodiť, ale ak prehovoríš čo len slovíčko, zle bude s tebou i so mnou!“

Tak sedeli v kruhu a čakali. Pred západom slnka videli, ako kŕdle vtákov letia smerom na poludnie. Niektoré kŕdle sa zniesli na jedľu, zleteli do trávy, zobali proso a o chvíľu bolo na vŕšku plno vtáčieho švitorenia, len tak v ušiach zaliehalo. Naraz sa všetky vtáky zdvihli, odleteli a nad jedľou zakrúžil ozrutánsky orol. Znášal sa jednostaj nižšie nad krovie, kde sedel starček s Jurkom, a o chvíľku lietal tak nízko, že počuli, ako im veľké krídla šelestia nad hlavou. Zlostne kričal a klopal zobákom. Starček dva razy zapískal a v tej chvíli tam bolo niekoľko orlov a tak ďobali do vtáka, že sa vzniesol do výšky a stratil sa nad lesmi. Jurko bol bledý ako stena, ale ani sa nepohol a neprehovoril ani slova.
O chvíľu priletel na jedľu vták, asi taký ako holub, mal krídla belasé ako nebo a celý bol ako dúha. Sedel na jedli a krásne spieval. Starček dva razy zapískal, vták zletel a zastal si pri kruhu. Zlostne sa pýtal starčeka: „Čo chceš? Bez píšťalky by si si so mnou nedal rady, lebo by vás obidvoch bol roztrhal môj sluha orol!“ – „Daj mi belasé pierko,“ povedal starček. Vták roztiahol krídla a starček mu vytrhol z ľavého krídla belasé pierko, práve také, ako vzal zo skrinky, keď privolal piadimužíka. Potom starček pustil vtáka, ten veselo zapískal, vyletel a len sa tak mihol po nebi ako modrý šíp.
Starček zakrútil pierko do kúska plátna, opatrne si ho schoval do drevenej skrinky a povedal Jurkovi: „To pierko má veľkú moc a bude tvoje. Ak si ho pretiahneš po ľavej dlani, prídu piadimužíci a urobia, čo im rozkážeš. Ale beda ti, ak by si chcel nedobrú vec; na kusy by ťa roztrhali!“

Jurko zaďakoval, vrátili sa do chalúpky a gazdovali spolu celú zimu. Na štvrtú jar povedal starček Jurkovi: „Tri roky si mi verne slúžil, je načase, aby si sa vybral do sveta na skusy. Tu máš skrinku, sú v nej oriešky, píšťalka a pierko. Oriešky majú čarovnú moc: ak dáš chorému kúsoček orieška, vyzdravie, i keby mal smrť na jazyku. Škrupinky si tiež schovávaj: Ak vezmeš škrupinku do hrsti a pomyslíš si, aby zlému človeku narástli na hlave parohy alebo aby mal oslie uši, narastú mu a odpadnú mu len vtedy, ak mu dáš kúsok jadra. O píšťalke a pierku už vieš, choď spánombohom, ži statočne a dobrým ľuďom všade pomáhaj!“

Jurko plakal, ďakoval starčekovi a prosil ho, aby mohol ostať pri ňom do smrti a slúžiť mu. Starček povedal: „Tri roky si ma poslúchal, počúvni i naposledy a vráť sa domov!“ Keď starček trval na svojom, rozlúčili sa, Jurko dostal kapsu, dal si do nej skrinku a peceň chleba a pobral sa cestou, ktorú mu starček ukázal, aby v lese nepoblúdil.
Na poludnie vyšiel z lesa, sadol si na lúke pri studničke, zajedol si chleba, čo dostal od starčeka, napil sa a šiel ďalej. Tu vidí, že oproti nemu ide staršia žena, celá uplakaná. „Pánboh daj dobrý deň, tetuška,“ povedal Jurko. „Pánboh uslyš, synku,“ povedala žena. „Čože sa vám stalo, keď tak plačete?“ pýtal sa Jurko. „Milý synku,“ povedala žena, „muž sa mi dokaličil v hore, leží už tretí deň a nemôže sa ani pohnúť. Nuž idem tamto na samotu k bylinárke, aby mi dala nejakú masť.“ – „Nechoďte nikde, tetuška,“ povedal Jurko, „vráťte sa so mnou a ja vám gazdu uzdravím!“

Žena sa ukradomky dívala na Jurka, akoby mu neverila, ale počúvla, vrátila sa do chalupy a povedala mužovi, koho vedie. Gazda najprv hundral, čo vraj s takým doktorom, ktorému ešte mlieko tečie po brade, ale Jurko mlčal, otvoril skrinku, rozlúskal jeden červený oriešok, nožíkom rozpolil jadro, podal ho gazdovi a hovorí: „Sváčko, nič sa vy nebojte, toto dobre pochrumkajte, zapite mliekom, tichučko ležte a ja tu počkám!“

Gazda počúvol, Jurko šiel na dvor a štiepal pne. O chvíľu pribehla žena, volajúc, že gazdovi sa uľavilo, a ďakovala Jurkovi. Jurko sa vrátil do izby, gazda sedel na peci, smial sa a volal, že je zdravý. Pohostil Jurka a po večeri sa ho gazda vypytoval, čo a kto je a kde ho cesta vedie.
Jurko porozprával, že bol vo svete, že sa naučil debnárskej robote a že by sa rád pozrieť domov. Gazda mu povedal: „Poznám vašu dedinu, je to od nás ďaleko, ale aj my aj vy prislúchame ako poddaní kniežaciemu zámku. Od nás sme boli raz v jeseni vo vašej dedine na robote, lovili sme tam ryby v dvoch rybníkoch. Ale máte tam zlého hájnika. Prišli sme z lovu ako vodníci, voda z nás cícerkom tiekla, ale nesmeli sme ostať pod kôlňou, aby sa vraj nestalo nešťastie s ohňom. Presedeli sme celú noc na dvore pri ohni a na druhý deň zavčas rána sme šli zasa na rybník rozťahovať siete. Hájnik na nás striehol ako rys, ale sám si strčil za sáru úhora, toľkého ako moja ruka. Nuž, taká je poddanská robota!“

Po večeri postlali Jurkovi v komôrke, dobre sa vyspal a zavčas rána bol už hore. Gazda tiež vstal, že mu je vraj nič, dali Jurkovi raňajky a prehovárali ho, aby u nich zostal, že detí nemajú a že by chalupa bola raz jeho. Keď im Jurko zaďakoval a hovoril, že by sa ešte rád pozrieť do sveta, gazda mu radil, aby šiel do mesta, že je tam veľké stolárstvo a že by tam azda mohol dostať prácu. Rozlúčili sa, gazdiná dala Jurkovi do kapsy posúch a homôľku syra a Jurko sa vybral do mesta.
Keď ta prišiel, opýtal sa, kde má ten majster dielňu, a prosil ho, aby ho vzal do roboty. Majster si ho poobzeral a hovorí: „O to najmenej, práce by bolo dosť, práve mi odišiel mladší tovariš, len som zvedavý, čo vieš. Zostaň tu, zlož si veci hore v komôrke, pusť sa do roboty a potom uvidíme!“ Jurko si vybral pekné suché dubové drevo a o niekoľko dní urobil truhličku, dobre ju vyleštil a zaniesol majstrovi. Celá dielňa sa čudovala a majster povedal: „Synku, vidím, že remeslu rozumieš, toto je majstrovský kus, dávno som nevidel takú čistú prácu. Budeš mladším tovarišom a môžeš u mňa zostať, dokedy budeš chcieť.“

Majster truhličku vzal a odniesol ju do zámku pánu grófovi ako dar. Grófovi sa páčila, pochválil majstra, ale ten bol poctivý, povedal, že je to nie jeho práca, že to spravil mladý tovariš, ktorý nedávno prišiel. Gróf dal majstrovi päť dukátov a prikázal, aby ten tovariš urobil ešte jednu truhličku, takú istú, a aby ju sám priniesol. Majster sa vrátil naradovaný, rozprával, ako pochodil, a dával Jurkovi peniaze. Jurko dal polovicu majstrovi a polovicu si nechal, kúpil si pekné šaty; nástroje, aby mal svoje, a o niekoľko dní urobil druhú truhličku.
Obliekol si nové šaty, pani majstrová mu požičala obrus, zakrútil doň truhličku a šiel do zámku. Povedal, čo nesie, a hneď ho pustili dnu. Jurko sa grófovi pekne poklonil a odovzdal mu truhličku. Gróf ho pochválil, dal mu desať dukátov, vypytoval sa ho, čo vie, a pretože sa mu Jurko zapáčil, povedal mu: „Môj tesť, knieža, je pánom nad tridsiatimi panstvami; má na zámku svojho stolára, lebo má rád pekné veci. Dám ti list, zájdi tam, možno tam nájdeš miesto!“

Jurko zaďakoval, poklonil sa grófovi a už aj utekal do dielne. Vyrozprával, ako pochodil, a odovzdal majstrovi päť dukátov. Majster sa tešil, že má takého tovariša v dielni, ale predsa ho len posmeľoval, aby šiel ku kniežaťu, že tam iste dostane dobrú službu. Jurko si nakúpil všetko, čo potrebujú tovariši na vandrovke, kapsu od starčeka si nechal, zaobstaral si ešte peknú tanistru a šiel ku kniežaťu. Zďaleka videl veľký zámok. V bráne stál mušketier, durdil sa a hnal Jurka preč. „Čo tu chceš, ty tuláčisko, prac sa odtiaľto!“ kričal. Jurko sa nezľakol, ukázal písmo a mušketier ho pustil na nádvorie. Sluha vzal od Jurka list a o hodnú chvíľu prišiel Jurkovi povedať, že má ísť ku kniežaťu.
Knieža držal list v rukách a povedal: „Môj zať mi píše, že si mu urobil pekné truhličky. Zostaneš na zámku a zajtra sa daj v dielni do roboty, nech vidím, čo vieš!“ Jurko zaďakoval kniežaťu, poklonil sa a šiel do dielne. Majster už vedel o ňom, povodil ho po dielni a Jurko sa čudoval, koľko tam bolo vzácneho dreva a pekných nástrojov. Vybral si dobré drevo javorové a o niekoľko dní urobil krásnu skrinku. Majster pokyvoval hlavou a kázal mu, aby ju kniežaťu odovzdal sám. Kniežaťu sa tak zapáčila, že hneď zavolal kňažnú i princeznú, všetci Jurka chválili a princezná prosila, aby si mohla skrinku nechať.
Jurko zostal na zámku a pracoval v dielni. Raz mu majster rozkázal, aby šiel do lesa a poobzeral tam dáke urastené javory, aby mali súce drevo. Jurko rád chodil po kniežacích lesoch, bol tam už ako doma, nuž vybral sa už zavčas rána. Súce stromy našiel hneď na kraji a potom sa pustil ďalej a dostal sa až do údolia v starom lese. Zrazu počuje neďaleko stenanie. Bežal za hlasom a tu vidí, že knieža leží v močiari a nemôže sa z neho dostať. Kôň sa čohosi zľakol, splašil sa, zhodil knieža a ušiel. Jurko pomohol kniežaťu a povedal: „Vaša Milosť, počkajte chvíľku, pozriem sa, čo je s koňom!“ Zašiel do húštiny, vzal píšťalku, pomyslel si, aby tam už aj stál kniežací kôň, tri razy zapískal a kôň tam ozaj bol, celý spenený, a hrabal kopytom.
Keď Jurko doviedol koňa do údolia, knieža nechcel očiam veriť a povedal: „Zachránil si ma, lebo som stratil poľovnícky roh, nuž nemohol som sa nikoho dovolať a možno by som tu bol zahynul. Odo dneška si mojím prvým poľovníkom a budeš vždy jazdiť so mnou!“ Jurko zaďakoval, natrhal trávy, očistil kniežaťu šaty, pomohol mu vyskočiť na koňa a vyviedol ho na suchú cestu. Knieža si dokaličil nohu, nuž ledva sa držal v sedle, a preto Jurko vzal koňa za uzdu a viedol ho do zámku. Kniežacia družina sa vrátila a všetci si mysleli, že knieža šiel inou cestou, ako to často robieval. Keď sa nevracal, kňažná s princeznou sa báli, že sa stalo nešťastie, a prikázal všetkým poľovníkom, aby sa rozišli po lesoch a hľadali knieža. Za tmy sa vrátili naprázdno, ale knieža bol už doma. Porozprával, čo sa stalo, a kňažná i princezná pochválili Jurka za vernosť.
Knieža polihoval niekoľko týždňov, a keď vyzdravel, zavolal si Jurka, prikázal aj hlavnému poľovníkovi, aby prišiel do zámku, a povedal mu: „Tomuto mládencovi vyhľadáš najlepšieho koňa a dáš mu ušiť poľovnícke šaty. Na každom love bude so mnou, je najvyšší nad vami všetkými, a čo rozkáže, vykonáte!“ Jurko dostal krásne šaty, čoskoro sa naučil jazdiť na koni a chodil s kniežaťom na každý lov. Bývalý prvý poľovník závidel Jurkovi a myslel len na to, ako by ho pripravil o priazeň kniežaťa. Chodil žalovať na Jurka, ale knieža o klebety nedbal.
Raz si knieža vyšiel s princeznou a s celou družinou do lesa na lov. Jurík šiel po boku kniežaťa ako prvý poľovník, a pretože v lese žila aj čierna zver, vzal tesák a poľovnícku piku. Keď prišli do lesa, bývalý prvý poľovník postavil knieža s princeznou na bezpečné miesto a Jurka poprosil, aby zašiel pod veľký dub na širokej lúke v lese.
Keď sa už začal lov, princezná uprosila knieža a aj ona si zašla pod dub k Jurkovi, aby lepšie videla honbu.
Psi vysliedili ohromného diviaka. Zákerný poľovník videl, že princezná sedí na koni pri Jurkovi, ale nenávisť ho premohla, nuž dal hnať diviaka rovno proti miestu, kde stáli. Jurko zočil diviaka zďaleka, hneď ako sa vyrútil z lesa na druhom konci lúky, nuž skríkol na princeznú, aby utiekla do lesa, a sám pustil psov, zoskočil z koňa, piku nechal v tráve a v okamihu bol na dube.
Vybral si píšťalku, pomyslel si, aby už aj tam boli traja veľkí vlci, tri razy za pískal a vlci hneď vybehli z húštiny. Medzitým diviak tesákmi roztrhal obidvoch psov, ktorí sa proti nemu vyrútili, ale vtom sa naňho hodili vlci. Jurko sa spustil z duba, schytil piku, priskočil a jedným bodnutím skolil diviaka. „Ďakujem, vlci,“ povedal a vlci ušli do lesa.
Princezná medzitým v lese zatrúbila na svojom poľovníckom rohu, knieža a celá družina sa tam hneď zbehli a počuli, čo sa stalo. Zašli k dubu, Jurko tam stál a pri nohách mu ležal ohromný diviak. Knieža zoskočil z koňa, objal Jurka a povedal mu: „Zachránil si princeznú, akú si žiadaš odmenu?“ Jurko sa poklonil a povedal, že by si prial zostať v kniežacej službe a že by sa rád pozrieť domov na rodičov.
„Zostaneš teda u mňa,“ povedal knieža, „tu máš môj prsteň a od tejto chvíle si mojím správcom, prvý po mne na všetkých panstvách, a čo kde rozkážeš, všetko sa stane!“ Aj princezná ďakovala Jurkovi a červenala sa pritom ako ružička, lebo si vlastne prvý raz všimla, že je Jurko pekný mládenec. Zapáčil sa jej a od toho času stále na neho myslela. Jurkovi tiež princezná padla do oka a zaumienil si, že ak nedostane princeznú, že sa ani neožení a odíde do sveta.
Potom sa knieža vypytoval, ako sa to stalo, že diviak sa vyrútil práve proti Jurkovi. Poľovníci povedali, čo videli, a knieža, ktorý sa v love dobre vyznal, tušil, kto je vinný. Zavolal si zákerného poľovníka a povedal mu: „Viem, že Jurka nenávidíš, preto si stále na neho žaloval. Neprichytil som ťa pri čine, ale pamätaj si, že zločin sa trestá sám. Nechcem ťa mať na očiach, vezmi si svoje veci, odíď z môjho kniežatstva, a ak sa sem vrátiš, zle bude s tebou!“ Zradca stál pred kniežaťom so sklonenou hlavou, ale neprehovoril ani slova.
Knieža rozkázal, aby sa lov skončil, a vrátil sa s princeznou a celou družinou domov. Hájnici naložili diviaka na voz a odviezli ho na zámok. Knieža dal vystrojiť celému služobníctvu hostinu, aby sa všetci s ním radovali, že princezná tak šťastlivo vyviazla z nebezpečenstva.
Zlý poľovník zostal v lese. Škrípal zubami od zlosti, keď si pomyslel, ako chcel Jurka zahubiť, a ako mu vlastne pomohol. Až neskoro večer sa behom pobral domov, aby si pobral veci a odišiel zo zámku. Pichal svojho koníka ostrohami, až sa úbohý kôň potkol, a tu poľovník mu preletel ponad hlavu a zlomil si väz. Kôň pribehol v noci do zámku a poľovníka našli ráno rubári.
Knieža rozkázal, aby ho pochovali pri ceste na tom mieste, kde zahynul.
Jurkovi čas utekal ako voda. Knieža stále chodil do lesov a robil všelijaké hostiny, aby rozveselil princeznú, lebo si všimol, že je smutná a že ju nič neteší. Lekári si nevedeli rady, dávali jej lieky, ale princezná bola zadumaná a nikdy sa nesmiala.
Raz v jeseni si knieža zavolal Jurka a povedal mu: „Tohoto roku má byť výlov v mojom najväčšom rybníku, nuž pôjdem ta aj s princeznou, aby sa trošku rozveselila. Rybník je blízko dediny, kde žijú tvoji rodičia, môžeš ísť napred. O nič sa nestaraj, prikázal som, aby všetko pripravili, a ty si choď k rodičom. Pozajtre prídem s kňažnou i s princeznou.“ Jurko zaďakoval a bežal domov, aby si všetko prichystal na cestu. Zatiaľ knieža zavolal hospodára a prikázal mu: „Vyberieš môjmu správcovi na zajtra jeden z mojich kočov a pekné kone!“

Na druhý deň ráno čakal Jurka kniežací koč a pár vraníkov. Sluha prišiel oznámiť, že je všetko pripravené. Jurko mal krásny oblek, a vzal si so sebou aj svoje staré šaty, čo v nich prišiel ku kniežaťu. Sadol si do koča a kone šli ako vietor. Na poludnie prišiel na jeden z kniežacích majerov, odkiaľ už nebolo ďaleko do Jurkovej dediny. Jurko prikázal kočišovi a sluhovi, aby nocovali na majeri a prišli za ním na tretí deň ráno rovno k rybníku. Vzal si starú kapsu, čo dostal od starčeka, vyšiel za majer, v háji sa preobliekol do starých tovarišských šiat; nové krásne šaty si schoval do kapsy a pustil sa cez les do dediny k rodičom.
Zďaleka poznal oteckovu chalúpku; doma ešte svietili. Podišiel k oknu a díval sa do izby. Otec sedel na trojnožke a podšíval topánky, mamka sedela pri peci a párala perie. Jurko vošiel do izby, pozdravil sa a povedal: „Prosím vás, nechajte ma tu cez noc, idem od rána, som na vandrovke a zajtra by som rád ísť zasa ďalej!“ Otec Jurka nepoznal, ako stál v prítmí pri dverách, ale mamka vykríkla: „Otec, veď je to náš Jurko!“ ale nemohla hovoriť a rozplakala sa. Všetci traja si poplakali, vítali sa po toľkých rokoch a o chvíľu Jurko sedel za stolom. Mamka mu prichystala večeru a vypytovala sa ho s otcom, ako sa mu vodilo.
Jurko im porozprával, ako utiekol pred hájnikom, ako bol v lese pri starčekovi, ale nezmienil sa o tom, čo mu starček daroval, ani o tom, akú priazeň má u kniežaťa. Otec bol rád, keď počul, že sa Jurko vyučil za stolára, a matka zasa spomínala, koľko sa naplakali, keď sa Jurko stratil. „Nevedeli sme, čo sa s tebou stalo,“ povedala matka, „lebo hájnik sa vtedy nepochválil, čo si mu vyviedol. Je stále taký zlý, ale už je nie hájnikom. Vychodil si to na úrade a páni ho spravili strážcom na rybníku. Teraz behá len okolo rybníka.“ – „Ach, čo nás je po ňom,“ povedal otec, „ale ty, Jurko, k rybníku radšej ani nechoď!“ – „Nebojte sa, otecko, mňa by ani nepoznal a ja sa nedám,“ povedal Jurko.
Spomínali, rozprávali a bolo už neskoro, keď išli spať. Jurko si ráno dlhšie poležal, zostal doma a až popoludní vyšiel von a povedal, že ide pozrieť kmotríčka na samotu pri lese. Zdržal sa tam a večer si zašiel k rybníku. Pod hrádzou sedeli na slame pred strážcovým domcom robotníci a zohrievali sa pri ohni. Jurko prišiel k nim, pozdravil sa, a keď ho pozvali, sadol si k ohňu a vypytoval sa, aký bude lov. Jeden z robotníkov sa na Jurka dlho díval a Jurko tiež poznal, že je to ten domkár, čo ho vtedy uzdravil. Domkár hneď podal Jurkovi svoj peceň, aby si odkrojil na privítanie, a ostatným rozpovedal, ako mu Jurko pomohol.
Všetci sa Jurka vypytovali, skákali si do reči, ale zrazu sa vo dverách svojho domku zjavil strážca, ten bývalý hájnik, kvôli ktorému Jurko utiekol. Prišiel k ohňu a hneď hromžil na robotníkov, aby prestali trkotať a aby si radšej všetko pripravili na zajtrajší výlov. Vtom zazrel Jurka, v prítmí ho nepoznal, ale videl, že je cudzí, a hneď sa na neho osopil: „A čo ty tu robíš? Choď si svojou cestou, tu nemá vandrovník čo robiť, iba čo mi ľudí zdržuješ!“ Jurko povedal, že sa prišiel trošku zohriať a že zasa pôjde. „Tak len chytro, lebo ťa zohreje táto moja palica,“ povedal strážca. „A vy,“ kričal na robotníkov, „berte sa strážiť, cez noc sa všetci vystriedate, ale nie aby ste tam spali!“ Hundral, hromžil a vrátil sa do izby. „Vidíš, synku, tak to u nás vyzerá,“ povedal domkár. Vzal palicu a šiel po podstení na miesto, kde mal strážiť.
Jurko sa s ním rozlúčil, ale nevrátil sa hneď domov, zašiel si až na koniec rybníka, kde bolo len krovie a hustá šašina, otvoril skrinku, vzal pierko, prešiel si ním po ľavej dlani a už tu aj stál bradatý piadimužík v zelených šatách, v zelenej čiapke a v zelených topánočkách. „Čím môžem pánovi poslúžiť?“ pýtal sa Jurka. „Do rána vylovíte tento rybník a prenesiete všetky ryby do kadí pod hrádzou. Hneď sa dáte do roboty a strážcov uspíte, aby nič nevideli,“ povedal Jurko. Piadimužík dal dolu čiapku, poklonil sa Jurkovi a už ho aj nebolo, akoby ho bol vietor odfúkol.
Jurko sa vrátil domov, navečeral sa s rodičmi a o chvíľu šiel spať. Ráno zavčasu vstal, obliekol si svoje krásne šaty, čo dostal ako správca, a vyšiel z komôrky do izby. Otec a matka ho nemohli skoro ani poznať, div sa mu neklaňali, a Jurko im porozprával, akú službu má u kniežaťa, ale o tom, čo dostal od starčeka, sa nezmienil. Matka si Jurka obracala, prezerala šaty a otec sa ho vypytoval, akú prácu má tam a či často vídava knieža.
Keď sa Jurko naraňajkoval, odišiel k rybníku a tam už čakal jeho koč a sluha mu oznamoval, že knieža s kňažnou a princeznou prídu každú chvíľu.
Strážca prišiel, Jurka nepoznal, klaňal sa mu, kričal na robotníkov a rozkazoval, aby pred pánom ukázal, ako sa činí. Práve bol na pôjde svojho domca a díval sa cez dvierka von, či nejde knieža. Jurko vzal zo skrinky škrupinku z červeného orieška, stisol ju v hrsti a pomyslel si, aby strážcovi narástli dlhé jelenie parohy a chlpaté oslie uši. V tej chvíli mu parohy narástli a nemohol sa z úzkych dvierok ani hnúť. Darmo krútil hlavou, nakoniec zavolal na ženu, aby vzala sekerku a parohy odťala, ale ledva sa ich dotkla, kričal od bolesti.
Vtom prišiel knieža s kňažnou a princeznou, zastavili sa na hrádzi a Jurko ich šiel privítať. Zaviedol ich k domcu, a keď princezná videla strážcu s oslími ušami a s parohami, celého červeného, začala sa smiať, až jej slzy tiekli. Knieža mal radosť, že je princezná veselá, smial sa aj on spolu s kňažnou, smial sa i Jurko a nakoniec sa smiali kočiš, sluhovia i robotníci. Keď sa už do sýtosti nasmiali, povedala princezná, aby strážcu vyslobodili. Jurko porozprával kniežaťu, čo mu strážca urobil a čo sa natrápil detí a chudobných ľudí. Potom vyšiel na pôjd, povedal strážcovi, kto je, dal mu kúsok jadierka z orecha a parohy a oslie uši sa hneď stratili.
Knieža si zavolal strážcu a povedal mu: „Si zlý človek, ber sa odtiaľto, budeš na mojom najmenšom majetku v lesoch nádenníkom, aby si sa zasa naučil pracovať a aby si vedel, ako sa žije chudobným ľuďom!“

Robotníkom kázal knieža vyplatiť odmenu a sľúbil im, že za prácu pri lovení budú dostávať osobitný plat na pamiatku toho, že princezná vyzdravela. Robotníci ďakovali, chceli sa pustiť do roboty, ale Jurko im povedal, že je už po love. Mysleli si, že len žartuje, a keď videli plné kade rýb, krútili hlavami a nikto z nich nevedel, ako sa to stalo.
Knieža bol rád, že je princezná zasa veselá, a o lov sa už nestaral. Jurko poslal robotníkov k ohňu, kde sedeli večer, a sám zašiel s kniežaťom ku kadiam. Zdôveril sa mu, ako vylovil rybník a akú moc majú oriešky, pierko i píšťalka. Žiadal len, aby mu knieža sľúbil, že sa o tom nikdy nikomu nezmieni. Knieža mu to sľúbil podaním ruky. Potom Jurko vzal píšťalku, zapískal raz a hneď sa vyhodila z kade veľká ryba. Jurko ju zasa hodil do vody, potom vzal pierko prešiel si ním po ľavej dlani a už tu stál piadimužík v zelených šatách, v zelenej čiapke a v zelených topánočkách a pýtal sa: „Čím môžem pánovi poslúžiť?“ Jurko povedal: „Pripravte hneď tuto na čistinke veľký stan a hostinu zo všetkých druhov rýb, čo sú v rybníku, a dajte na stôl najdrahšie vína! Pred stanom nech sú lavice, stoly a jedlo i víno pre rybárov!“ Piadimužík dal dolu čiapku, poklonil sa a už ho nebolo. Knieža sa pozrel, kde sa stratil, a keď sa obzrel, stál tu už nádherný stan, v ňom veľký stôl, plný jedál a vína, a pred stanom lavice a stoly s jedlom a pijatikou.
Knieža stál ako vo sne a potom povedal Jurkovi: „Mám ťa rád za tvoju vernú službu a vidím, že si mocnejší ako ktorýkoľvek kráľ. Veru neviem, či budeš chcieť ostať u mňa.“ Tu Jurko kľakol pred knieža a prosil ho, aby mu dal princeznú za ženu, že jej síce ešte nič nepovedal, ale že sa mu páči od toho času, čo ju zachránil. Knieža sa zamyslel a povedal: „Si z chudobného rodu, ale máš veľkú moc. Ak ťa bude princezná chcieť, dám ti ju!“

Potom sa vrátil k ostatným a knieža všetkých pozval na hostinu. Rybári najskôr mysleli, že sa im to len sníva, potom sa pustili s chuťou do jedla a pili na zdravie kniežacej rodiny i na zdravie Jurkovo. V stane zatiaľ hodovali, princezná bola veselá a knieža jej povedal, že by si prial, aby bola taká veselá aj na svojej svadbe. Princezná sa začervenala ako ruža, chvíľku mlčala, ale zrazu si kľakla pred otcom na kolená a povedala: „Milostivý otče, odpusťte mi, ale ja som si už ženícha vyvolila, sedí tu s nami pri stole!“ Pozreli sa s Jurkom na seba a obaja sa ešte viac jeden druhému zapáčili.
Knieža sa usmial a povedal Jurkovi: „Stalo sa, ako som povedal, princezná je tvoja!“ Kňažná sa síce čudovala a spočiatku sa jej to nepáčilo, ale knieža jej povedal, že sa Jurko vyrovná najmocnejšiemu kráľovi a že taký zať prinesie ich domu len šťastie. Jurko a princezná si podali ruky, bozkali sa a po hostine šiel Jurko po svojho tatka a mamku. Doviedol ich ku kniežaťu a povedal im, že princezná je jeho nevesta.
Rodičia od radosti plakali a knieža kázal Jurkovi, aby ich vzal so sebou do zámku, že tam budú dobre zaopatrení do smrti. Potom sa všetci vrátili na zámok a o týždeň bola chýrna svadba, akú svet nepamätal. Jurko žil šťastne, po smrti starého kniežaťa zdedil všetky majetky a vždy rád pomáhal všade tam, kde bolo treba.
MACOCHA A PASTORKYŇA
Jedna vdova, bohatá mlynárka, mala pastorkyňu, krásnu ako obrázok. Dievčina by sa bola rada vydala, ale macocha jej to nechcela dovoliť, lebo sama ešte myslela na vydaj. Vo mlyne boli pre to samé škriepky, nevlastná dcéra plakávala a macocha sa tak zaťala, že sa chcela pastorkyne zbaviť.
Mala paholka a ten náramne bažil za peniazmi. Mlynárka mu sľúbila dobrú odmenu a prikázala mu, aby šiel s pastorkyňou do lesa a tam ju zabil. Paholok sa ulakomil na peniaze a sľúbil, že to spraví.
Raz zavčas rána zobudili pastorkyňu a macocha jej rozkázala, aby šla s paholkom do lesa a aby mu tam pomáhala viazať raždie do otiepok. Dcére sa nechcelo, vyhovárala sa, že takú prácu nikdy nerobila, ale macocha sa na ňu osopila, takže musela počúvnuť. Keď prišli do lesa, paholok zaviedol dievčinu do húštiny, kde nebolo ďaleko-široko živej duše, a povedal jej: „Priprav sa na smrť, tvoja macocha mi prikázala, aby som ťa zabil!“

Dievčina mu najprv dohovárala, aby si nezaťažoval svedomie takým hriechom, potom sa pustila do plaču a prosila ho, aby ju nechal pri živote, že sa domov nikdy nevráti, že odíde ďaleko do sveta. v paholkovi sa predsa len pohlo svedomie a nezabil ju, ale poodtínal jej ruky, kýptiky jej obviazal kusmi plátna, potom zabil psa, čo prišiel s ním, vyrezal mu jazyk, nechal dievčinu v lese a odišiel domov. Mlynárke ukázal ruky a jazyk, macocha si myslela, že pastorkyňa je mŕtva, a radovala sa, že krásna nevlastná dcéra jej už nebude zavadzať. Paholok o istý čas povedal, že by chcel skúsiť prácu aj inde, odišiel z mlyna a nik nevedel, čo sa s ním stalo.
Úbohá dievčina šla ďaleko do lesa, až prišla do pustej húštiny, našla si malú jaskyňu a tam nejaký čas bývala; nemala čo jesť, len si vždy ľahla na zem a zubami si trhala trávu, jedlé byliny, jahody a huby.
Za tým lesom bolo veľké mesto a kráľ tej krajiny mal tam zámok. Raz si vyšiel na poľovačku, hnal sa za srncom a zašiel až do lesa, kde bola dievčina. Kráľ sa jej pýtal, čo tam robí. Dievčina sa dala do plaču, ale neprehovorila ani slova. Kráľ sa na ňu díval, videl, aká je krásna, a tak sa mu zapáčila, že jej povedal, aby si sadla k nemu na koňa. Až teraz zbadal, že nemá rúk, ľutoval ju a páčila sa mu ešte väčšmi.
Prišiel s ňou na svoj zámok, komorné ju obliekli do nádherných šiat a všetci sa čudovali, aká je len krásna. Kráľ sa jej opýtal, či ho chce za muža; dievčine sa mladý kráľ páčil a o týždeň bola veľká svadba.
O niekoľko mesiacov po svadbe musel odísť mladý kráľ na vojnu. Keď odchádzal, rozlúčil sa so ženou a prikázal svojim služobníkom i komornej, čo bola pri kráľovnej, aby jeho žene slúžili a pomáhali jej, keď sama nemôže rukami nič spraviť; čo bude treba, aby jej všetko urobili. Keď bol kráľ preč, kráľovnej sa narodili dvaja chlapci a jeden mal na prsiach zlaté slniečko, druhý strieborný mesiac.
V zámku sa všetci radovali, že pánboh dal tej dobrej kráľovnej také krásne deti, keď sama je, chudinka, bezruká; opatrovali chlapčekov, jedného volali Slniečko, druhého Mesiačik. Napísali kráľovi, že má dvoch krásnych princov, list zapečatili a poslali posla, aby list zaniesol kráľovi.
Posol bol na ceste niekoľko dní, už bol ďaleko od mesta a raz večierkom prišiel do mlyna, kde bývala tá zlá macocha, mlynárka. Posol ju prosil o nocľah. Mlynárka bola zvedavá, keď počula, že posol ide za kráľom, pripravila mu nocľah, dala sa mu najesť a vypytovala sa ho, čo nesie. Posol rozpovedal, že sa mladej kráľovnej narodili dvaja princovia a že nesie kráľovi list. Chválil kráľovnú, aká je krásna a dobrá, ale že, chudinka, nemá ruky.
Mlynárka sa zháčila, vypytovala sa, ako kráľovná vyzerá, a naraz jej prišlo na um, či to nebude azda jej pastorkyňa. Dala poslovi piť, čo chcel, potajomky mu nasypala do vína prášok na spanie, a keď tuho zaspal, poprezerala mu vrecká. Našla list, opatrne ho rozpečatila, list roztrhla a napísala iný, že sa kráľovnej narodili dve šteňatá, aby ich kráľ dal utopiť. List znova zapečatila a dala ho poslovi do toho istého vrecka, odkiaľ ho vzala.
Ráno dala poslovi dobré raňajky a pozvala ho, keď pôjde nazad, aby sa u nej zastavil. Posol prišiel ku kráľovi a odovzdal mu list. Kráľ bol smutný, ale odpísal, aby šteniatka nechali nažive, kým sa sám vráti domov. Posol sa vracal s kráľovým listom, pamätal si, že ho vo mlyne dobre uhostili, a vybral si takú cestu, že na noc prišiel zasa k tej mlynárke. Dostal nocľah, dobrú večeru, napil sa vína do vôle a tuho zaspal. Mlynárka mu vzala list a podstrčila mu iný, kde stálo, že kráľ rozkazuje, aby na neho nečakali, šteňatá potopili a kráľovnú upálili, lebo je vraj iste čarodejnica. Posol sa ráno zobudil, pozrel sa do vrecka, a keď videl, že tam list má, rozlúčil sa s mlynárkou a vrátil sa do kráľovského zámku.
Na zámku všetci plakali, keď sa rozletela zvesť, že kráľ rozkázal, aby kráľovnú upálili a chlapčekov utopili. Nikto nevedel, čo si počať, ale najstarší z kráľových poradcov rozhodol – nech bude, ako bude – že kráľovnú neupália, deti jej nechajú, ale prikázal jej, aby odišla z krajiny. Komorná jej synčekov pekne zavinula, kráľovná si ich prichytila kýptikmi, čo jej ostali z rúk, a odišla do sveta.
Bola ďaleko za mestom a musela prejsť cez vodu. Ako sa tak brodila cez rieku, naraz jej jeden chlapček spadol do vody. Kráľovná vykríkla a jedným kýptikom siahla do vody, aby chlapčeka zachytila. Vtom zacítila, že má zasa prsty, vytiahla chlapčeka z vody a videla, že má ruku celú a zdravú. Od radosti sa až rozplakala, potočila sa a vypadol jej druhý chlapček. Siahla za ním druhým kýptikom, vytiahla dieťa z vody a mala i druhú ruku zdravú.
Šťastlivo sa dostala na breh, kľakla si a poďakovala pánu bohu, že jej zachránil deti a že má zdravé ruky a bude môcť pracovať. Dlho šla, až prišla do jedného hostinca, tam ich uprosila, aby ju vzali do služby. Bola tam slúžkou len za stravu, ale uživila seba i obidvoch chlapcov a bola spokojná.
Medzitým sa kráľ vrátil z vojny a hneď sa pýtal na kráľovnú, čo je s ňou. Poradcovia mu povedali, že veď rozkázal, aby kráľovnú upálili a deti potopili. „To je nie pravda,“ hneval sa kráľ, „ja som dostal list, že sa kráľovnej narodili šteňatá, a odkázal som, aby ste ich nechali nažive, kým sa vrátim!“ Hneď začali vyšetrovať, zavolali toho posla, čo niesol tie listy, a vypočúvali ho, kde bol a čo robil. Posol sa vyhováral: „Ja o ničom neviem, šiel som rovnou cestou, nocoval som niekoľko ráz a listy som v poriadku odovzdal, ja neviem, ako sa to stalo!“

Poradcovia oznámili kráľovi, že kráľovná odišla s deťmi do sveta. Kráľ od zármutku div že neochorel a hneď sa rozhodol, že bude kráľovnú hľadať; rozkázal, aby mu zapriahli do koča a šiel do sveta.
Dostal sa až do hostinca, kde kráľovná bola slúžkou. Prišiel večer, nuž hneď si objednal nocľah; mal osobitnú izbu a kočišovi prikázal, aby zostal pri koňoch a dával na všetko pozor. Kráľovná hneď poznala svojho muža, ale kráľ ju nepoznal, lebo mala zdravé ruky. Keď bol kráľ vo svojej izbe a spal, kráľovná zavolala jedného chlapčeka a povedala mu: „Choď do izby, kde spí ten cudzí pán, to je tvoj otecko, bozkaj mu ruku a tichučko odíď!“ Keď sa chlapec vrátil, poslala druhého a zasa mu povedala, aby šiel svojmu oteckovi bozkať ruku.
Kočiš strážil, všetko to počul, vošiel do izby, zobudil kráľa a oznámil mu, že sa čosi stalo v stajni, aby šiel s ním von. Keď boli na dvore, kočiš povedal: „Vaša Milosť, tak sa mi zdá, že pani kráľovná je tu v tejto krčme! Pred chvíľou akási žena posielala dvoch chlapcov k vám do izby a hovorila im, aby šli oteckovi bozkať ruku!“ Kráľ sa vrátil do izby, zasa si ľahol, robil sa, že spí, a nechal ruku visieť z postele dolu. Kráľovná povedala: „Synkovia, choďte oteckovi bozkať ruku a položte mu ju na posteľ, aby mu nestŕpla!“

Len čo chlapci vošli do izby, kráľ ich objal, vzal si ich do náručia, potom šiel k tej slúžke a pýtal sa jej, prečo ho volá oteckom svojich detí. Kráľovná sa priznala a všetko mu vyrozprávala, ako musela odísť z krajiny a ako jej narástli ruky. Kráľ sa radoval, vypytoval sa jej, ako sa jej vodilo na ceste, a ani sa nenazdali, už bolo ráno. Posadil si kráľovnú a obidvoch princov do koča a šli domov.
V celej krajine bola veľká radosť, že sa kráľovná vrátila a že má zdravé ruky a dvoch krásnych princov. Kráľ chcel predsa len prísť na koreň tomu, čo sa stalo s tými listami. Zavolali zasa toho posla, vypočúvali ho, a keď povedal, že nocoval vo mlyne, kráľovná hneď vedela, že to všetko nastrojila jej macocha, mlynárka. Hneď tam poslali stráž, mlynárku chytili a zavreli do väzenia na celý život. Mlyn a celý majetok predali a peniaze rozdelili chudobným ľuďom. Kráľ s kráľovnou žili pekne až do smrti.
ČARODEJNÁ LAMPA
V jednom mestečku sa hrali školáci o hajčieho. Prišiel k nim akýsi cudzí pán v čiernych šatách, a to bol čarodejník, ale nik o tom nevedel. Pán sa díval na chlapcov a jeden sa mu zapáčil. Zavolal ho a vypytoval sa, čí je a kde býva. Chlapec povedal, že otecko je obuvníkom, a zaviedol pána k ich domcu.
Pán sa dal s obuvníkom do reči, chválil chlapca, že sa zdá byť čiperný, že by si ho vzal a posielal by ho do školy, aby sa niečomu naučil a mal ľahší život. Obuvníkova žena nechcela o tom ani počuť, ale otec rozhodol, že syna do sveta pustí, a pán sľúbil, že ho o rok dovedie. Rozlúčili sa a pán s chlapcom odišli.
O chvíľu boli v lese, šli stále ďalej, až sa dostali do divočiny, do starého lesa. Pán kázal chlapcovi, aby nazbieral dreva, že si nakladú ohňa. Chlapcovi sa nechcelo, že vraj to nikdy nerobil. Pán nepovedal nič, šli ďalej a zastavili sa pred veľkou skalou. „Odvaľ tú skalu,“ rozkázal pán. „Akože by som mohol odvaliť takú skalu?“ volal chlapec. Pán sa o ňu oprel, odvalil ju a ukázalo sa, že je tam chodba do akejsi podzemnej jaskyne. „Choď dolu!“ rozkázal chlapcovi, „a keď vyjdeš z chodby, prídeš do záhrady! Je v nej veľký strom a na ňom visí stará lampa. Vezmi lampu, ničoho si v záhrade nevšímaj a hneď sa vráť; ja počkám tu na teba!“

Chlapec vošiel do chodby, najprv sa trochu bál, lebo tam bola tma, ale o chvíľu videl pred sebou svetlo, a ani sa nenazdal, už hol v záhrade. Našiel strom, vzal lampu a dal si ju do kapsy, ale predsa si chcel trochu poobzerať záhradu. Videl tam plno všelijakého ovocia, nevídaných kvetov a vtákov, nuž chodil sem a ta a odtrhol si niekoľko žltých jabĺčok.
Čarodejník už netrpezlivo čakal, nazlostený kričal na chlapca a hrozil mu, že ho potresce. Chlapec sa bál, bežal cez chodbu, ale v tom strachu sa pomýlil a miesto lampy podával čarodejníkovi jabĺčka, čo si natrhal v záhrade. „Naničhodník!“ reval čarodejník, „nevieš, že som ti prikázal, aby si si ničoho nevšímal? Tak si teda zostaň v záhrade a trhaj si, čo len chceš, ale von nevyjdeš!“ Privalil skalu, nechal chlapca v podzemnej záhrade a odišiel.
Chlapec bol spočiatku rád, že nemusí ísť s čarodejníkom, nuž vrátil sa do záhrady a myslel si, že si natrhá ovocia, ale keď zahryzol do jedného žltého jabĺčka, div si zub nevylomil. Jabĺčko bolo zlaté, ale chlapec to nevedel. Boli tam i hrušky a slivky, tvrdé, ako keby boli zo skla, lebo to boli drahokamy. Naraz ho v záhrade už nič netešilo, bol hladný, nuž bežal cez chodbu nahor, ale videl, že nad vchodom leží skala, že ho pán zavrel a že nemôže vyjsť von na božie svetlo. Prišlo mu na um, že už neuvidí mamičku ani otecka, bolo mu smutno, nuž sadol si v záhrade a hľadal po vreckách, či nemá niekde kôrku chleba. Nahmatal v kapse lampu, vytiahol ju a videlo sa mu, že je začmudená; pošúchal ju rukávom a zrazu stál pred ním trpaslík, poklonil sa mu a pýtal sa ho: „Čím môžem poslúžiť?“ Chlapec najprv nevedel, čo sa to robí, a keď sa mužík pýtal druhý raz, povedal: „Chcel by som sa dostať odtiaľto von!“ Len čo to povedal, už stál pri tej skale a držal lampu v ruke.
Pomyslel si, že by mu azda ten trpaslík pomohol dostať sa domov, nuž vzal lampu, pošúchal ju, privolal trpaslíka a rozkázal mu: „Chcem byť doma pri oteckovi a mamičke!“ V tej chvíli stál v mestečku pred oteckovým domcom. Vošiel do izby a rodičia sa čudovali, že sa tak chytro vrátil, otec sa ho vypytoval a chlapec sa vyhováral, že ten pán bol zlý, že sa ho bál a že odišiel domov. „Dobre,“ povedal otec, „keď si sa vrátil, zostaneš doma a budeš sa pri mne učiť, lebo je načase, aby si začal niečo robiť!“

Chlapcovi to veľmi nevoňalo, ale nehovoril nič, šiel do komôrky a tam si schoval lampu i tie jabĺčka medzi staré haraburdie. Ráno si lampu vzal, zavolal trpaslíka a rozkázal mu: „Dones mi ešte niekoľko zlatých jabĺčok z tej záhrady a dáku peknú misku!“ O chvíľu mal pred sebou zlatý tanierik a na ňom zlaté jabĺčka. Otec bol preč, matka upratovala v izbe, nuž chlapec k nej prišiel so slovami: „Mamička, doniesol som si od toho pána tanierik žltých jabĺčok! Vezmite to a choďte ku kupcovi, možno vám dá za to trochu múky alebo krúp!“

Matka prišla do sklepu, kupec si prezeral tanier i jabĺčka, ale bol to človek poctivý, nuž spýtal sa, odkiaľ to majú, a povedal: „To je vzácna, drahá vec, nemám ani toľko peňazí pokope, aby som to mohol zaplatiť, a tak vám dám zatiaľ, čo mám, a ostatok vám budem splácať!“

Dal obuvníkovej žene hodnú kôpku strieborniakov a tovaru, koľko len chcela. Mala toho plné ruky, nuž natešená sa vrátila domov a povedala synovi: „Synku, to už nemusíš ísť za obuvníka, dáme ťa do škôl, aby si sa vyučil, ako sa patrí!“ Na poludnie prišiel otec, a keď videl peniaze, rozhodol sa, že dá chlapca do mesta, aby tam vychodil školy. Chlapec pekne rástol, dobre sa učil vo všetkých dvanástich školách a stal sa z neho švárny mládenec.
Neďaleko toho mestečka mal kráľ veľký zámok s krásnou záhradou. Princezná, kráľova dcéra, sa tam často prechádzala a ten obuvníkov syn ju raz zočil. Tak sa mu zapáčila, že chodil každý deň k záhrade a pozeral sa cez plot, len aby ju videl. Raz sa vrátil domov a povedal otcovi: „Otecko, keby ste to mohli tak nejako zariadiť u nášho kráľa, aby mi dal tú princeznú za ženu!“ – „Bláznieš?“ smial sa otec, „čo ti to vošlo do hlavy, už ani slova o tom, aby nás nestihlo nešťastie!“

Syn neprestal myslieť na princeznú, raz si vzal lampu, pošúchal ju a hneď trpaslík vyskočil a pýtal sa: „Čím môžem poslúžiť?“ – „Dones mi z tej záhrady zlatú misu a najkrajšie ovocie!“ O chvíľu to mal, šiel k otcovi a prosil ho: „Otecko, vo štvrtok smie ísť ku kráľovi každý bez ohlásenia, odneste na zámok túto misu s ovocím a povedzte, aby to kráľ prijal ako dar, a poproste, aby mi dali princeznú za ženu!“

Otec dlho nechcel o tom ani počuť, ale keď videl tú misu a čudné ovocie, obliekol si sviatočné šaty, dar pre kráľa si dal do košíka, šiel do zámku a povedal kráľovi, o čo ho syn prosil. Kráľ sa čudoval, lebo hneď videl, že misa je z rýdzeho zlata a ovocie samé drahé kamene, a tak porozmýšľal a povedal: „Povedz svojmu synovi, že mu ďakujem za dar, nech príde o rok a potom uvidíme!“ Dcéru už predtým sľúbil jednému susednému princovi, a tak o obuvníkovi sa kráľovnej ani princeznej nezmienil.
O nejaký čas bolo počuť, že princezná sa má vydať za akéhosi cudzieho princa. Obuvníkov syn sa o tom dozvedel a deň pred svadbou si zavolal trpaslíka: „Chcem aby tu bol veľký sprievod, asi tisíc rytierov, mne dones šaty, ako sa patrí na kráľovského princa, a doveď mi najkrajšieho koňa!“

O chvíľku bol na ceste celý pluk rytierov, dvorania na hrdých koňoch a na ich čele stál biely kôň, sedlo a postroj samé zlato a drahé kamene, až to oči oslepovalo. Mládenec si obliekol šaty ako kráľovský princ, vyskočil na koňa a šiel do zámku. Rytieri a dvorania za ním, takže ľudia vybiehali a stráž ho hneď ohlásila na zámku.
Kráľ vyšiel, sprvoti ani nepoznal obuvníkovho syna, a myslel si, že je to nejaký vzácny cudzí princ, nuž uvítal ho a pýtal sa, čo ho k nim priviedlo. Mladý pán skočil z koňa, pozdravil kráľa, povedal, kto je, a prosil, aby mu kráľ dal princeznú za ženu. Kráľ sa najprv zháčil, predsa mu to len nešlo do hlavy, žeby jeho dcéru mal dostať za ženu obuvníkov syn, ale keď videl všetku tú nádheru, sľúbil mladému pánovi, že mu princeznú dá. Tomu cudziemu princovi dali veľký dar, aby sa nehneval – a poslali ho domov. O týždeň bola nevídane krásna svadba, zišlo sa panstvo z celého kráľovstva a hodovanie trvalo osem dní.
Po svadbe si kráľ zavolal zaťa a povedal mu, že by sa patrilo, aby si postavil nový zámok, aby so ženou bývali vo svojom, a sľúbil mu, že mu potom odovzdá pol kráľovstva. Večer, keď starý kráľ šiel spať, zať zavolal trpaslíka a rozkázal mu: „Chcem, aby oproti kráľovskému zámku stál nový palác, taký veľký a nádherný, akého niet na celom svete!“ Trpaslík sa poklonil, stratil sa a do rána bol zámok hotový.
Starý kráľ ráno vstal a len sa mu zdalo, že je v spálni akási tma. Pozrel sa cez okno a videl, že tam, kde bola záhrada a lúky, stojí vysoký nový zámok, o akom sa mu nikdy ani nesnívalo. O chvíľu pribehol komorník sťa bez duše a hlásil, aká je to nádhera, to nové stavanie. Kráľ sa dal chytro vyobliekať, zavolal zaťa a šiel sa s ním pozrieť do paláca. Páčil sa mu, radoval sa, že dcéra má také bohatstvo, a tak hneď zaťovi odovzdal polovicu kráľovstva.
U mladého kráľa boli samé hostiny, hostia sa schádzali zo všetkých strán a široko-ďaleko sa hovorilo o tom krásnom paláci.
Mladý kráľ si odložil lampu v izbičke pri svojej spálni, ale žene nepovedal, že lampa má takú moc.
Raz odišlo všetko dvoranstvo na poľovačku a v zámku ostala len mladá kráľovná so služobníctvom. Naraz sa objavil pred zámkom starý človek, mal plno pekných nových lámp a kričal, že ich vymieňa za staré. Bol to ten čarodejník a vedel už, že ten chlapec má čarodejnú lampu a že je kráľom. Dozvedel sa tiež o novom zámku a hneď uhádol, kto ho vystavil.
Mladá kráľovná hľadela cez okno, videla nové lampy a hneď prikázala služobníctvu, aby pozháňali všetky staré lampy a dali ich tomu kupcovi. Komorník mladého kráľa si spomenul aj na starú lampu v izbičke pri kráľovej spálni, bežal tam a doniesol ju.
Čarodejník ju hneď spoznal, pošúchal ju rukávom, a keď sa ukázal trpaslík, rozkázal mu: „Zoberte sa všetci a odneste mi celý zámok, so všetkým, ako tu stojí a leží, za more!“ Ani sa nik nenazdal a zámok bol preč aj s mladou kráľovnou. Keď sa kráľ a dvoranstvo vrátili z poľovačky, sluhovia starého kráľa stáli na dvore celí vydesení a rozprávali, čo sa stalo. Starý kráľ sa veľmi nahneval a povedal zaťovi, že mu dáva rok času, aby princeznú našiel. Ak sa mu to nepodarí, že ho dá obesiť.
Mladý kráľ si nabral peňazí, dal si osedlať koňa a vybral sa do sveta. Všade sa vypytoval, ale o zámku nikto nič nevedel. Konečne sa dostal k jednej čarodejnici a tá ho poslala k svojmu bratovi, že ten možno bude niečo vedieť. Čarodejník tiež nič nevedel, ale tešil mladého kráľa, aby nezúfal, a povedal: „Mám pri mori švagra, je to veľký rak, zájdi k nemu, azda ti niečo povie!“ Zašiel tam a rak práve ležal na brehu. Kráľ ho pekne pozdravil, povedal, že ho posiela rakov švagor, a prosil ho o radu i pomoc.
„Viem, čo hľadáš,“ povedal rak, „tvoj zámok je za morom, čarodejník tam stráži jednu paniu a lieta k nej každý deň. More je široké a lode tu nenájdeš široko-ďaleko!“ Kráľ sa smutne díval na more a nariekal: „Tak dlho som putoval, teraz síce viem, kde je zámok, ale čože mi to pomôže, keď neviem, ako sa ta dostať?“ – „Nebedákaj,“ tešil ho rak, „keď ťa posiela môj švagor, poradím ti: sadni si mi na chrbát a ja s tebou preplávam more, ale drž sa pevne, aby ťa voda nespláchla do mora!“

Rak zliezol do mora a tak rýchle plával, že sa kráľ musel pevne držať, aby nespadol. Čochvíľa boli na druhej strane, rak vyliezol z vody a mladý kráľ mu pekne zaďakoval. „Rád som ti pomohol,“ smial sa rak, „ale ešte si nevyhral! Zájdi tamhľa k tej skale, tam leží palička, vezmi si ju, a keď budeš vidieť, že je s tebou zle, dotkni sa ňou čarodejníka, inakšie by si ho nepremohol. Čarodejník sa ti premení na nejaké zlé zviera, ale ty sa nič neboj! Teraz choď na zámok, veď ho už zďaleka uvidíš!“

Rozlúčili sa, rak sa vrátil do vody, mladý kráľ si vzal paličku a šiel rovno do zámku. Brána bola otvorená a jeho žena sa práve pozerala cez okno. Hneď ho spoznala, od radosti vykríkla, bežala k nemu, zaviedla ho do svojej izby a vypytovala sa ho, ako sa ta dostal. Mladý kráľ jej všetko porozprával a potom sa radili, čo majú robiť. „Čarodejník je veľmi mocný, bojím sa, že ho nepremôžeš, a čo potom s nami bude?“ nariekala princezná. „Neboj sa, drahá moja,“ povedal kráľ, „schovaj ma za pec, povedz čarodejníkovi, že chceš byť jeho ženou, dones vína, a keď ti bude pripíjať, ja vyskočím, a čo bude ďalej, uvidíš!“

Kráľovná urobila, ako jej muž kázal, čarodejník len tak žiaril, keď počul, že si ho chce vziať za muža, pripíjal jej a vtom vyskočil princ. Čarodejník zareval a hneď sa premenil na veľkého hada, ktorý sa rútil proti kráľovi, ale kráľ sa ho dotkol tou paličkou a už sa had zvíjal po zemi. Kráľ vytasil meč a odťal mu hlavu; kráľovná ju hodila do pece a spálila na popol. Hadie telo vyhodili cez okno a potom šli hľadať lampu. Čarodejník ju mal v posteli pod hlavou; princ schytil lampu, pošúchal ju a rozkázal trpaslíkovi: „Zoberte sa všetci a nech je tejto noci zámok zasa na starom mieste!“

Starý kráľ sa ráno zobudil a čudoval sa, že je taká tma, ale keď pozrel cez okno, videl zaťov zámok. Vtom pribehol mladý kráľ, pozdravil ho a oznamoval, že si ženu našiel a že má zasa zámok a všetko bohatstvo. Tesť hneď rozkázal, aby sa chystali po celej krajine slávnosti, lebo sa mladá kráľovná šťastlivo vrátila i s mužom, a v obidvoch zámkoch nebolo hodovaniu konca-kraja. Bolo tam všetkého dosť, i mňa ta pozvali, piva, vína dali, po brade mi tieklo, do úst nenatieklo.
VALIBUK A KRÁSNA CIGÁNKA
V jednej krajine bol veľký les a medvede a vlky sa v ňom len tak rojili. Pri lese bola dedina a ľudia bedákali, koľko im tá zver len narobí škody; o puškách sa im ani nesnívalo, nuž chodili na tú divú zver s cepmi alebo s vidlami, ale pravdaže málokedy si s tou zverou poradili. Často ich medveď alebo vlky poriadne prehnali a poniektorých veru i roztrhali.
Raz prišiel do tej dediny cigáň, prihlásil sa u richtára a sľuboval, že on by tú zver ničil, ale aby mu dali také miesto, kde by nebol prievan a z jednej strany aby bolo veľa slnka. Vyhľadali mu také miesto, cigáň si tam postavil domček a kúpil si dva úle včiel. Držal ich na teplom mieste, včelám sa rozumel, a tak mu rástol roj za rojom, až mal štrnásť úľov.
Medvede sa prikrádali k včelínu, cigáň tam vykopal plno jám a tak ich pochytal celú kopu, na vlkov zasa robil pasce a o niekoľko rokov tá divá zver bočila už poriadne od dediny. Ľudia mali cigáňa radi a pochvaľovali si, že prišiel medzi nich taký súci človek. Chodil na jarmoky, pomáhal pri kúpe koní, jeho žena hádala z ruky, predávala byliny a tak sa živili. Mali jednu dcéru, a tá bola taká krásna, že o nej široko-ďaleko ľudia rozprávali.
Cigáň bol už dosť starý, umrel a mal pekný pohreb, celá dedina ho vyprevadila, lebo ľudia si pamätali, ako im pomohol. Pred smrťou mu žena i dcéra museli sľúbiť, že budú včely opatrovať, aby mali všetko, čo treba.
Kúsok od lesa bol majer, kúpil si ho jeden šafár, lebo si ušetril peniaze a chcel gazdovať na svojom. Robili so ženou, ale často sa ponosovali, že nevedia, pre koho sa tak starajú, lebo nemali deti. O niekoľko rokov sa im narodil synček, maličký ako bábika. Otec sa bál, že im ani nenarastie, ale chlapec bol zdravý, rástol ako z vody a o šesť týždňov mu už ani perinka nestačila, taký bol veľký. Volali ho Valibuk, lebo bol taký mocný.
Ešte mal len päť rokov a už sa pýtal tatka, či má nejakú šabľu; otec sa tešil, lebo si myslel, že z chlapca bude smelý mládenec. Keď ho doviedli do školy, bol väčší ako pán učiteľ, ale poslúchal, dobre sa učil, čítal, ako keď bičom práska, a písal litery ako tlačené. Roky sa míňali a vyrástol z neho mocný mládenec, súci na ženenie. Nebál sa ničoho a len do lesa a do lesa, to bolo jeho; neprestajne prosil, aby ho pustili na medvede. Rodičia sa o neho báli a strážili ho, ale Valibuk im každú chvíľu utiekol so šabľou do lesa. Raz vyplašil medvedicu, rútila sa na neho, ale on sa smelo postavil proti nej a rozštvrtil ju.
Bolo to neďaleko cigáňovej chalúpky, a keď stará cigánka počula medvedicu revať, vybehla a tak videla, čo sa stalo, nuž pochválila Valibuka: „Chlapče, ty máš sily, to by ani náš tatko nebol dokázal!“ Vtom vyšla von aj dcéra, nuž Valibuk ju videl a tak sa mu zapáčila, že hneď poprosil cigánku, aby mu ju dala za ženu.
„Počkaj, chlapče,“ smiala sa stará cigánka, „to sa nedá len tak zhurta, ako si ty myslíš! Kto chce dostať moju dcéru za ženu, musí niečo skúsiť a musí byť najmocnejším pod slnkom!“ – „No, to by som ja skúsil,“ sľuboval Valibuk a šiel domov rovno k matke. „Mamka, mne sa páči tá mladá cigánka, chcel by som si ju vziať za ženu!“ Matka ostala ako z kameňa a hneď ho odrádzala: „Synku, čo ti to len prišlo na um, veď sa môžeš poobzerať za inou!“ Valibuk nechcel o tom ani počuť, že vraj si on už vybral, že sa už nič nedá robiť, a len prosil matku, aby mu poradila, ako by dokázal to, čo od neho stará cigánka chce.
Matka videla, že je chlapec neoblomný, a chcela, aby sa trochu utíšil, nuž povedala: „Už buď ticho, netráp sa, tuto v druhom lese je čarodejnica, tá mi poradí, čo by si mal spraviť!“ Šla tam, zaplatila, a tak čarodejnica ani dlho nerozmýšľala a hneď radila: „V treťom kráľovstve žije silák, ktorého sa všetci boja; keď vyskočí na koňa, len sa tak zem pod ním trasie a ľudia nevedia, čo si počať! Kto by ho sprevodil zo sveta, ten bude najmocnejším pod slnkom!“

Keď to Valibuk počul, ani sa doma dobre nezohrial a poďho do toho kráľovstva. Prišiel ta a pýtal sa, kde je ten silák, čo sa ho všetci boja. Ukázali mu, kam išiel, a tu Valibuk za ním, a keď ho zočil, hneď skričal: „Hej ty! Stoj!“ Silák sa zastavil a pýtal sa, čo má byť. „To má byť, že sa budeme spolu biť,“ volal na neho Valibuk. „A prečo?“ pýtal sa silák, „veď sme si nič nespravili.“ – „Ale čo, škoda reči, len poď, lebo ti zabijem koňa,“ hrozil sa mu Valibuk a už aj priskočil ku koňovi, udrel ho päsťou a bolo na mieste po ňom. Silák zletel z koňa, hľadel ako sprostý a nevedel, čo sa robí. „Čo máš z toho, že si mi zabil koňa?“ dohováral Valibukovi, ale ten na nič nedbal a hneď ho vyzval na súboj, chytil sa s ním za pasy a silák sa v tej chvíli váľal po zemi.
V celej krajine sa radovali, že sa zbavili toho zlého siláka, ale Valibuk sa tam nezdržoval a zamieril rovno k lesu, kde mala cigánka chalúpku. Keď sa priblížil, odrazu vyleteli včely a pustili sa doňho, jedna ho uštipla tu, druhá tam a o chvíľku ledva videl, taký bol doštípaný. Stará cigánka kričala: „Preč sa ber, preč, lebo bude s tebou zle!“ – Nechal všetko tak a utekal domov; včely teda boli silnejšie.
Prišiel domov smutný a žaloval sa matke, že ho na svete nič neteší. „Och, netráp sa, synku,“ dohovárala mu matka, „ja ti nájdem takú nevestu, že budeš s ňou spokojný! Veď dievčat je dosť, a pekných!“ – „Nie, mamo, ani mi o nich nehovorte!“ prosil ju Valibuk. „No dobre, zájdem k inej čarodejnici, tá nám dá osožnejšiu radu!“ sľubovala matka. Na druhý deň šla k inej babe a tá jej poradila, aby sa Valibuk vybral do susednej dediny, tam vraj majú ozrutánsku lipu, takú, že ju traja mužovia ťažko oblapia. Má také mocné koreniská, že ju nijaká víchrica nezlomí. Kto by ju vyvrátil, je najmocnejším mužom pod slnkom.
Keď to Valibuk počul, hneď sa vydal na cestu. Prišiel k tej ozrutánskej lipe a videl, že keby ju spílil, mohla by sa celá dedina vystavať. Obišiel si milú lipu, vyškriabal sa na vrchovec, rozkolísal jeden hlavný konár a naraz prásk! bol dolu. Neďaleko sa pásli kravy, tie len-len že odskočili. Potom rozkolísal a oddruzgol druhý konár, potom tretí a lipa ostala bez koruny. Skočil na zem, oprel sa o kmeň, naraz to prasklo, ako keď padá strecha, a celý kmeň sa vyvrátil. Bol to taký rachot, ako keď spadne veža alebo vysoký komín.
Celá dedina sa zbehla, richtár s úradským hneď s krikom, kto vraj si to dovoľuje ničiť obecný majetok, ale pozreli sa na Valibuka a mysleli si: ‚No to je dáky strigôň, s takými si radšej nezačínať!‘ Obrátili sa a šli domov. Valibuk sa vracal naradovaný, tešil sa na mladú cigánku, ale len čo došiel k chalupe, včely doňho dobiedzali, že im vyvalil lipu, a hneď mal plno žihadiel v tele a stará cigánka volala na neho, aby utekal, ak mu je život milý.
Zasa pribehol domov smutný, že ho tie včely premohli, nič nehovoril a trápil sa. „Synku,“ radila mu matka, „nechaj to už, sám vidíš, že sa to nemá tak stať!“ – „Nenechám to!“ povedal Valibuk, „čo ma tie včely aj doštípu, ale neodstúpim!“

Otec bol už nahnevaný, že syn je stále preč, ale matke bolo chlapca ľúto, a keď otec odišiel, pošepkala mu: „No počkaj, bola som u dvoch čarodejníc, skúsim to ešte s čarodejníkom, ten možno vie viac!“ Vybrala sa k jednému starčekovi, o ktorom všetci hovorili, že čaruje, a vyrozprávala mu, čo si chlapec vzal do hlavy, čo dokázal, ale že ho dva razy včely premohli.
Starček kýval hlavou, akoby o tom všetkom vedel, a povedal: „Ja by som vám poradil niečo iné. Tuto v jednom kraji je veľká bieda, už niekoľko rokov je tam suchota, nik nemôže robiť v poli, nemohli poorať a nič im nerastie. Keby sa váš syn na to podujal a zostal tam dva roky, aby všetko pooral a poradil ľuďom tak, aby im niečo narástlo, potom by tú cigánku dostal za to, že všetkým zabezpečil živobytie. Potrebovali by, aby sa im urodila pšenica, hrach, vika, nuž nech ta ide a poriadne to poorie, pôda je tam dobrá!“

Matka sa vrátila a vyrozprávala, čo čarodejník poradil. Valibukovi sa to nepáčilo, že má byť celé dva roky v cudzej dedine, ale povedal si, že to ešte raz skúsi. Z domu dostal všetko, čo potreboval na cestu i na takú prácu, a otec mu povedal, aby napísal, keby si s niečím nevedel rady.
Vybral sa ta a hneď vedel, čo pôde chýba. Všetko si poprezeral, potom si pýtal pluh a pár volov. Vybral si takých silákov, že mohli skaly lámať, a pekne sa pustil do orania. Keď zoral, pretiahol všetko bránami, dal povyberať skaly, otec mu poslal obilie, hrach, viku, ďatelinové semeno a všetky polia osiali.
O dva roky sa chodili na ten kraj dívať zďaleka, ďatelina ako kožuch, pšenica zlatistá, nuž bola to požehnaná úroda. Po žatve mali plné stodoly a bolo po biede. Valibuk tam vycedil posledné kvapky potu, a keď im to tak pekne porobil, zašiel si raz po žatve k potoku a ani sám seba nepoznal, celý bol čierny a schudnutý, až sa sám pred sebou zahanbil; ruky mal samý mozoľ a nohy doškriabané od strniska. ‚To nič, len keď som pomohol,‘ myslel si, nečakal na nič a šiel rovno k tomu lesu.
Včely si ho ani nevšimli, lietali vysoko, akoby vedeli, že v druhej dedine Valibuk nechal tri lány ďateliny semenačky. Cigánka už zďaleka naňho kývala, aby sa nebál a šiel ďalej.
Hneď vzal starú i s dcérou, doviedol ich do dvora k rodičom a všetci sa radovali. Rodičia vystrojili Valibukovi veľkú svadbu, piekli sa koláče, včely nanosili medu a všetci, čo šli okolo nich, mohli sa najesť tak, že im až opasky pukali.
KRÁĽOVA CHOVANICA
Bol raz jeden kráľ, žil spokojne na svojom hrade a ľudia si ho chválili, že je spravodlivý. Susedom mu bol bohatý kráľ, priatelili sa a často sa navštevovali. Ten susedný kráľ bol vdovec a po nebožkej mu ostala jediná dcéra, ktorú mal veľmi rád.
Raz ochorel, a keď cítil, že už nevyzdravie, odkázal susedovi kráľovi, aby k nemu prišiel, že by ho ešte rád vidieť.
Kráľ prišiel, chorý sa s ním rozlúčil a prosil ho, aby jeho dcéru neopúšťal. Priateľ mu sľúbil, že si ju vezme ako chovanicu na hrad, že sa postará, aby jej kráľovstvo ostalo, a že jej nájde dobrého muža. Keď priateľ zomrel, vzal dcéru na svoj hrad. Mal troch synov, princezná s nimi vyrástla a všetci traja ju mali radi.
Raz oslavoval kráľ narodeniny a povedal, že v ten deň každému synovi splní jednu žiadosť. Prišiel najstarší princ, zablahoželal otcovi a kráľ sa ho spýtal, čo si žiada. „Otec,“ povedal princ, „prosím ťa, aby si mi dal tvoju chovanicu za ženu.“ Len čo to dopovedal, pristúpil druhý princ a povedal, že má jediné želanie, aby mu kráľ dal svoju chovanicu za ženu. Kráľ sa zamyslel a povedal, že o tom môže rozhodovať len princezná.
Vtom prišiel najmladší princ, zablahoželal otcovi a povedal: „Otec, prosím ťa, daj mi svoju chovanicu za ženu, to je moja jediná túžba!“ Kráľ ho vypočul a povedal: „Milí synovia, princezná si môže vziať za muža len jedného z vás, a vy ju chcete všetci traja. Choďte na rok do sveta, a ktorý z vás donesie najpotrebnejšiu vec, ten dostane princeznú.“

Princovia si vybrali kone, vzali si na cestu peniaze, rozlúčili sa s kráľom a pobrali sa do sveta. Sľúbili si, že sa do roka zídu pod veľkým dubom na hraniciach otcovho kráľovstva. Najstarší syn pochodil tridsať krajín a po veľkej námahe dostal od jedného kráľa ako odmenu zrkadielko, ktoré malo čarodejnú moc: kto sa doňho pozrel, hneď videl každého, koho si prial, a vedel, čo robí a ako sa má. Len čo princ dostal to zrkadielko, hneď si žiadal, aby videl, čo robí otec a princezná: kráľ bol zdravý, princezná sedela pri ňom a vyšívala.
Prostredný brat tiež chodil dlho po cudzích krajinách a raz zachránil akémusi vzácnemu rytierovi život a ten ho prosil, aby si vzal na pamiatku od neho koberec, ktorý mal čarovnú moc: kto si naň sadol, hneď bol tam, kde chcel byť.
Najmladší princ zašiel ďaleko, ale nemohol nič nájsť, a tak sa mu zdalo, že ho šťastie opustilo. Bol preto smutný a pobral sa domov, aby prišiel včas na miesto, kde sa mal stretnúť s bratmi. Premýšľal, že ide s prázdnymi rukami, že princeznú asi nedostane, a vtom stretol starú žobráčku. Bolo mu jej ľúto, a tak jej dal všetky peniaze, čo mu ešte ostali.
„Ďakujem, mladý pánko,“ povedala žobráčka, „máš dobré srdce, ale vidím, že ťa čosi trápi. Vezmi si odo mňa na pamiatku toto jablko a dobre si ho schovaj. Má veľkú moc: keby bol niekto na smrť chorý a ochutnal kúsoček z tohto jablka, hneď bude zdravý ako ryba.“ Princ sa zaradoval, že dostal takú potrebnú vec, chcel zaďakovať, ale starenka sa stratila v húštine.

Princ natešený sa ponáhľal, prišiel k dubu a tam už čakali obaja bratia. Najstarší sa pozrel do zrkadielka a vykríkol: „Bratia, zle je, otec ťažko ochorel, lekári behajú sem a ta a princezná plače.“ Druhý princ rozostrel koberec a povedal: „Sadnite si sem, bratia, musíme sa poponáhľať, aby nás otec ešte videl.“ Len to dopovedal, už boli na kráľovskom hrade a hneď šli k otcovi. Najmladší princ dal kráľovi zjesť kúsok jablka a otec hneď vyzdravel. Veselo privítal synov a vystrojil veľkú hostinu, aby sa s ním všetci radovali, že vyzdravel a že sa mu synovia šťastlivo vrátili.
Hodovali tri dni, na štvrtý deň prišli synovia ku kráľovi a prosili ho, aby ich rozsúdil, kto z nich priniesol najpotrebnejšiu vec a kto teda má dostať princeznú. Kráľ povedal: „Milí synovia, to je ťažké rozhodovanie. Zrkadielko vám vyjavilo, že je so mnou zle, na koberci ste sem doleteli, ale bez jablka by ste mi neboli pomohli. Viete čo, dám vám hádanku: Čo najďalej počuť? Zajtra sa vás opýtam a potom vás spravodlivo rozsúdim.“

Na druhý deň prišli synovia ku kráľovi a najstarší povedal: „Kohúta, keď ráno zakikiríka, najďalej počuť.“ – „Áno,“ povedal kráľ, „kohúta ďaleko počuť. Čo si ty myslíš?“ pýtal sa prostredného syna. „Hrom počuť najďalej,“ povedal druhý princ. „Pravda je, hrom ďalej počuť ako kohúta,“ povedal kráľ. „A čo si ty myslíš?“ pýtal sa najmladšieho. „Dobré meno počuť na tisíce míľ a stá rokov po smrti toho, kto si ho zaslúžil.“ – „Uhádol si, princezná je tvoja!“

Synovia uznali, že otec ich spravodlivo rozsúdil. Kráľ vystrojil nevídane krásnu svadbu a po svadbe odišiel najmladší princ s princeznou a panovali v kráľovstve, ktoré princezná zdedila po svojom otcovi. Druhí dvaja bratia žili s otcom, a keď umrel, rozdelili si kráľovstvo a šťastne panovali až do smrti.
POKLAD NA MOSTE

Jednému domkárovi sa prisnil čudný sen. Čosi mu hovorilo, aby šiel do hlavného mesta, že nájde veľký poklad na moste, ktorý vedie do kráľovského zámku. Ráno sa rozprával so ženou a smiali sa, čo sa mu to posnívalo. Druhú noc sa mu snívalo zasa to isté, a keď sa to opakovalo tretí raz, povedal žene: „Toto nie je len tak, ja si myslím, že by som sa na ten most mal ísť pozrieť!“

Žena sa mu najprv vysmiala, potom sa nahnevala a hromžila: „Ty máš v hlave len také daromnice! Prosím ťa, otec, čo ťa to pochytilo? Premárniš čas, minieš peniaze a figu borovú donesieš! Poďme radšej na lúku seno prevracať a pamätaj si, kto v sny verí, spadne do diery!“

Muž počúval, nič nehovoril, ale naraz sa rozhodol, že predsa pôjde, lebo to bol taký živý sen a tri razy sa opakoval. Žena bola tiež zvedavá, čo z toho bude, a už mu nebránila. Napiekla mu posúchov, domkár si vzal nejaký ten groš a zavčas rána, len čo sa rozvidnelo, odišiel do mesta.
Cesta bola dlhá, prišiel do mesta až popoludní a hneď sa vyzvedal, ako sa dostane na most, čo vedie do kráľovského zámku. Ponáhľal sa ta, prešiel po moste, potom sa vrátil, zastavoval sa, všetko poprezeral, chodil sem a ta, ale nevidel nič. Spomenul si na ženu a pomyslel si, že mala pravdu, že len premárni čas i peniaze a príde s holými rukami. Hneval sa sám na seba, že sa tým snom dal tak pobalamutiť, a rozhodol sa, že hneď pôjde domov. Vrátil sa na kraj mosta, a keď prišiel k stráži, ktorá tam stála, vojak na neho zavolal: „Sváčko, prosím vás, čo ste na tom moste robili? Dívam sa na vás už hodnú chvíľu, chodíte, akoby ste niečo stratili.“ Domkár sa usmial a povedal: „Nuž, vojačik, ja vám to poviem, aby ste si nemysleli niečo zlého! Mne sa tri razy za sebou snívalo, že tu na tomto moste nájdem veľký poklad. Tak som sa vám sem vybral, ale teraz vidím, že dobre hovoria: Sen je sen, a pánboh má v moci noc i deň! Zbytočne som sa unúval do mesta a budem rád, ak zdravý dôjdem domov!“

„Sváčko,“ smial sa vojak, „mne sa povodilo ako vám! Nedávno sa mi snívalo, aby som šiel do jednej dediny, že tam v domku, pred ktorým stoja tri jasene, majú v izbe pod pecou veľký poklad. Videl som vám vo sne tú chalupu, akoby stála predo mnou, ale ja snom neverím, a potom, teraz by som ani nemohol odísť, veď som na vojne! A tak som zostal pekne doma a už sa mi nič také nesnívalo!“

Domkárovi bolo čudné, že sa vojak zmienil o troch jaseňoch, lebo on mal tri jasene pred domcom. Nuž vypytoval sa ho a už vedel, že vojak vo sne videl jeho chalupu. Nepovedal nič, rozlúčil sa s vojakom a šiel domov. Šťastlivo sa vrátil, žena ho už čakala a pýtala sa, čo doniesol. Porozprával, čo počul od vojaka, a keď povedal, že predsa ešte skúsi pec rozkopať, žena začala plakať a kričala: „Toľko času si premárnil už v meste, utratil si peniaze a teraz mi chceš urobiť ešte tretiu a takú veľkú škodu! Len tú pec rozhádž, uvidíš, že sa ti vysmeje celá dedina!“

Muž nedbal ani na krik ani na plač, vzal motyku, kopal, kopal, ale kde nič, tu nič, o poklade ani slychu. Žena sa s ním vadila, nuž schytila ho zlosť a rozkopal pec až do základov. Ostal tam ešte jeden kameň. Ani ten nenechal, vzal motyku, vykopal ho a našiel pod ním kotlík s dukátmi. Zostal ako primrznutý a žena sa celá triasla a plakala od radosti. Peňazí bolo toľko, že si postavili novú chalupu, a ak nepomreli, žijú podnes.
SKÚPY TESŤ A CHYTRÁCKY ZAŤ

Jeden mladý tovariš sa vybral do sveta. Dlho chodil, ale nemohol nájsť žiadnu robotu a žil len tak zo dňa na deň. Často šiel spať o hlade, ale to ho netrápilo, bol veselým, pekným mládencom a rád si zaspieval. Volali ho veselý Jano. Raz prišiel do mestečka, kde nemohol dostať ani smidku chleba. Spomenul si, že má ešte v handierke pár groší pre najhoršie časy, zamieril do krčmy a rozkázal si obed.
Dobre sa najedol a napil, ale keď chcel platiť, videl, že nemá ani šestáka a že tie peniaze, čo mal, asi vytrúsil z vrecka. Hanbil sa, nevedel, čo má robiť, a nakoniec sa priznal krčmárovi, čo sa mu stalo. Krčmár bol surový človek, nahneval sa a kričal: „Dnes si každý pobehaj zájde do krčmy, je a pije ako pán a krčmár aby mu ešte aj útratu zaplatil! U mňa platí: ‚Bez peňazí niet muziky!‘ Peňazí nemáte, tak si vezmem vaše šaty!“

Jano ho prosil, aby mu šaty nechal, že mu je zima, ale keď krčmár nepovolil, vyzliekol si kožuštek, šaty a polonahý vyšiel z krčmy. Už sa zmrákalo, na ulici nestretol živej duše, bežal za mesto a vošiel do otvorenej kôlne. Našiel tam snop slamy, podstlal si na zem, trochu si dal pod hlavu a zaspal. O chvíľu ho prebudila veľká zima, nuž vstal, potme hľadal v kôlni a našiel starú rybársku sieť. Prikryl sa tou sieťou a tak prečkal noc.
Ráno bol hladný a bolo mu zima. Zakrútil sa do siete, ako sa len dalo najlepšie, vybehol z kôlne a preskakoval priekopy, kým sa trochu zohrial, a potom zamieril do najbližšej dediny, aby si tam vyžobral kus chleba. Na ceste stretol akéhosi bohatého pána v krásnom koči. Pán kázal zastaviť, zavolal tovariša a pýtal sa ho: „Človiečik, v čom to chodíte, či vám je nie zima?“ – „Kdeže zima,“ smial sa tovariš, „nik by tomu neveril, koľko dá taká sieť tepla!“ – „Dajte mi ju a vezmite si môj kožuch, mne je zima,“ ponúkal pán. „Z toho nebude nič,“ povedal tovariš, „ani za desať kožuchov by som svoju sieť nedal!“

Kupec vytiahol z vrecka papier, niečo naň napísal, podal lístok tovarišovi a povedal: „Choďte touto cestou stále rovno, prídete do kráľovského mesta a spýtajte sa na dom kupca Jakuba, každé dieťa vás ta dovedie. Odovzdajte tento list mojej žene, zaplatí vám za tú vašu sieť, ale sieť mi tu hneď nechajte a vezmite si môj kožuch! Zima mi je a náhlim sa, mám ešte dlhú cestu pred sebou!“

Kupec si vzal sieť a odišiel, ale po ceste div nezamrzol a ľutoval, že sa dal tak prekabátiť. Jano si vzal kožuch, pochvaľoval si, ako ho hreje, a šiel do mesta.
Na kraji lesa stála malá chalúpka, vošiel dnu a videl pri peci starčeka. Vyrezával z dreva akési náradie, hneď Jana pozval, aby si sadol, a dal mu misku polievky. Dali sa do reči, Jano mu porozprával, čo sa mu stalo, a ukázal starčekovi lístok, čo dostal od kupca. Starček sa usmial a povedal: „Ľahni si, synku, oddýchni si, ja ťa o chvíľu zobudím, aby si prišiel do mesta ešte za dňa!“ Jano tuho zaspal, starček vzal list, ktorý si Jano nechal vo vrecku kožucha, kupcovým písmom tam čosi pripísal a dal lístok zasa do vrecka. O chvíľu Jana zobudil, dal mu na cestu chleba, a keď sa lúčili, povedal mu: „Nezabudni, že si bol u svojho kmotra!“ Jano starčekovi zaďakoval, vydal sa na cestu, ale stále myslel na kmotríčka a čosi sa mu marilo, že doma mu hovorili, že kmotor už dávno umrel, ale dlho si nad tým hlavu nelámal a šťastlivo došiel do kráľovského mesta.
Dozvedel sa, kde býva kupec Jakub, a počul, že má krásnu dcéru. „Ach, bože, keby som ju tak dostal za ženu, nemusel by som sa takto potulovať po svete!“ povedal si Jano. Prišlo mu na um, že nemá šiat a že sa tak nemôže ukázať v kupcovej rodine, nuž predal kožuch, kúpil si slušné šaty a šiel do Jakubov. Kupcova žena ho vľúdne privítala, lebo niesol lístok od muža, ale keď si prečítala, čo muž napísal, zarazila sa a nevedela, čo povedať. Vypytovala sa Jana, kde sa zišiel s jej mužom, a potom sa preriekla, že Jakub v liste rozkazuje, aby si jeho dcéra vzala Jana za muža a aby hneď odbavili svadbu. Pozdravila Jana ako nastávajúceho zaťa a hneď sa radili, ako so svadbou. „Musíme poslúchnuť,“ povedala, „lebo môj muž je veľmi prchký, hneval by sa, keby sa všetko nestalo tak, čo a ako rozkázal!“ Dala Janovi mešec peňazí a poslala ho do mesta, aby si nakúpil šiat, bielizne a pripravil si všetko, čo treba na svadbu.
Jano sa v kupcovom dome poriadne umyl, potom zašiel k najlepšiemu krajčírovi, nakúpil si drahého šatstva, a keď sa obliekol, pozrel sa do zrkadla: zdalo sa mu, že vyzerá dobre. Keď sa vrátil z mesta, priviedla mu Jakubova žena dcéru a povedala jej, že otec rozkázal, aby sa za toho mládenca vydala. Dcéra bola prekvapená, ale Jano sa jej zapáčil a bola rada, že dostala mladého pekného ženícha. Na tretí deň bola svadba a Jano zostal s mladou ženou v tesťovom dome.
V manželstve boli šťastní, ale aj kupcova žena mala zaťa rada, lebo bol usilovný a vrtký, staral sa o obchod, vo všetkom jej pomáhal, pritom bol veselý a mal dobré srdce. Po roku sa dcére narodil pekný synček, ale práve v ten deň sa vrátil Jakub z cesty. Keď mu žena rozprávala, čo sa stalo, strašne sa rozhneval a zať mu nesmel prísť viac na oči. Žena mu dohovárala, dcéra prosila, aby jej nechal muža, že sú spolu šťastní, plakala, aby nebral jej dieťaťu otca, ale Jakub v náramnej prchkosti vyhnal zaťa z domu a na rozlúčku za ním zakričal: „Prac sa do horúceho pekla, nech ťa už aj čerti vezmú!“

„Dobre,“ povedal Jano, „pôjdem teda do pekla, možno si tam niečo zarobím a potom ma ešte s radosťou prijmete za zaťa!“ Chodil po svete a všade rozprával, že chce ísť do pekla. Raz prišiel do mesta, ktoré bolo obtiahnuté čiernym súknom. Opýtal sa jedného kráľovského sluhu a dozvedel sa, že kráľova jediná dcéra ochorela a že si lekári nevedia rady. „Aj to sa v pekle opýtam, čo by jej pomohlo,“ povedal Jano. Ešte kým prešiel cez mesto, dobehol ho druhý kráľov sluha a odovzdal mu od kráľa mešec peňazí, aby vraj mal niečo na cestu.
Peňazí mal dosť a dobre sa mu putovalo, ale nikde sa nezdržiaval, vedel, že má pred sebou dlhú cestu. Prišiel do iného mesta a tam počul samý plač a bedákanie. „Čože sa vám stalo, keď všetci plačete?“ pýtal sa jedného mešťana. „Akože nemáme plakať, keď sa dovalilo na nás veľké nešťastie,“ hovoril mešťan. „Máme tu jabloň, bývalo na nej plno divotvorných jabĺk: kto zjedol jedno jablko, vyzdravel, aj keď mal už smrť na jazyku. Teraz nám strom schne, nerodí ovocie a bojíme sa, že nám vyhynie!“ – „Ja sa vám na to v pekle opýtam,“ povedal Jano, „ale mám ešte dlhú cestu a mešec sa mi už hodne stenčil!“ Mešťania mu dali peňazí, že ich ledva uniesol, a Jano šiel ďalej.
Prišiel do tretieho mesta a videl, že starí ľudia sú tu smutní, nuž pýtal sa, čo ich trápi. „Mali sme tu divotvornú studničku,“ žalovala sa jedna starenka, „kto sa z nej napil, omladol, ale teraz sa voda stratila a nik nevie prečo!“ – „Veď sa ja v pekle dozviem, čo je na príčine,“– potešoval ju Jano a povedal, kam ide. Hneď sa to roznieslo a mešťania mu dali na cestu hodný mešec dukátov.
Jano bol rád, že má toľko peňazí, ale ani na chvíľku nezabudol, kde chce dôjsť, nuž vypytoval sa na cestu a konečne sa dostal k širokánskemu moru. Chodil po brehu, hľadal nejakú loď a vtom stretol čerta, ktorý niesol na pleciach ťažký mlynský kameň. Dali sa do reči a Jano sa ho spytoval, ako sa dostane do pekla. „Peklo je za morom,“ odvrkol mu čert, „ale ty sa ta nedostaneš!“ – „Škoda,“ ľutoval Jano, „veľmi by som sa ta rád pozrel!“ – „Vieš čo,“ radil mu čert, „ja ťa prenesiem cez more, ale musíš sa v pekle opýtať, dokedy musím ešte nosiť tento kameň!“ – „A kto mi to povie?“ pýtal sa Jano. „Lucifer, náš najhlavnejší, vie všetko, ale on sám nepovie nič. Má pri sebe babičku a tej sa so všetkým zdôveruje. Choď ta, popros babičku a dozvieš sa to! Teraz počkaj, položím si kameň na breh, ty si sadni na mňa a ja ťa prenesiem, ale chytro, zle by sa mi vodilo, keby sa Lucifer dozvedel, že som kameň nechal na zemi!“

Vzal Jana na chrbát, vyskočil s ním do povetria ako jeleň, leteli ponad more a o chvíľu bol Jano na druhom brehu. Čert sa len zvrtol a letel ako strela nazad, schytil kameň a nosil ho po brehu. Jano vošiel do pekla, ale čerti neboli doma, lebo lietali po svete, len Luciferova stará babička sedela v bráne. „Čo tu chceš, nešťastný človeče?“ volala na Jana. Jano sa jej zdvorilo pozdravil a prosil ju: „Milá babička, pomôžte mi! Poslal ma sem môj tesť a okrem toho rád by som sa dozvedel štyri veci!“ Rozprával o chorej princeznej, o jabloni, o studničke a o čertovi pri mori.
Babička počúvala, krútila hlavou a povedala: „Môj zlaturenký, o tom ja nič neviem, azda sa niečo dozviem, keď sa vráti môj pán, ale musím ťa schovať, lebo keby ťa našiel, bolo by s tebou zle!“

Dala Janovi jesť a potom ho schovala do hŕby dreva pri peci. Navečer sa vracali čerti do pekla a posledný priletel Lucifer. Babička mu dala večeru, a keď sa najedol, položil si hlavu babičke do lona a kázal jej, aby ho česala.
Babička mu prečesávala zhuňatenú srsť a pritom ho potiahla za vlasy. Lucifer sa prebudil a zahundral: „Čo ma budíš?“ – „Ale zaspala som a snívalo sa mi, že v jednom kráľovstve leží ťažko chorá princezná.“

„Hm, ľahká pomoc,“ povedal Lucifer, „nech ju vydajú za toho, koho má rada, a bude po chorobe!“ Len čo zaspal, potiahla ho babička za vlasy znovu. „Čo zasa robíš?“ vykríkol Lucifer, ale babička sa nezľakla a povedala: „Snívalo sa mi, že v jednom meste mali divotvornú jabloň a teraz že im vyschýna!“ – „Keby ju vykopali,“ zhundral Lucifer, „a odrezali prostredný koreň, urodí im ovocia ešte viac ako predtým, na tom koreni je chrobák a ten berie stromu silu!“

Babička ho ticho česala a o hodnú chvíľku zasa potiahla Lucifera za vlasy. „Babisko, nejeduj ma, roztrhám ťa na kusy!“ reval Lucifer. „Zaspala som,“ vyhovárala sa babička, „a snívalo sa mi, že v jednom meste vyschol divotvorný prameň.“ – „Sprostí ľudia, prečo studňu nevyčistia, mohli by mať vody dosť,“ zachechtal sa Lucifer a zaspal. Babička ho dlho česala a potom sa predsa ešte osmelila a potiahla ho za vlasy, ale Lucifer vyskočil, schytil babičku za krk a chcel ju škrtiť. „Pán môj, ja zato nemôžem, dnes ma trápia také ťažké sny! Snívalo sa mi, že ku mne priletel čert, čo na druhom brehu nosí mlynský kameň, a pýtal sa ma, ako dlho tam musí ešte zostať. Nevedela som, čo mu mám poradiť, a preto sa nahneval a hodil do mňa ten kameň. Chcela som sa vo sne uhnúť, a preto som ťa potiahla za vlasy!“ – „Tak mu treba,“ chechtal sa Lucifer, „to je najsprostejší čert! Keby kameň niekomu dal, vyslobodí sa! Ale teraz ma, baba, nechaj spať, lebo ťa naozaj zahrdúsim a roztrhám!“ Babička už Lucifera nerušila a o chvíľu spali obaja.
Zavčas rána Lucifer odletel a všetci čerti za ním, len babička zostala sama, pomohla Janovi vyjsť z dreva a vyrozprávala mu, čo sa dozvedela. Jano jej zaďakoval, rozlúčil sa s ňou a šiel k moru. Čert už striehol, priletel a pýtal sa, čo mu Jano nesie. „Najskôr preletíš so mnou na druhý breh,“ rozkázal mu Jano, „potom ti to poviem!“ Čert poslúchol, a kým sa Jano spamätal, už boli na druhom brehu. Čert schytil kameň, ale Jano sa vydriapal po strmom brehu a len potom, keď už čert nemal nad ním moci, obrátil sa a zakričal: „Daj niekomu kameň podržať, uteč a vyslobodíš sa!“ Čert reval, vyhrážal sa mu, ale na breh ísť nesmel a Jano utiekol.
Veselo si šiel do mesta, kde mali studničku. Len čo ju vyčistili, voda vytryskla a kráľ rozkázal, aby Janovi dali za voz strieborných. V meste, kde mali jabloň, dostal druhý, a keď vyliečil princeznú v treťom meste, dal mu starý kráľ tretí voz samých zlatých a ešte s ním poslal celý pluk vojakov, aby došiel domov v poriadku. Vrátil sa s veľkou slávou do mesta, kde býval Jakub; hneď sa ohlásil u tesťa a ukázal mu, čo si priniesol. Potom sa rozlúčil s vojakmi, odmenil ich a pluk sa vrátil domov.
Jakub bol veľmi lakomý, oči mu svietili, keď videl Janovo bohatstvo, a od závisti celý ozelenel. Samozrejme, že prijal zaťa veľmi prívetivo a hneď sa ho vypytoval, kde nabral toľko peňazí. „V pekle, veď ste ma ta poslali, keď ste ma vyháňali z domu,“ smial sa Jano. Kupec ho hneď zaviedol k svojej žene, zavolali dcéru so synom a Jakub vystrojil veľkú hostinu. Žena i testiná boli rady, že sa Jano vrátil, a tešili sa, že sa otec s ním pomeril.
Po hostine Jakub odviedol Jana nabok a vypytoval sa ho na cestu. Jano mu pripomínal, aby bol opatrný, keď príde k moru, že tam číha ten čert s mlynským kameňom, ale tesť ho počúval len na pol ucha. Odovzdal Janovi obchod i celé hospodárstvo a hneď na druhý deň sa vybral do pekla. Šťastlivo sa dostal až k moru a čert mu sľúbil, že mu povie o veľkých pokladoch. „Podrž mi na chvíľku ten kameň,“ povedal Jakubovi, „zaletím do pekla, povyzvedám sa, kde poklady sú, spolu ich vykopeme a rozdelíme sa!“ Jakub myslel len na to, ako sa vráti domov s pokladmi, zabudol, že ho Jano varoval, a vzal kameň. Vtom čert vyskočil, vyniesol sa dohora a zareval: „Mnoho šťastia!“ a letel na druhý breh ako šíp.
Jakub zostal pri mori a možno ten kameň nosí podnes.
ČARODEJNÉ DARY

Jeden vyslúžený vojak šiel do mesta. Už sa stmievalo, ale mal ešte hodný kus cesty, nuž sa ponáhľal, ako len mohol. Zrazu stretol zhrbeného starčeka a pýtal sa ho, kde ide tak neskoro. Starček sa mu požaloval: „Vojačik, nemám doma ani kúska chleba, musím ešte dnes dôjsť do mesta, a bojím sa, aby som niekde od hladu neodpadol.“ – „Čo vám to len prichodí na um, deduško,“ čudoval sa vojak. „Vy chcete ešte dnes na noc prísť do mesta? Ja ta tiež chcem ísť, ale pozrite sa, ako chytro idem, a musím poriadne nohy natiahnuť, aby som ta došiel pred nocou!“ – „Ja viem, že idem ako sputnaný,“ nariekal starček, „ale čo mám robiť? Mám chalúpku pri lese, bývam tam sám, do dediny by som musel ísť cez les, a tak idem radšej do mesta, možno tam predsa niečo dostanem!“

„Deduško,“ povedal vojak, „svedomie by ma hrýzlo, keby som vás teraz nechal ísť taký kus cesty po krajec chleba! Viete čo? Tu máte môj bochník, vráťte sa domov a najedzte sa, ja si v meste kúpim, mám pár groší a ja sa už nestratím!“ Starček sa zdráhal, že vraj nemá čím zaplatiť a že sa mu nemôže nijako odslúžiť, ale vojak nechcel o peniazoch ani počuť.
Zrazu sa starček zastavil, vystrel sa a vojaka to veľmi prekvapilo, keď videl pred sebou vysokého muža. „Vidím, že máš dobré srdce,“ povedal muž, „a odslúžim sa ti bez peňazí! o chvíľu prídeš na rázcestie, kde stojí veľká lipa. Pod ňou nájdeš husle, vrece a karty a to všetko je tvoje! Husle majú takú moc, že každý, kto ich počuje, začne tancovať a tancuje tak dlho, kým neprestaneš hrať! Ak roztvoríš vrece a povieš: ,Skoč do vreca!ʻ musí tam skočiť každý, komu rozkážeš, a karty ti prinesú šťastie, vždy vyhráš! Ostaň taký dobrý ako doteraz!“

Len čo to starček dopovedal, stratil sa, takže mu vojak ani zaďakovať nemohol. V duchu sa čudoval, že to bol nevídaný starček, a rozmýšľal, či naozaj nájde všetko pod tou lipou. Keď k nej došiel, obišiel ju, videl, že je na jednej strane dutá, a tam ležali husle, vrece a karty. Vojak si to všetko vzal a rezko vykročil, aby došiel do mesta, lebo sa hodnú chvíľu zabavil so starčekom.
V meste zašiel do prvej krčmy, kde ešte svietili, a prosil krčmára o nocľah. Krčmár bol ochotný človek a ospravedlňoval sa: „Vojačik, rád by som vás tu nechal, ale je tu dnes svadba, dom mám plný, i v stajniach ich je neúrekom, u mňa nocovať nemôžete.“ – „Ďakujem za dobrú vôľu, krčmárko,“ smial sa vojak, „Pôjdem o niekoľko domov ďalej, možno predsa niečo zoženiem!“ – „Kdeže,“ varoval ho krčmár, „zbytočne by ste sa trmácali, ak niet miesta u mňa, nenájdete nocľah v celom meste, za to vám ručím!“
Vojaka to hnevalo, keď si pomyslel, ako sa hnal, a že aj tak zostane cez noc na ulici alebo niekde za mestom pod stromom; nazlostený hundral a požiadal krčmára, aby mu doniesol večeru. Krčmár si k nemu na chvíľočku prisadol a pošepkal mu: „Kúsok za mestom je krásny zámok, celkom prázdny, tam by ste mohli prenocovať, ale každý sa tomu stavaniu vyhýba, lebo tam straší.“

„Len mi, krčmárko, povedzte, kde je to, aby som neblúdil, pôjdem ta, ja sa strašidiel nebojím,“ smial sa vojak, s chuťou jedol a pil a po večeri rozkázal krčmár paholkovi, aby vojaka zaviedol do zámku. Paholok bol vysoký, plecnatý mládenec, ale veľký strakopud, neprestajne sa obzeral za vojakom, a len čo vyšli za mesto, ukázal mu pri ceste zámok, obrátil sa a trielil domov.
Vojak prišiel k zámku, brána bola otvorená, nuž vyšiel po schodoch hore do veľkej siene. Horelo tam svetlo, na stole bolo plno jedál a vína. Vojak si sadol, najedol sa do chuti, napil sa a čakal, čo bude, ale bol unavený, nuž chcelo sa mu spať. Keď odbilo jedenásť hodín a v celom zámku bolo ticho, ľahol si do postele a zaspal.
Zobudil sa práve o polnoci. Stôl s jedlami zmizol a naraz sa otvorili dvere, vošli dvaja sluhovia, doniesli veľký okrúhly stôl, postavili ho doprostred siene a stratili sa. O chvíľu sa prihnalo dvanásť pánov, sadli si k stolu a začali hrať v karty. Vojak ležal na posteli a pozorne sa na nich díval. Všetci mali čierne šaty, čierne tváre, oči ako žeravé uhlíky, na rukách strašné pazúry a na nohách ošklivé konské kopytá.
Vojak usúdil, že sú to čerti, nuž vstal, vytiahol svoje karty a šiel rovno k stolu. „Páni, dovoľte, aby som si aj ja prisadol,“. poprosil a čerti ho hneď posadili na prázdne miesto. „Prosím vás, čo to máte za karty?“ čudoval sa vojak. „Zahoďte tie haraburdy, ja mám čosi lepšie, to si ináč zahráme!“ Hneď zamiešal, rozdal karty a začali hrať. Čerti sa na neho dívali, smiali sa, uškŕňali a mysleli si, že sa im podarí vojaka pri hre ošudiť, ale nevyhrali ani raz.
Keď už nemali ani haliera, vyskočil najstarší čert, kázal odniesť okrúhly stôl, obrátil sa k vojakovi a zachechtal sa: „Kto s nami hrá, musí s nami aj tancovať!“ Vojak sa vyhováral, že mu už nohy neslúžia, ale že vie pekne hrať na husle a že by im rád zahral. Vytiahol z vreca husle, spustil veselú pesničku, čerti sa dali do tanca a dupotali ako kone. Pozerali sa na seba ako pomätení, výskali, smiali sa a zasa krepčili, jeden na rukách, iný na hlave, vrážali do seba, tĺkli sa a v sieni bolo kriku ako na hodoch, keď sa strhne poriadna bitka.
Tak to trvalo hodnú chvíľu a čerti sa už ledva hýbali, nuž začali vojakovi vyhrážať, nadávali, hromžili, ale nemohli k nemu, museli sa krútiť v kolese. Konečne mal vojak toho dosť, prestal hrať a skríkol: „Skoč do vreca!“ Čerti naskákali do vreca, vojak ich prežehnal krížom, vrece dobre zaviazal, schytil hrubý kutáč, čo ležal na peci, a začal čertov vo vreci mlátiť ostošesť. O chvíľu sa ozval najstarší čert a prosil vojaka, aby ich pustil. „Pustím vás, ak mi sľúbite, že sa už sem nevrátite a nebudete tu strašiť!“ Čerti mlčali, nuž začal ich vojak znovu mlátiť, až sa celý spotil. Starý čert sa o chvíľu ozval, ledva hovoril, a sľúbil za všetkých, že odletia a nikdy sa do zámku nevrátia. Vojak sa postavil k oknu, otvoril ho, rozviazal vrece a čerti sa vyrútili von ako kŕdeľ netopierov.
Vojak si ľahol do postele a spokojne spal do rána. Krčmár ešte v noci oznámil kniežaťu, že akýsi vojak šiel nocovať do zámku. Ráno tam prišiel komorník so strážou, vošli do siene a čudovali sa, že je vojak živý a zdravý. Knieža si ho zavolal, zaďakoval mu, a keď sa za celých tridsať dní nič neukázalo, urobil vojaka správcom zámku a celého panstva.
MÄSIAR A ČERT
Bol jeden veľmi chudobný obuvník a mal päť detí. Nemohol ich uživiť, lebo bola veľká drahota. Žena chodila po dedine, prosila, aby si niekto dal opraviť topánky alebo črievice, ale každý sa vyhováral, že sú zlé časy a že musí s obuvou vystačiť, ako sa dá. Obuvník nič nevyrobil a raz, keď už neostalo ani na chlieb, povedal žene: „Žena moja, už sa nemôžem dívať na tie naše deti, ako hladujú, musím odísť. Pozriem sa do mesta a do dedín v okolí, azda tam niečo zarobím!“

Vybral sa na cestu, bol v ôsmich mestách, prešiel mnoho dedín, ale zárobku nebolo, nuž chodil po žobraní, ale nedostal ani toľko, aby sa sám nasýtil. Žena zostala doma a tešila deti.
Na druhý deň vzala motyku a chcela ešte čosi prekopať v záhradke. Zrazu sa jej motyka pošmykla ako po nejakom plechu. Žena sa pozrela, čo je to, a našla v zemi medený kotol plný dukátov. Od radosti nevedela, čo robiť. Spomenula si na kmotra; bol mäsiarom a mal krčmu. Detí nemal, ale bol veľmi lakomý a obuvníkovi nikdy nepomohol, ani deťom nikdy nič nedal.
Obuvníkova žena uložila peniaze v komôrke, vzala jeden dukát, šla ku kmotrovi a kúpila deťom chleba. Kmotor sa čudoval, keď mu podávala dukát, obracal ho na všetky strany a hneď sa pýtal, odkiaľ ten peniaz má, že sú na žobráckej palici a naraz chce meniť dukát. Obuvníkova žena sa priznala, aké šťastie ju stretlo. Na druhý deň vzala zasa dukát, nakúpila chleba, múky, hrachu, napiekla chleba a buchiet a deti sa zasa raz dosýta najedli.
Navečer sa vrátil obuvník, doniesol vrecúško suchých kôrok, a keď videl, že doma už biedu nemajú, nechcel sa dotknúť jedla, kým mu žena nepovie, odkiaľ má peniaze: „Neboj sa, otec,“ povedala žena, „nič som neukradla.“ Porozprávala, ako našla peniaze v záhradke, zaviedla muža do komôrky a ukázala mu dukáty. Obuvník sa tešil, že zasa začne robiť remeslo, a nemohol sa ani dočkať rána.
Kmotor mäsiar i jeho žena závideli obuvníkovi, že má toľko peňazí, a celú noc premýšľali, ako by tie dukáty dostali. „Vieš čo,“ povedala žena, „ukradnúť ich nemôžeme, to by sa prezradilo a chytili by nás, ale ja ti poradím! Máme tú starú čiernu kravu, zajtra večer ju zabijeme, tak aby nik nevedel, stiahneme z nej kožu a rohy necháš na koži. Potom si kožu oblečieš a o jedenástej v noci choď ku kmotrovi a búchaj na dvere; keď sa ťa opýtajú, čo chceš, povedz, že si čert a že si ideš po tie peniaze!“

Mäsiar urobil, ako mu poradila, o jedenástej šiel k obuvníkovi, búchal na dvere a volal: „Prišiel som si po tie peniaze!“ U obuvníkovcov sa zľakli, obuvník vyskočil, ale neotvoril, len sa pýtal: „Kto si?“ – „Ja som čert,“ zafufnal mäsiar. Obuvník sa bál a prosil ženu: „Daj mu tie peniaze, nech máme pokoj, ja s tým nechcem nič mať!“ Ale obuvníkova žena sa nedala: „Ty sprostý, to som ešte nepočula, aby čert dával niekomu peniaze.“

Čert obchádzal okolo domca, búchal na dvere, rinčal reťazami a až o polnoci odišiel. Obuvník sa triasol od strachu a hovoril žene: „Vidíš, predsa je to čert, stratil sa, ako odbila dvanásta; prosím ťa, daj tie peniaze preč z domu, ja sa bojím, že nám prinesú nešťastie!“ Žena nechcela o tom ani počuť a že nič nedá. Na druhú noc prišiel kmotor zasa a trieskal na vráta, rinčal reťazami a fufnal: „Ja som čert, ty mi musíš tie peniaze dať!“ Obuvník zasa prosil ženu, aby mu peniaze dali, ale žena nechcela. Čert búchal a rinčal reťazami až do polnoci.
Obuvník nariekal celú noc a prosil ženu, aby tie peniaze radšej zahodila, len aby ich čert prestal strašiť. Ale žena stála na svojom. Obuvník sa nahneval, povedal žene, že sa nedotkne ani kúska jedla, ktoré nakúpila z tých peňazí, a že radšej odíde zasa do sveta, nech si vraj ostane sama v chalupe. Žena plakala, ale nepovolila, že vraj má čisté svedomie a že sa čerta nebojí.
Muž ráno odišiel a navečer prišiel do chalupy cudzí poľovník. Prosil, aby ho nechali prespať cez noc. Obuvníkova žena ho prehovárala, aby len šiel ďalej, že je do večera ešte dlho a že nájde lepší nocľah. Poľovník bedákal, že ho bolia nohy, aby mu dopriala odpočinku, aspoň niekde v kútiku pri peci. Obuvníkova žena dlho nechcela, a nakoniec povedala, že by ho rada prenocovala, ale že by sa v ich chalupe zle vyspal. „Nuž a prečo, čože sa u vás robí?“ pýtal sa poľovník. „Ale každú noc nám chodí okolo chalupy akési strašidlo, trieska na dvere a chce odo mňa peniaze. Muž sa tak naľakal, že mi utiekol z domu a chodí kade-tade po svete!“

„A videli ste to strašidlo?“ pýtal sa poľovník. „Nevidela,“ povedala žena, „len vždy kričí, že je čert z pekla a že chce peniaze, čo mi pánboh poslal, aby som uživila svojich päť detí!“ – „Ja sa nebojím,“ povedal poľovník, „nechajte ma tu cez noc, ja s vami zostanem až do rána!“

Len čo hlásnik odtrúbil jedenástu hodinu, strašidlo prišlo, búchalo na dvere, fufnalo a rinčalo reťazou. Poľovník vstal a hovorí: „Počkajte, ja ho pustím do chalupy!“ – „Prosím vás, človiečik,“ volala žena, „nepúšťajte ho sem, nechajte ho, veď on zas o polnoci odíde!“ – „Len sa vy nebojte,“ povedal poľovník, „ani vlas na hlave sa vám neskriví!“

Mesiac pekne svietil, v izbe bolo svetlo ako vo dne. Poľovník vstal, otvoril dvere, pustil toho čerta do izby a spýtal sa ho: „Čo tu chceš?“ – „Idem si po tie peniaze!“ fufnal čert. „Po aké peniaze?“ pýtal sa poľovník. „Po tie, čo tu majú, to sú moje peniaze a táto žena mi ich vzala!“ – „A ktože si ty?“ – „Ja som čert z pekla,“ zarevalo strašidlo a zarinčalo reťazou. Poľovník sa zasmial a povedal: „Ak si ty čert, ja som diabol a dáme sa spolu za pasy!“ Schytil mäsiara, rozbil tabuľku v okienku, prepchal sa s mäsiarom von na povetrie a v izbe zostalo po ňom len plno smradu a dymu. Diabol zobral mäsiara do pekla.
Obuvníkova žena už ani oka nezažmúrila, ale bolo ticho a nič sa už neukázalo. Mäsiar sa domov nevrátil, jeho žena čakala a ráno šla ku kmotričke, obuvníkovej žene, a pýtala sa jej, či tam nebol jej muž. „Kdeže, kmotríček už u nás dávno nebol,“ povedala obuvníkova žena, „ale keby ste, kmotrička, vedeli, čo u nás bolo tejto noci, taká hrôza! Chodilo vám sem už koľko nocí akési strašidlo, trieskalo a chcelo peniaze. Ja som nechcela nič dať, muž sa bál a utiekol mi do sveta. Včera podvečer prišiel k nám akýsi poľovník a prosil o nocľah. Zostal tu, a keď to o jedenástej hodine prišlo, otvoril dvere a pustil strašidlo do izby. Fufnalo, že je čert z pekla. Poľovník povedal: ‚Ak si ty čert, ja som diabol, schytil vám toho čerta okolo pása, vybil tabuľku tuto v okienku a vyletel s ním von. Zostalo po nich len plno dymu a smradu, veď to ešte cítite!“

Mäsiarova žena sa dala do plaču a bedákala: „Kmotrička, to strašidlo bol môj muž! My sme vás chceli o tie peniaze pripraviť, zabili sme tú čiernu kravu, muž si obliekol kožu a chodil vás strašiť, lebo sme si mysleli, že sa zľaknete a dáte mu peniaze!“ – „Vidíte, kmotrička,“ povedala obuvníkova žena, „to máte z vašej závisti. Boli ste sami dvaja, majetok máte pekný, a ešte ste nás chceli pripraviť o peniaze, ktoré nás vytrhli z biedy!“ Mäsiarova žena prišla domov celkom zúfalá a obesila sa.
O niekoľko dní sa vrátil obuvník domov a hneď sa pýtal ženy, čo je s tými peniazmi. „Vidíš, otec, veď som ti hovorila, že to nie je čert,“ povedal žena a porozprávala mužovi, čo sa u nich stalo. Keď obuvník videl rozbité okno, cez ktoré diabol vyletel s kmotríčkom do pekla, uspokojil sa. Začal obuvníčiť, dali si do poriadku chalupu, ale okno im žiaden sklár nemohol urobiť. O niekoľko rokov si postavili novú chalupu a žili spokojne až do smrti.
ČERTOV MLYN 
Bol jeden mlynár a žil vo veľkej biede. Mlyn bol dosť od ruky, ľudia ta len zriedka chodili, málo sa mlelo, a preto sa mlynárovi veľmi zle vodilo.
Jedného dňa rozdelil deťom posledný chlieb, sám si nevzal ani kúsok, sadol si pri úpuste a premýšľal, čo má robiť. Vtom prišiel k nemu cudzí kupec; bol to čert, ale mlynár to nevedel. „Prečo ste taký smutný, pán otec?“ začal kupec. „Akože nemám byť smutný,“ povedal mlynár, „som vdovec, mám deväť detí a živobytie žiadne! Neviem, čo si mám počať, a vy mi nepomôžete! Ani vás nepoznám!“ Čert prezradil mlynárovi, kto je, a povedal: „Ja ti poradím: predaj mi svoj mlyn na tristo rokov!“ – „To sa povie, predaj, ale za čo?“ povedal mlynár. „Som na mizine, musel by som dostať peniaze v hotovosti naraz!“ – „Prečo by som ti nezaplatil hotovými, mám ich dosť,“ smial sa čert, „keby som nemal, nekupoval by som, ale musím vedieť, koľko by si za mlyn chcel.“

„Nechcem sa ošudiť,“ povedal mlynár, „ale nechcem ani predražovať a poviem ti to priamo: daj mi toľko toliarov, čo na tri razy unesieš, a zaplať hneď!“ Čert sa rehotal a povedal: „Ty sprostý, keby si bol povedal, že chceš všetky peniaze, čo mám vo svojej moci, bol by som ti ich tiež dal!“ – „Ja by som toľko peňazí ani nevzal, to by nebola poctivá robota,“ povedal mlynár, „ale čo si mi sľúbil, musíš splniť! Vyplatíš ma hotovými, a to hneď, lebo zajtra mám platiť za obilie!“ Čert sa stratil a o chvíľu sa vrátil s vrecom, odletel i druhý raz i tretí a zakaždým doniesol ťažké vrece toliarov. Mlynár si poobzeral peniaze a povedal: „Mlyn je tvoj, ale zostanem tu do svojej smrti, nerád by som sa na staré kolená terigal niekde inde!“ – „Ja ťa nevyháňam,“ povedal čert, „ale ide o to: zaplatil som, a nemám nič v rukách, že je mlyn môj, a nemám ani svedka na tento náš dohovor!“ – „O to sa nestaraj,“ povedal mlynár, „napíšem poslednú vôľu a tam prikážem deťom, aby po mojej smrti odišli z mlyna!“

Stalo sa, ako mlynár hovoril. Na druhý rok na jar zomrel, deti odišli z mlyna a čert tam býval dvesto rokov. Za ten čas sa všade už dávno zabudlo na mlynára, mlyn spustol a ľudia sa mu zďaleka vyhýbali, lebo sa hovorilo, že tam vraj straší.
Raz šiel okolo vyslúžený husár. Vracal sa z vojny, mal jednu nohu drevenú, a tak prišiel do dediny k richtárovi a prosil, aby mu dali obed. Richtár bol sám starý vojak, pojal husára k sebe, dobre ho pohostil a po obede sa dal s ním do reči. Vypytoval sa, čo je vo svete nového, a tak husár rozprával o vojnách a potom sa spýtal: „A vy čo tu máte nového?“ – „Čo by u nás bolo nového,“ hovoril richtár, „iba ak to, že tu máme jeden mlyn a čert v ňom straší už dvesto rokov. Rozprávajú, že vraj tam zostane ešte sto rokov!“

Husár si trochu viac vypil, mal dobrú vôľu, nuž zasmial sa a hovorí: „Dvesto rokov, to je náramne dlho, to by som rád vidieť, ako taký starý čert vyzerá! Richtár, dajte mi chleba, niekoľko sviečok, aby som nebol potme, a ja sa do toho mlyna pozriem. Ale, prosím vás, dajte mi niekoho, kto ma ta zavedie, aby som nezablúdil, lebo ja to tu nepoznám!“

Richtár dal husárovi do kapsy peceň chleba, sviečky a rozkázal mladému paholkovi, aby vojaka zaviedol k čertovmu mlynu. Dali sa na cestu, ale paholok sa stále obzeral, a keď zďaleka videli mlyn, ukázal prstom a povedal: „Pán vojak, tamto je ten mlyn!“ – „Vidím ho,“ povedal husár, „tak len poď, nech sme už tam!“ – „Keby ste ma v tejto chvíľke zabili, ďalej nepôjdem,“ povedal paholok a už sa len obzeral na spiatočnú cestu.
„Eh, tak bež domov, čo mám z teba, máš srdce v nohaviciach!“ hneval sa vojak, „veď si ja nájdem cestu sám!“ Pobral sa a o chvíľu bol vo mlyne. Mlyn šiel naprázdno, nikde ani živej duše, ba ani pes nezaštekal; husár si sadol do čeľadnej izbice, položil si na stôl kapsu, rozsvietil sviečku a večeral. Keď sa najedol, napchal si fajku a fajčil. Tak sedel sám až do desiatej hodiny.
O desiatej ktosi klopal na dvere. Husár volal spoza stola: „Ak si ten tunajší čert, poď sem do izbice, vieš, že mám jednu nohu drevenú, nechce sa mi vstávať!“ Čert prišiel, husár sa naňho pozrel a hovorí: „Ľudia o tebe hovoria, že si zlý, ale šaty máš pekné, ako poľovník z kaštieľa. Čo si za ne dal?“ – „Mám ich len dva týždne,“ povedal čert, „a dal som za ne sto strieborných rimštiakov.“

„Prečo nesedíš vo mlyne a robíš po svete neplechu?“ pýtal sa vojak. „Čo by som tu robil?“ smial sa čert, „melcov nemám, každý sa mlynu vyhýba! Zostanem tu ešte sto rokov a potom si sem zavolám troch kamarátov, aby som tu nebol sám!“ – „To sa uvidí,“ povedal husár, „ale dnes už nemám chuť na kontrakty s tebou, rob, čo uznáš za dobré, ja chcem byť sám!“ – „Len sa tak nenaparuj,“ hneval sa čert, „lebo sa hneď s tebou porátam!“ – „Človeče, ja sa ťa nebojím,“ smial sa husár, „už dávno som si prial vidieť takého starého čerta, ako si ty!“

„Zober si svoje veci a hybaj!“ zareval čert, „a už ma nehnevaj, lebo bude s tebou zle! Vieš, akú ja mám moc?“ – „Dobre viem, že si čert, ale ja som husár a hovorím ti podobrotky: Odleť a už sa tu neukáž!“ Čert skočil na husára, ale vojak vykríkol zaklínadlo, ktoré vedel od jedného starého pustovníka, a čert bol naraz nemohúci. Potom ho zviazal povrazom z lyka, hodil si ho na plecia, zašiel s ním do mlynice a mlel čerta, až mu pol chrbta zomlel. Čert kvičal od bolesti a prosil: „Pán husár, prosím ťa, už ma nechaj, kým svet svetom bude, už sem neprídem a prestanem tu strašiť!“

„Vidíš, už začínaš z iného konca,“ smial sa husár, „ale tak lacno ti to neprejde! Túto kapsu mi naplníš dukátmi a donesieš mi vrece drahých kameňov, ináč budem mlieť ďalej, kým zostanú z teba iba kopytá! Peniaze a drahé kamene donesieš a viac sa tu neukážeš, ani vo mlyne, ani v tomto kraji!“

Keď sa čert zaveril, že slovo dodrží, husár ho pustil, čert odletel a o chvíľu sa vrátil s dukátmi, nasypal ich husárovi do kapsy a postavil na zem vrece s drahými kameňmi. Husár sa pozrel do vreca a až sa mu srdce zasmialo, keď videl to bohatstvo. Čert sa stratil a zostalo po ňom plno smradu.
Husár prenocoval v mlyne a na druhý deň sa vrátil k richtárovi. Richtár bol rád, že je vojak zdravý, a povedal mu: „Priateľu, zostaneš mesiac u nás v dedine, a ak sa čert nevráti, bude mlyn tvoj!“ Čert sa viac neukázal, husár starý mlyn zbúral a dal postaviť nový. Vzal si k sebe sestru, chudobnú vdovu so šiestimi deťmi, a gazdovali spolu až do smrti.
VOJAK A ZAKLIATA PRINCEZNÁ

Bol jeden kráľ a ten mal jedinú dcéru. Bola pyšná, zlá, a preto ju jeden čarodejník zaklial: ležala ako mŕtva v truhle v kostole, každú noc ju musel strážiť vojak a do rána ho roztrhala. Trvalo to už dlho, kráľ tak stratil mnoho vojakov a nevedel, čo si má počať.
Jedného dňa prišiel rad aj na vojaka, ktorý predtým slúžieval medzi čeľaďou a bol bystrý chlapík. Mal ísť strážiť princeznú, ale bál sa, že ho tiež roztrhá, nuž povedal si, že radšej utečie a že si nájde službu niekde ďaleko u sedliaka, kde ho nepoznajú. Po ceste stretol starého žobráka a pozval ho, aby si s ním za jedol. Sedeli pri studničke, žobrák sa díval na vojaka a zrazu hovorí: „Vojačik, čo vám je? Vidím, že vás čosi trápi!“ – „Škoda aj hovoriť,“ zamrmlal vojak, „vy mi beztak nepomôžete!“ – „Ktovie,“ povedal žobrák, „mám sedemdesiat rokov a všeličo som videl a skúsil, len sa mi zdôverte!“

Vojak porozprával starčekovi o princeznej, že ju mal strážiť a že sa toho bál. „Nuž, ľahká vec to nie je,“ povedal žobrák, „ale ty sa, chlapče, len vráť spánombohom do zámku, sprav, ako ti poradím, a dobre pochodíš!“ Starček mu poradil, čo má robiť, a nakoniec povedal: „Keď skončíš stráž, príď zasa na toto miesto, a čo budeš mať najradšej, o to sa spolu rozdelíme!“ Rozlúčili sa, starček šiel svojou cestou, vojak sa vrátil na zámok a prihlásil sa strážiť. Keď sa ho pýtali, kde bol celý deň, vyhovoril sa, že sa bol doma rozlúčiť.
Večer mu dali šabľu, dve pištole a poslali ho do kostola, aby stál pri princeznej na stráži. Prostred kostola bola truhla a v nej ležala princezná celá čierna. Vojak si zapamätal, čo mu poradil starček, nuž vošiel si na kazateľnicu, skrčil sa tam, takže ho z kostola nebolo vidieť, a ticho sedel. Do jedenástej hodiny mal pokoj, ale po jedenástej sa princezná posadila a hup! už bola z truhly von. Obzerala sa, kde je vojak, a keď tam nestál, hľadala ho po celom kostole, všetky kúty pobehala, ale na kazateľnicu sa nepozrela. Škrípala zubami, behala ako divá, zavýjala ako vlk, no len čo odbila polnoc, ľahla si do truhly a ležala ako mŕtva.
Keď kohút zakikiríkal, vojak zišiel z kazateľnice, kľakol si pri truhle a modlil sa. Ráno prišiel, ako obyčajne, kráľov komorník, a keď videl, že vojak žije, bežal ku kráľovi a hlásil mu to. Kráľ mal z toho radosť, rozkázal, aby mu vojaka priviedli, a povedal mu: „Ty si prvý, čo si zostal nažive, a preto budeš strážiť i druhú noc, azda sa ti zasa nič nestane!“ Potom kráľ rozkázal, aby vojakovi poslali jedlo z kráľovskej kuchyne a dali mu dobrého vína, koľko len bude chcieť. Vojak sa mal na poludnie ako na hodoch, poobede si pospal a večer šiel zasa do kostola.
Urobil, ako mu starček povedal, vyšiel si na chór a zamkol za sebou dvere. O jedenástej princezná vyskočila, a keď nevidela vojaka stáť pri truhle, bežala na kazateľnicu, potom zasa hľadala po celom kostole, behala, škrípala zubami, zavýjala a zrazu sa zastavila a rozhliadla sa po kostole. Vtom zaprašťala na chóre dlážka, princezná zazrela vojaka, brala kostolnú lavicu za lavicou, stavala ich jednu na druhú a chcela vyjsť na chór. Ale lavice boli ťažké, a kým ich postavila, odbila dvanásta hodina, princezná musela ísť do truhly a ležala ako mŕtva. Keď začali kohúty kikiríkať, vojak zišiel z chóru, kľakol si pri truhle a modlil sa. Zavčas rána prišiel sám kráľ, aby sa pozrel, čo je s vojakom. Našiel ho živého a zdravého, zaradoval sa a rozkázal, aby strážil ešte tretiu noc.
Vojak sa celý deň hostil, popoludní si pospal a večer šiel zasa do kostola. Od starčeka vedel, čo má robiť: ľahol si pod truhlu a bol tak ticho, že skoro ani nedýchal. Po jedenástej hodine princezná vstala a šla vojaka hľadať. Len čo odišla, vojak tíško vyliezol a sám si ľahol do truhly. Princezná behala z kúta do kúta, hľadala na kazateľnici, na chóre, liezla po zemi, hľadala pod lavicami, škrípala zubami, zavýjala, ale vojak sa ani nepohol a ležal v truhle.
Keď sa blížila dvanásta hodina, princezná sa vrátila k truhle a chcela si do nej ľahnúť. Videla tam vojaka, zľakla sa a kývala, aby vyšiel; vojak si ju nevšímal a ticho ležal. Princezná zopäla ruky a prosila, aby vyšiel: vojak zasa nič. Pootvoril oči a videl, že princezná je belšia, ale nehýbal sa a robil sa, že spí. Tu začala behať sem tam ako divá, hrozila mu, ale neublížila mu a vojak videl, že je po pás biela. Potom zasa prosila, spínala ruky, a keď sa nehýbal, škrípala zubami, hrozila mu, ukazovala rukami, že ho roztrhá, ale nemohla sa ho dotknúť a nakoniec, práve keď odbila polnoc, stála pred ním biela ako sneh.
Prívetivo sa usmiala a povedala: „Vstaň a vyjdi z truhly, už sa ti nič nestane, ďakujem ti, že si ma vyslobodil!“ Vojak si kľakol k princeznej a modlili sa spolu až do svitania.
Kráľ nespal celú noc, ale zavčas rána už nemohol doma vydržať, vstal, šiel do kostola a díval sa cez kľúčovú dierku. Videl, že princezná kľačí pred truhlou vedľa vojaka, neveril vlastným očiam a rozkázal komorníkovi, aby sa aj on pozrel, čo sa tam robí. Komorník sa pozrel a vykríkol: „Vaša milosť, mne sa tak zdá, že princezná nám teraz toho vojaka trhá, nechoďte tam, poďme preč,“ a hneď chcel vziať nohy na plecia. Kráľ ho zadržal a povedal, že sa musí sám presvedčiť. Rozkázal, aby otvorili kostol, vošiel ta s celým sprievodom a videl, že princezná, živá a krásna ako predtým, kľačí pri vojakovi.

Kráľ bozkal dcéru na čelo, princezná mu bozkala ruku a ďakovala mu, že ju nenechal v tej hrôze.
Obrátil sa k vojakovi a povedal: „Vyslobodil si moju dcéru a zachránil si mnoho mojich vojakov. Páčiš sa mi, lebo sa nebojíš. Dám ti svoju dcéru za ženu a budeš mojím nástupcom!“

V zámku sa hneď všetko pripravovalo a o krátky čas bola veselá svadba; vojak dostal kráľovstvo a v celej krajine bola veľká radosť.
Mladý kráľ často spomínal na starého žobráka, čo mu tak dobre poradil, a hneď po korunovácii zašiel na miesto, kde žobráka prvý raz videl. Žobrák tam bol a povedal: „Držal si sa mojej rady a stal si sa kráľom, ale tvoja žena nie je ešte vyslobodená; nezabudni, po roku príď sem a rozdelíme si to, čo ti bude najmilšie!“ Kráľ to sľúbil a žobrák sa stratil v lese.
Po roku sa kráľovnej narodil krásny chlapček a onedlho nadišiel deň, keď sa kráľ mal stretnúť so starým žobrákom. Prišiel na miesto, ako sa dohovorili, a starček tam už čakal a povedal: „Vieš, čo si mi sľúbil?“ – „Viem,“ povedal kráľ, „sľúbil som, že si rozdelíme to, čo mi bude najmilšie!“ – „Dobre si si to zapamätal,“ povedal starček; „máš pekného chlapčeka, iste ti je najmilší zo všetkého, a preto ho prines a hneď sa s ním rozdelíme; polovičku z neho si necháš ty a polovičku dáš mne!“

Mladému kráľovi akoby do srdca vrazil nôž, ale spomenul si, čo sľúbil, a že by bol iste v kostole na stráži zahynul, nebyť starčeka, ktorý mu dobre poradil. Nepovedal nič, obrátil kone, zašiel do zámku, rozkázal varovkyni, aby nemluvniatko dobre zavinula, vzal si ho do náručia a pešky sa vrátil do lesa. Starček vzal dieťa, rozvinul ho, vytasil meč ostrý ako britva a rozťal chlapčeka na dve polovičky. Potom ich obe dobre vymyl v potoku, zložil telíčko a obe polovičky sa hneď zrástli. Chlapček sa na starčeka usmieval a bol krajší ako predtým.
Kráľ myslel, že je to sen, ale starček sa k nemu obrátil a povedal: „Dobre si spravil, že si splnil svoj sľub; vyslobodil si svoju ženu z moci zlej sily; teraz vám už nemôže škodiť a budete žiť v pokoji, ty i celý tvoj rod. Stal si sa kráľom, ale nezabudni, že si bol sluhom, a panuj spravodlivo!“ Mladý kráľ priniesol chlapčeka domov, vystrojil ľudu v celej krajine hostiny a šťastne panoval až do smrti.
HLÚPY ČERT

Bol jeden obuvník a ten žil v takej biede, že raz už nevedel, čo má robiť. Mal kopu detí, nik mu nechcel pomôcť a chodiť po žobraní sa hanbil. Celý zúfalý vzal si povraz a šiel do lesa, že sa tam obesí.
Vyhliadol si strom a chcel na konár uviazať povraz, keď vtom mu ktosi poklopal na plece. Obuvník sa obrátil a stál pred pánom v poľovníckych šatách. „Čo tu robíš?“ pýtal sa pán. Obuvník nemal v hlave otruby, pozrel sa poľovníkovi na nohy, zočil kopytá a hneď vedel, že je to čert. Počkaj, pomyslel si, veď ja ti prejdem cez rozum. Ani trochu sa nebál a povedal: „Chodím tu po lese a zbieram lyčie, a to lyčie, ak chceš, vedz, čertiskovi na klepec!“

Pán sa zarazil a povedal: „Viem, že si ma spoznal, ale nechaj nás na pokoji a ja ti za to dám, čo budeš chcieť!“ Obuvník si vymienil, že musí dostať toľko dukátov, koľko čert naraz unesie. Čert sa stratil a o chvíľku spadlo obuvníkovi k nohám ťažké vrece. Obuvník sa presvedčil, že čert ho neoklamal, a peniaze si zatiaľ schoval do hustého krovia. Myslel si, že v tichosti odskočí po ženu a že peniaze odvezú na fúriku domov.
Čert sa vrátil do pekla a rozprával, ako sa s obuvníkom dohodol. Najstarší Lucifer sa nahneval a nadával: „Dal si tomu obuvníkovi zbytočne mnoho peňazí, hneď sa vrátiš a povieš mu, že musí ísť s tebou za pasy; kto vyhrá, dostane peniaze. Ak vrece nedonesieš, hodím ťa do ohnivého jazera!“

Nedalo sa nič robiť, milý čert vyletel z pekla, akoby ho vystrelil, zastihol obuvníka ešte v lese a povedal mu: „Počúvaj, ja som ti dal priveľa peňazí, pôjdeme spolu za pasy, a kto vyhrá, dostane vrece!“ Obuvník premýšľal, čo robiť, a na šťastie si spomenul, že neďaleko má v skale brloh veľký medveď. Zaviedol ta čerta a povedal: „Tuto žije môj starý otec, má deväťdesiat rokov, chyť sa s ním za pasy, a ak vyhráš, premôžeš i mňa!“

Čert vliezol do brloha, a tu medveď vyskočil, zareval, zdrapil čerta a praštil ho o zem, až sa mu v očiach zaiskrilo. Čert vyskočil, zavyl ako vlk a fŕŕŕ! už bol v pekle. Šiel rovno k najstaršiemu Luciferovi a povedal: „To je potvora človek, mal som šťastie, že sa do mňa nepustil sám. Má starého otca deväťdesiatročného a ten ma s takou silou hodil o zem, až vo mne kosti prašťali!“ – „Hlupák,“ reval Lucifer, „dal si sa oklamať, za to sa zohreješ v ohnivom jazere!“

Vybral iného čerta, rozkázal mu, aby šiel s tým obuvníkom na predbiehačky, a kto vyhrá, ten dostane vrece. Obuvník ledva poodišiel od medvedieho brloha a už tu stál druhý čert. „Ešte tie dukáty nemáš,“ kričal, „budeme sa spolu predbiehať, a kto koho predbehne, ten si vezme vrece!“ – „Pre mňa a za mňa,“ povedal obuvník, „poďme, ale najskôr skúsim, čo dokážeš, aby som sa s tebou podaromnici nebabral!“

Obuvník si rád zapytliačil, a vedel, kde líhava starý zajac. Zďaleka ho zazrel v brázde a povedal čertovi: „Vidíš, tamto leží môj syn, volá sa Janko, narodil sa mi pred týždňom, ale behá už dobre! Ak predbehneš jeho, predbehneš i mňa!“ Prišli na pole a čert zavolal: „Janko, vstávaj, pôjdeme na predbiehačky!“ Zajac vyskočil zo svojho pelieška, nečakal, kým sa čert postaví do radu, a trielil rovno po oráčine, potom hore do tŕnia, zbehol po stráni dolu na močaristú lúku, preskočil potok a stratil sa v lese.
Čert uháňal za ním, celý sa doškriabal tŕním, vhupol do bahna, a keď chcel prejsť cez potok, žblnk! a už bol v hlbočine.
Celý zadychčaný, dopichaný a premočený letel do pekla rovno k najstaršiemu Luciferovi a povedal: „S tou ľudskou potvorou už nechcem mať nič! Má týždeň starého chlapca, a nemohol som ho dobehnúť, a čo potom, keby sa bol so mnou predbiehal sám!“ Lucifer sa zlostil, že sa čert dal prekabátiť, a rozkázal, aby ho za trest hodili do ohnivého jazera.
Poslal na svet tretieho čerta, a rozkázal mu, aby priniesol vrece s dukátmi. Obuvník chcel odísť z poľa do krovia, kde mal schované peniaze, keď sa tu postavil pred neho tretí čert. „Dostal si viacej peňazí, ako si zaslúžiš,“ povedal čert. „Skúsme, kto je mocnejší: vezmeme si každý jedného koňa na chrbát, a kto s ním tri razy obíde tento les, vyhrá!“ Obuvník sa obzeral a videl, že sa na lúke pri lese pasú kone. „Tu máme kone,“ povedal čertovi, „ale najskôr ponesieš ty, aby si ma neoklamal!“

Čert si vzal koňa na chrbát, dva razy s ním obišiel les, ale na tretí raz mu už sily nestačili a oddychoval. Obuvník chodil za ním a povedal: „Vidíš, musel si si oddýchnuť a mal si koňa len na chrbte. Ja ho chytím nohami ako do klieští a uvidíš, ako mi to pôjde!“ Vyskočil na koňa, šibol ho prútom a o chvíľu tri razy obišiel les. Čert behal s ním, ale pri tretej obchôdzke vyplazil jazyk, fuňal, ledva sa doplazil na miesto, odkiaľ vyšli, a ani nečakal, čo obuvník povie, hneď sa prepadol do pekla.

Letel zasa k najstaršiemu Luciferovi a hlásil: „S tou potvorou obuvníckou už nič nechcem mať! Ja som nosil koňa na chrbte a musel som oddychovať, ale on si koňa chytil medzi kolená, švihol ho prútom a tri razy s ním obehol okolo lesa a ani sa nezastavil!“ – „Hlupák, prekabátil ťa, za trest sa zohreješ v ohnivom jazere!“ reval Lucifer. Zvolal najstarších čertov a vybrali jedného, o ktorom si všetci mysleli, že je najprefíkanejší. Poslal ho na svet a rozkázal mu, aby priniesol to vrece.
Obuvník odviedol koňa zasa na pašu, a keď sa vracal, stál pred ním čert. „Ešte raz si zmeriame sily! Kto tuhšie zapíska, dostane peniaze,“ povedal obuvníkovi. „Ja pískať neviem, ale chcem počuť, ako to pôjde tebe,“ smial sa obuvník. „Pískaj!“ Čert zapískal prvý raz a zo stromov padalo lístie; zapískal druhý raz, padali haluze, a keď zapískal tretí raz, pukali konáre a lámali sa.
„No, dosť dobre si sa usiloval,“ povedal obuvník, „ale to je všetko nič! Keď ja zapískam, vietor bude vyvracať stromy aj s koreňmi. Ty si ešte mladý čert, tá víchrica by ti mohla zničiť oči, radím ti, aby si si ich dal zaviazať!“ – „Som rád, že si mi to povedal,“ ďakoval čert, „prosím ťa, zaviaž mi oči!“

Čert si dal tuho zaviazať oči, obuvník si našiel hrubý konár, rozohnal sa, zapískal a pretiahol čerta tým konárom po hlave, až čert vyskočil a zavyl ako vlk. „Vidíš, vidíš,“ povedal obuvník, „ja som ti hovoril, že to vytrhne stromy aj s koreňmi!“ – „Prosím ťa, hádam radšej druhý raz ani nepískaj,“ prosil čert, ale obuvník povedal: „To sa nedá, ty si pískal tri razy, ja musím tiež tri razy, lebo to by nebolo spravodlivé! Len počkaj, hneď to bude!“

Znovu sa rozohnal a tresol čerta po hlave, až sa zatackal, a hneď nato ho udrel tretí raz s takou silou, že čert zareval, ani sa nepozrel, či je nejaký strom vyvrátený, a letel do pekla. Lucifer sa nahneval, ale ani jeden čert už nechcel o obuvníkovi ani počuť, nuž nechali mu všetky peniaze.
Obuvník počkal v lese, kým sa celkom zotmelo, potom pribehol do svojho domčeka, zobudil ženu, vzali fúrik a plachtu a v tichosti si odviezli všetky peniaze domov. Bolo po biede. Obuvníkova žena nakúpila múky, hrachu, krúp, majster šiel do mesta, nakúpil koží, začal pracovať a žil spokojne so svojou rodinou.
ČARODEJNICA NA STRIEBORNÝCH HORÁCH
V jednej dedine žil chudobný mládenec. Otec i matka mu dávno pomreli, nuž musel sa sám pretĺkať, ako vedel. Pracoval od rána do noci, ale nežaloval sa, bol mladý, zdravý a práca ho tešila. Našiel si dobrú nevestu, dcéru jednej vdovy, oženil sa a prisťahoval sa k žene do chalúpky. Žili vo svornosti a láske. Od jari do zimy chodili do roboty, bohatí neboli, ale ani biedu nepoznali.
O rok sa mladým narodil chlapec, o dva roky druhý, potom mali dievčatko a tak rok po roku, až mali dvanásť detí. Rodičia mali z nich radosť, opatrovali ich a starali sa, o ne, ako mohli, ale raz prišla neúroda dva roky za sebou a v chalúpke bolo zle.
Otec bol veľmi smutný a bedákal, že nemôže zohnať robotu. Najstarší syn Jurko to počul a povedal: „Tatko a mamka, pusťte ma do sveta, mám už dosť sily, roboty sa nebojím, veď ja si niečo nájdem!“ Matka plakala, stará mama chlapcovi dohovárala, aby si to rozvážil, ale otec povedal: „Nechajte ho, nech ide, raz do sveta ísť musí a azda ho stretne šťastie!“

Matka napiekla Jurkovi posúchov, pozbierala akú-takú bielizeň, uviazala mu to do uzlíka, otec pridal dobrú palicu, niekoľko grošov, dali chlapcovi požehnanie a Jurko sa vybral do sveta. Šiel veľa hodín a navečer sa dostal do lesa. Myslel si, že tam prenocuje, nuž vyšiel si na starý dub, usadil sa v konároch, na jeden hrubý konár sa priviazal povrazom, čo mu otec dal pre čas tvŕdze, zjedol niekoľko posúchov a chystal sa spať.
Naraz zazrel svetlo a videl, že v tú stranu je les redší, nuž odviazal sa, odlomil dubovú vetvičku, zhodil ju na zem, aby vedel, kadiaľ má ísť, zliezol z duba a pustil sa lesom. Sprvu sa bál, ale pomyslel si na tatka a mamku, vykračoval si a za tmy došiel k tomu svetlu. Bola to chalúpka a v izbici svietili. Jurko bol opatrný, pozrel sa cez okno a videl, že za stolom sedí starček. Po izbici chodila starenka, ale kým urobila krok, hmatala okolo seba, akoby nevidela dobre.
Jurko sa pritlačil k okienku, a keď zbadal, že starček i starenka sú slepí, nuž zaklopal, vošiel dnu a pekne sa pozdravil. „Dobrý večer, človiečik, pánboh ťa pozdrav,“ ďakovala starenka, „podľa hlasu poznám, že si mladý, akože si sa k nám dostal?“ Jurko začal rozprávať, ale starček povedal: „Mati, teraz ho nechajme, daj večeru, nech sa s nami naje a potom si všetko povieme!“ Starenka šmátrajúc šla k peci a doniesla veľkú misu krupičnej kaše, posypanej medovníkom. Postavila ju na stôl, prisadla si k starčekovi, ponúkla i Jurka a jedli. Jurko mal svoju lyžicu z domu, naberal a jedol za dvoch, lebo kaša s medovníkom bola jeho obľúbené jedlo.
Po večeri povedal starček: „Tak, mládenček, rozpovedz, kto si, ako ťa volajú a kde si sa vybral!“ Jurko im všetko rozpovedal, že ide do sveta a že hľadá službu. „Nič nehľadaj, Jurko,“ povedal starček, „ak chceš, môžeš zostať u nás slúžiť! Máme dve kozičky, budeš ich pásť a opatrovať, niekedy narúbeš trochu triesok a tuto našej mamke donesieš vody zo studničky, to bude tvoja práca. Len si dávaj pri pasení pozor, aby ti kozy neodbehli do strieborných hôr, tam je zlá čarodejnica, chytila by ťa a vylúpila by ti oči, ako sa aj nám stalo!“

„Pánboh zaplať, starček,“ ďakoval Jurko, „rád u vás zostanem a tej čarodejnici sa nedám!“ Chvíľu ešte hovorili, potom si Jurko vyšiel na pec a spal ako zarezaný, lebo bol ukonaný.
Zavčas rána sa sám zobudil, ako bol zvyknutý z domu, starenka mu dala misku polievky a hodný krajec chleba, druhý krajec mu dala so sebou a Jurko hnal kozy na pašu. Strieborné hory mal pred sebou, nuž si pomyslel, že si tam trochu zájde. Zahnal ta kozy, nechal ich pásť sa, ale zrazu počul, ako čarodejnica kričí: „Kto to pasie v mojich strieborných horách?“ 
Jurko nečakal, pojal kozy, utekal s nimi dolu na pasienok a sadol si pod strom. Kozy ochutnali trávu v strieborných horách, obyčajná tráva im už nechutila, nuž nepásli sa a len smutne mečali. Na poludnie prihnal Jurko kozy domov, starenka sa ho nič nevypytovala a hneď šla dojiť. Po dojení vošla do izbice a povedala: „Jurko, nadojila som päť ráz toľko mlieka ako inokedy, nuž viem, že si pásol na strieborných horách! Hovorím ti, nechaj tie strieborné hory na pokoji, lebo prídeš o oči!“

„Prosím vás, starenka, akáže je to tam čarodejnica?“ pýtal sa Jurko. „Synku, to je náramne zlá stvora. Má na strieborných horách veľký, zámok, býva tam vraj celkom sama a ľuďom škodí, kde len môže. Tuto starký raz zablúdil, prihnal kozy na strieborné hory, no a čarodejnica hneď priletela ako víchor a v tej chvíli mu vylúpila obe oči. Zostal, chudák, tam, nariekal, a keď mi dlho nešiel domov, vybehla som za ním, a tá čarodejnica aj mňa chytila a už aj mi vylúpila oči ako starkému. Nariekali sme a báli sme sa, že tam zostaneme, ale kozy nás zaviedli domov. Odvtedy sme slepí a máme smutný život. Preto ti hovorím, do striebornej hory mi kozy nežeň!“

Jurko sľuboval, ale trápila ho zvedavosť, jednako bol by len rád tú čarodejnicu videl a raz popoludní zahnal kozy rovno do strieborných hôr. Len čo ta vkročil, ozvala sa čarodejnica: „Kto to pasie v mojich strieborných horách?“ Jurko ju nevidel, ale nezľakol sa a volal: „Poď sem, pozri sa, a ak chceš, dám ti dobrú buchtu!“

Čarodejnica priletela a čudovala sa, že Jurko je ešte chlapec a že sa nebojí. Aj Jurko sa zarazil, lebo čarodejnica nebola stará ani škaredá; videl, že je to mladá, krásna dievčina s dlhými čiernymi vlasmi, len oči mala také pichľavé, že sa na ňu dlho nepozeral a dal jej buchtu.
Chňapla po nej, hneď sa do nej pustila, a keď dojedla, sadla si na trávu, podala Jurkovi hrebeň a rozkázala mu, aby jej rozčesal vlasy. O chvíľu zavrela oči a zaspala. Jurko tíško vstal, omotal jej dlhé vlasy okolo stromu a zviazal ich na dva uzly. Potom si nožíkom odrezal šípkový prút a švihol čarodejnicu tak, že sa hneď prebudila.
Nahnevala sa, od zlosti celá ozelenela, mykala sa, kričala, ale bola mocne priviazaná za vlasy a nemohla sa pohnúť. Vyhrážala sa, ale Jurko nedbal a tak ju došibal, až ho ruky boleli. Potom na ňu spustil: „Kde si dala oči, čo si vylúpila starčekovi a starenke z tej chalúpky?“ – „Čo sa o to staráš?“ zasyčala čarodejnica, ale Jurko schytil prút a znova ju tak dlho šibal, kým sama neprosila, aby už prestal. „Nechaj ma, poviem ti o tých očiach; sú v mojom zámku, v dvanástej izbe v čiernej skrinke. Pusť ma, ja ti ich donesiem!“ – „Len ty tu počkaj, ja si po ne pôjdem sám!“ povedal Jurko, nechal čarodejnicu priviazanú a utekal do zámku, ktorý stál neďaleko na čistinke.
O chvíľu ta došiel, brána bola otvorená, ale nikde nebolo živej duše. Vybehol hore do izieb a až mu dych zastavilo, keď videl tú nádheru. Nezdržiaval sa, ale šiel rovno do dvanástej izby a tam stála na striebornom stole čierna skrinka. Hneď ju otvoril, a keď tam videl štyri oči, zavrel skrinku a vybehol zo zámku.
Čarodejnica ležala na zemi pri strome, a keď videla, že má Jurko skrinku, hádzala sa, ale vlasy boli pevné a nepovolili. Zrazu vykríkla, krútila sa ako had a onedlho bola mŕtva. V tej chvíli sa ozval zo zámku radostný krik a z brány sa hrnulo plno ľudí, páni a panie v krásnych šatách, služobníctvo, a všetci bežali k Jurkovi, ďakovali mu, že ich vyslobodil, klaňali sa mu ako svojmu pánovi a prosili ho, aby sa šiel pozrieť na svoj zámok. Jurko sa červenal a povedal: „Prosím vás, vráťte sa do zámku, ja ta zajtra prídem, teraz by som rád šiel domov!“ Panstvo i služobníctvo sa poklonilo a odišlo do zámku.
Jurko zvolal kozy a hnal ich domov. Starenka ich šla podojiť, ale o chvíľu jej hrotok pretekal, nuž šla po hrniec, a keď nadojila i ten plný, obrátila sa k Jurkovi a napomínala ho: „Jurko, ty si predsa len neposlušný chlapec! Zasa si pásol na strieborných horách! Daj si povedať, nepas tam, lebo naozaj prídeš o oči!“ – „Oj, nič sa mi nestane, starenka,“ smial sa Jurko. „Len sa, chlapče, nesmej, aby si potom neľutoval, váž si toho, že máš zdravé oči!“

„Starenka, ja si toho vážim, ale bol by som rád, keby ste aj vy zasa videli,“ povedal Jurko. „Synku, darmo na to myslieť, to už nebude, a práve preto ťa napomínam, lebo ti neprajem, aby si skúsil, čo znamená nevidieť božie slniečko!“

„Nenariekajte, starenka, a sadnite si tuto na lavicu, lebo ja vám čosi nesiem,“ potešoval ju Jurko a vsadil jej jedno oko. „Božemôj, ja vidím!“ vykríkla starenka, bežala do izbice a volala: „Starký, starký, ja vidím!“ – „Vidím, že si zo mňa robíš blázna,“ smutne povedal starček, ale Jurko k nemu priskočil a povedal: „Počkajte, starký, seďte ticho, niečo vám ukážem!“ Vsadil mu oko a starček volal: „Bože, čo sa to robí, veď ja ťa, mati, vidím!“ Jurko každému vsadil aj druhé oko a porozprával, ako čarodejnici prešiel cez rozum. „Synku, synku, pánboh ťa k nám poslal!“ volali starček so starenkou. „Mnoho nemáme, ale zostaneš u nás ako náš syn!“

„Starký,“ povedal Jurko, „ja mám doma tatka a mamku, pôjdem po nich, ale mám vás obidvoch rád a vezmem si vás k sebe!“ – „A kam?“ pýtala sa starenka. „Do zámku na strieborných horách!“ smial sa Jurko a rozprával, ako to bolo s čarodejnicou a ako ho všetko panstvo zo zámku pozdravovalo ako svojho pána. Starček si so starenkou chvíľku šepkali a potom povedali: „Synku, nechaj nás tu v chalúpke, sme už starí a v zámku by nám bolo smutno; len nám dovoľ, aby sa naše kozičky smeli pásť na strieborných horách.“ – „Oj, to vám rád dovolím!“ smial sa Jurko, „a rád si k vám zájdem, veď nebudem ďaleko!“

Na druhý deň šiel Jurko, do zámku, preobliekol sa do nádherných šiat a vošiel do veľkej siene, kde už čakalo všetko panstvo. Všetci ho pozdravovali ako svojho pána a Jurko sa stal kniežaťom. Hneď rozkázal, aby sa chystalo hodovanie po celom kniežatstve a aby trvalo tri dni. Keď bolo po slávnostiach a po hostinách, dal si zapriahnuť šesť bielych koní do zlatého koča a šiel po svojich rodičov.
V dedinke sa ľudia zbiehali, keď videli kniežací koč, ale začudovali sa, keď zastal pred chalúpkou, kde žili Jurkovi rodičia. Sedeli s deťmi a so starou mamou pri obede a matka spomínala Jurka, kde sa, chudák, potĺka a či je zdravý. Otec videl koč, zľakol sa, div mu lyžica z ruky nevypadla, deti bežali k oknu, pozerali sa na kone, na koč i na pohoniča, ale Jurkova matka vybehla, aby pána privítala.
Len čo sa naňho pozrela, hneď ho poznala, objala ho, plakala od radosti a viedla ho do izbice. Tam bolo vítania a rozprávania, deti sa sprvu hanbili, schovávali sa za matku a za starú mamu, ale keď spoznali Jurka, tisli sa k nemu, obzerali si jeho šaty a vypytovanie nemalo konca. Jurko rozkázal sluhovi, aby priniesol veľký kôš s dobrým jedlom, a Jurko pozval rodičov, starú mamu i všetkých bratov a sestry, aby si s ním zajedli.
Po obede prišiel druhý veľký koč a Jurko povedal otcovi:
„Tatko môj, chalúpku so všetkým, čo je v nej, darujte podľa vášho uznania tomu, kto je v dedine najchudobnejší, a vy všetci posadajte do koča a pôjdeme ku mne na zámok!“ Pred chalúpkou stála celá dedina, otec si medzi ľuďmi vyhľadal chudobného paholka, čo s ním za mladi slúžil, zavolali richtára a pred troma susedmi mu odovzdal chalúpku so všetkým činom, s hydinou i s kozou.
Jurko odviezol celú rodinu do zámku, otec a matka dozerali na hospodárstvo a starý otec mu radil, čo má robiť. Bratov a sestry dal vyučiť, ako sa patrí, a staral sa o nich. Ľudia ho chválili, že je spravodlivý a že rád pomáha chudobným.
KRÁĽOVSKÝ PRINC A KRAJČÍRKA
V jednej krajine mali mladého kráľa. Bol spravodlivý, staral sa o svoju krajinu, a kto sa naňho obrátil, každému rád pomohol. Niekedy sa preobliekol tak, aby ho nik nepoznal, a chodil po meste, aby videl, ako ľud žije a čo ho trápi.
Raz večer si zasa vyšiel s komorníkom do mesta, a pretože už bola tma, postavili sa pod okno jedného malého domčeka a počúvali. V domčeku bývali tri sestry, mladé krajčírky; sedeli v izbe pri stole a šili. Už ich boleli oči, nuž odložili na chvíľku šitie a dali sa do reči. „Viete čo, dievčatá?“ povedala najstaršia, „rozprávajme si niečo veselé, trebárs o tom, čo by sme ktorá chceli!“ – „Dobre,“ smiali sa ostatné dve, „ale ty začni a netaj!“

„Čo by som tajila,“ povedala najstaršia sestra, „mne sa najväčšmi páči kráľovský pekár na zámku, s tým by som šla k oltáru hoci aj hneď!“ – „A ja by som si rada vzala kráľovského kuchára,“ priznávala sa prostredná. Najmladšia mlčala, a keď obe sestry volali, nech tiež povie, aké má želanie, povedala: „Ja by som chcela – hádajte koho!“ Nechala ich dlho hádať a potom sa im vysmiala: „Musím vám pomôcť, lebo by ste tu sedeli do rána! Ja by som chcela za muža mladého kráľa, ten sa mi páči zo všetkých najviac!“ Teraz sa zasa sestry začali smiať a tešili sa, že ich želanie sa skôr vyplní.
„Tak, dievčatá, ale teraz už prestaňme a dajme sa do roboty,“ napomínala ich najstaršia. „Keby nás niekto počúval, budeme mať hanbu po celom meste!“ Kráľ to všetko počul, zapamätal si domček a na druhý deň dal zavolať tri krajčírky na zámok. Nevedeli, prečo ta majú ísť, báli sa, ale kráľ ich vľúdne prijal a pýtal sa ich, aké má ktorá želanie.
Sestry si spomenuli na večer a zľakli sa, že ich možno predsa niekto počúval. Dlho sa nechceli priznať, ale keď ich kráľ nútil a nakoniec im rozkázal, aby len povedali, čo si včera večer rozprávali, osmelila sa najstaršia a priznala sa: „Kráľovská milosť, povedala som, že sa mi páči zámocký pekár a že by som s ním hneď šla k oltáru!“ Potom sa kráľ obrátil k prostrednej sestre a pýtal sa: „Aké ty máš želanie?“ – „Kráľovská milosť, mne sa najväčšmi páči zámocký kuchár, toho by som chcela za muža!“ Kráľ dal znamenie, komorník otvoril dvere a priviedol do siene pekára a kuchára. Kráľ im dovolil, aby sa oženili, sľúbil im, že im vystrojí svadbu, a v milosti ich prepustil.

V sieni ostala len najmladšia sestra, hanbila sa, ale kráľ ju posmeľoval, aby sa nebála. Díval sa na ňu a zdalo sa mu, že také krásne dievča ešte nevidel. „A koho by si ty rada?“ – „Kráľovská milosť, ja sama neviem,“ šepkala dievčina a červenala sa až po uši. „Len povedz, čo si hovorila včera večer,“ smial sa kráľ. „Ja som už zabudla,“ vyhovárala sa dievčina. „Veď si ty spomenieš, ak budeš chcieť, ale chytro, lebo sa opýtam tvojich sestier a potom ti žiadne želanie nesplním, i keby si chcela trebárs len stebielko slamy!“ – „Kráľovská milosť, ja sa to bojím povedať!“ – „Hneď to povieš,“ rozkazoval kráľ. „Kráľovská milosť, ja som si pritom nič nemyslela,“ priznávala sa dievčina s plačom, „ja som len tak zo žartu povedala, že by som si priala za muža vás!“
Kráľ sa usmial a povedal: „Tvoje želanie sa splní!“ Podal dievčine ruku, pobozkal ju na čelo a hneď ju zaviedol hore do kráľovských komnát. Tam už čakali komorné a obliekli krajčírku do drahých šiat; kráľ vošiel so svojou nevestou do veľkej siene, kde sa im poklonili dvorania a všetko panstvo. O týždeň bola chýrna svadba a v celej krajine sa ľudia radovali, že si kráľ vybral takú nevestu.

Obidve staršie sestry nechceli ani uveriť, že najmladšiu stretlo také šťastie. Sprvu sa tomu tešili, ale potom jej závideli a chceli sa jej zbaviť. Po roku sa kráľovnej narodil synček a mal zlatú hviezdu na prsiach. Kráľ nebol doma a mladá kráľovná prosila sestry, aby ju prišli navštíviť. Prišli, vystrehli chvíľku, kedy zaspala, a podstrčili jej do postele šteňa; chlapčeka zakrútili do šiat, položili do drevenej truhlice a pustili ho po rieke. O niekoľko dní sa kráľ vrátil, a keď mu hlásili, čo sa stalo, plakal, dlho sa trápil a na zámku bolo smutno.
Truhlica s dieťaťom sa dostala po prúde ďaleko do lesov a uviazla v šašine. Náhodou ju našiel jeden rybár, priniesol dieťa žene, a keď videli, že je krásne, odniesli ho na zámok kniežaťu, ktorému patrilo to panstvo. Knieža nemal detí, vzal si chlapčeka za vlastného a dal mu meno Ján. Chlapec rástol ako z vody a bol taký krásny a múdry, že ho všetci mali radi a knieža s kňažnou ho opatrovali ako oko v hlave.
Po dvoch rokoch sa kráľovnej narodilo dievčatko so striebornou hviezdou na čele. Kráľ neodišiel zo zámku ani na krok; netušil nič zlé, a tak si myslel, že kráľovnú najlepšie potešia jej vlastné sestry nuž ich pozval do zámku. Sedeli pri kráľovnej, a keď zaspala, položili na posteľ šteňa, dieťa vzali, okrútili do šiat dali do truhlice a pustili dolu vodou. Ráno s plačom priniesli kráľovi šteňa. Kráľ sa nahneval, zvolal poradcov a páni rozhodli, že kráľovná je čarodejnica, nuž kráľ ju dal zamurovať do veže. Jedlo jej podávali maličkým okienkom a vo veži mala ostať celý život.
Knieža, čo si vzal Janka za vlastného, bol práve na poľovačke v lesoch pri rieke a jeden poľovník si všimol, že po rieke pláva akási truhlica. Vylovil ju a našli dievčatko so striebornou hviezdou na čele. Knieža si dievčatko vzal za vlastné a dal jej meno Anička. Bola krásna ako ružový púčok, kto ju uvidel, potešil sa a knieža s kňažnou by jej boli zniesli modré z neba. Deti dobre vychovali, ale nepovedali im, odkiaľ prišli, a deti si mysleli, že knieža a kňažná sú ich vlastní rodičia. Z Janka sa stal driečny mládenec. Anička bola dievčina štíhla ako prútik a ľudia o nej hovorili, že je zámocké slniečko.
Raz sedeli Janko a Anička v kniežacej záhrade. Prišla k nim akási starenka, prosila o almužnu a len tak nadhodila, či poznajú vtáka zlatohlava. Porozprávala im o ňom, Jankovi sa to páčilo a pýtal sa, kde je ten vták. „Môj milý, ten vták je vraj na jednej vysokej hore, ale viac o ňom neviem!“ Janko prosil starenku, aby mu ešte rozprávala o tom vtákovi, ale starenka sa len usmiala a stratila sa ako tieň.
Od toho času nemal Janko na zámku pokoja, stále myslel na vtáka zlatohlava, vypytoval sa poľovníkov, ale nikto nič nevedel. Raz prišiel Janko ku kniežaťu, kľakol si pred ním na kolená a prosil ho, aby mu dal požehnanie na cestu, že chce ísť do sveta hľadať vtáka zlatohlava.
Kňažná plakala, nechcela o tom ani počuť, ale knieža povedal: „Nechajme ho, nech ide, je mladý rytier, musí niečo skúsiť. Ak bude stále len doma, bude z neho pecúch a budeme mať z neho málo radosti!“ Kňažná Jankovi všetko prichystala, knieža mu dal peniaze, vybral mu dobrého koňa a napomínal ho, aby bol opatrný. Janko sa rozlúčil a povedal Aničke: „Sestrička, dávaj pozor, a ak sa nevrátim do šiestich týždňov, vedz, že sa mi prihodilo niečo zlé, a už ma nečakajte!“

Janko nevedel, kde má hľadať vtáka zlatohlava, nuž pustil sa rovnou cestou do lesa. Nestretol živej duše, nemohol sa nikoho opýtať a všade len les a les. Už sa mu míňalo jedlo, čo si vzal so sebou, keď konečne prišiel k malej chalúpke. Zišiel z koňa, priviazal ho o strom a vošiel do svetlice. Sedel tam starý pustovník a kálal drevo na smolenice. „Pánboh daj dobrý deň, starček.“ – „Pánboh uslyš, mládenček,“ vítal ho starček. „Desať rokov sem už nik neprišiel, veru som rád, že zasa počujem ľudský hlas! Sadni si a najedz sa! Dám, čo mám, tu je trochu hubovej polievky, čo mi ostala od rána, a v košíku ‚ na peci sú lieskové oriešky!“

Keď sa Janko najedol, starček sa ho vypytoval, kto je, čo je a kde ide. Janko vyrozprával, že hľadá vtáka zlatohlava, a prosil starčeka, aby mu povedal, či o ňom niečo nevie. „Veru viem a všetko ti poviem,“ povedal starček, „ale, synku, máš ťažkú úlohu pred sebou! Tu máš vrecúško s borievkami, dobre si ho schovaj, budeš ho potrebovať! O chvíľu vyjdeš z lesa a uvidíš jazierko. Od toho jazierka pôjdeš stále cez les hore do stráne, až prídeš, na kraj hory. Stojí tam starý dub a tam vždy na pravé poludnie priletí vták zlatohlav. Porozhadzuj borievky, vták ich pozobe, nebude môcť vyletieť na dub a bude volať: ,Chyť si ma, chyť si ma!ʻ Chytíš si ho a dáš ho tuhľa do tejto šatky! Potom sadni na koňa a odcválaj, ale neobzeraj sa, čo by sa čo robilo! Ak sa obzrieš, skamenieš i so svojím koňom!“

Janko zaďakoval starčekovi za dobrú radu, vyšiel do lesa a všetko bolo tak, ako starček hovoril. Už mal zlatohlava v šatke a pustil sa cvalom z hory von, keď vtom sa mu zazdalo, že za ním volá sestra: obzrel sa a hneď sa zvalil do trávy ako kamenný klát a kôň sa premenil na skalu. Vták zatrepotal krídlami, smutno zaspieval, vyletel zo šatky a stratil sa v lese.
Zatiaľ Anička čakala, a keď sa blížil siedmy týždeň, tešila sa, že sa brat vráti. Prešiel siedmy, ôsmy, desiaty týždeň, ale Janko sa nevracal a Anička už tušila, že sa mu prihodilo nešťastie. Nespala celé noci, plakala a jedného rána prišla k rodičom, kľakla si pred nimi na kolená a prosila ich, aby ju pustili do sveta, že pôjde hľadať brata.
Kňažná nariekala, že stratila syna a teraz že im odíde z domu aj dcéra, ale knieža povedal: „Nerád ju púšťam, tiež sa bojím, že sa nám nevráti, ale nezdržuj ju, možno sa jej podarí to, čo by iný nedokázal!“ Kňažná dala Aničke do batôžka jedlo a trochu bielizne, otec jej dal peniaze, dal jej požehnanie a Anička sa vydala pešky na cestu.
Dlho šla, až prišla k tomu starčekovi pustovníkovi. Pekne ju privítal, povedal Aničke, že bol Janko u neho, a tešil ju: „Dievočka moja zlatá, neľakaj sa, ale myslím si, že tvojho brata stihlo v tej hore nešťastie! Musíš sa vybrať za ním a ja ti poviem, čo máš robiť!“

Dal jej vrecúško s borievkami, poradil jej, ako má chytiť vtáka zlatohlava, a potom povedal: „Keď pôjdeš dolu, neobzeraj sa, čo by sa čo robilo, lebo aj ty skamenieš a potom nebude pomoci bratovi ani tebe! Nájdeš tam kamenný klát, to je tvoj brat, a skala, čo leží pri ňom, je jeho kôň. Klát a skalu pokropíš vodou, čo ti dávam v tejto fľaštičke, a brat a jeho kôň ožijú!“

Anička zaďakovala starčekovi, šla do tej hory a urobila, ako jej pustovník poradil. Vták zlatohlav volal: „Chyť si ma, chyť si ma!“, nuž dala ho do šatky a ponáhľala sa dolu. Zrazu sa jej zdalo, že volá na ňu kňažná. Neobzrela sa, pridala do kroku a vtom počula, že ju volá brat: „Anička, Anička, počkaj ma!“ Už sa chcela obzrieť, ale spomenula si na starčeka, šla ďalej a stále hľadala ten klát. Našla ho vo vysokej tráve a pri ňom i veľký kameň. Pokropila klát tou vodou a hneď sa premenil na brata. Janko si pretieral oči, akoby sa prebudil, a zvolal: „Anička, čo tu robíš? Ale som dlho spal!“ Objali sa, Anička plakala od radosti a rozprávala, čo sa stalo. Potom vzkriesili koňa, Ján si posadil sestru pred seba do sedla a šli pomaly k pustovníkovi.
Starček ich veselo vítal, usmieval sa a povedal: „Spánombohom, deti, choďte domov a dajte pozor, čo vám vták povie! Majte sa radi, navzájom si pomáhajte a bude sa vám dobre vodiť!“ Janko s Aničkou zaďakovali pustovníkovi, odišli domov a šťastne prišli do zámku. Knieža a kňažná sa báli, že sa už nevrátia, preto ich privítali s veľkou slávou a knieža dal vystrojiť hostinu pre celý zámok a hody pre celú krajinu.
Vtáka zlatohlava dali do záhrady, sedával na starej lipe pred zámkom, krásne spieval, a keď videl Janka alebo Aničku, priletel k nim, sadol si im na plece a ani sa od nich nepohol. Kto ho počul spievať, každý sa potešil, aj keď bol smutný, a chorým sa vždy uľavilo. Raz sedel Janko s Aničkou pod lipou, vták zlatohlav k nim priletel a povedal: „Deti, prišiel čas, aby ste poznali svoj pravý domov!“ Rozprával im, ako prišli ku kniežaťu, že ich vlastná matka je zamurovaná vo veži a že to všetko zavinili dve matkine sestry. „Choďte ta a vysloboďte mamičku, ja vám ukážem cestu!“

Janko s Aničkou bežali ku kniežaťu a obaja naraz vyrozprávali, čo im vták prezradil. Knieža to prekvapilo a smutne povedal: „Deti, nechcel som vás stratiť, a preto som to stále tajil, ale keď vám to už vták prezradil, poviem, čo viem!“

Vybral sa sám s veľkým sprievodom, vzal Janka so sebou, kňažná s Aničkou šli v koči a celý pluk vojakov ich chránil. Vták zlatohlav bol v koči v zlatej klietke a ukazoval cestu.
Ľudia všade vybiehali z domov, dívali sa na ten sprievod a poniektorí si mysleli, že sa možno chystá nejaká vojna. Keď došli do kráľovstva, kde mal Janko a Anička vlastného otca, kráľ sa naľakal, lebo nevedel, čo sa robí. Celá rada vyšla kniežaťu naproti, páni ho v mene kráľa privítali a pýtali sa ho, čo si žiada. Knieža povedal, že ide na návštevu, priváža hostí a kráľ sa im vraj veľmi poteší.
Prišli do zámku, kráľ ich privítal a hneď pozval knieža s kňažnou, Janka i Aničku do svojej izby. Anička kázala doniesť zlatú klietku a vták zlatohlav kráľovi povedal, čo sa stalo. Kráľ zbledol, dlho nič nehovoril a potom nariekal:– „Moja úbohá žena sa už toľko rokov nevinne trápi, a ja som o ničom nevedel!“ Hneď zavolal murárov, rozkopali múr a vyviedli kráľovnú.
Kráľ div neomdlel od žiaľu, keď ju videl. Zamurovali mladú krásnu paniu a z veže vyšla starenka. Mala dlhé vlasy celkom biele a v tvári samé vrásky. Usmievala sa, kráľ kľakol pred ňou na kolená a s plačom ju prosil, aby mu odpustila. Objali sa, bozkali a vtom sa nad nimi zatrepotal vták zlatohlav, zaspieval pesničku, akú dovtedy nikto nikdy nepočul, a odletel, nikto nevedel kam. Kráľovná omladla, vrásky sa stratili a mala zasa vlasy pekné hnedé ako predtým.
Zaviedli ju do zámku, komorné ju umyli, obliekli ju a kráľovná si prvý raz privinula na srdce svoje deti. Bola veľká radosť v celej krajine, kráľ i knieža strojili hostinu za hostinou, ale napokon bol súd. Zlé sestry zavreli do tej veže, v ktorej bola kráľovná, dostávali len okienkom jesť, zostali tam do smrti a ich mužov dal kráľ vyhnať z krajiny.
Kráľ našiel Jankovi nevestu, dcéru susedného kráľa, ktorý mal aj syna, a toho si vzala za muža Anička. Boli dve svadby, také slávne, že si o nich ľudia rozprávali mnoho rokov. I ja som tam bol ako hosť, piva som tam vypil dosť, kým bol krčah plný, a keď krčah vytiekol, hneď som stade utiekol a už ta do smrti nepôjdem!
O TROCH BRATOCH

Bol jeden hájnik a mal troch synov, tak sa na seba podobali, že ich ľudia volali trojčatá. Od malička žili v lese, a len čo trochu odrástli, už zbierali jahody alebo huby a domov sa prišli len najesť a vyspať. Keď chlapci boli starší, nadháňali otcovi zver, dávali pozor na jastraby, v zime stopovali kuny, ale učenie im nevoňalo.
O pár rokov sa z chlapcov stali pekní mládenci a hájnik vedel, že sa ani jedného nemusí pýtať, čím by chcel byť: všetci traja chceli byť poľovníkmi. Otec si ich raz zavolal a povedal im: „Chcete byť poľovníkmi, ale poriadny poľovník nesmie zostať doma za pecou. Musíte ísť do sveta, aby ste niečo skúsili a videli, ako sa inde žije.“ Chlapci boli radi, že uvidia iné lesy, hájnikova žena im dala každému po pecni chleba, otec pridal pár groší, rozlúčili sa a vybrali sa na cestu.
Dlho šli, až sa dostali na hranice panstva, kde ich otec slúžil. Na kraji lesa stál starý dub. Najmladší brat povedal: „Bratia, rozídeme sa, ale sľúbme si, že sa tu do roka a do dňa zídeme, a nechajme si tu znamenie. Každý zapichneme do duba nôž, a ak príde niektorý z nás skôr, hneď uvidí, ako sa ostatným vodí. Čí nôž bude zhrdzavený, toho zastihlo nešťastie!“ Bratia urobili, ako povedal najmladší, rozlúčili sa a najstarší šiel napravo, prostredný si vybral cestu naľavo a najmladší sa pobral rovno.
Najstarší prišiel ku krásnemu zámku a hneď ho vzali do služby. Bol horárovým pomocníkom vo veľkom lese a páčilo sa mu tam. Raz zavčas rána si vyšiel so psom, aby si poobzeral les, v ktorom ešte nebol. Dlho chodil a naraz pred ním vybehol veľký zajac s čiernymi ucháľmi, akého ešte nevidel. Strelil doňho, zajac sa vykopŕcol a zostal ležať. Mládenec bol už unavený, nuž zašiel si na čistinku, na ktorej bolo plno veľkých kameňov. Sadol si na jeden, nakládol si ohňa a upiekol toho zajaca.
Kde sa vzala, tu sa vzala, naraz pred ním stála mrzká babizňa, vychudnutá, so špicatou bradou, oči mala ako uhlíky a celá sa triasla od zimy. Pes na ňu vrčal, babizňa sa učupila a zahundrala: „Hu, hu, mladý pánko, zima mi je, trasiem sa od zimy, ledva stojím na nohách, môžem si prisadnúť k ohníčku?“

Mládencovi sa babizňa nepáčila, ale bolo mu jej predsa len ľúto, nuž povedal: „Prečo by ste si nesmeli, len si sadnite, ak vám je zima!“ – „Bojím sa tvojho psa, mládenček,“ povedala baba. „Prosím ťa, šibni ho trochu, hoci týmto prútom, teba počúvne a prestane vrčať!“ Poľovník vzal prút, šibol psa a pes hneď skamenel. Baba sa zasmiala, naraz jej už nebolo zima, ako mačka skočila k ohňu, schmatla zajaca, držala ho nad ohňom a hovorila: „Keď sa zajac upečie, babka si ho sama zje a pánko nech hladuje.“ Mládenec sedel ako primrznutý, a kým sa spamätal, baba ho šibla tým prútikom a poľovník skamenel.

Prostredný brat tiež slúžil, ale o nejaký čas odišiel, aby videl ešte kus sveta. Dostal sa na ten istý zámok, kde bol najstarší brat, prišiel k pánovi a prosil ho, aby ho vzal do služby. Pán si ho prezeral, tvár mu bola veľmi známa a naraz hovorí: „Nemáš staršieho brata a nie je tiež poľovníkom?“ – „Mám,“ hovorí mládenec, „ale neviem, kde je!“ –  „Bol u nás,“ povedal pán, „ale stratil sa v lese a nevieme, čo sa s ním stalo. Ak chceš, môžeš po ňom prevziať službu, ale to ti hovorím, nechoď do toho starého lesa za potokom, straší tam a mohlo by sa ti prihodiť nešťastie!“

Mládenec zostal na zámku, služba sa mu páčila, len ten les mu akosi z hlavy nevychodil a rád by bol vyzvedieť, čo je to tam za strašidlo. Raz si vyšiel so psom do lesa za potokom, chodil dlho, aj on zastrelil zajaca, došiel k tomu kameňu a všetko sa s ním stalo tak ako s najstarším bratom. Baba ho šibla prútikom a poľovník skamenel.
Najmladší brat bol poľovníkom u jedného kniežaťa a mal sa tam veľmi dobre. Keď sa blížil rok a deň odvtedy, čo sa bratia rozlúčili, spomenul si na bratov, zaďakoval kniežaťu za službu a šiel domov, prišiel k tomu starému dubu, do ktorého všetci traja zabodli svoje nože. Jeho nôž bol čistý, ale dva boli hrdzavé až po rukoväť a podľa toho usúdil že sa bratom prihodilo nešťastie. Ani domov nedošiel, odpočinul si a umienil si, že bratov musí nájsť. Najprv sa dal napravo po ceste, ktorou šiel najstarší brat.
Dlho šiel, prenocoval v lese a na druhý deň stretol starého poľovníka, ktorý viedol dvoch krásnych veľkých psov. Hneď sa dal s mládencom do reči a pýtal sa ho, kam ide. Keď počul, že mládenec hľadá bratov, povedal: „Stalo sa im nešťastie, ale môžeš ich vyslobodiť. Dám ti tuhľa toho psa, volá sa Skok, je rýchly ako strela a ňuch má ostrý. Na koho zavrčí, na toho si dávaj pozor a nikdy psa netrestaj cudzím prútom!“ Len čo to poľovník dopovedal, stratil sa v lese. Mládenec pohladil psa a ten sa k nemu hneď pritúlil, putovali spolu a mládencovi cesta lepšie ubiehala.
Chodil po horách a po lesoch, až prišiel k tomu zámku, kde slúžili obidvaja starší bratia, a prosil pána, aby ho vzal do služby. Pán sa naňho dlho díval, tvár sa mu zdala známa, nuž opýtal sa ho: „Nemáš dvoch starších bratov a nie sú poľovníci?“ – „Mám,“ povedal mládenec, „ale neviem, kde sú.“ – „Boli u nás,“ povedal pán, „ale stratili sa v lese a nik nevie, kde sa podeli.
Ak chceš, zostaň tu, ale nechoď do lesa za potokom. Straší tam a myslím si, že tvojich bratov práve tam stihlo nešťastie!“

Najmladší brat zaďakoval pánovi, zostal u neho slúžiť, ale hneď na druhý deň vzal svojho Skoka a šiel do toho lesa za potokom. Zrazu vybehol pred ním čudný veľký zajac s čiernymi ucháľmi, akého ešte nikdy nevidel. Zastrelil ho a prišiel na čistinku, kde bolo plno kameňov. Bolo mu divné, že Skok neprestajne obchádzal okolo tých kameňov a smutne vyl. Mládenec hneď videl, že tu čosi nie je v poriadku, a umienil si, že si bude dávať dobrý pozor.
Sadol si na jeden z tých kameňov, nakládol ohňa a piekol zajaca. Kde sa vzala, tu sa vzala, zrazu pred ním stála mrzká baba a celá sa triasla od zimy. Skok na ňu divo zavrčal, baba sa učupila a mrmlala: „Hu, hu, mladý pánko, zima je, trasiem sa od zimy, ledva stojím na nohách, smiem si prisadnúť k ohníčku?“

Mládenec z baby nespustil oka, nepáčila sa mu, ale povedal: „Len si sadnite, ak vám je zima!“ – „Rada by som,“ mrmlala baba, „ale toho psa sa bojím, stále na mňa vrčí. Tu máš prútik, trochu ho švihni, teba počúvne a nechá ma na pokoji!“

Len čo to baba povedala, mládenec si spomenul, čo mu prikazoval starý poľovník, zapískal, Skok strhol babu na zem a stál nad ňou, že sa nemohla ani hnúť. Mládenec jej poviazal ruky a nohy, prútik hodil do ohňa a kričal: „A teraz mi povedz, kde sú moji bratia, lebo ťa dám psovi, aby ťa roztrhal!“ Baba sa zamračila a povedala: „Zaďakuj tomu, kto ti takto poradil, nebyť toho, bolo by sa ti povodilo ako tvojim bratom. Tu sú tie dva kamene, to sú oni a tie menšie kamene sú ich psy.“ – „Ak sú to moji bratia,“ povedal mládenec, „tak ich, baba, hneď vzkriesiš, lebo ťa Skok roztrhá na kusy!“

Baba videla, že je všetko márne, nuž povedala: „Siahni do môjho vrecka, je tam hrnčíček s masťou, okrútený do plátna. Tou masťou potrieš kamene a bratia i psy budú ako predtým!“ Poľovník tak urobil a o chvíľu sa už objímal s bratmi, ktorí nechápali, ako sa to stalo, že tak dlho spali. Potom potrel masťou aj tie dva menšie kamene a psy oboch bratov vyskočili, štekali od radosti a hrali sa so Skokom.
Keď boli traja bratia zasa spolu, najmladší sa rozhliadol po čistinke a povedal babe: „A čo tieto ostatné kamene? To sú tiež iste ľudia, ktorých si ty, baba zlá, zakliala!“ Baba sa zasmiala, ale nepovedala nič. Nuž najmladší brat vzal masť, bratia mu pomáhali a o chvíľu vzkriesili ešte veľa poľovníkov a všelijakých pocestných, čo baba v lese zakliala. Keď to videla, celá očernela, vykríkla a rozsypala sa na kopu popola. Z popola vyletel čierny havran, zakrákal a zmizol za lesom.
Traja bratia sa vrátili do zámku so všetkými, ktorých najmladší brat vyslobodil; pán sa radoval a najmladší dostal veľkú odmenu. Pán ho urobil prvým poľovníkom a bratia sa vrátili po rodičov a priviedli ich do zámku. Všetci našli tam zaopatrenie a dlhé roky šťastne žili. O Skoka sa poľovník staral až do smrti.
O DVANÁSTICH PRINCEZNÁCH
V jednej dedine žil sedliak Matej. Mal veľké gazdovstvo, ale bolo na ňom veľa dlhov, lebo Mateja stíhalo nešťastie za nešťastím: raz bolo náramne sucho, na druhý rok neprestajne pršalo a všetko pohnilo na koreni; v tretí rok narobilo škody krupobitie, takže ani nepožali, a potom skazu dovŕšil oheň, Matejovi zhorel celý dom i so stodolou a stajňou. Tak to šlo jednostaj, na deťoch bol Matej požehnaný: pribúdalo ich a nakoniec mal dvanásť synov.
Boli to chlapci ako buci, jesť sa im chcelo a hodne, ale komora bola prázdna a matka zavše ráno nevedela, z čoho uvarí obed. Sedliak prosil o pomoc na zámku, ale správca sa na neho pre čosi hneval a nepomohol mu. Nuž Matej sa rozhodol, že pôjde ku kráľovi a poprosí ho, aby sa nad ním zľutoval. Povypytoval sa, kade ta vedie cesta, a vybral sa do kráľovského mesta. Prišiel k zámku, ale pri bráne ho zadržala stráž a nechcela ho pustiť ku kráľovi. Matej sa nedal len tak odbiť a začal sa s vojakmi hádať, až ho nakoniec vyhodili. Kráľ sa na to pozeral z okna a poslal komorníka, aby toho sedliaka doviedol.
Matej prišiel, padol pred kráľom na kolená a prosil: „Kráľovská milosť, mám dvanásť synov a nemôžeme sa uživiť!“ – „Prečo nechodia do práce?“ pýtal sa kráľ. „Vaša milosť, pracovali by, radi by pracovali, ale nemôžeme prácu dostať!“ – „A dvanásť že ich máš?“ pýtal sa kráľ. „Dvanásť, Vaša milosť, je nás plné stavanie,“ povedal sedliak.
Kráľ mu dal mešec dukátov a povedal: „Tu máš zatiaľ na výpomoc pre seba aj pre ženu a synov mi sem pošli, ja im prácu obstarám!“ Matej ďakoval, div že neplakal, a kráľ ho milostivo prepustil so slovami, aby sa vrátil domov a nezúfal. Matej sa náhlil zo zámku, akoby mu podošvy horeli, a až v šírom poli sa zastavil. Porátal si dukáty a videl, že ich dostal hodne; rozhodol sa, že si najsamprv poplatí dlžoby, opraví dom a stajňu, postaví novú stodolu, kúpi do gazdovstva, čo bude najviac potrebné, a zvyšok nechá pre rodinu na živobytie.
Natešený sa vrátil domov, porozprával žene a deťom, ako sa mu povodilo u kráľa, ukázal peniaze a potom sa so ženou radili. Kúpili všetkým dvanástim chlapcom šaty a topánky a vypravili ich do sveta. Chlapci sa tešili, že sa dostanú ku kráľovi, len najmladší, ktorého volali Vítko, sa nerád lúčil s gazdovstvom, až sa otec čudoval, lebo vedel, že Vítko je zo všetkých najvtipnejší. Kráľ ich prijal milostivo, a pretože všetci boli statní a pekne urastení, hneď ich dal zaradiť do svojej stráže. Rýchlo sa všetkému naučili a správali sa tak dobre, že kráľ jedenásť bratov povýšil na dôstojníkov, len Vítko bol stále bez hodnosti a chodieval na stráž ako obyčajný vojak. Nebol hlúpy, ale nevedel sa akosi vžiť do svojho povolania. Bratia chodili ako páni dôstojníci v krásnych šatách a o najmladšieho brata sa nestarali.
Vítka trápilo, že je taký opustený, a po roku poprosil kráľa, aby ho pustil domov, že by chcel pomáhať starým rodičom pri gazdovstve. Kráľ ho prehováral, aby zostal, ale keď neprestával prosiť, dal mu odmenu za vernú službu a milostivo ho prepustil. Keď sa bratia dozvedeli, že Vítko ide domov, prišli všetci jedenásti ku kráľovi a prosili, aby ich tiež prepustil. Kráľ im povedal, že vo svojej službe nasilu nikoho nedrží, a dovolil im, aby sa vrátili domov. Vítko šiel rovnou cestou a bratia šli s ním; pretože mali hodne peňazí, povedali si, že sa pozrú trochu do sveta. Vítko ich prehováral, ale keď sa nedali odhovoriť, šiel s nimi.
Niekoľko dní sa im vodilo veľmi dobre. Šli svetom a kde bol dobrý hostinec, tam sa zastavili, jedli a pili, až sa hory zelenali. Vítko žil len o chlebe, obyčajne si sadol vždy nabok, lebo bratia ho nikdy nepozvali k svojmu stolu a hanbili sa, že je len suchý chlieb. Jedného dňa prišli do hlbokého lesa. Mysleli si, že do večera cezeň prejdú, ale zablúdili, chodili po húštinách už tretí deň a nevedeli, ako sa dostať von. Nemali čo jesť, len Vítko mal vo vreci hodne chleba a ochotne sa s bratmi rozdelil. Keď sa najedli, rozmýšľali, čo majú robiť, a Vítko povedal: „Bratia, ja vás z toho lesa vyvediem, ak mi sľúbite, že ma budete vždy a vo všetkom poslúchať!“

Bratom to sprvoti bolo čudné, ale radi by sa boli dostali z lesa von, a preto sľúbili. Vítko ich viedol, šli stále rovno tým istým smerom a o niekoľko dní prišli na široké rúbanisko. Naprostriedku stál mocný zámok. Okolo neho bola trojitá hradba a tri priekopy; do zámku sa vchádzalo cez tri brány po troch mostoch. Hradby boli vysoké, priekopy hlboké a plné vody, mosty boli zdvihnuté, a tak bratia stáli pred zámkom v pustej krajine a nevedeli, kde nájdu prístrešie. Boli hladní, lebo sa už druhý deň živili iba lesným ovocím, a hnevali sa na Vítka: „Čo nám to pomôže, že si nás vyviedol z lesa, keď tu zahynieme od hladu?“

„Bratia, nereptajte,“ povedal Vítko, šiel k prvému mostu a ten sa hneď spustil, takže prešli ponad prvú priekopu a cez prvú bránu. Tak prešli po druhom i treťom moste a o chvíľku boli v zámku. Všade bolo plno striebra a zlata, ale nevideli živej duše. Vošli do hodovnej siene, poprezerali si všetky izby a všade bolo pusto a mŕtvo ako pred zámkom. Keď sa vrátili do hodovnej siene, bolo už na veľkom stole prestreté pre dvanásť osôb a na misách bolo plno vzácnych jedál. „Bratia, pozrite sa, tu je prestreté pre dvanásť ľudí, to akoby nás boli čakali,“ smial sa jeden z bratov, hneď si sadol a pustil sa do jedla. „Len aby z toho neboli dáke opletačky, že sme sa sami pozvali,“ napomínal druhý, ale o chvíľu si sadol Vítko a za ním všetci ostatní, najedli sa, potom si vzali z druhého stola vína a pili, koľko im hrdlo ráčilo.
Keď sa najedli, Vítko vstal a povedal: „Musíme sliediť, kto v tomto zámku panuje!“ Znova prezreli všetky izby, vyšli na pôjd, zbehli do pivníc, poobzerali sa po dvore, ale nikde nebolo ani živej duše. „Možno, že je pán nie doma,“ povedal Vítko, „musíme stáť na stráži, najmä v noci! Dnes budem strážiť ja!“ Bratia boli radi, že sa vyspia, lebo boli ukonaní. Z chuti sa navečerali a odišli do veľkej spálne, kde bolo pripravených dvanásť postelí. Vítko sa postavil pred hlavné zámocké vráta, vytasil šabľu, prichystal si pištole a strážil.
Do polnoci bolo ticho ako v hrobe. Keď na veži odbila dvanásta hodina, spustili sa s veľkým rachotom všetky mosty, čosi zahrčalo a naraz sa zastavilo pred hlavnými vrátami dvanásť kočov a z nich vystúpilo dvanásť princezien. Všetky boli čierne ako uhoľ a šli po schodoch do hodovnej siene. Vítko sprvoti nevedel, čo sa to robí, a zabudol im vzdať šabľou česť. O chvíľu odišiel za nimi do siene, poklonil sa im, ale princezné si ho ani nevšimli, neprehovorili ani slova a tíško jedli a pili. Keď sa blížila jedna hodina, zahrčali koče, princezné zišli na dvor, sadli do kočov, odišli zo zámku a mosty sa zasa samy zdvihli.
Vítko uvažoval o tom, čo videl, zostal na stráži až do rána, ale v celom zámku bolo ticho ako v hrobe. Keď sa bratia zobudili, nepovedal im nič, naraňajkoval sa s nimi a šiel spať. Na poludnie a na večer mali zasa plno jedál, dobre sa najedli i napili a Vítko povedal: „Bratia, ja budem zasa strážiť!“ Bratia boli radi, lebo sa im chcelo spať; šli do spálne a Vítko sa zasa postavil pred hlavné vráta. Do polnoci bolo ticho a potom prišli princezné ako v prvú noc. Vítko sa im pozdravil, šiel za nimi, prihovoril sa im, ale princezné mu neodpovedali, a keď sa blížila jedna hodina, odišli zo zámku.
Vítko si zaumienil, že na tretiu noc si s princeznami prehovorí múdre slovo, a ráno porozpráva bratom, čo v noci videl. Povedal im, že nepôjdu spať a ostanú všetci spolu. Bratia boli zvedaví, čo sa bude diať, nuž stáli s Vítkom pred hlavnou bránou a čakali. O polnoci prišli princezné. Bratia im vzdali česť a vošli za nimi do hodovnej siene, kde bolo prestreté pre dvadsaťštyri osôb tak, že vždy medzi dvoma princeznami bolo prázdne sedadlo. Bratia si posadali každý podľa svojho veku a Vítko si našiel miesto pri najmladšej princeznej. Mal dobré srdce, videl, že je smutná, nuž sa mu jej tak uľútilo, že sa nezdržal plaču.
„Prečo plačeš?“ zašepkala princezná. „Nad tebou a nad tvojimi sestrami, lebo je mi vás ľúto,“ šepkal Vítko. „Veru máme smutný osud, jeden zlý čarodejník nás zaklial!“ – „A niet vám pomoci?“ pýtal sa Vítko. „Je,“ povedala princezná, „len neviem, či sa nám to podarí. Keby sa našlo dvanásť synov jednej matky a keby tri noci zostali s nami a neprihovorili sa nám, budeme vyslobodené. Tento zámok je náš, patrí k nemu celé kráľovstvo a všetci by sme sa mali dobre!“ – „Princezná, my to dokážeme,“ sľuboval Vítko celý rozradostený, „sme dvanásti synovia jednej matky a my s vami tri noci zostaneme!“ – „Len aby ste obstáli v skúške a vydržali neprehovoriť,“ vzdychla si princezná.
„Bratia mi sľúbili, že ma vždy vo všetkom poslúchnu, azda sa nám to teda podarí,“ tešil sa Vítko.
Vyšiel s bratmi do veľkej izby, tam im všetko rozpovedal a bratia sľúbili, že urobia, čo im rozkáže. Keď sa priblížila jedna hodina, odišli s princeznami do ich izieb a strážili. Zavčas rána princezné vstali, zaďakovali bratom a napomínali ich, aby vydržali. Bratia sľubovali a tešili sa, lebo princezné už mali tváre biele. Aj druhú noc všetci dobre prečkali, princezné mali už biele ruky a bratia sa tešili, že ich vyslobodia. Na tretí deň si veselo zasadli k stolu, pili na zdravie princezien, len Vítko nepil a napomínal bratov, aby splnili, čo sľúbili. O jednej hodine sa rozišli, ale netrvalo dlho, zahrčali koče, zo spálni vybehli princezné celé čierne, sadli do kočov a odišli. Vítko sa na ten hrmot prebudil a zľakol sa, keď videl, že najmladšia princezná usedavo plače.
„Čo sa stalo?“ volal celý vydesený. „Ty si dodržal svoje slovo,“ povedala princezná, „ale tvoji bratia nie, prihovorili sa sestrám a stihol ich hrozný trest.“ Ukázala na spálňu, v ktorej bratia spali prvé dve noci, a v tej spálni ležalo jedenásť kameňov. „Nešťastní bratia, že sa im nepodarilo aj tretiu noc držať jazyk za zubami,“ plakal Vítko. „A čo sa stalo s tvojimi sestrami?“ pýtal sa princeznej. „Sú zasa celé čierne a čaká ich nové trápenie,“ zašeptala princezná celá zúfalá. „Ale ty si biela, aspoň teba som vyslobodil,“ utešoval sa Vítko. „Som vyslobodená,“ povedala princezná, „ale nie celkom. Už po mňa letí čarodejník, čo nás zaklial, a odnesie ma za more na svoj zámok, ktorý je tri razy väčší a tri razy mocnejší ako náš!“ Sotva to dopovedala, rozleteli sa dvere, do izby sa vrútil škaredý čarodejník, zachechtal sa, schmatol princeznú a vyletel s ňou do povetria. Vítko skočil k oknu a pozeral sa, kam letia. Potom sa vrátil do spálne a díval sa na svojich skamenených bratov: bolo mu ich ľúto, ale hneval sa na nich, že to všetko tak pokazili.
Premýšľal, čo má robiť, a povedal si, že pôjde za tou najmladšou princeznou. Pobral sa zo zámku v tú stranu, ako letel čarodejník, prišiel do hlbokého lesa a tam mu jeden starý pustovník poradil, ako sa dostane k tomu moru. Putoval niekoľko mesiacov a konečne stál na brehu, ale keď uzrel tú ohromnú hladinu, padol na kolená a bedákal: „Čo si len počnem? Nohy mám do krvi doráňané, taký kus cesty som prešiel, a teraz sa mám na to more len tak dívať a vrátiť sa?“ Pomyslel si, že azda nájde dáku loď alebo aspoň člnok, nuž chodil po brehu, ale nikde nevidel živej duše. Zrazu začul, akoby líšky štekali, aj akési mňaukanie, nuž pobral sa za tými hlasmi a videl, že neďaleko sa rujú orol, líška a mačka o zdochnutého koňa. Len čo zbadali človeka, orol zavolal: „Poď sem a rozdeľ nám tohto koňa, lebo ináč ťa roztrháme. „Isto, isto,“ pišťal komár, ktorý sa tiež rul o koňa, ale Vítko ho nevidel.
„Podelím vás,“ povedal Vítko, vzal dýku a rozštvrtil koňa: orlovi dal zadok, líške predok, mačke sa ušli vnútornosti a komárovi kosti, aby z nich vysal dreň. „Dobre si nás podelil,“ povedal orol, „rád sa ti odslúžim! Tu máš moje tri pierka; keď sa na ne pozrieš a pomyslíš si na mňa, v tej chvíli sa premeníš na orla!“ Potom orol schytil mäso, ktoré dostal, vzniesol sa do výšin a odletel na skalu, kde mal hniezdo.
Líška bola tiež spokojná, dala mu tri svoje chlpy a povedala mu: „Keď sa na ne pozrieš a pomyslíš si na mňa, hneď bude z teba lišiak!“ Zaďakovala Vítkovi a mäso, čo dostala, zatiahla si do svojej diery. Mačka sa obtierala Vítkovi okolo nôh a povedala: „Vytrhni si tri chlpy z môjho chrbta, aby si sa mohol premeniť na kocúra!“ Vítko si schoval chlpy a mačka sa hneď s chuťou pustila do konských vnútorností. Naraz zabzučal Vítkovi pri uchu komár a tenučkým hláskom zapišťal: „A čo ti ja dám? Perie nemám, chlpy nemám, ale vieš čo, mám hodne nôh a jedna je trochu chybná, tú si vytrhni, a keď sa na ňu pozrieš a pomyslíš si na mňa, hneď sa staneš komárom! Možno sa ti to zíde, komár všade prelezie!“

Vítko si dobre schoval do kúska plátna, čo dostal od zvierat, zakrútil si to všetko do ručníčka, trochu si odpočinul a už nebol taký smutný, lebo vedel, že prejde cez more. Pozrel sa na pierko, pomyslel si na orla a hneď sa mu šaty premenili na perie, namiesto nôh mal ostré pazúry, namiesto rúk krídla, namiesto tváre zobák a naraz sa ľahko vzniesol do povetria, akoby plával po vode. Dlho letel nad morom a konečne uvidel ďaleko na druhom brehu v pustej krajine malý zámoček, ale až keď priletel bližšie, videl, že je to ohromný hrad s vežami, hradbami a priekopami. Pri hrade bol les. Vítko sa zniesol na starý dub a oddýchol si, potom preletel vysoké hradby, hlboké priekopy, dostal sa do zámku, ale všade bolo pusto a prázdno.
Naprostred dvora stála ohromná veža, celá z tesaných kameňov. Viedli do nej jediné železné dvere a hore vo veži bolo okienko. Vítko sa premenil z orla na človeka, opatrne rozkrútil ručníček, pomyslel si na komára, pozrel na jeho nožičku a hneď sa premenil na komára. Pretiahol sa cez kľúčovú dierku v tých železných dverách, dostal sa do veže a vletel zase cez kľúčovú dierku do izby. Tam na drevenej lavici sedela princezná celá bledá a utrápená. Komár najprv preletel celú izbu, pokukal do všetkých kútov, a keď videl, že princezná je sama, premenil sa na človeka. Princezná div nezamdlela, keď Vítko padol pred ňou na kolená, a nemohla ani prehovoriť, len plakala. Objali sa, bozkali, ale princezná mu pošepla: „Vítko, nezostávaj tu! Čarodejník sa vráti každú chvíľu, a ak ťa tu nájde, bude s nami zle!“

Vítko sa premenil na komára a zaliezol do špárky v dlážke. O chvíľu priletel čarodejník, a len čo vošiel do izby, skríkol: „Koho tu máš? Cítim človečinu!“ – „Veď vidíš, že tu nikoho niet,“ povedala princezná pokojným hlasom. „Teraz niet, ale bol tu!“ reval čarodejník, behal po izbe a všetko prezeral. „Prečo sa zlostíš,“ dohovárala mu princezná, „či sa sem môže človek dostať?“ – „Nemôže, to viem,“ povedal pyšne čarodejník, „ale predsa to cítim!“ – „To si si doniesol v šatách, napáchli ti vo svete,“ povedala princezná. Čarodejník zatíchol a o chvíľu rozkázal: „Daj mi jesť!“ Princezná mu doniesla štvrtku posekaného železa. Čarodejník hrýzol, až mu z ohyzdnej papule iskry lietali, a keď všetko zjedol, ľahol si do postele a hneď zaspal.
Princezná všetko upratala, prichystala čarodejníkovi na ráno zasa štvrtku posekaného železa a potom si ľahla aj ona, ale celú noc oka nezažmúrila. Vítko sedel ako komár v špáre dlážky a premýšľal, čo bude ďalej. Čarodejník zavčas rána vstal, zhltol svoju štvrtku a odletel do sveta. Len čo odletel, komár vyliezol, premenil sa na Vítka, zvítali sa s princeznou a porozprával jej o svojej ceste. „Vítko,“ plakala princezná, „viem, že ma máš rád, ale čože nám to pomôže, keď sa tu musíme do smrti trápiť!“ – „Ja toho čarodejníka zabijem!“ skríkol Vítko. – „Čo si ty myslíš,“ povedala princezná, „tomu neublíži ani oceľ, ani jed, ani voda, ani oheň!“ – „Nesmrteľný nie je,“ povedal Vítko, „musíme vyzvedieť, ako ho sprevodiť zo sveta. Keď sa na poludnie vráti, povypytuj sa ho, možno sa preriekne!“ Potom sa Vítko premenil zasa na komára, zaliezol do škáry a princezná si chystala obed.
Na poludnie priletel čarodejník, a len čo vkročil do izby, zreval: „Musíš tu mať kohosi, cítim človečinu!“ – „Čo ti to vošlo do hlavy?“ smiala sa princezná, „sám si mi povedal, že sa k nám nik nedostane! Či sa azda človeka bojíš?“ – „Nebojím,“ povedal čarodejník, „lebo samotná ľudská sila mi neublíži!“ – „Kto by ti mohol ublížiť, keď si nesmrteľný,“ prisvedčovala princezná. „Nesmrteľný nie som, ale veľa mi do toho nechýba,“ chvastal sa čarodejník.
Princezná sa ho vypytovala, líškala sa mu, až ju čarodejník zaviedol k oknu a povedal: „Vidíš ten les na polnočnej strane? Vprostriedku je dub a na ňom sedáva biela vrana. Keby ju niekto zastrelil, vrana spadne a na zemi sa premení na čiernu sliepku; keby aj sliepku zabil, premení sa na myš a myš na medenú guľku. Tú guľku by musel niekto vziať, nabiť ju do tejto pušky, čo stojí tu v kúte, a keby do mňa strelil, niet mi pomoci! Tak je to so mnou,“ chvastal sa čarodejník, „a preto sa nebojím!“
Princezná mu doniesla obed, čarodejník sa najedol a odletel. Vítko vyliezol, premenil sa na človeka a princezná mu ukázala les. Potom sa zasa spravil komárom, vyletel z veže, na dvore sa premenil na orla a letel do lesa. Vzniesol sa vysoko nad les a zazrel na starom dube bielu vranu. Spustil sa na ňu ako šíp, zdrapil ju do pazúrov a roztrhal, ale v tej chvíli bola z nej čierna sliepka, zletela dolu a stratila sa v húštine. Z orla sa stal lišiak, zvetril sliepku a hneď ju zadusil, ale sliepka sa premenila na myš, a tá mu vbehla do vysokej trávy. Z lišiaka sa stal kocúr, skočil za myšou, zahryzol sa do nej a z myši vypadla medená guľka. Vítko sa z kocúra zasa premenil na orla, vzal guľku do zobáka a letel na zámok. Ako komár preliezol do izby, premenil sa na človeka, nabil pušku, postavil sa oproti dverám a čakal.
O chvíľu zahučal čarodejník, a len čo vošiel do dverí, Vítko do neho vystrelil, čarodejník sa zvalil na zem a bol mŕtvy. V tej chvíli sa všetky hradby zosypali, dvere na veži sa samé otvorili a Vítko s princeznou vyšiel voľne až na breh toho mora. Tam premenil princeznú i seba na orly, vzlietli k nebu a preleteli ponad more. Na druhom brehu si odpočinuli, a ako im len sily stačili, leteli k zámku, kde boli ostatné princezné a Vítkovi bratia.
Pred zámkom sa premenili na ľudí a videli, že namiesto hradieb a priekop všade sú krásne záhrady, miesto lesov polia, dediny a mestá, všade bolo plno ľudí, v celom kraji bolo živo. „Vítko,“ tešili sa princezné, „sestry sú už iste vyslobodené, poďme k nim!“ Vošli do zámku a tam ich vítalo jedenásť princezien bielych ako sneh, všetky ďakovali Vítkovi, že ich vyslobodil, a hneď sa mu poklonili ako kráľovi. „A kde sú bratia?“ pýtal sa Vítko. Princezné začali plakať a viedli ho do spálne, kde ležalo jedenásť kameňov v samých vzácnych kvetoch. „A niet im pomoci?“ pýtal sa Vítko. Princezné pokrútili hlavami a mlčali.
Vítko vyšiel zo spálne veľmi smutný, ale vtom sa prihrnuli dvorania, aby privítali svojho kráľa, pozdravili ho a prosili, aby sa ukázal ľudu. Vítko sa stal kráľom, rozkázal, aby sa ľudu po celej krajine vystrojili hostiny, a potom slávil svadbu s najmladšou princeznou. O rok sa im narodil krásny princ, zasa bolo plno slávy a všetci sa veselili, len sestry mladej kráľovnej boli smutné a nik nevedel, čo im je.
Mladý princ rástol ako z vody, rodičia boli šťastní, ale ich radosť sa jednej noci premenila na zármutok. Mladej kráľovnej sa snívalo, že prišli k nej Vítkovi bratia a povedali jej, že ožijú, ak kráľ potrie krvou svojho synčeka ich skamenené telá. Kráľovná sa strhla zo spánku a ráno sa nemohla na svoje dieťatko ani pozrieť. Nikomu nič nepovedala a zavrela sa vo svojej izbe. Aj Vítko bol zamyslený a hneď ráno odišiel do lesa na poľovačku.
V druhú noc mala kráľovná zasa ten istý sen a ráno ju držala taká tieseň, že chcela ísť k Vítkovi a povedať mu, čo sa jej snívalo, ale Vítko bol chorý, zavrel sa do svojej izby a prikázal, aby k nemu nikoho nepúšťali. Keď sa ten strašný sen opakoval aj tretiu noc, kráľovná vyskočila, ale vtom sa otvorili dvere a vošiel k nej Vítko celkom bledý a vydesený. „Čo sa ti stalo?“ pýtal sa kráľovnej. „Sníval sa mi strašný sen,“ šepkala kráľovná, „Mne tiež,“ priznal sa Vítko, „dnes už tretiu noc!“

Povedali si, čo sa im snívalo, Vítko objal kráľovnú a riekol: „Myslím si, že to nebude obyčajný sen, možno nám je súdené, že musíme priniesť aj túto obeť.“ Skočil ku kolíske, pichol synčeka do ruky, zachytil krv do šatôčky a utekal do spálne, kde ležalo jedenásť kameňov. Potrel ich krvou a v tej chvíli vstávali bratia jeden za druhým, akoby sa boli zobudili z tvrdého spánku. Objímali sa s Vítkom a ďakovali mu. O chvíľu pribehli ostatné princezné a nakoniec prišla i mladá kráľovná. Privítala švagrov, ale potom s plačom odišla do spálne k svojmu dieťaťu. Bála sa, že ho nájde mŕtve, ale chlapček sedel v kolíske a usmieval sa na ňu.
Po celom kráľovstve bolo plno radosti. Vítko robil hostinu za hostinou, potom sa slávilo jedenásť svadieb naraz a všetci boli šťastní a spokojní. Vítko si chcel s bratmi rozdeliť kráľovstvo, ale bratia ho prosili, aby zostal kráľom sám, že je z nich najmúdrejší. O nejaký čas zašlo všetkých dvanásť bratov so ženami k tomu kráľovi, čo u neho slúžili v jeho stráži. Kráľ ich priateľsky prijal, dobre ich pohostil a potom sa všetci vybrali do dediny k rodičom. Posadili otca i matku do koča a s veľkou slávou ich zaviezli do Vítkovho kráľovstva. Vítko dobre panoval a všetci spokojne žili až do smrti.
PRAVDA A KRIVDA 
Raz sa stretli na hradskej dvaja vandrovní tovariši. Jeden bol bohatý a mal pekné šaty, druhý mal šaty otrhané, lebo bol chudobný. Dali sa do reči a šli kus cesty spolu. Bohatý sa začal posmievať chudobnému, že má mrzké šaty a topánky z hrubej kože. Chudobný tovariš povedal: „Čo na tom, že som chudobný? Kto sa tu na zemi má zle a je poctivý, tomu bude aspoň po smrti dobre, a komu sa tu vodí dobre a je zlý, ten sa bude mať po smrti zle!“

„To nie je pravda,“ osopil sa na neho bohatý tovariš, „kto sa má tu dobre, bude sa mať dobre aj po smrti, a komu je tu zle, tomu bude aj po smrti zle!“ Začali sa hádať, ani jeden ani druhý nechcel povoliť, až sa konečne stavili o svoje batohy, čo niesli na chrbtoch. Povedali si, že poprosia prvého človeka, ktorého uvidia, aby ich rozsúdil, a kto prehrá, dá druhému svoj batoh.
O chvíľu stretli človeka, ale to bol diabol v ľudskej podobe. Bohatý ho pristavil a povedal: „Prosím vás, rozsúďte nás! Hovoril som pred chvíľou, že kto sa má na zemi dobre, že sa bude mať dobre aj po smrti, a komu sa tu vodí zle, že mu bude zle i po smrti. Tuto kamarát to nechce veriť, nuž čakáme, ako rozhodnete!“ – „Aké rozhodovanie, ty máš pravdu, to vie celý svet, ako na zemi, tak aj po smrti, škoda sa hádať,“ povedal pocestný a stratil sa. „Vidíš,“ povedal bohatý chudobnému, „vyhral som, daj sem svoj batoh!“ Chudobný sa zdráhal, že vraj ich musí rozsúdiť ešte druhý človek.
Šli ďalej; stretli druhého pocestného, a to bol zasa diabol. Bohatý sa ho pýtal, pocestný sa vysmieval chudobnému a potvrdil, že bohatý má pravdu. Ten chcel hneď batoh, ktorý vraj vyhral, ale chudobný ho uprosil, aby mu pozhovel do tretice, že mu batoh dá, ak tretí pocestný rozhodne proti nemu. Netrvalo dlho, stretli zasa toho diabla, ale mal inú podobu. Bohatý vyhral tretí raz, priskočil k bedárovi a strhol z neho batoh. Chudobný ho prosil, aby mu nechal aspoň pár groší na večeru a na nocľah, ale bohatý tovariš nechcel o tom ani počuť, sotil ho do priekopy, vzal batoh a utiekol.
Bedár vyliezol z priekopy a premýšľal, čo má robiť. Zotmelo sa, peňazí nemal, do mesta ísť nemohol, nuž povedal si, že prečká noc v šírom poli. Pozdĺž cesty stálo niekoľko starých líp, šiel k nim a videl, že jedna je dutá. Vošiel do lipy a bol rád, že má aké-také prístrešie.
O polnoci prileteli na lipy tri čarodejnice a rozprávali si, čo ktorá vie nového. Jedna povedala: „Ten tovariš, čo tu nocuje pod nami v dutej lipe, prišiel nevinne o svoj batoh, ale mohol by si ľahko pomôcť. Stadeto je blízko do mesta, tam má kráľ chorú princeznú, bolo pri nej mnoho lekárov, ale ani jeden jej nemôže pomôcť.“ – „A mohla by vyzdravieť?“ pýtala sa druhá čarodejnica. „Mohla,“ povedala prvá, „keby niekto šiel tutohľa za cestu k potoku, tam sedí pod kameňom ropucha; keby tú ropuchu vysušil na ohni, rozotrel na prášok a dal tej princeznej užiť, hneď by vyzdravela a dostal by ju za ženu!“ Čarodejnice sa radili ešte o iných veciach a pred brieždením sa rozleteli.
Bedár zostal v lipe až do rána, potom zabehol k tomu potoku, našiel ropuchu, vysušil ju a rozotrel na prášok. Potom šiel do mesta a dal sa ohlásiť u kráľa, že je lekár a že princeznú vylieči. Kráľ si ho dal zavolať a povedal mu, že ak sa mu to podarí, dá mu princeznú za ženu a s ňou pol kráľovstva; ak sa mu ju nepodarí vyliečiť, bude o hlavu kratší. Potom kráľ zaviedol doktora do izby, kde ležala princezná, tovariš jej dal prášok, a keď ho užila, hneď zaspala. O niekoľko hodín sa zobudila a bola zdravá ako predtým. Kráľ sa veľmi tešil, ďakoval doktorovi a rozkázal, aby vystrojili veľkú svadbu.
Bohatý tovariš prišiel s dvoma batohmi do mesta, vošiel do krčmy a tam sa hostil. Prišli hráči, pustili sa s ním do hry a prehral všetko, čo mal vo svojom batohu, aj to, čo vzal chudobnému kamarátovi. Hneval sa sám na seba, bol namrzený a z krčmy sa mu ísť nechcelo. Zrazu začul, že akýsi pocestný tovariš vyliečil kráľovskú princeznú a že budú mať na druhý deň svadbu. Šiel sa pozrieť na svadbu a poznal svojho kamaráta, ktorému vzal batoh. Po svadbe zašiel k nemu a prosil ho, aby mu odpustil a daroval niečo na cestu, aby sa dostal domov; priznal sa, že všetko prehral. Chudobný tovariš nespyšnel, i keď bol kráľovým zaťom, odpustil kamarátovi, štedro mu pomohol a porozprával mu, ako ho stretlo šťastie v tej dutej lipe.
Bohatý tovariš bol ako na tŕní, ponáhľal sa za mesto k tým lipám a myslel si, že mu čarodejnice tiež poradia. Vošiel do dutej lipy a čakal. O polnoci zasa prileteli tie čarodejnice, usadili sa na stromoch a rozprávali si, čo videli. Jedna rozprávala: „Ten tovariš, čo tu nedávno nocoval v lipe, pomohol kráľovskej princeznej a dnes mali svadbu.“ – „Ja viem,“ povedala druhá čarodejnica, „a viem, že tuto pod nami sedí ten tovariš, ktorý nedávno svojmu kamarátovi strhol batoh a nenechal mu ani na nocľah. Taký človek si nezaslúži, aby žil na svete, a ešte si myslí, že aj jemu povieme o šťastí! Poďme, sestry, a roztrhajme ho!“ Čarodejnice zleteli zo stromov, skočili do dutej lipy a zlého tovariša roztrhali na kusy.
SMRŤ KMOTRIČKA
Bol jeden veľmi chudobný človek, narodil sa mu chlapček, ale nik nechcel ísť chúďatku za krstného. Otca to trápilo, nuž povedal žene: „Bože môj, takí sme chudobní, že nám nik nechce vyhovieť, a kmotra predsa mať musíme; vezmem chlapca, pôjdem za dedinu, a koho cestou stretnem, toho poprosím, aby bol tomu nášmu dieťaťu krstným. Ak nikoho nestretnem, popýtam kostolníka, ten mi neodmietne.“

Šiel a stretol peknú ženu, čisto oblečenú, bola to Smrť, ale bedár ju nepoznal, nuž požiadal ju, aby bola jeho chlapčekovi krstnou. Žena sľúbila, vzala chlapčeka do náručia, hneď sa začala s otcom kmotríčkovať a šli do kostola. Chlapčeka pokrstili, ako sa patrí, a keď sa vracali z kostola, otec pozval kmotričku do hostinca, aby si ju uctil.
Kmotrička nechcela, priznala sa, kto je, a povedala: „Kmotríček, nerobte si útratu, poďte so mnou do môjho domu!“ Pojala ho k sebe do svetlice, všetko tam bolo pekné, a potom ho viedla do veľkých pivníc, až prišli do podsvetia. Horeli tam sviečky, malé, veľké, prostredné, a niektoré ešte ani nehoreli a tie boli najväčšie. „Pozrite sa, kmotríčko,“ povedala Smrť, „tu má každý človek svoju sviečku, to je jeho vek. Keď svieca dohorí, musím ísť po toho človeka a odniesť ho zo sveta.“ Kmotríček sa obzeral a všimol si jednu sviečku, maličkú, bola už pri samej zemi, a opýtal sa: „Kmotrička, prosím vás, čiaže je táto sviečka, čo je z nej už len tento kúsoček?“ – „To je vaša,“ povedala Smrť. Kmotor sa zarazil a hovorí: „Kmotrička, pekne vás prosím, pridajte mi ešte!“ – „Ešteže čo,“ bránila sa kmotra Smrť, „to je nemožné, to ja nesmiem urobiť!“

Potom šla rozsvietiť tomu chlapcovi, čo ho pokrstili, novú veľkú sviecu. Len čo sa obrátila, kmotríček si vzal tiež novú, veľkú sviecu, rozsvietil ju a postavil na miesto, tej svojej maličkej, ktorá už dohorievala. Kmotra sa obzrela, videla, čo sa stalo, a dohovárala mu: „Kmotríček, to ste mi nemali urobiť, ale keď ste si už pridali, tak ste si pridali a máte novú sviecu. Poďme odtiaľto a pozrieme sa k vám!“ Nachystala nejaké darčeky, vzala dieťa a šli ku kmotričke. Tá sa už nemohla dočkať, nevedela, prečo sa tak dlho zdržali v kostole, privítala ich, kmotra Smrť jej podala chlapčeka a vypytovala sa, ako sa jej vodí. Kmotor zabehol po pivo, v rúre bolo nejaké jedlo, nuž pozval kmotričku a uctil si ju vo svojej chalúpke.
Jedli, pili, rozprávali a bedár sa žaloval, že mu nikto nechcel ísť za kmotra, lebo trie takú biedu. Kmotra ho počúvala a tešila ho: „Kmotríček, nebedákajte, budete mať po mne pamiatku a bude sa vám dobre vodiť. Ja budem chodiť k bohatým ľuďom, pošlem na nich choroby a vy ich budete liečiť a uzdravovať. Lieky vám dám ja, mám ich všetky, poviem vám, aký liek máte dať, a každý vám rád dobre zaplatí!“

Ako povedala, tak sa stalo. Kmotor chodil k ľuďom, na ktorých poslala kmotra Smrť nejakú chorobu, a každému pomohol. Hneď sa to roznieslo ďaleko-široko, kmotor sa stal slávnym lekárom a všade si ho vážili. Raz umieralo akési knieža; lekárov bolo okolo neho kŕdeľ, ale všetci hovorili, že niet pomoci. Tu si kňažná spomenula a poslala aj po toho nového lekára a prosila ho, aby sa pozrel na knieža. Kmotor prišiel, dal chorému prášky a masť a na tretí deň bol knieža zdravý. Ďakoval lekárovi a dal mu takú bohatú odmenu, že kmotor vlastným očiam neveril.
Ponáhľal sa domov celý natešený a tu stretol po ceste kmotričku Smrť: „Čakám vás, kmotríček,“ hovorila, „musíme sa poradiť, ako ďalej. Keď vás zasa zavolajú k chorému, pozrite sa na mňa; nikto nebude vedieť, že som pri chorom, ale vy ma budete vidieť. Komu budem stáť pri nohách, tomu každému pomôžete, ale komu budem stáť pri hlave, ten je už môj, tomu nepomáhajte!“ Kmotor sľúbil, že bude dávať pozor, a utekal domov.
Raz umieral veľký boháč, akýsi gróf. Zavolali slávneho doktora, nuž kmotor prišiel a tu vidí, že Smrť stojí za posteľou pri hlave. „Neviem, neviem,“ povedal, „to je veľmi zlé, ale predsa sa ešte pokúsime!“ Zavolal sluhov a rozkázal, aby obrátili posteľ nohami k Smrti, začal chorého natierať, dal mu prášky a pomohol mu. Gróf mu ďakoval, že ho vyliečil, a rozkázal pokladníkovi, aby lekárovi dal toľko dukátov, koľko unesie.
Kmotor šiel domov, ale v lese ho zastavila Smrť, že sa vraj musí s ním porozprávať. „Kmotríček, toto bolo naposledy, druhý raz sa to nesmie stať. Vy ste ma oklamali, tomu chorému ste síce pomohli, ale dlho tu nebude, prišiel jeho čas a ja si ho vezmem, lebo ho musím odovzdať, kde patrí!“

Tak to šlo niekoľko rokov, kmotor bol už veľmi slávny, svet ho omrzel, sám si želal, aby si ho smrť vzala, ale musel čakať, kým mu dohorí svieca, ktorú si vtedy sám zapálil. Raz šiel zasa k chorému, vyliečil ho, a keď sa vracal, naraz sa mu zjavila kmotra Smrť a viezla sa s ním v koči. Šibla ho zelenou vetvičkou po hrdle a kmotor sa jej zvalil do lona a bol mŕtvy. Smrť ho uložila v koči a stratila sa. Ani pohonič ani sluha o ničom nevedeli, a až keď prišli domov, videli, že pán umrel. Hneď sa zvesť o tom rozletela po meste a v celom kraji ľudia nariekali: „Škoda toho lekára, ten vedel pomáhať, takého už nebude!“ Zostal po ňom syn, ale ten už taký dar nemal.
Raz šiel do kostola a stretla ho kmotrička. Pýtala sa ho, ako sa mu vodí. „Zatiaľ,“ povedal syn, „kým mám, čo mi tatko nagazdoval, sa mám dobre, ale čo bude potom so mnou, to vie sám pánboh!“ – „Chlapče, ja som tvoja kmotra,“ povedala Smrť, „pomáhala som tvojmu tatkovi, a čo našetril, mal odo mňa. Neboj sa, postarám sa aj o teba! Pôjdeš do mesta k jednému lekárovi, budeš sa u neho učiť, ale ty budeš chytrejší ako on, len sa dobre správaj!“ Potom mu natrela uši akousi masťou a zaviedla ho k lekárovi. Lekár nevedel, čo je to za pani a koho mu to vedie, aby sa uňho učil. Pani napomínala synka, aby sa pekne správal, a žiadala lekára, aby ho dobre učil a vychoval z chlapca dobrého lekára. Potom sa rozlúčila a odišla.
Na druhý deň šiel doktor do lesa na liečivé byliny a učeníka vzal so sebou. Chlapcovi každá zelinka kričala, aký liek má v sebe, a chlapec zbieral. Lekár zbieral tiež, ale nevedel, akú má ktorá bylinka moc. Učeníkove byliny pomáhali pri každej chorobe, lekár to videl a povedal mu: „Ty si chytrejší ako ja, keď príde niekto ku mne, ja mu nikdy neuhádnem, čo mu je, ale ty to hneď vieš a dáš mu bylinu, ktorá mu pomôže. Každá bylinka ti priam sama kričí, načo je dobrá, a ja poznám len tie, ktoré sú proti behačke! Vieš čo, dajme sa do spolku! Ja ti dám svoj doktorský list, budem pri tebe najmenším pomocníkom a zostanem s tebou až do smrti!“ Chlapcovi sa to páčilo a zostal s doktorom. Keď bol už dospelý, stal sa slávnym lekárom ako jeho otec a pomáhal chorým, až kým mu v podsvetí dohorela sviečka.
SIROTA V RADHOŠTI
V jednej dedine pod Radhošťom žili dvaja bratia: staršieho volali Mach, mladšieho Ján. Mach mal dvoch chlapcov a Ján štyri deti. Machovi umrela žena a aj on ťažko ochorel. Cítil, že je s ním zle, nuž zavolal si k sebe Jána a poprosil ho, aby sa stal poručníkom jeho dvoch chlapcov a staral sa o nich. Ján mu to sľúbil a Mach o krátky čas umrel.
Keď sa Ján vrátil, žena sa ho pýtala: „Vari si sa len nestal poručníkom?“ – „Stal,“ povedal Ján, „veď sú to deti po bratovi, nenechám predsa tie dve siroty zahynúť! O tom netreba ani reči šíriť, ale teraz sa poraďme, čo s chlapcami. Vezmeme si ich k nám, alebo ich dáme cudzím ľuďom na výchovu?“ Žena bola dosť lakomá, milé jej to nebolo, že sa muž chce o deti starať, ale predsa sa len hanbila a povedala: „Staršieho by som si ešte vzala, ale mladšieho nechcem!“ – „Ako to rozprávaš?“ dohováral jej Ján, „len si uváž, ako by bolo tomu chlapcovi, keby ostal sám medzi cudzími ľuďmi? Vezmeme si oboch, veď ich už akosi vychováme!“

Vzal si obidvoch chlapcov a žili u neho deväť rokov. Starší Jozef si už zarábal a mladší Michal pomáhal pri gazdovstve. Tu prišli zlé časy a chudobným ľuďom bolo zle. Ján sa usiloval, ako vedel, ale šlo to aj s ním dolu kopcom a nakoniec musel predať jedinú kravu. Žena plakala a vyčítala Jánovi, že si vzal tých chlapcov po bratovi. „Vidíš, hovorila som ti, neber ich! Teraz nemôžeme uživiť ani vlastné deti!“ – „Rozprávaš dve na tri,“ povedal Ján, „či nevieš, že chalupa po bratovi zostane nám za to, že som tých chlapcov vychoval? Chalupa nám nahradí to, čo sme na nich naložili, škodu mať nebudeme!“ – „To je pravda, chalupa nám zostane,“ nedala sa žena, „ale lepšie by nám bolo, keby ten mladší chlapec nebol u nás! Má len desať rokov, robiť nevie nič!“ – „Nehanbíš sa,“ hneval sa Ján, „mali sme ho u nás, kým boli dobré časy, a teraz sa ho máme zbaviť? Čo by na to povedali v dedine?“

Žena bedákala, boli neprestajne mrzutosti a Ján chcel mať pokoj, nuž preto raz povedal: „Tak teda bude po tvojom, zavediem Michala do lesa!“ – „Prosím ťa,“ hnevala sa žena, „kdeže ho zavedieš? Michal chodieva na huby, pozná v lese každú cestičku, zavedieš ho a o niekoľko hodín ho budem mať zasa na krku!“ – „Nevieš, čo spravím,“ povedal Ján, „zavediem ho tak, že sa už nevráti.“

Na druhý deň ešte pred brieždením zobudil chlapca a povedal mu: „Michal, pôjdeme spolu na Radhošť, možno tam nájdeme dáky poklad!“ Michal netušil nič zlého, bol rád, že ho strýc tiež vezme so sebou, vyskočil, obliekol sa a vydali sa na cestu. Prišli k starým šachtám na Radhošti, strýc rozsvietil a vošiel s Michalom do jaskyne. Našli starý chatrný rebrík a zišli na dno šachty. Dlho chodili, až došli k podzemnej rieke, cez ktorú bola úzka lavička. Za vodou strýc povedal: „Michal, sadni si tu na tú skalu, tu máš chlieb a krivák, zajedz si a ja sa o chvíľu vrátim.“

Michal zostal potme, krájal si chlieb a jedol. Nechcel sa hnúť z miesta, bál sa, že by ho strýc nenašiel. Dlho čakal, a keď sa strýc nevracal, zišlo mu na um, že ho oklamal, nechal v tme a sám odišiel domov. Schytila ho hrôza, plakal a nevedel, čo má robiť. Konečne sa vzchopil a šiel hľadať cestu z Radhošťa sám. Tu si spomenul, že nemá svetla a že potme nenájde ani tú úzku lavičku cez rieku, ani rebrík. Chodil sem a ta; počul rieku, ako slabo hučí, a zbadal, že zašiel na inú stranu. Bol celý zdesený, ukonaný a nakoniec padol na mokrú zem, položil si hlavu na studenú skalu a plakal.
O chvíľu vstal, vrátil sa, hmatal potme napravo, naľavo, ale pošmykla sa mu noha. Ako letel zo skaly, chcel sa zachytiť a odlomil dva veľké cencúle. Dal si ich do kapsy a šiel ďalej. Zrazu počul rieku, vedel, že sa k nej blíži, a zaradoval sa. Šiel krok za krokom, až prišiel na breh. Lavičku nemohol nájsť, ale nebál sa, skočil do vody a šťastlivo preplával na druhý breh. Šiel ďalej, našiel rebrík, vybehol po ňom ako mačka a bol hore. Tam ešte hodnú chvíľu blúdil, ale konečne zazrel svetlo a dostal sa z diery do lesa. Ruky i nohy mal do krvi odrené, šaty roztrhané a triasol sa od zimy i od strachu.

Sadol si pod strom, zjedol chlieb, čo mu ešte zostal v kapse, a premýšľal, čo má robiť. Vedel, že ho strýc doma nechce, a preto si zaumienil, že pôjde do sveta a že sa možno predsa akosi uživí. Pobral sa cestou, chodil celý deň a už ho nohy ledva niesli. Navečer prišiel k akémusi zámku, vyprosil si od vrátnika kus chleba a posadil sa na kameň pred bránou. Vrátnik bol dobrý človek, pustil sa s chlapcom do reči a všimol si, že má v kapse žlté cencúle. Pýtal sa Michala, kde to našiel, vzal cencúle do ruky, poťažkával ich, zavolal sluhu a ten ich šiel ukázať pánovi.
Pán prikázal, aby mu chlapca doviedli, a pýtal sa ho, kde našiel tie dva krásne kusy rýdzeho zlata. Michal rozprával, čo sa s ním stalo, a pánovi ho bolo ľúto. Bol slobodný, nemal blízkych priateľov, nuž vzal si Michala za vlastného. Zlato predal, peniaze chlapcovi uložil a dal ho do škôl. Michal bol poslušný, dobre sa učil a žil na zámku štrnásť rokov. Na konci štrnásteho roku pán ťažko ochorel. Pred smrťou napísal poslednú vôľu, poručil Michalovi celý majetok a prikázal mu, aby žil skromne a staral sa o chudobných. Michal si dobre pamätal, že sám vyšiel z biedy a čo vytrpel, preto nespyšnel a po pánovej smrti verne plnil, čo sľúbil.
Dva roky bol už hradným pánom a ľudia ho mali radi. Raz stál pri okne, díval sa pred zámok a videl pri bráne starého žobráka v roztrhaných šatách, takého úbohého, že hneď poslal sluhu k vrátnikovi, aby toho starčeka doviedli hore.
Len čo starec vstúpil do izby, Michal poznal, že je to jeho strýc, ale Ján ho nepoznal. „Zmilujte sa, milostivý pane,“ prosil Michala, „som starý, robiť už nevládzem a hladný som.“ Michal povedal: „Sadnite si, deduško, rád sa vám dám najesť i napiť, aby ste sa posilnili!“ Rozkázal sluhovi, aby doniesol jedlo i pitie, druhého sluhu poslal do svojej spálne a dal si doniesť krivák, ktorý mal aj s kapsou odložený v skrini na pamiatku. Schoval nôž do kapsy, sadol si k starčekovi a vypytoval sa ho, odkiaľ je.
Žobrák rozprával, aký bol kedysi bohatý, ako v zlých časoch upadol do biedy, ako sa potom musel súdiť so susedom a prišiel o všetko, takže mu zostala len žobrácka kapsa.
„Mali ste deti?“ pýtal sa Michal. „Ach bože, milostivý pane,“ povedal žobrák, „mal, štyri som mal, ale tri mi umreli a štvrtý je darebák, ktorý sa nestará o starého otca!“

Sluha doniesol jedlo, Michal sám podal starcovi chlieb a krivák, aby si krájal. Žobrák vzal nôž do ruky, pozrel sa naň a zbledol ako stena, lebo poznal znamenie, ktoré si pred rokmi sám vypálil v rukoväti. Chvíľu mlčal a potom jachtal: „Milostivý pane, kde sa ten nôž tu vzal?“ Michal povedal: „Čo tam po noži! Nôž ako nôž!“ Starec sa rozplakal a prosil, aby mu pán povedal, odkiaľ má ten nôž.
Michal sa už nezdržal a povedal: „Strýčko Ján, či už nepoznáte sirotu Michala?“ Strýc sa zľakol, od hanby a od strachu padol pred ním na kolená a prosil ho, aby mu odpustil. Michal ho zodvihol, objal ho a povedal: „Strýčko, nebojte sa, ja som vám už dávno odpustil!“ Potom rozprával strýcovi, ako sa mu vodilo a ako mu cencúle z Radhošťa doniesli šťastie. Nechal si strýca na zámku, dobre ho opatroval, a keď sa dozvedel, že brat Jozef slúži, vzal si ho k sebe a hospodárili spolu. Ján zakrátko potom ochorel, ale aspoň pred smrťou sa zbavil výčitiek svedomia za to, že chlapca nechal vtedy v Radhošti.
SKÚSENÝ PRINC 
Bol raz jeden kráľ a ten mal syna, mladého, statného princa. Tomu sa zachcelo ísť do sveta, aby si našiel nejakú službu a niečo skúsil. Kráľ mu to dovolil a princ chodil z kraja do kraja, vypytoval sa na službu, ale nikde nemali pre neho zamestnania.
Dlho chodil, až prišiel do jedného kráľovstva. Šiel rovno na kráľovský hrad a prosil o službu. Povedali mu, prasatá vraj nemá kto pásť, k tým že by ho vzali. Tak sa stal princ pastierom, opatroval dobytok, kydal hnoj a robil všetku prácu okolo tých prasiat.
Princ bol statný mládenec, čisto chodil oblečený, býval pekne učesaný, každý sa na neho rád pozrel. Raz v nedeľu ho videla kráľovská princezná a zapáčil sa jej. Od toho času častejšie chodievala na dvor pozrieť, čo pastier robí, a niekedy zašla za ním aj na pastvinu. Bolo jej ľúto, že má takú prácu, a prosila otca, aby toho mládenca spravil nejakým sluhom. Kráľ mal princeznú rád, mládenec sa mu tiež zapáčil, nuž spravil ho sluhom na kráľovskom hrade.
O nejaký čas prišla princezná k otcovi a zasa ho prosila, aby toho mladého sluhu povýšil, že by mohol byť úradníkom, že ho je škoda na takú prácu. Kráľ jej vyhovel, menoval princa úradníkom a onedlho sa ukázalo, že princ svojej práci rozumie a dobre si ju vykonáva. Po čase princezná prosila otca, aby úradníka vzal do svojej rady, a kráľ nemohol svojmu miláčikovi nič odoprieť. Princ si v kráľovskej rade počínal múdro a onedlho princezná prišla ku kráľovi a prosila ho, že sa jej ten mládenec páči a že by si ho rada vzala za muža. Vtedy kráľ dlho rozmýšľal, ale keď videl, že princezná stále plače, že je smutná a bledá, povolil aj to a vystrojil veľkú svadbu s bohatou hostinou.
Princ nikomu nepovedal, kto je, a žil šťastne s princeznou, ale keď jej v niečom nechcel ustúpiť a napomínal ju, začala mu princezná vyčítať, že pásol prasatá a že len ona mu pomohla. Princa to mrzelo, a preto si zaumienil, že svoju ženu poučí, aby niečo skúsila a nebola taká tvrdohlavá a pyšná. Na hraniciach kráľovstva jeho otca boli hlboké lesy a na rázcestí bola krčma. Princ poslal list tomu krčmárovi, že pôjde so svojou ženou k svojmu otcovi, aby najal asi tridsať nádenníkov, dobre im zaplatil a prikázal im, aby princa i s princeznou naoko prepadli, okradli a vzali im aj šaty.
Krčmár odkázal, že všetko urobí, a princ raz povedal svojej žene, aby sa obliekla do najlepších šiat, že sa vyberú na cesty, aby niečo videli a skúsili. Obaja sa krásne vyobliekali, princezná mala najvzácnejšie šperky, sadli do koča a šli. Keď prišli do toho lesa, zrazu vyskočilo z húštiny z obidvoch strán tridsať chlapov, obstúpili koč a do nitky obrali princa s princeznou. Princovi vzali aj kabát, princeznej nechali len košeľu a sukňu, pohoniča odohnali, vzali i kone a ešte sa im vyhrážali, aby boli radi, že im darovali život.
Princezná nariekala, ale princ mlčal. Keď vyšli z lesa, premýšľali, čo majú robiť. Na šťastie zbadali pastiera, čo na kraji lesa pásol stádo. Šli k nemu a povedali mu, čo sa im prihodilo. Princ prosil pastiera, aby vzal jeho ženu za pastierku, že on pôjde ďalej, aby si našiel nejakú službu. Pastier prijal princeznú za pastierku, lebo práve niekoho potreboval. Často hrešil princeznú že málo vie, zdalo sa mu, že je lenivá, a preto bol na ňu prísny. Od rána do večera bola na nohách, mala ťažkú prácu s dobytkom, ale jedlo dostávala najhoršie, len trochu zberaného mlieka a posúchy z hrubej ovsenej múky, ktorú si musela sama zomlieť na ručnom mlyne. Bola u pastiera už tri mesiace a princ bol zatiaľ doma, pri svojom otcovi na kráľovskom hrade.
Otec mal radosť zo syna a hneď mu odovzdal kráľovstvo. Mladý kráľ sa poradil s otcom a rozhodli, že vystroja ešte raz svadbu s princeznou. Keď všetko prichystali, mladý kráľ poslal za svojou ženou posla a odkázal jej, že je na kráľovskom hrade sluhom a že posiela svojho priateľa pohoniča po ňu, aby prišla na hrad, že tam pre ňu vyprosil službu. Mladý kráľ celému služobníctvu prísne rozkázal, keď princezná príde, aby jej nič neprezrádzali a robili to, čo im on rozkáže.
Keď princezná prišla s poslom na hrad, mladý kráľ ju ako hospodársky sluha vodil po koniarňach, ukazoval jej, koľko má práce, a potom jej povedal, že vraj bude na hrade akási slávna svadba, nuž že pre ňu vyprosil, aby smela v kuchyni umývať riad. „Zíde sa tu mnoho panstva,“ povedal kráľ svojej žene, „bude veľká hostina, jedál a pitia bude do vôle. Ty budeš umývať riad, nuž pamätaj s jedlom na seba i na mňa; veď vieš, do kuchyne sa vráti na tanieri z hostiny ešte hodne zvyškov z dobrých jedál, to všetko schovaj, nech z tej svadby tiež užijeme. Najlepšie by bolo, keby si si priviazala na pás vedierko a doňho môžeš rýchle zhrnúť všetko, čo na tanieroch uvidíš.“
Všetko sa stalo tak, ako kráľ rozkázal a ako si prial. Na hrade bola veľká hostina, hudobníci hrali, hostia sa veselili, jedli a pili a kráľova žena mala v kuchyni plné ruky práce s umývaním riadu. Čistila taniere a pritom zhŕňala do vedierka všetky zvyšky, aby mala pre seba i pre svojho muža nejakú výslužku.

Keď sa hostia najedli, dali sa do tanca, všetci tancovali, nikto nesmel stáť. O chvíľu kráľ rozkázal, aby do veľkej hodovnej siene prišlo všetko služobníctvo a aby tiež tancovali. Nedali sa dva razy núkať, veselo sa pustili do tanca, ale chýbala medzi nimi kráľova žena, ktorá umývala riad. Kráľ po ňu poslal, ale ona sa tak zahrúžila do práce, že nechcela ísť. Kráľ vtedy rozkázal, aby ju doviedli, či chce, či nechce. Doviedli ju aj s tým vedierkom čo mala na páse, vzali ju do tanca a tak ju vykrúcali, až jej vedierko padlo na zem a všetky zvyšky sa váľali po dlážke. Kráľova žena sa hanbila, plakala, bála sa, že ju vyženú, ale hneď dobehli sluhovia, očistili dlážku a kráľovu ženu odviedli do vedľajšej izby.
Tam už čakali komorné, umyli ju, učesali a obliekli do prekrásnych šiat, práve do tých, čo jej vtedy vzali v lese, a dali jej tiež všetky prstene a šperky, čo mala, keď sa s princom vybrala na cestu. Nevedela, čo sa s ňou robí, pýtala sa komorných, ale tie jej povedali, že sa čoskoro všetko dozvie. Potom jej dali svadobný závoj a voviedli ju do hodovnej siene, rovno pred trón mladého kráľa.
Princezná bola ako očarená, nikoho si okolo seba nevšímala, naraz pozrela na trón a poznala svojho muža. Dala sa do plaču, ale kráľ k nej priskočil, objal ju, posadil si ju k sebe a povedal: „Šiel som do sveta, skúsil som dobré i zlé a želal som si, aby si aj ty skúsila, ako sa žije v chudobe a ťažkej práci. Myslela si si, že som pastier, teraz vidíš, že sme si rodom rovní, a preto môžeme spolu spokojne panovať v našom kráľovstve!“

Potom mladý kráľ rozkázal, aby sa ešte celý mesiac oslavovala jeho svadba a aby sa po celej krajine hodovalo a tancovalo, aby sa všetci tešili spolu s ním a s kráľovnou. Ja som na tej hostine tiež bol, jedol som, pil som, hodoval som, ale bola tam papierová zem a cez ňu som sa prepadol až sem.
O NÁJDENEJ PRINCEZNEJ

Jeden kráľ mal krásnu dcéru. Už bola súca na vydaj, kráľ jej našiel ženícha, ale princeznej sa nepáčil a povedala otcovi, že sa vydávať nebude. Kráľ sa nahneval a dal princeznú zavrieť v zámku do jednej tajnej izby. Rozkázal, aby rozhlásili, že kto princeznú nájde, dostane ju za ženu, a ak ju nenájde, že zostane v žalári do tých čias, kým ju nenájde niekto iný.
V susednej krajine panoval kráľ a mal troch synov. Došla tam tiež zvesť o tej princeznej a najstarší si povedal, že ju pôjde hľadať. Otec mu to dovolil, dal mu dobrého koňa, mešec dukátov a princ sa vydal na cestu.
Prišiel na zámok a hlásil sa u kráľa, že by sa chcel pokúsiť nájsť princeznú. Kráľ ho vľúdne privítal, pozval ho ku stolu, najvyberanejšími jedlami ho pohostil a povedal: „Dnes si odpočiň a zajtra sa dáš do práce! Moja dcéra je tu v zámku, a ak ju nájdeš, dám ti ju za ženu. Môžeš ju hľadať od východu do západu slnka, a ak sa ti nepodarí princeznú nájsť, musíš ísť do žalára! Rozmysli si, do čoho sa púšťaš, aby si potom neľutoval!“

Princ povedal, že chce princeznú hľadať a že rád pôjde do žalára, ak nedokáže splniť, na čo sa zaviazal. Kráľov komorník ho zaviedol do krásnej izby, večer mu doniesol jedlo a pitie a princ si dobre odpočinul. Ráno vstal ešte za brieždenia, a len čo slnko vyšlo, pustil sa do hľadania. Prešiel celý zámok od pivníc až po povalu, prehľadal všetky izbičky vo veži, ale po princeznej nebolo ani chýru ani slychu. Po západe slnka sám šiel ku kráľovi a oznámil mu, že princeznú nenašiel. Kráľ ho dal hneď odviesť do žalára a napísal jeho otcovi list, aby doma vedeli, čo sa s princom stalo.
Kráľ bol nešťastný, že má najstaršieho syna v žalári, ale ešte viac ho trápilo, že prostredný princ prišiel k nemu a prosil ho, aby ho pustil za bratom, že by aj on chcel tú princeznú hľadať. „Pusťte ma, otec môj,“ prosil, „myslím, že sa mi to podarí, a vyslobodím brata!“ Kráľ dlho rozmýšľal, ale nakoniec privolil, lebo si myslel, že sa mu azda obidvaja synovia vrátia.
Vychystali princa na cestu, kráľ mu dal krásneho koňa, mešec dukátov a napomínal ho, aby bol opatrný. Princ prišiel na zámok a všetko bolo tak ako s najstarším bratom. Kráľ ho pohostil, nechal ho na zámku prenocovať, prikázal mu, aby hľadal princeznú, a keď ju do západu slnka nemohol nájsť, dal ho zavrieť. Starému kráľovi napísal list, aby vedel, že aj jeho druhý syn je v žalári.
Najmladší syn mal starších bratov rád, bolo mu ich ľúto, nuž rozhodol sa, že ich vyslobodí. Prišiel k otcovi, kľakol pred ním na kolená a prosil ho, aby ho pustil za bratmi. „Ani sa nehneš!“ hneval sa kráľ, „chceš, aby som na staré kolená zostal sám a nevedel, kto tu po mojej smrti bude panovať?“ – „Otec môj,“ bránil sa princ, „dvoch bratov mám v žalári, ako sa mám tu radovať, keď si pomyslím, že tam bratia možno trpia v biede a nevidia božieho svetla?“ Kráľ sa pustil do plaču, objal syna a povedal: „Vidím, že máš dobré srdce, a dávam ti svoje požehnanie, aby sa ti pošťastilo bratov vyslobodiť! Choď, synček, azda sa ti to podarí!“

Princ vedel pekne hrať na harmonike a poznal sa s jedným muzikantom, ktorý bol dlho vo svete a všeličo vedel. Mal princa rád a poradil mu, čo má robiť. Princ si vzal so sebou jedného sluhu, veľkú medvediu kožu a harmoniku. Kráľ dal každému koňa, hodne peňazí pre obidvoch a tak sa vydali do toho mesta.
Pred mestom v jednom lese si nechali u starého pustovníka kone a ďalej šli peši. Princ sa dal zašiť do tej kože, sluha sa obliekol za medvediara a viedol medveďa do kráľovského zámku. Bolo to v letnom čase na poludnie, kráľ sedel práve pri stole a v hodovnej sieni boli všetky okná otvorené. Medvediar ostal stáť v bráne, vojaci ho nechceli pustiť, ale medveď sa postavil na zadné laby, do predných vzal harmoniku a začal hrať.
Vojaci sa smiali, až sa chytali za bruchá, pustili medvediara a povedali mu, aby šiel pod zámocké okná zahrať, že si niečo vyrobí pre seba i pre medveďa, panstvo vraj je pri obede. Medvediar zašiel rovno k hodovnej sieni, medveď sa postavil na zadné laby a začal hrať veselé pesničky.
Kráľ mal muziku rád, pozrel sa cez okno, kto to hrá, a keď videl medveďa, tak sa začal smiať, až mu slzy tiekli. Zavolal všetko panstvo, čo sedelo pri stole, dívali sa na medveďa, čudovali sa, že sa to naučil, a kráľ hneď rozkázal sluhovi, aby doviedol medvediara i s tým chlpatým muzikantom do hodovnej siene.
Medvediar prišiel, medveď hral, začal tancovať a kráľovi sa to tak páčilo, že dal medvediarovi za hrsť zlatých dukátov a rozkázal, aby mu dali jesť a piť z kráľovského stola a aby nezabudli na medveďa. O chvíľu si zavolal medvediara do svojej izby a povedal mu: „Mám chorú dcéru, myslím, že by ju to trocha rozveselilo, keby videla toho tvojho medveďa hrať, povedz, koľko za to chceš, a ja ti zaplatím!“ – „Kráľovská milosť, už som toho dostal dosť,“ povedal medvediar, „je to veľká česť a ja rád zájdem k milostivej princeznej, nech jej medveď zahrá!“

Kráľ mu dal zasa za hrsť zlatých a viedol ho k svojej dcére. Medveď si dával dobrý pozor, kadiaľ idú. Šli cez dlhánsku chodbu a na samom konci bol veľký obraz. Bolo tam namaľované akési mesto a na jednom dome bola baňatá veža. Kráľ pritlačil prstom na tú vežu, z obrazu sa stali dvere, otvorili sa a v krásnej izbe sedela princezná.
Zľakla sa, keď videla medveďa, ale kráľ šiel k nej a povedal: „Neboj sa, dcéra, toto je dobrý medveď, nikomu neublíži, ale rozveselí ťa!“ Potom medvediar zatlieskal, medveď sa postavil na zadné laby, začal hrať na harmonike, tancoval a princezná sa tak rozosmiala, že prosila otca, aby jej toho medveďa nechal cez noc. Medvediar sa zaručil, že medveď je krotký a že môže spať na koberci, čo bol v druhej izbe. Kráľ s medvediarom odišli a medveďa nechali pri princeznej.
Medveď zasa hral, krútil sa na zadných labách a zrazu prehovoril ľudským hlasom: „Princezná, neľakajte sa, ja som kráľovský princ a prišiel som vás vyslobodiť!“ Princezná vykríkla, keď medveď prehovoril, ale keď počula, čo hovorí, pýtala sa ho, čo má robiť. Medveď jej poradil, aby mu nožničkami rozpárala kožu, a o chvíľu stál v izbe krásny princ. Potešoval princeznú, že ju vyslobodí, a tak sa jej zapáčil, že mu sľúbila, že si ho vezme za muža. Vyrozprávala mu, ako sa dostala do žalára, radila mu, aby si dobre zapamätal, ako sa dostal do tej dlhej chodby, princ jej hovoril o bratoch, a ani sa nenazdali, už svitalo. Princezná zašila princa do kože, a keď kráľ ráno prišiel, medveď hral na harmonike a krútil sa, akoby tancoval. „Ako sa ti to páčilo, dcéra moja?“ pýtal sa kráľ. „Dobre, otec môj,“ smiala sa princezná, „bolo tu veselo!“

Kráľ pustil medveďa na chodbu, vyšiel z izby, zamkol dcéru a odviedol medveďa k jeho pánovi. Medvediar dostal veľkú odmenu, kráľ rozkázal, aby sa mu dali dobre najesť a napiť, aj medveď dostal, čo chcel, a medvediar si ho odviedol zo zámku. Keď prišli za mesto, medvediar rozpáral kožu, zašili do nej pár kameňov a hodili ju do rieky. Potom šli k tomu pustovníkovi, sadli na kone a vracali sa na zámok. Pred mestom si princ obliekol krásne šaty, medvediar sa obliekol za sluhu, zašli do mesta a v hostinci si prenajali izbu.
Na druhý deň princ nechal sluhu v hostinci a sám zašiel do zámku. Rozkázal, aby ohlásili kráľovi, že prišiel hľadať princeznú. Kráľ ho dal zavolať a princ mu povedal, že má dvoch bratov v žalári a že prišiel preto, aby našiel princeznú a vyslobodil bratov. Kráľ ho privítal, hneď ho pozval na obed k svojmu stolu a povedal: „Tvojim bratom sa nepodarilo nájsť moju dcéru, možno budeš mať viac šťastia! Dnes si odpočiň a zajtra budeš hľadať od východu do západu slnka. Ak ju nenájdeš, musíš aj ty ísť do žalára!“

Princ sa mal dobre celý deň, večer šiel zavčasu spať a ráno, len čo slnko vyšlo, začal hľadať. Myslel si, že si dobre zapamätal, kadiaľ ho v medvedej koži viedli na tú dlhú chodbu, ale zámok bol veľký, bolo tam mnoho chodieb a princ blúdil z jednej do druhej a tú pravú nemohol nájsť. Už bol celý ukonaný, videl, že slnko je už nízko, prišiel na neho strach, ale konečne našiel tú chodbu a bežal na koniec až k tomu obrazu. Díval sa a zasa nemohol nájsť ten dom s baňatou vežou, bolo tam množstvo veží, prezeral ich, tlačil na ne, a keď pritlačil prstom na poslednú, otvoril sa obraz a princ vošiel do izby k princeznej.
Chytili sa za ruky a bežali ku kráľovi, ktorý už čakal vo veľkej sieni. Princ sa kráľovi poklonil, princezná padla pred otcom na kolená a prosila ho, aby jej odpustil. Kráľ jej kázal, aby vstala, objal ju a povedal: „Odpúšťam ti tvoju neposlušnosť, vytrpela si si veľký trest! Kráľovské slovo platí, tu tento princ ťa našiel, vezmeš si ho za muža!“ Princeznej sa pekný mládenec páčil, podali si ruky, pobozkali sa a kráľ hneď rozkázal, aby sa všetko schystalo, že svadba bude o tri dni. Potom dal prepustiť princových bratov zo žalára, komorníci ich umyli, obliekli ich do drahocenných šiat a kráľ im dal drahocenné šperky. Princ odkázal otcovi, že princeznú našiel a bratov vyslobodil; starý kráľ prišiel a bol tiež na svadbe.
V celej krajine sa ľudia radovali, že sa kráľ pomeril s dcérou, a dopriali princeznej pekného princa za muža. Po svadbe dal kráľ zaťovi kráľovstvo a odišiel na odpočinok; obaja starší bratia sa vrátili s otcom domov a po jeho smrti si kráľovstvo rozdelili. Najmladší panoval dlho a šťastne. Mali sa so ženou radi a ľudia dlho spomínali, že takého spravodlivého kráľa ešte nemali.
BYSTRÁ PRINCEZNÁ

Bol raz jeden kráľ a mal tri dcéry, bol už dosť starý, mrzutý a nikto k nemu nechodieval, len susedný mladý kráľ Ján, ale ľudia hovorili, že tam chodí vlastne za tými princeznami. Nakoniec to videl i starý kráľ a nepáčilo sa mu to, lebo sa nechcel s dcérami rozlúčiť. Nuž rozkázal im, že ani jedna nesmie vyjsť zo svojich izieb, keď príde kráľ Ján na návštevu. Najmladšia princezná sa o kráľa Jána nestarala, ale obom starším sa veľmi páčil, a keď raz prišiel, neposlúchli otca a vyšli do záhrady, aby sa s kráľom stretli.
Otec sa nahneval a dal vystavať v lesoch neďaleko svojho hradu zámok bez vrát a bez dverí a rozkázal, aby okná urobili tak vysoko, že sa ani po najdlhšom rebríku nikto nemohol dostať do zámku. Keď bolo všetko hotové, tajne tam zaviezol všetky tri dcéry, dal sa spolu s nimi na povraze vytiahnuť a dobre si zámok poprezeral.
Videl, že je všetko pekné a v dobrom poriadku, nuž ukázal dcéram ich izby a povedal: „V tomto zámku budete teraz bývať celkom samy; šiat a bielizne máte dosť na roky, jedlo a pitie budete dostávať po povraze, ale nikto k vám sem nesmie prísť. Každá máte vo svojej izbe zrkadlo; ktorá z vás sem niekoho vytiahne, tej sa zrkadlo zakalí a ničím ho neočistíte! O rok sem zasa prídem, a ak uvidím, že niektorá z vás bola neposlušná, zle bude s ňou!“ Potom sa s dcérami rozlúčil, dal sa spustiť po povraze a odišiel na hrad. 
Princezné zostali samy, ľutovali, že otca nahnevali, ale obe staršie sa trápili hlavne preto, že sa nemohli stretnúť s mladým kráľom. „Ktovie,“ nariekali, „ako dlho nás tu tatko nechá, možno, že sa kráľ Ján zatiaľ ožení a my tu zostaneme až do smrti!“ Najmladšia sestra sa pustila do plaču a povedala: „To všetko ste vy dve urobili a ja teraz trpím za vašu neposlušnosť! Nebolo nám lepšie, keď sme chodili doma po záhrade, trhali si kvety a vili venčeky? Teraz tu sedíme ako vtáky v klietke a nevieme, čo s nami bude!“ Obe staršie princezné sa nahnevali, odišli do svojich izieb, hrali sa tam v kocky a od toho času sa o najmladšiu sestru veľmi nestarali.
Kráľ Ján o ničom nevedel. Raz prišiel na návštevu k starému kráľovi a čudoval sa, že ho vodí po záhrade a že ho pozval, aby zostal u neho celý deň. Princezné sa neukazovali, kráľ Ján na ne darmo čakal, a keď odchádzal, pýtal sa starého kráľa, ako sa im vodí. Starý kráľ sa usmial a povedal, že sú na cestách a že ešte nevie, kedy sa vrátia. Kráľ Ján odišiel domov, ale na druhý deň tajne zašiel k hradu, vošiel do záhrady a videl, že v izbách, v ktorých bývali princezné, sú okná zastreté. Zistil, že sú princezné preč, celú noc chodil okolo hradu a až nad ránom šiel domov.
Naraz sa mu kôň zastavil a kráľ videl, že mu cestu zastala stará babička. „Nemôžeš sa vyhnúť?“ hneval sa kráľ. „Nehnevaj sa, milostivý kráľ,“ prosila babička, „som stará a ledva som došla na túto cestu!“ Kráľ čosi zahundral, babička sa na neho pozrela a povedala: „Viem, prečo si mrzutý, a rada by som ti pomohla!“ – „Čo sa to opovažuješ?“ kričal kráľ, ale potom si pomyslel, že by mu babka možno predsa vedela poradiť, a povedal: „Veľa rozprávaš, ale teraz, baba, raď, lebo ťa dám potrestať! Nevieš, kde sú princezné?“ – „Viem, ako by som nevedela,“ smiala sa babička, „sú v peknej mocnej klietke, aby neuleteli, tuto za lesom v zámku, ktorý nemá brány ani dverí. Jedlo a pitie dostávajú po povraze a okná sú tak vysoko, že tam po rebríku nik nevyjde. Ty sa tam, milostivý kráľ, azda predsa dostaneš a ja ti poradím ako: obleč si moje šaty, choď pod okná toho zámku a nariekaj, že si hladný a že ti je zima. Princezné ma poznajú a vytiahnu ťa k sebe povrazom!“ Kráľ sa smial a povedal: „Ďakujem ti, babička, tu máš odmenu za dobrú radu a svoje šaty mi dones na zámok!“ Dal babičke hrsť dukátov a vrátil sa domov.
Na druhý deň, keď slnko zapadalo, pozerali sa obe staršie princezné z okna a túžili po slobode. Všimli si, že od lesa ide k zámku akási babička, a zdalo sa im, že by ju mali poznať. Zatiaľ slnko zašlo, a kým babička došla k zámku, celkom sa zotmelo. Princezné už chceli odísť od okna, keď vtom začuli dolu plač, nuž pozreli sa a podľa šiat poznali babičku, ktorá chodievala k nim na hrad a nosievala im lesné jahody. Babička volala, že je hladná, a najstaršia princezná jej povedala: „Počkajte, babička, ja vám spustím na povraze niečo od obeda!“ Odbehla po misku a zatiaľ sa dala do reči s babičkou druhá princezná: „Prečo chodíte tak neskoro von?“ pýtala sa babičky. „Musím, milostivá princezná, kým ste boli vy doma na hrade, bolo mi dobre, ale teraz mi nikto nič nedá a je mi zle! Šla som si do lesa po trochu suchého raždia, zablúdila som a teraz som taká skrehnutá, že ledva stojím. Neviem, ako dôjdem domov,“ nariekala babička.
Najstaršia princezná doniesla zvyšky od obeda, chcela ich spustiť po povraze, ale prostredná povedala: „Počkaj, vraj jej je zima, vytiahneme ju hore, aspoň nám povie, čo je nového!“ Najmladšia princezná začula, že sestry chcú babičku vytiahnuť po povraze, a napomínala ich: „Neviete, že nám to otec prísne zakázal? Neberte sem nikoho, ktovie, či to nie je dáky podvod!“ – „Aký podvod,“ smiali sa princezné, „či nepoznáme vari túto babičku, čo nám nosievala jahody? Zavčas rána ju spustíme, nik sa o tom nedozvie a zrkadlá sa nám nezakalia, keď sa s babičkou trochu pobavíme!“

Spustili povraz, babička sa ho chytila a o chvíľku ju vytiahli do zámockej izby, kde všetky tri princezné spolu jedávali. Bola tam veľká pec, babička si sadla do výklenku a prosila, aby ju tam nechali, kým sa trochu zohreje. „Len si tam sadnite,“ povedali obe staršie princezné, „o chvíľu bude večera!“ Zatiaľ sa o babičku nestarali a začali sa hrať v kocky. „O čo hráme?“ pýtala sa prostredná. „O kráľa Jána,“ smiala sa najstaršia, hodila a mala šesť. „Tebe dnes praje šťastie,“ povedala prostredná, hodila a mala štyri. Najmladšia tiež hodila a mala najmenej. „Veru, pre mňa za mňa, z toho si nič nerobím,“ smiala sa, „čo ma je po kráľovi Jánovi!“

„Tak ja som vyhrala,“ volala najstaršia, „ale kde a ako svoju výhru dostanem?“ – „Tu je,“ ozval sa hlas a kráľ Ján stál za princeznami. Najskôr sa zľakli, ale potom sa smiali, keď im kráľ rozprával, ako sa dostal do zámku. Najstaršia princezná ho pohostila, a pretože bola už noc, postlali mu v komore, kde mali svoje truhly s bielizňou. Na druhý deň vodili obe staršie princezné kráľa Jána po zámku, ale najmladšia povedala, že s tým nechce mať nič, zamkla sa vo svojej izbe a vyšla až večer.
Po večeri sa zasa hrali v kocky o kráľa Jána a vyhrala ho prostredná princezná. Na tretí večer vyšla aj najmladšia zo svojej izby, hrala aj ona a vyhrala. Kráľ Ján sa tešil, lebo sa mu najväčšmi páčila, a prial si, aby sa stala jeho ženou. Najmladšia princezná povedala sestrám, že má kráľ Ján v komore málo miesta, že mu pripraví nocľah v kuchyni. Postlala mu na výpuste pri dverách, odkiaľ sa vyhadzovali smeti z kuchyne. Len čo si kráľ ľahol, prepadol sa dolu na smetisko a poriadne sa dotĺkol. Ledva vstával, vtom sa otvorilo okno a najmladšia princezná volala: „Zostaň tam, kráľ Ján, kým ťa zasa zavolám, veď si môj, vyhrala som ťa!“ – „Počkaj, ty jašterica,“ hrozil sa jej kráľ, vyliezol zo smetí a odišiel domov.
Ráno sa obidve staršie princezné čudovali, kde sa kráľ podel, a hnevali sa, že sa ani nerozlúčil a nezaďakoval za pohostenie. Najmladšia im nepovedala, čo sa stalo, len ich napomínala: „Vidíte, aký je, a predsa ste ho sem vzali! Počkajte, čo povie otec, teraz sa starajte o svoje zrkadlá!“ Sestry sa zľakli, šli sa pozrieť do svojich izieb a zrkadlá boli temné, ako slepé. Vbehli do izby najmladšej sestry a jej zrkadlo bolo jasné ako krištáľová voda. Nejaký čas boli smutné, ale pretože boli ľahkomyseľné, zabudli na to a zabávali sa spolu ako predtým.
Raz sedeli všetky tri sestry pri večeri a najstaršia povedala: „Stále nám dávajú len vodu, keby sme tak mohli zohnať trochu vína, a ešte tak od kráľa Jána, otec vravieval, že má najlepšie vína!“ – „To nie je tak ťažko, ak chcete, donesiem vám to víno,“ povedala najmladšia princezná. Sestry nevedeli, čo si majú o tom myslieť, lebo najmladšia princezná nikdy o kráľa Jána nedbala, smiali sa jej a napomínali ju, aby si dala pozor. „Starajte sa o seba,“ povedala najmladšia princezná, „ja sem nikoho nevytiahnem!“ Dala sa spustiť po povraze a šla rovno k zámku kráľa Jána. Po ceste sa zastavila v jednej chalúpke u drevorubača, preobliekla sa za pastiera, na hlavu si dala chlpatú čapicu, natrela si tvár hlinou a popolom. Pozrela sa na seba v potoku a sama na seba sa zasmiala, že vyzerá ako ufúľané chlapčisko. Vkradla sa do zámku a čakala pri pivnici, kým šiel kráľovský čašník s kanvou po víno. Priplichtila sa k nemu a skrúšene ho prosila: „Pane, pekne vás prosím, nevzali by ste si ma za pomocníka?“

Čašník pozrel na chlapca, zapáčil sa mu, nuž povedal: „Vyzeráš bystrý, vzal by som si ťa, lebo potrebujem pomocníka, ale musím sa najskôr opýtať. Zatiaľ tu počkaj a daj mi pozor na tento sud, je v ňom naše najlepšie víno, ktoré dávame len kráľovi!“ Len čo čašník odišiel, princezná vytrhla zo suda čap, natočila plnučičkú kanvicu, nechala sud otvorený a utiekla preč. Čašník sa o chvíľu vrátil a div neomdlel, keď videl, že drahé víno tečie na zem. Najprv si myslel, že azda neskúsený chlapec zo zvedavosti vytiahol čap, ale keď sa presvedčil, že aj kanvica je preč, vedel, že sa dal oklamať.
„Šibal chlapčisko, ten mi veru prešiel cez rozum,“ zlostil sa čašník. „Čo len na to povie kráľ? Je to jeho obľúbené víno a toto bol posledný sud, vína zostalo len na dne, musím to povedať kráľovi!“ Šiel ku kráľovi, padol na kolená a povedal číru pravdu, čo vyviedol. Kráľ sa pýtal, ako chlapec vyzeral, čašník si ho dobre zapamätal, lebo chlapec sa mu páčil, dopodrobna to kráľovi vyrozprával a bolo mu to čudné, že sa kráľ nehneval, a len mu povedal: „Viem, kto to bol, prekabátili ťa! Daj vyhlásiť po celom zámku, ak sa niekde ten chlapec ukáže, aby ho chytili a priviedli ku mne!“

Čašník bol rád, že tak ľahko z toho vyviazol, a hneď urobil, ako mu kráľ rozkázal, ale po chlapcovi nebolo ani slychu. Celý zámok sa čašníkovi smial, že tak sadol na lep, ale čašník hovoril: „Len počkajte, možno i na vás príde rad!“ Zatiaľ princezná utekala s kanvicou do lesa, v chalúpke sa preobliekla do svojich šiat, dala drevorubačovi odmenu a šla do zámku. Sestry sa dívali z okna a čudovali sa, že sa vlečie s takou ťažkou kanvicou. Keď ju vytiahli na povraze, dala im sestra kanvicu a povedala: „Tu máte vína dosť, toho najlepšieho, čo pije sám kráľ Ján!“ Sestry tomu nechceli ani veriť, vyzvedali sa jej, ako sa jej to podarilo, ale princezná ich len nakrátko odbavila: „Chceli ste víno od kráľa Jána, tu ho máte a dajte mi pokoj!“

Princezné popíjali dobré víno a na druhý deň povedali: „Víno máme, ale keby tu tak bolo jedlo zo stola kráľa Jána, to by nám vínko inakšie chutilo! Zájdi ta, možno sa ti to zasa podarí ako s tým vínom!“ – „Nuž prečo nie,“ smiala sa najmladšia princezná, „zajtra sa ta pozriem!“ Na druhý deň ju zasa spustili na povraze, ale princezná šla do zámku inou cestou. Zastavila sa jednej chalúpke, požičala si tam sukne a toľko si ich na seba navešala, že vyzerala ako statná sedliačka. Vošla do zámku inou cestou a hneď sa pustila po nádvorí rovno do kuchyne. Nikto si ju nevšimol, bolo tam plno slúžok a kuchtíkov a stráž na dvore dávala pozor len na toho chlapca, čo prekabátil čašníka.
V kuchyni sa moril starý kuchár s obedom, princezná ta vošla a pokorne sa ho pýtala, či nepotrebuje pomoc, že by rada robiť v kuchyni. „Potreboval by som niekoho, sám ledva stačím, ale musím sa opýtať.“ Keď odišiel, princezná nabrala do zástery najlepších jedál, všetky pekáče poprevracala a ponáhľala sa zo zámku. O chvíľu sa kuchár vrátil, a keď videl, čo sa stalo, kričal a hromžil, až pribehli niekoľkí z čeľade a volali na neho, čo robí. Kuchár nariekal, že musí znovu prichystať obed, a sluha to šiel oznámiť. „Vidíš,“ smial sa čašník kuchárovi, „veď ja som vám hovoril, že aj na vás príde rad!“ O chvíľu prišiel kráľ, vypytoval sa na tú ženu a povedal: „Hlupáci, ošudila vás, to bol ten chlapčisko, kde ste podeli oči?“ Prísne rozkázal, aby hľadali tú mladú sedliačku a dobre strážili.
Zatiaľ princezná utekala, čo jej len nohy stačili, v chalúpke sa preobliekla do svojich šiat, dobre sa tým ľuďom odmenila a vrátila sa na zámok. Sestry sa čudovali, vypytovali sa, ako sa jej to podarilo, ale najmladšia princezná sa len usmievala, nepovedala im nič, pokládla jedlá na misy a sama si nevzala ani kúska. Obe staršie sestry si pochutnávali na jedlách, popíjali dobré víno, čo im zostalo, smiali sa, žartovali a najstaršia povedala: „Teraz nám už nič nechýba, len ovocie zo záhrady kráľa Jána, to je vraj pochúťka, ešte to keby si nám tak doniesla!“ – „Ešte i to sa vám chce, vy maškrtnice?“ kárala ich princezná. „Skúsim to teda ešte raz, ale vravím vám, bude to naposledy!“ Druhého dňa zavčas rána sa dala spustiť po povraze a šla do zámku kráľa Jána zasa inou cestou. Zastavila sa v chalúpke u starého záhradníka, požičala si od neho šaty, vrece, barly, počkala v lese a až navečer sa prikradla do kráľovskej záhrady. Vošla tam bočnými dvierkami, takže ju nikto nevidel, a hneď zašla k mladému záhradníkovi, ktorý práve polieval kvety. Pozdravil sa chromému starčekovi a pýtal sa ho, čo by rád? „Ach, priateľko,“ povedal starček slabým hlasom, „tiež som býval záhradníkom, ale som mrzák a ťažkú prácu by som robiť už nevládal. Keby som tak mohol aspoň stromy strážiť a plašiť vtáctvo, predsa by som si niečo zarobil!“ – „Počkajte, starček,“ povedal záhradník, „zaskočím do zámku a opýtam sa, možno by ste mohli u mňa zostať, ak dovolí kráľovská milosť. Potreboval by som pomoc, neviem, čo skôr, len toť tohto stromu čo sa nastražím! Sú to vzácne jablká a dávame ich len kráľovi na stôl!“

Princezná pokyvovala hlavou, no len čo záhradník odišiel, zahodila barly, striasla všetky jablká z toho stromu, nabrala do vreca, koľko len mohla, a ostatok pohádzala do špinavého rybníka. Vytratila sa zo záhrady a utekala do lesa. Záhradník bol zúfalý, keď sa vrátil a videl, akú má škodu, ale jablká už boli preč, nuž musel to oznámiť. Vzal barly, šiel ku kráľovi, ku všetkému sa priznal a ukázal barly. Kráľ to všetko vypočul, pokyvoval hlavou a povedal: „Aj ty si sa dal ošudiť, ale nič si z toho nerob, nie si prvý!“ Potom si dal zavolať zámockého správcu a rozkázal mu, aby stráže strážili všetky brány a vchody do zámku i do záhrad a aby bez povolenia nikoho nepúšťali.
Princezná sa šťastlivo dostala do chalúpky, dala záhradníkovi veľkú odmenu, osobitne mu zaplatila za barly, ktoré nechala v záhrade, a vrátila sa do zámku. Sestry nespali celú noc, čakali na ňu, vytiahli ju povrazom a čudovali sa, keď im vysypala z vreca krásne jablká. „Tu máte ovocie, tieto jablká je len kráľ Ján,“ povedala princezná, „ale už odo mňa nič nechcite, viac vám už nikde nepôjdem!“ Sestry si pochvaľovali, že také jablká ešte nikdy nejedli, vypytovali sa na kráľa, ale najmladšia princezná povedala: „Doniesla som vám ovocie, ak chcete vedieť, čo robí kráľ, choďte si za ním samy!“

Obe staršie sestry sa tešili z jabĺk, ale keď ich dojedli, zosmutneli; pri zámku sa nik neukázal, hra v kocky ich omrzela, robiť sa im nechcelo, nuž čas sa im zdal dlhý. Zatiaľ sa rok blížil ku koncu, dívali sa na zrkadlá, dýchali na ne, čistili ich, ale zrkadlá boli, akoby ich zatiahol pavučinou, zájdené a slepé. Princezné to trápilo, boli stále smutnejšie, zato najmladšia sestra bola veselá a nemohla sa dočkať konca roku.
Posledný deň v roku prišiel starý kráľ, dal sa vytiahnuť do zámku a prezeral izby svojich dcér. Vošiel k najstaršej, pozrel sa do zrkadla, zachmúril sa a povedal: „Neposlušnica, čo si robila?“ – „Otče, je tu vlhko,“ vyhovárala sa dcéra, ale kráľ si ju ani nevšimol a pozrel sa do zrkadla v izbe druhej princeznej, neprehovoril ani slova a šiel k najmladšej. Zrkadlo bolo jasné, ako keď ho tam kráľ dal. Usmial sa, objal dcéru, bozkal ju a povedal: „Vidím, že si bola poslušná, nezostaneš tu, pôjdeš so mnou na hrad!“ Potom sa vrátil k obom starším princeznám a povedal: „Za trest zostanete ešte v zámku, a ak sa nebudete správať, ako som prikázal, dám vás do žalára!“ Princezné plakali, prosili, ale kráľ sa s nimi viac nerozprával, dal spustiť najskôr najmladšiu princeznú, potom seba, nasadli do koča a odišli.
Po ceste sa vypytoval najmladšej dcéry, čo sa robilo na zámku; princezná mu všetko vyrozprávala, ako bol kráľ Ján v zámku, a priznala sa tiež, ako kráľa prekabátila. Len čo došli domov, kráľ poslal prvého komorníka ku kráľovi Jánovi a pozval ho na svoj hrad. Kráľ Ján hneď prišiel, a keď počul, že najmladšia princezná prišla so starým kráľom, padol pred ním na kolená a prosil ho, aby mu ju dal za ženu. Starý kráľ povedal že dcéru nechce nútiť, že sa jej najskôr musí opýtať. Dal ju zavolať a povedal: „Kráľ Ján ma požiadal o tvoju ruku, sama sa rozhodni, čo mu mám povedať!“

Princezná sa začervenala, nepovedala nič, ale keď k nej Ján pristúpil a prosil ju, aby sa pomerili, podala mu ruku a usmiala sa na neho. Starý kráľ im dal požehnanie a hneď rozkázal, aby sa všetko chystalo na svadbu. Bola to slávna svadba, všetci boli veselí a pri hostine, keď boli v najlepšom, mladá kráľovná prosila otca, aby odpustil sestrám a dovolil im odísť z toho zámku. „Tatko,“ povedala, „veď ja som tiež utiekla z toho zámku a vy ste nám to zakázali!“ – „Áno,“ povedal kráľ, „ale trest si zaslúži ten, kto začal!“ Keď všetci prosili, starý kráľ sľúbil, že sa udobrí s dcérami, len to si vymienil, že zatiaľ nesmú prísť k nemu na hrad.
Po svadbe kráľ Ján odišiel s mladou kráľovnou do svojho zámku, panoval spravodlivo a boli šťastní. Po smrti starého kráľa zdedil aj druhé kráľovstvo, poddaní boli spokojní a priali si, aby zostal dlho zdravý. Obe staršie princezné boli sprvoti pri sestre a potom doopatrovali otca do smrti. Neskoršie im kráľ Ján vystaval zámok a tam v tichosti žili mnoho rokov.
MÚDRA DIEVČINA
V jednej dedine žili dvaja bratia, jeden bol bohatý, druhý chudobný. Bohatý bol bezdetný, chudobný mal niekoľko detí. Boháč mal štyri kravy a dávali mu toľko mlieka, že posielal aj bratovi, aby mal pre deti.
Raz žena bohatého brata bola dobrej vôle a povedala mužovi: „Starý, pozri sa, švagor má toľko detí, dajme mu jednu kravu, aby mali mlieko. A vieš čo, nech si vezme našu Straku. Tá dáva najviac mlieka.“ Muž povedal, že už tiež myslel na to, a odkázal bratovi, aby si prišiel po kravu. Bedár hneď pribehol s motúzom, zaďakoval bratovi i švagrinej a odviedol si kravu domov. Od toho času bolo u nich po biede, deti dostávali dosť mlieka, a ešte okrem toho sa krava hneď prvý rok otelila a teliatko prisadili. Bola to jalovička a na druhý rok pribudla druhá, na tretí rok tretia, a tak mal bedár naraz štyri kravy. Celá rodina požehnávala brata, že im jeho dar priniesol šťastie.
Ale žena bohatého brata závidela švagrovi, že sa naraz tak zmohol, a trápilo ju najmä to, že má štyri kravy a oni len tri. Nuž povedala raz mužovi: „Počúvaj, starý, my máme stále len tri kravy a tvoj brat má už štyri, veď on bude mať pomaly viac ako my. Ja si myslím, že tú kravu, čo sme im dali, si môžeme zasa vziať, povedz bratovi, že sme im ju len požičali!“ Mužovi to spočiatku nešlo do hlavy, ale žena ho prehovorila. Poslal k bratovi, aby mu tú kravu vrátil, že mu ju vtedy len požičal. Brat mu nato odkázal, že kravu dostal a že dary sa nevracajú. Boháč šiel teda k bratovi sám. Chcel si kravu hneď odviesť, ale chudobný brat ju nedal, povadili sa, nakoniec sa strhla bitka a dostali sa pred súd.
Vtedy sa ešte súdilo v zámku u vrchnosti. Mladý panský správca predvolal najprv bohatého a pýtal sa ho: „Dal si bratovi tú kravu, alebo si mu ju len požičal?“ – „Požičal, pán urodzenký, len požičal,“ povedal boháč. „Dobre,“ povedal správca, „ale kravu dostaneš, len ak uhádneš zajtra ráno o deviatej hodine tri hádanky: Čo je najsladšie? Čo je najprudšie? Čo je najtučnejšie? Teraz choď a zajtra uvidíme.“

Potom zavolal chudobného a panský správca sa ho zasa pýtal: „Dal ti brat tú kravu, alebo ti ju len požičal?“ – „Dal, pán urodzenký, naozaj mi ju dal.“ – „Dobre, ale dostaneš ju, len ak mi uhádneš zajtra o deviatej hodine tri hádanky: Čo je najsladšie? Čo je najprudšie? Čo je najtučnejšie? Teraz choď a zajtra uvidíme!“

Na druhý deň ráno o deviatej hodine prišli obaja bratia do zámku. Panský správca dal predvolať najprv bohatého a spustil na neho: „Tak čo je s hádankami? Čo je najsladšie?“ – „Med, pán urodzenký!“ – „Neuhádol si, tak ďalej, čo je najprudšie?“ – „Voda, pán urodzenký!“ – „Neuhádol si; čo je najtučnejšie?“ – „Prasa, pán urodzenký!“ – „Neuhádol si, krava nebude tvoja a môžeš ísť!“

Potom prišiel rad na chudobného brata. „Čo je najsladšie?“ pýtal sa panský správca. „Spánok, pán urodzenký!“ – „Dobre, uhádol si!“ – „Čo je najprudšie?“ – „Myseľ, pán urodzenký!“ – „Dobre, uhádol si! A čo je najtučnejšie?“ – „Zem, pán urodzenký!“ – „Dobre, uhádol si,“ povedal správca, ale krútil hlavou, zamyslel sa a potom spustil na chudobného brata: „To nepošlo z tvojho rozumu, kto ti to povedal?“ Chudobný sa vyhováral, ale správca trval na svojom, nahneval sa, a preto sa chudobný nakoniec priznal, že jeho najstaršia dcéra je taká bystrá a že mu to ona povedala.
„Dobre,“ povedal panský správca, „krava bude tvoja, ale chcem vedieť, či je tvoja dcéra skutočne taká múdra. Tu máš tri rífy nití a z toho mi musí do zajtra urobiť tri rífy plátna. Teraz choď a zajtra ráno o deviatej hodine nech si zasa tu!“

Bedár prišiel domov celý strápený, lebo mu nešlo do hlavy, ako by mohla dcéra urobiť z troch rífov nití tri rífy plátna. Porozprával, čo mu správca prikázal, ale dcéra mu povedala: „Netrápte sa, tatko, akosi bolo, akosi bude!“ Vzala tri kolíčky ako prst, okrútila ich nitkou a povedala otcovi: „Keď zajtra prídete k pánu správcovi, povedzte mu, že ho ponížene prosím, aby mi z tých kolíčkov urobil krosná, že potom tie tri rífy plátna natkám!“

Na druhý deň ráno vzal otec kolíčky, šiel do zámku a povedal správcovi, čo dcéra odkázala. Panský správca sa usmial a povedal: „Dobre, ale krava ešte nie je tvoja. Tu máš pre dcéru tri vajcia. Z tých vajec musia byť do zajtra kurčatá také veľké, aby mi ich mohli v kuchyni vypražiť na obed. Teraz choď a zajtra ráno o deviatej hodine nech si zasa tu!“

Bedár prišiel domov zasa smutný. Len vkročil do izby, už sa ho dcéra pýtala: „Tatko, je krava naša?“ – „Dievka moja, ešte nie!“ – „A prečo, tatko?“ – „Tuto ti posiela správca tri vajcia, majú byť z nich do rána také veľké kurčatá, aby si ich mohol dať vypražiť na obed.“ Dcéra sa zamyslela, vzala kus papiera, urobila z neho vrecúško a nasypala doň prosa, zakrútila vrecúško a povedala: „Zajtra ráno pôjdete, tatko, s tým vrecúškom do zámku a poviete pánu správcovi, že ho ponížene prosím, aby to proso dal hneď zasiať, aby za deň vyrástlo, dozrelo a aby dal z neho navariť kaše pre tie kurčatá.“

Na druhý deň prišiel bedár k panskému správcovi, odovzdal vrecúško a povedal všetko, ako ho dcéra naučila. Správca sa čudoval a povedal: „Krava je tvoja, ale ja sa dnes na poludnie prídem sám pozrieť na tvoju dcéru, chcem ju poznať.“ Otec prišiel naradostený domov, že je krava ich, ale hneď povedal dcére, aby sa pripravila, že sa príde na ňu správca pozrieť, že ju vraj chce poznať. „Nebojte sa, tatko,“ povedala dcéra, „nech len príde!“ Pomyslela si, že bude najlepšie, ak rodičia odídu, aby bola sama doma.
Na poludnie zaklopal panský správca a dcéra mu odpovedala: „Kto došiel, prosím, aby vošiel!“ Správca vošiel, pozdravil sa, dcéra mu zaďakovala, podala mu stoličku a on začal: „Nevieš, prečo som k vám prišiel?“ – „Veď poviete,“ povedala dcéra. „Kde je mamička?“ – „Má robotu.“ – „Čo robí?“ – „Z mäsa povala, z dreva podlaha, z povaly dolu štyria strieľajú,“
 povedala dcéra. Správca neuhádol, ale mlčal a o chvíľu sa opýtal: „Kde je otecko?“ – „Nie je doma,“ povedala dcéra. „Kdeže je?“ – „Šiel klásť živé na mŕtve.“

Správcovi sa chytrá dievka tak zapáčila, že požiadal rodičov, aby mu ju dali za ženu. Vyhovárali sa, že je ešte mladá, že je chudobná, aby si vybral bohatšie dievča, ale správca nepovolil. Dcéra povedala, že sa jej správca páči, že by sa rada za neho vydala. Pred svadbou ženích žiadal, aby mu nevesta sľúbila, že keď bude pani správcovou, že sa mu nebude pliesť do súdov, aby mu z toho nevzišla škoda. Nevesta mu to sľúbila a odbavili svadbu.
Žili spokojne celý rok. Raz prišli do dediny dvaja bratia: jednému patril voz, druhému kôň. Nocovali v hostinci. Ten, čo mal voz, spal vo svetlici, ten čo mal koňa, spal pod kôlňou pri koňovi. Zavčas rána šiel ten, čo mal voz, pod kôlňu a videl malé žriebätko ležať pod vozom. Od radosti vykríkol, zobudil brata a volal: „Bratku, pozri sa, môj voz má žriebätko!“ – „Čo blaznieš?“ povedal brat. „To žriebätko má predsa moja kobyla!“ Obaja trvali na svojom, jeden hovoril, že sa mu ožrebil voz, druhý, že sa mu ožrebila kobyla. Hádali sa, až sa strhla pračka. Pribehol hostinský a kričal na nich, aby sa prestali ruvať a aby šli do zámku na súd.
Správca práve nebol doma, šli teda do kuchyne a pýtali sa panej, kde je pán správca a kedy sa vráti. Pani povedala, že sa vráti na poludnie na obed, a pýtala sa ich, čo majú medzi sebou. Jeden povedal: „Dnes v noci sa môj voz ožrebil a tu brat hovorí, že sa to jeho kobyla ožrebila.“ – „Áno, moja kobyla má žriebä a nie tvoj voz,“ povedal druhý brat. „To sa ukáže,“ povedal prvý. „Kde je správca, nech nás rozsúdi!“ vyhŕklo z druhého brata. „Šiel vyháňať ryby zo žita,“ povedala pani mrzuto. „To som jakživ nepočul, aby v žite boli ryby,“ povedal ten s vozom. „A ja,“ odvrkla mu pani, „som zasa nikdy nepočula, aby sa voz ožrebil.“ Bratia sa na seba pozreli a bolo po súde.
Na poludnie sa správca vrátil, pani sa nezdržala a povedala: „Škoda, že si neprišiel skôr, bol by si tu mal súd!“ – „Aký súd?“ pýtal sa správca. Pani rozprávala o tých dvoch bratoch, ako sa hádali pre žriebä a ako ich rozsúdila. Správca sa nahneval a povedal. „Hneď pred svadbou som ti predsa povedal, že sa mi nesmieš pliesť do súdov, a ty si mi to sľúbila, ale napriek tomu to robíš a ja mám z toho len škodu. To by bol pekný poriadok, veď takto by nikdy k súdu nedošlo, nik by nič neplatil a ešte k tomu ľudia povedia, že u nás v zámku máme sudcu v sukniach. Nedodržala si svoje slovo, a preto sa zober, vezmi si, čo ti je najmilšie, a choď mi z domu!“ Pani prosila, aby jej dovolil odísť až po obede a správca súhlasil.
Sadli si k obedu, pani rozdelila polievku, ale správcovi dala do nej uspávací prášok. Len čo správca zjedol, prišli naňho driemoty a tuho zaspal. Pani rozkázala kočišovi, aby zapriahol do koča, že pôjdu na prechádzku. Zatiaľ sa preobliekla, kázala pána položiť do koča a rozkázala, aby ich kočiš zaviezol do chalúpky jej rodičov. Keď ta prišli, uložili správcu do postele, pani si sadla k nemu a čakala, kým sa zobudí.
O hodnú chvíľu sa správca zobudil, videl, že pani sedí pri posteli, ale nevedel, kde je, nuž spýtal sa: „Kde sme to?“ – „U môjho tatka, v našej chalúpke,“ povedala pani. „A čo tu robíme?“ pýtal sa správca. „Nuž čo,“ povedala pani. „Ty si mi hovoril, aby som odišla z tvojho domu a aby si vzala, čo mi je najmilšie. Ty si mi najmilší zo všetkého, preto som si ťa vzala so sebou domov.“

Správca videl, že pani je naozaj múdra, že má bystrý rozum, a povedal: „Odpusť mi, už ti nikdy nebudem nič vyčítať.“ Sadli do koča a šli veselo domov. Od toho času sa správca pred každým súdom radil so svojou ženou a ľudia ho chválili, že spravodlivo súdi.
SEDLIAK SUDCOM
V jednom veľkom meste žili traja mladí kupci. Chodili spolu za obchodom a zárobok si vždy rovnako podelili, ale ľudia hovorili, že sú nepoctiví, že klamú, kde len môžu, a starajú sa len o to, ako by čím najviac peňazí z ľudí nazdierali.
Raz sa chystali na ďalekú cestu a premýšľali, kde by si uložili peniaze, aby sa im nestratili. Všetci traja boli slobodní a bývali u cudzích ľudí. Najmladší kupec povedal: „Milí bratia, ja poznám jedného bohatého zemana, má pekné gazdovstvo v dedine za mestom a je to človek spravodlivý. Pôjdeme k nemu, povieme, že sme traja bratia a že ideme na ďalekú cestu, aby nám peniaze opatroval.“

Ako poradil, tak aj urobili. Šli k zemanovi a prosili ho, aby im peniaze dobre schoval, že si po ne zasa prídu, ale aby ich nikomu nevydával, len keď prídu všetci traja spolu. Zeman videl, že sú to bohatí páni kupci, ich peniaze prijal a kupci boli radi, že majú po starosti.
Chodili po svete, veľa zarobili a raz sa dostali do mestečka neďaleko dediny, kde mal ten zeman gazdovstvo. Spomenuli si na neho a najstarší kupec povedal: „Ten človek nám urobil veľkú láskavosť, musíme mu preukázať nejakú poctu, aby videl, že sme mu vďační!“ – „Máš pravdu,“ povedal prostredný, „ale čo máme robiť?“

Najmladší kupec radil: „Ja by som vedel čo: zajtra je nedeľa, zeman je starý, do kostola ísť už nemôže, ale vždy sedáva pri okne a pozerá sa na ľudí, ako chodia do mestečka na omšu. Pôjdeme okolo jeho domu, všetci traja snímeme klobúky a hlboko sa mu pokloníme!“

Ostatným dvom kupcom sa to páčilo, lebo to nič nestálo, nuž rozišli sa za obchodom a dohovorili sa, že na druhý deň sa zídu pred zemanovým domom. Najmladší kupec šiel tajne k zemanovi, povedal mu, že sa už vrátili a že si kúpili veľké gazdovstvo.
Pán, ktorý im ho predal, príde si zajtra po peniaze a obaja starší bratia vraj s ním musia ešte vyjednávať, nuž preto posielajú jeho, aby mu zeman peniaze vydal. Tak vraj si to dohovorili a na dôkaz toho, že vraj zajtra, v nedeľu, pôjdu všetci traja okolo zemanových okien, snímu klobúky a hlboko sa mu poklonia. Potom vraj si on sám príde k zemanovi po peniaze.
Na druhý deň šli okolo zemanovho majera, zeman sa díval z okien a videl ich. Zastali pred domom, sňali klobúky, hlboko sa poklonili, zeman im zaďakoval a kupci šli každý po svojom. Povedali si, že sa na obed zídu v mestečku v hostinci na námestí. Najmladší kupec čakal, a keď dvaja starší boli preč, vrátil sa k zemanovi, pekne mu zaďakoval za to, že im opatroval peniaze, a prosil ho, aby mu ich dal. Zeman videl, že sa všetko zhoduje, čo mu kupec predošlého dňa povedal, vydal mu peniaze a kupec rýchlo odišiel.
Tí dvaja sedeli zatiaľ v hostinci, ale bolo už dávno po obede a najmladší neprichádzal. Najprv si mysleli, že sa azda zabavil pri nejakom obchode, potom sa už báli, že sa mu niečo stalo, a naraz povedal najstarší: „Či nám s tými peniazmi od zemana neufŕkol!“ Hneď šli k zemanovi a pýtali sa ho, či tam nebol tretí brat po peniaze. „Bol,“ povedal zeman, „hovoril, že ste sa to tak dohovorili a že ste ma dnes ráno preto pozdravili, že to bolo znamenie, aby som vydal peniaze jednému z vás, ktorý si po ne príde!“ Kupci hromžili, vyčítali zemanovi, že ich podviedol, a bol z toho súd. Kupci si našli starého pisára, ktorý bol predtým na súde, ale pre kadejaké podvody ho prepustili, a ten im napísal žalobu. Zeman musel ísť na súd a tam mu povedali, aby kupcom peniaze vrátil. Vyhováral sa na znamenie, ktoré mu dali, ale podaromnici, sudca mu radil, aby sa s kupcami dohodol, že im musí vrátiť, čo si u neho dali schovať.
Zeman videl, že to s ním nevyzerá dobre, a bol z toho už zúfalý. Stále počítal a ukázalo sa, že by musel svoje gazdovstvo predať a že by mu nezostalo ani groša. Deti plakali, žena mu vyčítala, prečo sa s tými kupcami spolčil, a bedákala, čo s nimi bude. Chudák zeman nejedol, nespával, celé dni blúdil po poliach ako mátoha, očividne chradol a už ledva stál na nohách.
Raz ho stretol sused, starý sedliak, ktorý zemana poznal a vedel, že je to poctivý človek a dobrý hospodár. Rád by bol pánovi pomohol, nuž opýtal sa ho, čo ho trápi. Zeman ani neodpovedal a šiel ďalej, ale sedliak sa pobral za ním a prosil ho, aby sa mu zdôveril. Zeman dlho nechcel, ale nakoniec povedal: „Nechcel som o tom hovoriť, ale akéže tajnosti, veď sa o tom aj tak onedlho dozvie celý kraj, keď mi predajú gazdovstvo a pôjdem s rodinou po žobraní!“

Porozprával sedliakovi, ako ho kupci oklamali a že teraz od neho chcú peniaze, ktoré si ten najmladší dávno vybral. Sedliak všetko vypočul a povedal: „Poznám tých kupcov, sú to prefíkaní čeľadníci a naničhodníci, ale nebojte sa, pán môj, ešte nevyhrali. Ohláste na súde, že prídem a budem vás obhajovať!“ Zeman zaďakoval sedliakovi, mnoho nádeje síce nemal, ale predsa zašiel k sudcovi a povedal mu, že má zástupcu, ale že je to neučený sedliak, a preto vraj nevie, či ho súd prijme.
Sudca bol spravodlivý pán, tiež vedel o kupcoch, že sú to prefíkanci, nuž povedal: „Na tom nezáleží, že je sedliak nie učený, len keď niečomu rozumie. Nech len istotne príde, lebo pozajtre bude rozsudok!“ Zeman zaďakoval, vrátil sa domov a povedal sedliakovi, aby pozajtre ráno o deviatej hodine bol na súde.

Sedliak prisľúbil, ale na tretí deň ráno odkázal zemanovi, že príde neskoršie, lebo že si paholok dokaličil ruku a nemôže siať Rád by vraj posial žito a že príde neskoršie, len aby pán šiel napred. Zeman prišiel na súd, tam už čakali obidvaja kupci a mali so sebou zástupcu z mesta. Sudca videl, že sedliak ešte neprišiel, ale bolo mu zemana ľúto, nuž všelijako to preťahoval, aby nemuseli začať. Zástupca tých kupcov mal jazyk ako meč, neprestajne dobiedzal do sudcu, aby sa začalo. Sudca čakal, ale nakoniec sám uznal, že sa musí začať.

Sedliak prišiel v poslednej chvíli, vyhováral sa, že musel dosiať žito, a povedal: „Prosím, pán sudca, nech páni povedia, čo vedia, a ja si zatiaľ oddýchnem, vidíte, že idem rovno z poľa!“

Zástupca tých kupcov spustil a huba mu išla ako mlyn. Obžaloval zemana, že kupcov ošudil, a žiadal, aby mu predali gazdovstvo. Zeman počúval a bál sa, že ho odsúdia.
Tu predstúpil pred súd sedliak a povedal: „Pán sudca, všetko, čo tu ten pán hovoril, sú zbytočné reči!“ – „Ako to, čo si to dovoľujete?“ kričal zástupca bratov. „Hovorím, že sú to zbytočné reči,“ opakoval sedliak, „lebo tuto pán zeman tie peniaze zohnal a má ich pripravené. Keď mu ich páni kupci vtedy odovzdávali, povedalo sa, že ich pán zeman môže vydať len vtedy, ak prídu všetci traja páni kupci spolu po ne. Pán zeman sa už raz zmýlil, vydal peniaze jednému z pánov kupcov, ale druhý raz sa už nezmyli. Ak prídu všetci traja páni, ktorí si vtedy peniaze u neho uložili, vyplatí im všetko do haliera!“

Obidvaja kupci stáli ako zdrevenení. Ich zástupca očervenel, prehrabával sa v lajstroch, ale mlčal. Sudca vyhlásil, že sedliakov výrok je spravodlivý, poslal kupcov domov a povedal im, aby si našli tretieho a potom aby sa prihlásili o peniaze. Zemanovi spadol kameň zo srdca, ďakoval sedliakovi, že ho vyslobodil z takej tvŕdze, zaďakoval aj sudcovi a natešený sa vrátil domov. Sedliaka si vážil ako verného priateľa, ktorý mu svojou múdrosťou zachránil majetok. Kupci hľadali tretieho a hľadajú ho možno podnes.
POTRESTANÁ ZVEDAVOSŤ
V jednom meste žil chudobný nádenník. Chodil ľuďom píliť a rúbať drevo, žena mu pomáhala, ale vyrobili málo. Šetrili, ako mohli, a predsa žili v biede. Raz si týchto manželov najal bohatý, šľachetný mešťan, aby mu narúbali triesok. Nádenník i žena boli zvyknutí pri práci si všeličo rozprávať, nuž aj teraz sa rozprávali, ale nevedeli, že ich mešťan počúva.
Žena rozprávala mužovi o nedeľnej kázni v kostole a povedala: „Tak si ti, tatko, myslím, že tá Eva v raji bola naozaj maškrtná a neposlušná stvora. Mohla si natrhať ovocia zo všetkých stromov v raji, len zo zakázaného stromu nesmela jesť, a predsa nebola spokojná. Lakotný jazyk a zvedavosť ju zviedli!“

Muž sa smial a povedal: „Starká moja, zvedavých, neposlušných a lakotných ľudí je podnes dosť, ktovie, čo by si ty robila!“ – „No ja som veru nie zvedavá ani maškrtná, to mi ver,“ povedala žena. „Keby som mala čo jesť a nemusela by som od rána do noci tak drieť, nič iné by som si nepriala!“

Bohatý mešťan, u ktorého pracovali, to počul, a keď nádenník so ženou po práci v čeľadinci večerali, prišiel k nim a pýtal sa ich, o čom sa to rozprávali. Manželia sa najprv zľakli, prosili pána, aby sa nehneval, že nemysleli na nič zlého, ale mešťan povedal: „Nebojte sa, viem, o čom ste sa rozprávali. Hovorili ste o zvedavej a maškrtnej Eve. Skúsim, či dodržíte sľub. Od zajtrajška nemusíte pracovať a ja vám dám celé zaopatrenie. Ostatné vám poviem zajtra!“

Nádenník i jeho žena ani oka nezažmúrili a nemohli sa dočkať rána. Mešťan ich zaviedol do peknej svetlice a povedal im: „Tuto je váš byt, a ak sa budete správať tak, ako vám prikážem, dobre sa vám bude vodiť až do smrti. Môj sluha vám každý deň donesie raňajky, obed a večeru. Každý deň dostanete na obed štvoraké jedlo a môžete zjesť, koľko budete chcieť, ale sluha vám donesie vždy aj piate jedlo na mise pod pokrývkou. Toho jedla sa nesmiete dotknúť a ani pokrývku nesmiete podvihnúť a pozrieť, čo je na mise. Pracovať môžete, ale nemusíte; no ak čo len raz zodvihnete pokrývku, musíte sa vrátiť zasa k ťažkej práci, ktorou ste sa živili až do dnešného dňa!“ Potom im pán zaželal, aby sa im dobre vodilo, a odišiel.
Nádenník a jeho žena nevedeli, čo sa to s nimi robí. „Starký, je to pravda, čo nám ten pán hovoril? Ja tomu nemôžem uveriť, že nám teraz bude tak dobre!“ volala žena. Muž pokyvoval hlavou a povedal: „Nechváľ deň, kým neminie, a človeka, kým nezhynie! Pamätaj si, kto sa smeje na začiatku, na konci plače!“ – „Ale prestaň s tými tvojimi pranostikami,“ zahriakla ho žena, „ty vždy o dačom pochybuješ! Prečo by sme mali nakoniec plakať? Každý deň štvoraké jedlo, čo nás po tej piatej mise! Veď sme donedávna bývali celý deň o suchom chlebe a kálali sme drevo od rána do tmy. Len sa obzri, aké krásne postele máme, v tých si budeme hovieť!“

Sluha im doniesol raňajky, poklonil sa a odišiel. Manželom chutilo, po raňajkách si posedeli, potom prišlo mladé dievča a čisto im upratalo. Na obed im doniesol sluha štvoraké jedlo. Manželia jedli, ani nestačili preglgať, tak im chutilo, a nádenník zo žartu povedal, že o takom obede nikdy nepočul ani na hodoch.
Keď si najlepšie pochutnávali, sluha doniesol piate jedlo v hlbokej mise pod ťažkou pokrývkou a tej sa nesmeli dotknúť. Po obede sluha pozbieral riad, všetko upratal, poklonil sa a odišiel. „Starký,“ povedala žena, „ja som to štvrté jedlo ledva dojedla, načo by nám bolo ešte piate? Rada by som videla toho hlupáka, čo by sa o tú misu staral!“ Po obede sa šli prejsť a večer im sluha doniesol večeru. Najedli sa, pomodlili sa za svojho dobrodinca a spali až do rána.
Celý týždeň žili manželia ako v raji a čas sa im míňal ako voda. Na konci druhého týždňa po obede, keď sluha doniesol piate jedlo, pozrela žena na misu a povedala: „Starý, rada by som vedela, čo je pod tou pokrývkou, čo je to za jedlo?“ Muž povedal: „Vidíš, už ťa začína páliť dobré bydlo, ako tú zvedavú Evu v raji! Nezabúdaj, čo sme sa nadreli a ako nám je teraz! Vari by si chcela zasa lopotiť ako predtým?“

Žena nič nehovorila a jedla ďalej, ale celý deň jej vŕtalo v hlave, prečo by sa nemohla pozrieť pod pokrývku. Hnevala sa v duchu, že im ten pán tak rozkazuje. Prečo nám tú misu posiela, keď sa jej nesmieme dotknúť, hovorila si, to nám chce len ukázať, že je pán a že ho musíme poslúchať. Celú noc nespala a od božieho rána myslela len na tú piatu misu.
Na poludnie doniesol sluha, ako obyčajne, štvrté jedlo a o chvíľu piatu misu prikrytú pokrývkou. Tu sa žena už neudržala a povedala mužovi: „Starý, dnes musím pozrieť, čo je pod tou pokrývkou, stále mi to chodí po rozume a veľmi rada by som vedieť, čo je to za jedlo. Veď nás nik nevidí!“ Muž sa nahneval a povedal: „Koľko ráz som ti už hovoril, aby si sa nestarala o daromnice! Nie tak dávno si hromžila na Evu, a ty si práve taká, ba horšia, lebo ty už máš príklad, ako sa to s Evou skončilo!“

Muž sa namrzený obrátil k oknu, žena si potichu pritiahla misu a podvihla pokrývku. Vtom vyskočila z misy myš, zo stola hup! na dlážku, pootvorenými dverami vbehla do druhej svetlice, kde bolo plno starého nábytku, a tam sa stratila. Žena skríkla, cínová pokrývka jej vypadla z ruky a zarinčala na stole; muž sa rýchlo obrátil, a keď videl, čo sa stalo, zakričal: „Čo si to spravila? Už je koniec našej radosti, pán nás vyženie, a to všetko pre tvoju hlúpu zvedavosť! Teraz aby som zasa vzal sekeru a pílu a chodil po domoch štiepať a píliť!“

„Čo tak kričíš?“ chlácholila ho žena, „veď o tom nik nevie, sadneme si tuto do kútika akoby nič, sluha misu odnesie a bude dobre!“ Len čo to dopovedala, vošiel do svetlice pán. Povedal, že bol na cestách a že sa prišiel pozrieť, či dostávajú všetko, ako rozkázal. Nádenník i jeho žena sedeli ako obarení a netrúfali si pozrieť pánovi do očí. Žena síce čosi vyjachtala, že sa majú dobre a že ďakujú pánovi, ale pán hneď vedel, koľko bije.
Chvíľu chodil po svetlici, akoby o niečom premýšľal, potom šiel k stolu, podvihol pokrývku, presvedčil sa, že myš je preč, a povedal: „Vidíte, zazlievali ste Eve, že bola neposlušná a maškrtná, že nevedela splniť také ľahké prikázanie, a čo ste urobili vy? Dal som vám byt a celé zaopatrenie, mohli ste tu byť do smrti, a predsa ste sa neudržali a pozreli ste do misy. Ako ste si postlali, tak budete ležať! Zoberte sa, choďte si zasa po svojom a pracujte, ako ste pracovali!“

Nádenník so ženou padli na kolená a prosili pána, aby im odpustil. „Vzácny pán náš,“ prosil muž, „moja vina to nie je, veď ja som prosil ženu, aby krotila svoju zvedavosť, a zlostil som sa s ňou, mne by do smrti nezišlo na um pozrieť do misy!“ Pán mu povedal: „Spolu ste prišli, spolu odídete!“ Stalo sa, ako rozkázal, a nádenník so ženou sa zasa v biede trápili ako predtým.
O SRDNATEJ DIEVKE 
Bol jeden mlynár a ľudia si široko-ďaleko rozprávali, že je veľmi bohatý. Raz musel odísť na tri dni do mesta za obchodom a doma zostala jeho jediná dcéra sama. Práve vtedy sa potĺkala v horách pri mlyne banda zbojníkov. Bolo ich dvanásť, ľudia sa ich báli a rozprávali si, ako zbojníci prepadávajú pocestných a že sa už vlámali do toľkých domov.
Mlynárova dcéra o tom všetkom vedela; bola opatrná, ale nebála sa, i keď bola vo mlyne celkom sama. Spala v šatách, aby bola hneď pripravená. Na druhú noc, len čo odbila jedenásta hodina, naraz počuje akési vŕzganie v komore, akoby pílil.
Hneď uhádla, čo je to, vzala kresačku, potichu vošla do komory a videla, že zbojníci práve vyrezali v okenici dieru. Jeden z nich už vopchal dnu hlavu, dievka priskočila, odťala hlavu, stiahla telo do komory a odtisla nabok. Tu ktosi zvonka volá: „Už si tam?“ Dievka sa robila, akoby odpovedal zbojník, a zahundrala: „Som, poď tiež!“ Len čo vystrčil hlavu druhý, hneď mu ju odťala a tak spravila s jedenástimi zbojníkmi.
Posledný liezol sám kapitán, ale ten bol opatrný. Kým vystrčil hlavu z diery, dobre sa poobzeral, a keď videl dievku so sekerou, hneď sa zháčil, schoval sa, ale dievka sa na neho zahnala a sekera mu zasiahla temeno hlavy. Kapitán zaklial, vyhrážal sa, že sa pomstí, vybehol zo mlyna, vyskočil na koňa a stratil sa v lese. Dievka bola vydesená, ledva sa dočkala rána, a keď otec prišiel, porozprávala mu, čo zažila. Mŕtvych zbojníkov zakopali za sadom na pustom pastvisku a nikomu sa o tom nezmienili, aby si neodradili melcov.
O nejaký čas prišiel do mlyna bohatý pán na pytačky. Mal krásny koč a na sebe plno striebra, zlata a drahokamov, bol mladý, dosť pekný a mlynárovej dcére sa páčil. Pán sa s mlynárom dohodol a hneď bola ruka v rukáve. O týždeň mali svadbu a potom si pán odviezol mladú ženu do svojho zámku.
Na druhý deň ráno ju prosil, aby mu trošku ostrihala vlasy. Ako mu ich rozhrnula, videla na temeni veľkú jazvu. Zháčila sa, ale pán vstal a skríkol: „Vieš, odkiaľ mám tú jazvu na temeni?“ Žena hneď vedela, že je to zbojnícky kapitán, čo do neho zaťala sekerou, zbledla, padla pred ním na kolená a prosila o milosť.
„Nech sa stane, máš milosť!“ rozhodol sa kapitán a podal jej zväzok dvanástich zlatých kľúčov. „Tu máš kľúče od všetkých dvanástich izieb v mojom zámku! V jedenástich si rob, čo chceš, ale do dvanástej izby ani mi nevkročíš! Toto zlaté vajíčko si zakrútiš do bielej šatôčky a budeš ho stále nosiť pri sebe! Každý večer mi ho ukážeš, a beda ti, ak nájdem na ňom čo len najmenšiu škvrnu!“ Podal jej dvanásť kľúčov i vajíčko a odišiel.
Mladá žena bola viac mŕtva ako živá, a keď sa spamätala, videla, že sa dostala do veľkého nešťastia, ale bola rada, že zatiaľ zostala aspoň nažive. Hodiny sa míňali, bola v zámku sama, nuž povedala si, že sa pozrie do tých izieb. Otvorila prvú a tam bolo plno drahých látok, vecí zlatých i strieborných, prsteňov a všetkého, nuž trvalo jej to do večera, kým poprezerala prvú izbu. Keď sa stmievalo, prišiel muž, pozrel na vajíčko, pochválil ženu, najedol sa a šiel spať.
Na druhý deň si prezrela druhú izbu, na tretí tretiu, až prešla všetkých jedenásť. Bolo tam toľko pokladov, toľko nádhery, že nevedela, na čo skôr pozerať. Na dvanásty deň prišla k dvanástym dverám a hneď si pomyslela, že zbojník tam, hádam, má najväčšie bohatstvo, keď jej tak prísne zakázal vkročiť do dvanástej izby. Trápila ju zvedavosť, dva razy už mala kľúč v ruke, ale spomenula si, ako sa jej kapitán vyhrážal, nuž bála sa; nakoniec predsa len neodolala a vošla do izby.
Strnula od hrôzy, div nevykríkla. Izba bola prázdna, len vprostriedku stál veľký dubový klát, celý zakrvavený, na ňom ležala sekera a v kúte videla niekoľko mŕtvol. Chcela rýchlo ujsť, ale vtom jej spadlo vajíčko na zem. Utrela ho, stále ho utierala, ale zostala na ňom krvavá škvrna.
Vedela, že bude s ňou zle, nuž sa rozhodla, že utečie. Našla si povraz, spustila sa cez okno a utekala lesom, ako jej nohy vládali. Už ju sily opúšťali, keď zrazu zbadala akéhosi sedliaka, čo viezol obilie. Pýtala sa ho, kde ide, a keď počula, že vezie na mletie do mlyna k jej otcovi, poprosila ho, aby ju vzal na voz a nejako ju schoval, že je ona mlynárova dcéra a že sa mu doma dobre odslúži. „Kdeže vás schovám?“ volal sedliak, „iba ak by som vás zaviazal tuto do tejto šúpy slamy!“ – „Bárs aj tam, len vás prosím, sváčko, rýchlo a neprezraďte ma, keby sa niekto na mňa pýtal!“ Sedliak rozviazal šúpu, mladá žena si vošla do slamy, sedliak šúpu zaviazal, dal ju na voz medzi vrecia, položil na ňu viazaničku sena a šiel pomaly ďalej.
Netrvalo dlho, prihnalo sa päť chlapov na koňoch, mali šable a pušky, kričali na sedliaka, aby zastavil, a jeden z nich hneď zhurta na neho, kam ide a čo vezie. Bol to kapitán a štyria zbojníci. Sedliak povedal, že ide s obilím. „Nestretol si tu v lese nejakú mladú ženu?“ pýtal sa kapitán. – „Po celej ceste som nevidel ani živej duše,“ povedal sedliak. Zbojníci mu prezerali voz, všetko mu poprehadzovali, pichali šabľami do vriec, ale nič nenašli, zúrili, hromžili, ale museli sa vrátiť s prázdnymi rukami.
Keď sedliak zastavil, rozviazal šúpu a povedal mlynárovej dcére, aby sa už nebála, že sú v mlyne. Ďakovala mu, že ju vyslobodil, bežala k otcovi a vyrozprávala mu, čo skúsila a ako s ňou bolo. Mlynár hneď poslal staršieho tovariša do mesta, prišli vojaci, vtrhli do zámku, všetkých zbojníkov pochytali, odviedli ich do žalára a súd im vymeral prísny trest.
KOSTOLNÍK A OBUVNÍK 
Jeden chudobný obuvník mal malého synčeka, nuž rozhodli sa so ženou, že si kúpia kozu, aby mali pre chlapca mlieko. „Dobre by to bolo,“ povedala obuvníkova žena, „ale kde vezmeme peniaze?“ – „Neboj sa,“ tešil ju muž, „pôjdem ku kmotríčkovi kostolníkovi, ten mi iste požičia!“ Kmotor mu požičal šesť zlatých a obuvník kozu kúpil.
O nejaký čas šiel do kostola a sadol si do zadnej lavice. Kostolník šiel popri ňom, nahol sa k obuvníkovi a pošepkal mu: „Kmotor môj, tých šesť zlatých!“ Obuvník sa vrátil z kostola domov a hovorí žene: „Počúvaj, kmotor chce tú dlžobu!“ – „Kde vezmeme peniaze?“ nariekala žena, „budeme musieť kozu predať, doma nemáme ani babky!“ Predali kozu a dostali za ňu šesť zlatých bez groša. Dali kmotrovi peniaze a prosili ho: „Kmotrík náš, ten groš vám vrátime, keď si niečo ušetríme!“

„Ale čo tam po groši,“ povedal kmotríček, ale bol veľmi lakomý a nezabudol, že mu ho obuvník dlhuje.
Raz bol obuvník zasa v kostole, kostolník k nemu prišiel a pripomenul mu ten groš, ale obuvník sa stratil z kostola a utiekol domov. Na druhý deň kostolník oral, a keď videl, že obuvník ide okolo, nechal stáť kravy na poli a šiel za kmotrom. Obuvník vbehol do umrlčej komory a schoval sa za trám.
Keď sa zotmelo, vošiel aj kostolník do komory, ľahol si do prázdnej truhly a myslel si: ‚Veď ťa ja prichytím, musíš ísť okolo mňa a neujdeš mi!ʻ Chvíľu ležal a naraz prišli do komory dvaja zlodeji: jeden mal veľké vrece peňazí, hodil ho na truhlu a hovorí druhému: „Dobre stráž, aby sa nám to vrece nestratilo, a keď bude väčšia tma, príď s peniazmi za mnou na rázcestie za dedinu!“

Keď zlodeji odišli, obuvník vyšiel a povedal kostolníkovi: „Kmotrík, vstávajte, podelíme sa!“ Rozviazali vrece, sypali peniaze do čiapok a delili sa: jedna obuvníkovi, druhá kostolníkovi. Keď sa podelili, kostolník hovorí: „Kmotrík, ešte ten groš, čo mi dlhujete.“

Vtom sa vrátil zlodej, čo strážil, a nakukol do dverí, obuvník mu strhol čiapku, hodil ju kmotríkovi a povedal: „Tu máte za ten groš!“ Zlodej sa schytil, utiekol za dedinu k druhému zlodejovi a celý ustrašený mu šepkal: „Braček môj, utekajme, tam ich je celá kopa! Po groši sa delili a ešte im nestačilo, vzali mi i čiapku!“ Zlodeji utiekli do lesa, obuvník s kostolníkom sa potichu vrátili domov, a pretože sa o peniaze do roka nikto neprihlásil, zostali im.
DOBRÁ RADA 
Bol jeden otec a mal dve dcéry, povydával ich, a keď bolo po svadbách, hovorí žene: „Starká, ešte nám zostal nejaký majetok, dajme ho my tým našim dievkam!“ Žena povedala: „Starký, nerozdávaj všetko, na to je dosť času až po našej smrti!“ Ale muž si stále húdol svoje: „Ale dajme im to!“ Prehovoril ženu a rozdelil dcéram celý majetok. Dcéry ďakovali, zo začiatku boli ako med, stále len tatko sem, tatko tam, ale trvalo to ani nie dva mesiace. Po ôsmich týždňoch z tej lásky veľmi odbudlo. Dcéry sa otcovi vyhýbali, sem-tam sa opýtali, ako sa mu vodí, ale už k nemu nechodievali.
Otcovi to vŕtalo v hlave a neprestajne premýšľal o tom, ako sa jeho vlastné deti zmenili. Raz šiel po poli a stretol starého kmotríčka. Ostali stáť a kmotor hovorí: „Bratku, čože ti je, si akýsi smutný!“ Milý otec krčil plecami a hovorí: „To je tak, zle som spravil, dcéry sa ku mne nehlásia!“

Kmotor sa zasmial a povedal: „Nerob si starosti, všetko sa to napraví! Tu máš peniaze, prichystaj dobrý obed, pozvi zaťov s dcérami a odkáž mi, aby som tiež prišiel!“ Rozlúčili sa, otec sa vrátil domov, povedal žene, čo mu kmotríček poradil, a prichystali obed. Keď sa všetci poschádzali, kmotor hovorí: „Kmotre, tuto som ti doniesol, vieš, tú tvoju truhličku! Už ju nepotrebujem, schovaj si ju!“

Otec vzal truhličku a šiel s ňou do komory, zavrel za sebou dvere a tam si ju schoval. Kmotrovia vedeli, čo je v truhlici, ale pred dcérami nepovedali ani slova. Tie boli obidve ako na ihlách a staršia ešte pri obede šepkala mužovi: „Vidíš, koľko tam tatkovi zostalo ešte peňazí, má ich plnú truhličku! Keby nám ju tak poručil! Musíme s ním teraz pekne zaobchádzať, nech vidí, že si ho vážime!“ Druhá dcéra videla, že sestra čosi šepká, nahla sa k svojmu mužovi a hovorí: „Tá truhlička by sa nám zišla a možno nám ju tatko dá, ale musíme mu ukázať, ako ho máme radi!“

Po obede sa všetci rozišli v dobrej vôli a od toho času sa starému otcovi vodilo dobre. Dcéry sa predbiehali v pozývaní otca, každá by si ho bola najradšej vzala k sebe, chodili na besiedky, nosili mu maslo, vajcia, kurčatá a starali sa len o to, aby tatko bol spokojný a veselý.
Starý otec žil ešte niekoľko rokov v pokoji, ale len čo umrel, dcéry i zaťovia leteli ako na koni k nebožtíkovi, hľadali poslednú vôľu a hlavne prekutali všetko, aby našli truhličku. Otec poslednú vôľu nenapísal, truhlička sa našla, richtár ju pred nimi otvoril a teraz len videli, že boli v nej iba samé črepy zo starých džbánov a pár kamienkov. „No, s tým sa ľahko podelíte!“ povedal richtár. Dcéry i zaťovia pozreli na seba, zahanbili sa, neprehovorili ani slova a odišli domov.
FIGLIAR SEDLIAK
Za starých čias nosievali vreckové hodinky len bohatí páni, grófi a kniežatá. Jeden knieža mal vzácne hodinky, vykladané drahými kameňmi. Vzal si ich v zime na lov a stratil ich v snehu. Dal vyhlásiť, kto tie hodinky nájde a odovzdá ich v kancelárii, že dostane veľkú odmenu.
Na druhý deň šiel sedliak na trh, niesol vo vreci ovčiu vlnu na predaj, a keď sa vracal domov, počul, ako na ceste v lese čosi v snehu hrčí. Nevedel, čo je to, nuž rozmýšľal, či to má zašliapať do snehu alebo chytiť do vreca. Myslel si, že je to dajaké zviera, nuž povedal si: aby ma to nepohrýzlo, lepšie bude, keď roztiahnem vrece a šup s tým dnu!
Natiahol si na ruky palčiaky, roztiahol vrece a to zviera aj so snehom nahrnul do vreca, mocne uviazal, prehodil si vrece cez plece a šiel domov. Šiel okolo krčmy, nuž vošiel dnu, aby sa zohrial, a chválil sa, že chytil také čudné zviera, čo mu stále hrčí vo vreci. „Nože počúvajte, čo tam robí,“ povedal krčmárovi. Krčmár hneď vedel čo a ako a povedal sedliakovi: „Sváčko, vyberte to z vreca a pozrieme sa, čo je to.“ Sedliak rozviazal vrece, a aby ho to nepohrýzlo, vysypal všetko na zem.
Krčmár vzal hodinky do ruky, poobzeral si ich a povedal: „Sváčko, vy máte šťastie, to sú hodinky, čo pán knieža stratil!“ Sedliak si hneď spomenul, že knieža dal vyhlásiť, kto hodinky nájde, že dostane odmenu. Tešil sa, ale krčmár povedal: „Ja som vám povedal, čo ste našli, bezo mňa by ste nedostali nič, preto mi dáte prepísať polovicu toho, čo dostanete!“ Sedliak sa vykrúcal, a keď krčmár inakšie nepristal, dali to na písmo a sedliak sa pobral do zámku.
Vrátnik sa ho pýtal, čo chce, a keď mu sedliak všetko porozprával, povedal: „Pustím ťa k pánu kniežaťu, ak mi prepíšeš polovicu toho, čo dostaneš!“ Sedliak videl, že by sa ku kniežaťu možno ani nedostal a že by mu vari i hodinky vzali, nuž dal vrátnikovi na písme, že mu dá polovicu toho, čo dostane. Keď prišiel ku kniežaťu, pozdravil sa a povedal, že doniesol tie stratené hodinky. Knieža bol rád, že sa našli, a hneď sa opýtal sedliaka, akú by chcel odmenu. Sedliak povedal, že nechce nič, a keď mu knieža dohováral, povedal: „Dajte mi pán knieža, vyťať päťdesiat palíc, ale by som si prosil na to dlhopis, lebo polovicu musím dať krčmárovi a z mojej polovice polovicu dostane vrátnik.“

Knieža sa zasmial a povedal: „Komu niet rady, tomu niet pomoci,“ a milý sedliak dostal svoj diel. Keď ho vyplatili, šiel domov a vrátnik so svojím dlhopisom bežal rovno do kancelárie. Tam už vedeli od kniežaťa, o čo ide, vrátnikovi dobre vyprášili nohavice, len sa mu tak z kečky parilo. Krčmár tiež čakal sedliaka, a keď počul, že dobre pochodil, obliekol si nedeľné šaty a pobral sa do zámku. Dostal rovných dvadsaťpäť, podľa dlhopisu, a ledva došiel domov.
O krátky čas šiel knieža cez dedinu, stretol sedliaka, čo našiel tie hodinky, a zasa mu ponúkal odmenu. Sedliak povedal, že má všetkého dosť, a keď mu knieža stále dohováral, vymienil si, aby mu dal svoje „staré sedlo“. – „A viac nič?“ smial sa knieža. „Nič,“ povedal sedliak, „len mi, pán knieža, dajte na to vaše „staré sedlo“ dlhopis!“ Knieža sa tomu smial a urobil všetko tak, ako sedliak chcel.
Sedliak sa nemohol už ani dočkať, ako sa to skončí. Vzal dlhopis, zapriahol kone a šiel do kniežacieho majera, ktorý sa volal „Staré sedlo“. Prišiel tam, začal rozkazovať a kričať, že „Staré sedlo“ patrí jemu, že má na to od pána kniežaťa dlhopis. Správca hneď poslal šafára do zámku, aby sa opýtal v kancelárii, čo sa to stalo so „Starým sedlom“, že prišiel jeden sedliak, rozkazuje si tam a hovorí, že majer je vraj jeho. Hlavný správca hneď utekal za kniežaťom, všetko mu rozpovedal a len teraz sa knieža začal škriabať za uchom, keď si spomenul, že dal sedliakovi celý majer. „Čo sa dá robiť,“ povedal nakoniec, „už som to podpísal a kniežací podpis platí.“

Chytrý sedliak dlho hospodáril na „Starom sedle“ a dobre sa mu vodilo s celou rodinou.
AKO SA ŽELIAR STAL ŠAFÁROM 
V jednej dedine žil chudobný želiar. Mal štyri deti, lopotil sa od rána do noci, ale zárobky boli zlé a ľudia hovorili, že v jeho chalúpke si psota s biedou podávajú ruky. Hladu skúsil dosť, ale bol veselý, samý žart, a ľudia ho mali radi.
Raz si ho zavolal panský správca zo zámockého majera a spýtal sa ho: „Nechceli by ste si zarobiť pár groší? Chcel by som poslať do mesta nejaký dar na narodeniny môjmu tesťovi, radnému pánovi, a potreboval by som rýchleho posla!“ – „Oj, urodzený pán, ja ta zabehnem, doma niet ani groša, a jesť sa chce!“

Panský správca mu dal košík, povedal mu, kde ho má odovzdať, a prikázal mu, aby sa nikde nezabával a šiel rovno do mesta. Bolo to ďaleko, milý želiar sa vybral zavčas rána, skoro ešte za tmy, doma nebolo ani kúska chleba, nuž šiel o hlade. Šiel už dobrých niekoľko hodín, a keď vyšiel z lesa, sadol si na pník, aby si trochu oddýchol. Naraz mu z košíka čosi tak zavoňalo, až sa mu sliny stekali. „Čo v tom koši asi je?“ povedal si, otvoril košík a videl, že tam ležia tri pečené husi.
Hladný bol, omar naňho šiel, nuž neodolal, vytiahol nôž a odrezal z husi jednu nohu. Raz-dva ju zjedol a naraz sa mu zdalo, že je ešte väčšmi hladný ako predtým. Premýšľal, čo robiť, a povedal si: „Ako by to vyzeralo, keby som doniesol dve husi celé a tretia by mala len jednu nohu!“ Zakrojil znova, odrezal druhé husie stehienko a tak sa pustil do jedenia, že o chvíľu krájal kus za kusom, až zjedol celú hus.
Videl, že je zle, ale čo sa dalo robiť, zavrel košík a ponáhľal sa do mesta. Prezvedel sa, kde radný pán býva, šiel ta, zazvonil, kuchárka prišla otvoriť, dal jej písemko, košík a čakal na chodbe. O chvíľku si ho dal radný pán zavolať a povedal mu: „Tuto mi pán zať píše, že mi posiela tri pečené husi.“ – „A v košíku boli dve!“ zastarela sa kuchárka. „Len dve,“ opakoval za ňou želiar. „Ale pán zať píše, že posiela tri,“ povedal radný. „Áno, urodzený pán, tri,“ opakoval želiar. „Ale sú tu len dve!“ zlostila sa kuchárka.
Pán sa usmial a povedal: „Počkajte, človiečku, vy tomu nerozumiete, ja vám to poviem po lopate! Tak povedzme, že by pán správca dal jednu hus mne, jednu tuto našej kuchárke a jednu vám…!“ – „Pán urodzený,“ skočil mu do reči želiar, „tak je to v poriadku, lebo tú svoju hus som už po ceste zjedol!“

Radný rozumel žartu, pohrozil sa želiarovi prstom a povedal: „Robíte sa sprostým, ale ste prešibaný ako líška! Priznajte sa poctivo, čo ste spravili s tou husou?“ Želiar rozprával, ako vyšiel zavčas rána o hlade a že sa nezdržal, keď mu hus tak zavoňala. Radný mu odpustil, dal mu list pre správcu, strieborný dvadsiatnik od cesty a kuchárka mu pridala pre deti pecník chleba a vrecúško hrachu, keď počula, ako biedne žijú.
Želiar bežal domov, akoby ho vystrelili, odovzdal list správcovi a tŕpol, čo bude. Panský správca mu vynadal, že sa opovážil zjesť tretiu hus, ale o niekoľko dní sa udobril, dal si želiara zavolať a povedal mu: „Počúvajte, vy mudrlant, ja som vám už odpustil, čo ste vyviedli, ale keď vy vystrájate takéto kúsky, mohli by ste niečo vyviesť môjmu bratancovi, revírnikovi. Stále sa mi vysmieva pre tú hus a hovorí, že jeho nik neprekabáti. Choďte k nemu, a ak sa vám niečo podarí, dostanete dobrú odmenu!“ – „Pán urodzený,“ smial sa želiar, „ja ta zabehnem a hlavu dám na to, že sa mi podarí niečo vyviesť!“

Asi o týždeň bol revírnik na love a strelil do zajaca. Zajac sa vyvalil, ale akoby sa zem bola pod ním prepadla, nie a nie ho nájsť, lebo želiar už striehol v húštine, priplazil sa k zajacovi, šup! s ním pod kabát a stratil sa v lese. Revírnik hromžil, ale zajaca nenašiel. Mrzelo ho to, vrátil sa domov a o chvíľu prišiel želiar: „Pán urodzený,“ hlásil, „nesiem zajaca, našiel som ho v húštine, tak sa mi vidí, že tam v tých miestach strieľali!“

„Vy ste veru poriadny človek,“ chválil ho revírnik, „keď mi ho nesiete, čo som sa ho nahľadal, a veď som hneď dobre videl, že som ho trafil. Tu máte šesták!“ – „Pán urodzený, to je málo,“ bránil sa želiar, „čo je to šesták za taký kus, veď ten má chrbát ako srnec!“ – „Tak viete čo, aby nebolo ani po vašom ani po mojom, urobíme to takto: pani toho zajaca upečie, vy tu prenocujete, a komu sa bude v noci snívať krajší sen, ten dostane celého zajaca!“

Želiar povedal, že súhlasí, a revírnikova žena dala piecť zajaca; želiar šiel narúbať triesok, potom sedel v kuchyni a robil smolenice. Keď pani zajaca upiekla, odniesla ho na pekáči do studenej komory a kľúčik položila v kuchyni pod hrnček. Želiar sa tváril, že si to nevšíma, ale očí z nej nespustil a dobre si zapamätal, kde položila kľúčik.
Postlali mu v kuchyni pri peci, a keď všetko spalo, vzal kľúčik, odomkol komoru, doniesol si pekáč do kuchyne a milého zajaca zjedol. Ráno sa zavčasu zobudil, ale robil sa, že spí. Revírnik prišiel do kuchyne a volal: „Vstávajte a rozprávajte, čo sa vám snívalo!“ – „Pán urodzený, to nemôžem,“ povedal želiar, „nebudem predsa ja rozprávať prvý, páni napred!“ – „Na tom nezáleží,“ povedal revírnik, „ale keď chcete čakať, tak počúvajte! Snívalo sa mi, že prišiel po mňa na koni svätý Martin a že ma zaviezol rovno do neba!“ – „Pán urodzený, to je náhoda,“ smial sa želiar, „mne sa tiež snívalo, že máte ísť do neba, a bol to taký živý sen, akoby som to videl pred sebou. Pomyslel som si, že pán urodzený v nebi zajaca jesť nebude, a tak som ho, prosím pekne, zjedol sám!“

Revírnika to najprv zamrzelo, že si dal tak prejsť cez rozum, ale potom sa zasmial, dal želiarovi zlatku, pridal mu pre deti trochu múky a krúp a dovolil mu, aby si prišiel nazbierať suchého raždia. Želiar peľal domov, a keď to porozprával správcovi, správca mu dal odmenu a sľúbil mu, že mu nájde trvalú prácu na majeri.
Raz si zasa želiara zavolal a povedal mu: „Počúvajte, vy ste šibal prešibaný, pánu hlavnému správcovi sa to páčilo, ako ste to premysleli s tým zajacom, a odkazuje vám, že ak sa vám podarí aj jemu niečo vyparatiť, že vás urobí na majeri šafárom!“ – „Pán urodzený, o to sa netrápte, veď ja pánu hlavnému správcovi vytriem fúzy,“ smial sa želiar.
Na druhý deň šiel do zámku, motal sa tam pri stajni a dával pozor, čo sa robí u hlavného správcu. Videl, že pani odišla kdesi na návštevu, o chvíľu vybehla kuchárka do pivnice, ale zastavila sa pri gazdinej a tam sa zarozprávala. Milý želiar vošiel po schodoch do kuchyne, zbadal, že sa na platni varí celá šunka v kapuste, schmatol ju, strčil do vreca a chcel sa vytratiť von.
V náhlivosti si pomýlil dvere a miesto na schody vbehol z pitvora do izby, v ktorej hlavný správca sedel pri stole a čosi písal. Pozrel sa na želiara a hneď na neho zhurta: „Čo sú to za spôsoby, takto sem vtrhnúť, neviete zaklopať?“ – „Pán urodzený, ja utekám hlásiť, že som vyhnal sviňu z kapusty!“ – „No, ste dobrý človek, už som gazdinej toľko ráz prikazoval, aby dávala pozor, všetku kapustu prasatá požerú. Tu máte šesták a choďte!“ Želiar zaďakoval, utekal so šunkou domov a mali na niekoľko dní sviatočné jedlo.
O chvíľu pribehla kuchárka, pozerá na platňu a šunky niet. Bála sa, že dostane, ale pani sa ešte nevrátila, nevedela, čo má variť na obed, a tak musela zaklopať na dvere hlavného správcu a s plačom mu vraví: „Pán urodzený, ja som varila na obed šunku, a šunka je preč!“ Hlavný správca sa zachmúril, ale spomenul si na želiara a povedal: „Iste ju vzal ten želiar! Hovoril, že vyhnal sviňu z kapusty, a ja som mu dal šesták! No, je to naozaj prefíkanec prefíkaný.“

Dal si zavolať želiara a povedal mu: „Vidím, že nemáte prázdnu hlavu, takých ľudí potrebujem, budete šafárom na majeri, ale slúžte poctivo!“ Tak sa želiar striasol biedy.
UČENÝ KMOTOR

Jeden sedliak dal syna do škôl. Keď chlapec prišiel na prázdniny, otec sa ho vypytoval, ako mu ide učenie, a povedal: „Rád by som vedieť, čo si sa už naučil. Vieš čo, zájdeme ku kmotrovi, to je veľmi učený človek, môžeš si s ním pohovoriť!“

Popoludní šli ku kmotrovi, posedeli, zajedli si a otec prosil kmotrička, aby chlapca trochu preskúšal. Kmotor sa ho pýtal: „Ako sa volá to zviera, čo chytá myši?“ – „To zviera sa volá mačka,“ povedal chlapec. Kmotor zvolal: „Ukrutánska chyba! To zviera sa volá bystrosť.“ Otec krútil hlavou a kmotor sa pýtal: „Ako sa volá to, pri čom varíme?“ Chlapec povedal: „To sa volá oheň!“ A kmotor zasa: „Ukrutánska chyba! Tá vec sa volá prudkosť.“ Otca to už začínalo hnevať, a kmotor skúšal ďalej: „Ako sa volá tá vec, do ktorej zvážame obilie?“ Chlapec sa čudoval, že sa ho kmotor pýta na také veci, a hovorí: „Tá vec sa volá stodola!“ Kmotor sa zasmial a povedal: „Ukrutánska chyba! Tá vec sa volá radosť!“ Otec už sedel ako na ihlách, ale kmotor si ďalej húdol svoje a pýtal sa: „Ako sa volá tá vec, čo nosí lode?“ Chlapec povedal: „To je voda.“ – „Ukrutánska chyba!“ kričal kmotor a buchol päsťou do stola, „tá vec sa volá hojnosť!“ 
Tu sa otec už nezdržal, vzal palicu a mlátil chlapca, ako len vládal. Chlapec plakal, ale otec ho hnal až domov a po ceste mu ešte zopár priložil. Keď sa chlapcovi prázdniny končili, šiel s otcom navštíviť kmotra, aby sa s ním rozlúčil. Vošli do dvora a tu videli, ako slúžka vyberá z pece popol a pod nohami sa jej stále motala mačka. Slúžka sa nahnevala, mala v ruke lopatku plnú popola, vysypala ho na mačku, ale v popole bolo niekoľko žeravých uhlíkov, tie zostali mačke na chrbáte a srsť jej začala tlieť. Mačka v tej bolesti utiekla do stodoly, vbehla do slamy a od tých uhlíkov sa slama chytila.
Otec bežal do svetlice, chlapec za ním a volal: „Krstný, bystrosť s prudkosťou skočila do radosti, rýchle poďte s hojnosťou!“ Kmotor vyvalil oči a povedal: „Synku, ja ti nerozumiem, čo sa stalo?“ A chlapec znova: „Bystrosť s prudkosťou skočila do radosti, rýchle poďte s hojnosťou!“ – „Ale veď ti hovorím,“ kričal kmotor, „že ti nerozumiem, povedz, čo sa stalo?“ Chlapec povedal: „Mačka mala na chrbte uhlíky, skočila do stodoly, rýchlo vodu a haste!“

Kmotor i chlapec s otcom vybehli von, ale stodola bola už v plameňoch. Kmotor nariekal, trhal si vlasy a volal: „Čo mi to len vošlo do tej kotrby, prečo som ťa učil hovoriť, ako nik nehovorí! To prišiel trest na mňa!“ – „Veru tak,“ povedal otec a odvtedy už nikdy nešiel s chlapcom ku kmotrovi na skúšku.

CHYTRÝ HORÁR
Na jednom panstve slúžil horár. Bol chudobný, zle sa mu vodilo, ale ľudia o ňom hovorili, že je bystrý, a že vie viac, ako len chlieb jesť. Keď sa mu narodil synček, prosil bohatého mlynára, aby šiel dieťaťu za krstného. Mlynár mal peňazí ako čert železa, ale bol veľmi skúpy a za groš by si bol dal dieru do kolena vyvŕtať. Melcov klamal, ale chodievali k nemu, lebo to bol široko-ďaleko jediný mlyn a cesta bola dosť dobrá. Mlynár vedel, že ho ľudia potrebujú, a preto ich zdieral bez noža. Na čeľaď bol zlý, ukracoval ich, kde mohol, nedával im, čo mali dostať, o každú maličkosť sa škriepil, takže ho ľudia preklínali a nik ho nemal rád. Mlynára to nepotešilo, že ho horár volal za kmotra, ale neodriekol, lebo počul, že horár všeličo vie, a bál sa, aby mu nejako nepočaril. Šiel chlapcovi za kmotra, dal mu do vienka toliar, ale viac sa o neho nestaral a surovo sa osopil na horára, keď sa mu raz zmienil, že by chlapec potreboval na zimu šaty a topánky.
Horár nepovedal nič, ale pamätal si to a umienil si, že pána kmotra vytrestá. Raz v jeseni šiel ráno na postriežku, zastrelil pekného zajaca a položil ho na stráni do krovia. Keď sa vracal, videl pri lese veľký kŕdeľ vrán, nuž zastrelil jednu a nechal ju v tráve pod starým dubom. Potom šiel na lúku, kde mlynárovi ľudia kosili otavu, chodil okolo a čakal. O chvíľku prišiel mlynár, chcel sa presvedčiť, ako ľudia pracujú, a zďaleka kričal, aby nepostávali.
Poobzeral sa dookola a videl za lúkou horára, ako mieri puškou do krovia hore v stráni. Vystrelil, mlynár šiel k nemu a jedovato sa smial: „To sa strieľa, keď panstvo platí prach a broky! No, pravda, z cudzieho krv netečie. Ale čo vám to prišlo na um strieľať na takú diaľku, veď vám tá vaša pukačka tak ďaleko ani nenesie?“

„Oj, nesie, kmotríček,“ uisťoval ho horár, „veď ja viem, že som trafil!“ Rozbehol sa do stráne a o chvíľu sa vracal so zajacom, čo tam už ležal: „No, to už je hej zajačisko,“ smial sa, „musím ho zaniesť pánu správcovi!“ Mlynár sa díval na zajaca a zrazu sa opýtal horára: „Prosím vás, čo to máte za pušku?“ – „Kmotríček,“ povedal horár, „to je vzácna puška, tá mi ostala po starom otcovi, kúpil ju od jedného potulného strelca, bol v núdzi, nuž ju predal, len aby vraj zostala v poľovníckych rukách!“

„Taký tulák toho navraví,“ smial sa mlynár, „to je len náhoda, že ste toho zajaca trafili!“ – „Nie je to náhoda,“ povedal horár. Nabil pušku, namieril na dub, čo stál za lúkou až pri lese, vystrelil a šiel za strelou. Mlynárovi to nedalo pokoja, šiel za ním a videl, že pod dubom leží vrana. Horár ju poťažkal a povedal: „Ako pampúch, ale stará, tá bude na polievku!“ Mlynár prosil horára, aby mu požičal svoju pušku, obzeral si ju zo všetkých strán a krútil hlavou. „Koľko dal za ňu váš starý otec?“ pýtal sa horára. „To už neviem, kmotríčko, ale ja by som ju nepredal ani za sto zlatých, lebo z nej trafím, na čo si zamierim, i keby to bolo ako ďaleko!“ – „Zbláznili ste sa?“ kričal mlynár, „stovku za takú starú pukačku?“ Ale v duchu si myslel, že tá puška je hodna viac a že by sa na nej dalo zarobiť zopár dukátov. Začal sa jednať, ale horár nechcel ani počuť. Mlynár sa s ním vrátil do mlyna a vyplatil mu sto zlatých.
Popoludní dobehol do horárne hájnik a hovoril, že sa pán otec zbláznil, že chodí za mlynom po aleji a strieľa do vrán na dvesto krokov. Len čo odišiel, horár vzal kladivko a povedal žene: „Daj si do úst štyri zlaté, a keď ťa týmto kladivkom klopnem po sluchách, vypľuješ jeden zlatý na stôl!“ Len čo to žena urobila, prihnal sa mlynár, vrútil sa do svetlice a už na prahu kričal: „Peniaze sem, tá puška nestojí za deravý groš!“ Hodil ju na lavicu a hromžil, že je to podvod.
Horár sa tváril, akoby kmotra nevidel, vzal kladivko, klepol ženu po sluchách a povedal: „Daj zlatý!“ Žena vypľula zlatý na stôl a horár si ho položil pred seba. Kmotor na to kukal ako vyjavený a vykríkol: „Človeče, čo to stvárate?“ – „Vari nevidíte, pán kmotor?“ smial sa horár. „Toto kladivko má divotvornú moc, každá žena vypľuje z úst zlatý peniaz, ak ju klopne po sluchách!“ – ‚To bude zasa nejaký podvod,ʻ pomyslel si mlynár. Horár mlčal, klepol ženu kladivkom a po stole sa kotúľal druhý zlatý.
Mlynár bol celý bez seba, díval sa na peniaze a naraz z neho vyhŕklo: „Predajte mi to kladivko!“ – „Ba ešteže čo,“ volal horár, klepol tretí raz a mal tretí zlatý na stole. „Dám vám sto zlatých,“ kričal mlynár, ale horár sa len smial, klepol štvrtý raz a už boli na stole štyri zlaté. „Dám vám dvesto zlatých, vyrátam vám ich v hotovosti,“ dobiedzal mlynár. Horár sa tváril, že premýšľa, a potom povedal: „Nerád dávam to kladivko z domu, ale kvôli vám to, pán kmotor, urobím!“
Šli spolu do mlyna, o tej stovke za pušku sa už ani nehovorilo, horár dostal dvesto zlatých za kladivko a vrátil sa domov. Mlynár zavolal ženu do komory, sadli si za stôl, vzal kladivko, klepol mlynárku po sluchách a rozkazoval: „Daj zlatý!“ – „Blaznieš?“ osopila sa na muža mlynárka, ale mlynár klepol mlynárku druhý i tretí raz. Mlynárka bola žena rázna, ľudia o nej hovorili, že má v malíčku viac rozumu ako mlynár v celej hlave, a chválili ju, že nie je lakomá. Postavila sa pred mlynára a tak ho vykrstila, že sedel ako zarezaný. Zlostil sa na horára a vyhrážal sa, že pôjde do zámku, že to všetko oznámi, aby prefíkaného kmotra zavreli do temnice.
„Nikde nepôjdeš,“ rozhodla mlynárka, „a nikomu sa o tom ani nezmieniš! Vieš, že ťa páni nemajú radi, rozhlásili by to, rozletí sa to po celom kraji, ľudia by sa nám smiali a pri škode budeš mať ešte aj hanbu. Druhý raz si daj pozor a nebuď taký lakomý, máme svojho dosť!“ Mlynár mlčal, ale horárovi sa od toho času vyhýbal a radšej ho obišiel, len aby sa s ním nestretol.
VANDROVNÝ TOVARIŠ A LAKOMÁ GAZDINÁ
Na istom gazdovstve gazdovala bohatá vdova, mala všetkého dostatok, ale bola veľmi lakomá a ľudia to o nej naširoko-ďaleko rozprávali. Hovorili, že by si za grajciar dala dieru do kolena nebožiecom vyvŕtať. Domáci žobráci to vedeli, ani jeden sa k nej neopovážil ísť, a ak prišiel žobrák z inej dediny, gazdiná sa na neho rozkričala a posielala ho preč, že ona nemá na rozdávanie, aby šiel každý svojou cestou.
Raz tak vyhnala starého, chromého starčeka a nadávala mu, že je leňoch, nech si vraj ide žobrať tam, kde za mladi pracoval. Starček sa až rozplakal, keď mu gazdiná tak nagrobianila; pobral sa ďalej a za dedinou pri kríži si sadol na medzu.
O chvíľu šiel okolo vandrovný tovariš, veselo si pospevoval, zastavil sa pri starčekovi a videl, že ho čosi trápi, nuž sa ho opýtal: „Čože sa vám stalo, sváčko, prečo tu tak smutno sedíte?“ Starček mu vyrozprával, ako ho gazdiná vyhnala, že sa až hanbil, ako sa na neho, na starého človeka, rozkričala, akoby bol nejaký leňoch a pobehaj.
Tovariš prikyvoval, usmial sa a povedal: „Sváčko, choďte do lesa až k tomu veľkému dubu, čo stojí na rázcestí, a tam počkajte! Ja tú lakomnicu vytrestám a o chvíľu sa vrátim. Tá gazdiná si veru zaslúži, aby jej niekto voľáku protiveň urobil!“ Pobral sa a šiel na to gazdovstvo.
Gazdinej práve odišiel paholok, bola sama so slúžkou, mali poskladať plný voz dreva a gazdiná ešte k tomu čakala na obed suseda mlynára. Bola by sa rada za neho vydala, a preto nachystala hus s kapustou. Tovariš prišiel, pekne sa pozdravil a hneď sa ponúkol, že to drevo pozhadzuje. Gazdiná bola rada a vošla do komory, lebo sa chcela vyfintiť, kým príde mlynár.
Keď tovariš videl, že slúžka šla dojiť, vbehol do kuchyne. Bolo tam plno vône z husi a kapusty, až sa sliny zbiehali. Tovariš otvoril rúru a tam si na pekáči pekne v teple ležala hus upečená do zlata. Schytil ju a šup! s ňou do kapsy. Potom vytiahol z kapsy starú, vyšmatlanú papuču, čo našiel v priekope za dedinou, hodil ju na pekáč, zavrel rúru a vybehol na dvor.
O hodnú chvíľku prišla gazdiná vyparádená ako na hody a hneď sa pustila do tovariša, že málo spravil. „Človeče,“ kričala na neho, „veď ste ani rukou nehli! Za celý ten čas ste zhodili tých pár polien? Dobre hovoria, že na leňochov je najlepšia odrezaná haluz! Practe sa odtiaľto, nechcem vás tu ani vidieť!“ – „Nuž, tak ja pôjdem, gazdiná, ale chcel som vám povedať, že ten šmatlan, čo bol pod pazuchan kapsan, je v Rúroviciach, a ten husňan, čo bol v Rúroviciach, je pod pazuchan kapsan!“ Sedliačka stála s otvorenými ústami, nevedela, čo to hovorí, a kým sa spamätala, tovariš bol už ďaleko.
Nechala drevo, bežala za slúžkou do stajne a vtom už rachotil mlynárov voz. Privítala suseda, zaviedla ho do svetlice, posadila ho za stôl, podala mu na privítanie chlieb s maslom a pohár vína a zabehla do kuchyne, že dá obed na misy. Otvorila rúru, a namiesto husi ležala na pekáči stará papuča, celá napitá sadlom. Len teraz jej svitlo v hlave, ako to ten parobok hovoril, že ten šmatlan, tá vyšmatlaná papuča, čo mal v kapse, je v Rúroviciach, v rúre, a husňan, hus, že má pod pazuchou v kapse. Div sa od zlosti nerozplakala, mlynárovi nemala čo dať na obed, nuž musela mu urobiť len praženicu na rajničke. Vyhovárala sa, ale mlynár si pomyslel, že gazdiná je naozaj taká lakomá, ako sa to o nej hovorí, že by sa mu azda ani najesť nedala, nuž zjedol vajíčka, posedel si, zaďakoval za obed a viac neprišiel. Tovariš dobehol k starčekovi, rozdelil hus na dvoje a mali obed ako na hodoch.
CHYTRÁ ŽENA 
Jeden chudobný domkár sa vracal z jarmoku a cestou si zašiel do krčmy. Sedeli s kmotrom a nadávali, že málo utŕžili za obilie. Keď domkár prišiel domov, rozprával žene o jarmoku a mudroval: „Keby si to len, starká, videla, ako si taký kupec žije! To sú časy! Nič nerobí, lacno kúpi, draho predá, dobre je a pije a peňazí má ako pliev! A chudák ako ja drie od rána do noci a má figu borovú!“

Domkárova žena bola múdra a dobrá a povedala: „To je tak, kto sa narodil chudobný, zriedka príde k bohatstvu. Kupec lacno kúpi, a pretože má peniaze, nemusí hneď predať, počká, kým príde drahota, a potom dobre zarobí!“ – „Veru je to tak,“ povedal domkár, „ale vieš, starká, ja si myslím, že by som to tiež dokázal. Máme tú kravičku, s tou začnem kupčiť!“ – „Len ty nič nezačínaj,“ napomínala ho žena, „kupectvu nerozumieš a ešte prídeš aj o to, čo máš!“

Domkár sa nedal odhovoriť, na druhý deň vzal kravu a šiel za obchodom. Po ceste stretol starenku, viedla kozu na pašu. Domkár si povedal, že koza zožerie menej ako krava, nuž volal na starenku: „Hej, starká! Nechcete si vymeniť tú kozu toť za moju kravu?“ Starenka bola rada, hneď si kravu odviedla a domkár šiel s kozou ďalej. O chvíľu stretol inú starenku, niesla v košíku kohúta na jarmok. Domkár na ňu zavolal: „Hej, starká, dajte mi toho kohúta, ja vám dám túto kozu!“ Starenka si najprv myslela, že si z nej robí posmech, ale keď stále dobiedzal, podala mu košík s kohútom, vzala kozu, zvrtla sa a ponáhľala sa domov, lebo sa bála, aby si to domkár nerozmyslel.
Domkár šiel s kohútom ďalej, a keď už prichádzal k mestu, videl pri ceste žobráka. Sedel na medzi, žul kôrky a čiapku mal pri sebe na tráve.
„Hej, starký!“ volal na neho domkár, „dám vám tohto kohúta a vy mi dajte, čo máte pod čiapkou!“ Žobrák len pozeral na domkára a neveril vlastným ušiam, ale potom vstal, vzal košík s kohútom, domkár podvihol čiapku a našiel tam niekoľko hrušiek hniličiek, ktoré žobrákovi dal záhradník miesto almužny. Domkár ich zjedol a vracal sa domov s prázdnymi rukami, ale po ceste sa zastavil v krčme, lebo krčmár bol jeho kmotor a rád mu počkal, ak domkár nemal pri sebe peniaze.
V krčme sedeli traja kupci a hneď sa domkára vypytovali, kde bol a či nemá niečo na predaj. Domkár im porozprával, ako sa vybral za obchodom a ako zamenil kravu za kozu, kozu za kohúta a kohúta za čiapku hniličiek. Kupci sa smiali a jeden z nich povedal: „Strýčko, to aby ste domov ani nechodili, čo vám povie žena, že ste to tak pekne vyparatili?“ – „Ale, moja žena je dobrá, tá nepovie ani slova,“ smial sa domkár. „Ale nehovorte,“ smial sa kupec, „tomu neverím! Stavím sa s vami o päť stovák, že vaša bude plakať a že vám poriadne vynadá. To by musela byť žena, akej niet na svete, aby sa nehnevala!“

Domkár sa stavil, zostal v krčme a kupec poslal po ženu. Domkárova žena bola chytrá a veselá, hneď zbadala, že sa na ňu chystá akýsi klepec, a dávala si pozor na slová. Len čo vošla, kupec spustil: „Tak tuto strýčko daroval kravu!“ – „Nuž dobre spravil,“ povedala žena, „nemáme krmiva, veď to úbohé zviera bolo stále hladné!“ – „Za kravu dostal kozu!“ povedal kupec. „To som rada, veď ľudia hovoria, že kozie mlieko je zdravé, a kozu skôr vychováme. Popasieme ju na tých medziach, a predsa niečo nadojíme!“ – „Ale strýčko si kozu nenechal,“ dobiedzal kupec, „vymenil ju za kohúta!“ – „Dobre spravil, hodiny nám nejdú, teraz budeme aspoň vedieť, kedy máme vstávať,“ smiala sa žena. „Kohúta mať nebudete,“ posmieval sa kupec, „váš starý ho dal za kôpku hniličiek!“ – „To spravil dobre, lebo keď si idem niekde niečo požičať, ľudia hovoria, že mi nepožičajú nič, teraz budeme mať ,ničʻ doma,“ povedala žena.
Kupci prehrali, domkár si vzal peniaze a šiel so svojou múdrou, veselou ženou domov. „Vidíš, starká,“ povedal, „predsa sa mi obchod vydaril, už je po biede!“ – „Raz sa ti vydaril,“ povedala žena, „ale už to viac neskúšaj! Kupectva nechaj a drž sa poľa!“ Kúpili si kravu, gazdovali a dobre sa im vodilo.
KRÁĽ A ŠAŠO

Jeden kráľ mal koňa, ktorý ho zachránil vo viacerých bojoch, ale práve tým sa dokaličil. Nemohol stáť na nohách, kríval a kráľ sa rozhodol, že ho nechá odpočívať. Dal prísny rozkaz, aby v stajni koňa dobre opatrovali, aby mu dávali najlepší ovos i seno, a povedal hlavnému koniarovi: „Kto mi príde povedať, že kôň skapal, kat mu odtne hlavu!“

Kôň sa pár rokov ešte držal, ale raz ochorel a o niekoľko dní bolo po ňom. Hlavný koniar bol zúfalý, lebo vedel, ako sa kráľ nahnevá, keď sa dozvie, čo sa stalo s koňom. Smutný sedel pred koniarňou, keď vtom šiel okolo kráľov šašo a pýtal sa ho, čo je taký utrápený. Hlavný koniar povedal: „Braček zlatý, akože nemám byť smutný? Vieš, ako má kráľ rád svojho koňa, a vieš azda aj to, čo kráľ povedal: Kto mu prvý donesie zvesť o tom, že kôň skapal, kat mu, odtne hlavu. Kôň leží v stajni mŕtvy, ja to musím kráľovi oznámiť, prídem o miesto a možno i o život!“

Šašo hlavného koniara tešil, aby si nezúfal, a sľúbil, že už niečo spraví, aby sa to dobre skončilo.

Pobral sa, šiel ku kráľovi a povedal: „Tvoja milosť, či vieš, čo je nové?“ – „Čo také?“ smial sa kráľ, „iste nejaké tvoje bláznovstvo!“ – „Nijaké bláznovstvo, nesiem vážnu novinu. Tvoj milý kôň, čo je na odpočinku v koniarni, nežerie, nedýcha a nehýbe sa!“ Kráľ sa nahneval a skríkol: „Teda skapal?“ Šašo chvíľu mlčal a potom povedal: „Milostivý kráľ, spomeň si, aký trest si určil tomu, kto ti prvý povie, že kôň skapal. Čo teraz? Potrestáš sám seba tým trestom?“

Kráľ sa zamyslel, potom sa zmieril s novinou o koňovi a šašovi dal dobrú odmenu.

DIVOTVORNÝ KLOBÚK

Istý mladý kupec veľmi často cestúval za obchodom, a kedykoľvek šiel poštovým vozom do susedného mesta, vždy si hneď zaplatil aj spiatočnú cestu. Dal si do klobúka namaľovať svoj obraz a vyšiť svoje meno; na spiatočnej ceste len ukázal klobúk a neplatil.

Raz sa v poštovom voze stretol s bohatým sedliakom, ktorý bol veľmi lakomý a krutý k chudobným. Kupec si dobre pamätal, že ho starý vydriduch minulý rok oklamal, a čakal na príležitosť, ako by ho potrestal. Keď ostatní cestujúci platili, mladý kupec len sňal klobúk a neplatil. Tak to spravil na každej stanici. Lakomec závistlivo pokukával na klobúk a nakoniec ho premohla zvedavosť i chamtivosť. „Povedzte mi,“ pýtal sa kupca, „ako je to, že vy všade prejdete bez platenia a cestujete zadarmo?“

Kupec sa usmial a povedal: „Či nevidíte, že všade len snímem svoj divotvorný klobúk a že ma na poštovom voze nechajú cestovať bez platenia?“ – „Prosím vás,“ povedal lakomec, „o chvíľu prídeme na stanicu, požičajte mi ten váš klobúk, aby som sa presvedčil, či má naozaj takú moc!“ – „Požičiam,“ povedal kupec, „ale keď máte teraz môj klobúk, pocestujete zadarmo a za mňa musíte zaplatiť!“

Keď prišli na stanicu, lakomec sňal klobúk, cestoval zadarmo a zaplatil za kupca. Až sa triasol od chamtivosti a začal kupca prehovárať, aby mu klobúk predal. Kupec pýtal dvesto dukátov, ale lakomec zjednal cenu na sto a hneď peniaze vyplatil. Kupec mu dal klobúk a na najbližšej stanici vystúpil.

Lakomec cestoval ďalej, ale na najbližšej stanici žiadali od neho, aby zaplatil. Ukazoval klobúk, ale poštársky kočiš sa smial a povedal: „Poznám ten klobúk, ale kupec, ktorému patrí, mal zaplatené len po túto stanicu, v ktorej vystúpil. Vy idete ďalej, preto musíte zaplatiť v hotovosti!“ – „Ale klobúk je teraz môj,“ kričal lakomec. „Ak je váš, tak je váš, ale platiť musíte,“ povedal poštársky kočiš. 
Sedliak videl, že sa dal chytiť do klepca, ale hneď na druhý deň šiel na súd a žaloval pánu sudcovi na kupca, že ho oklamal. Sudca ho vypočul a povedal mu: „Práve pred chvíľou tu bol ten kupec, odovzdal mi sto dukátov pre chudobných a rozprával, ako vám predal klobúk. Pred svedkami tu povedal, že ak ho zažalujete, že bude trvať na tom, aby ste pred súdom povedali, ako to bolo s tým obilím, čo ste mu vlani predali. Neviem, čo ste mali medzi sebou, ale radím vám, aby ste sa nesúdili pre ten klobúk, lebo by sa vám ľudia len smiali!“ Len čo lakomec počul o obilí, hneď obrátil reč a povedal, že sa súdiť nebude. Tak ho mladý kupec potrestal za lakomosť a chamtivosť.

TRI ŠUŠLAVÉ NEVESTY

Istá bohatá vdova mala tri dcéry, najstaršia z nich sa volala Dorotka, prostredná Betuška a najmladšia Katrenka. Matka bola na ne hrdá, všetko im povoľovala a tak si ich rozmaznala, že si dcéry robili, čo chceli. Boli také lenivé, že sa nenaučili ani poriadne hovoriť, i s rečou sa maznali a pošušlávali jedna viac ako druhá. Ľudia si to všimli, sem tam niekto matke aj podotkol, že by mala byť prísnejšia, ale matka na dcéry nedopustila, a kto ich nechválil, na toho vdova zanevrela.
Stará kmotrička dievčatá často napomínala a hovorila im: „Dievčence, aspoň hovoriť sa naučte, budete vidieť, že sa vám mládenci budú smiať a nevydáte sa!“ – „Ale kmotrička,“ bránila matka svojich maznáčikov „veď sa ony naučia, peňazí majú dosť, načo by sa trápili!“

Dcéry rástli, rokov im pribúdalo a už boli všetky súce na vydaj. Matka ich pekne obliekala, všade rozprávala, aké im chystá výbavy, aké bude mať každá veno, dievčence boli dosť pekné, nuž nie div, že sa hlásili pytači. Mládenci prišli, matka ich pohostila ako na hodoch, ale len čo dcéry prehovorili, každý mládenec sa zháčil a viac neprišiel.
Tak to trvalo niekoľko rokov, matke to bolo čudné, že sa ešte ani jedna dcéra nevydala, radila sa s kmotričkou a nakoniec predsa len uznala, že dcéram je na závade ich šušlavá, rozmaznaná reč. Napomínala dcéry, aby veľa nehovorili, ak príde niekto na návštevu, ale bolo neskoro, po celom kraji sa rozprávalo o tých šušlavých pannách, mládenci nestáli o bohaté veno a nik o dom ani nezavadil.
Raz prišiel ku kmotričke mladý kupec z ďalekého mestečka. Nevedel o ničom, zastavil sa len preto, že mal cestu okolo, a preto, že sa jeho matka s kmotričkou za mladi poznali. Kmotrička rozprávala kupcovi o troch nevestách, kupec mal rád peniaze, a keď počul, že dievčatá sú bohaté, prosil kmotričku, aby tam s ním zašla. Kmotrička hneď odkázala, že príde so ženíchom. Matka prísne nakázala dcéram, aby pred kupcom neprehovorili ani slova, a chystala veľkú hostinu. Dcéry jej pomáhali a od rána varili, piekli a vyprážali, len tak rozvoniavalo po celom dome.
Dcéry mali rady rezance, nuž mysleli si, že aj ženích si pochutí, narobili ich misu, pekne ich zavarili v mlieku, pripražili na masle a posypali čerstvým tvarohom. Keď bol obed hotový, všetky tri dcéry sa vyobliekali do sviatočných šiat, sedeli vo svetlici a matka ich napomínala, aby len neprehovorili.
Na poludnie prišla kmotrička so ženíchom, matka ich pekne privítala a hneď ich viedla do svetlice. Dcéry sa poklonili, ale neprehovorili ani slova. Matka ich ospravedlňovala, že sú hanblivé, že nikde nechodia a nie sú naučené na návštevy. Kupcovi sa dcéry páčili, ale hlavne sa mu páčilo, keď videl, že je to bohatý dom, a nič si z toho nerobil, že panny neprehovoria ani slova.
Matka sa rozprávala s kmotričkou, dcéry mlčali, ženích na ne občas pozrel a mlčal tiež. Zrazu skočila mačka na pec k mise, kde boli rezance, a pustila sa do nich. Katrenka to zbadala, bála sa, aby si to ženích nevšimol, a skríkla: „Mamiťka, maťka mjaťká jejante!“ (mačka mľaská rezance).
Vtom si spomenula, že nemá hovoriť, očervenela a bolo jej do plaču. Prostredná dcéra, Betuška, videla, že sa matka chmúri, nuž napomenula sestru: „Katjenka, ťuť!“ (Katrenka, čuš!) Matka sa na ňu prísne pozrela, Betuška sa zháčila a o chvíľku sa tíško vytratila zo svetlice. Najstaršia, Dorotka, bola rada, že tak obišla, myslela si, že kupec si ju vezme, lebo nepočul, že aj ona šušle, nuž neudržala sa a povedala matke: „Dobje ze šom nie neljekla, aspoň som sa nepodljekja!“ (Dobre že som nič neriekla, aspoň som sa nepodriekla.)
Kupec bol zrazu ako na ihlách, matka to všetko chcela zahovoriť, vypytovala sa ho, ako mu ide obchod, a o chvíľku všetci zasadali k obedu. Jedál bolo veľa, všetko bolo dobré a tie nešťastné rezance ani neprišli na stôl; matka nútila hosťa do jedenia, nalievala mu piva, vína, potom i kmotrička rozprávala, aké sú dcéry skromné a čo dostanú, ale nič nepomáhalo. Ženích sa najedol, napil, po obede posedel, zaďakoval za počastovanie, kázal zapriahnuť a odišiel s kmotričkou. Po ceste jej povedal, že radšej bude chodiť po svete so žobráckou kapsou, ako by si mal vziať také šušlavé nemehlo. Matka nariekala, hnevala sa, že dcéry nemlčali, ale ženích sa nevrátil a dcéry sa nevydali.
HLÚPY KUBO

Jedna vdova mala syna. V dedine ho volali hlúpy Kubo a smiali sa, že vraj je trochu prisprostý a že ho do všetkého treba tisnúť.
Matka bola už stará, práca v gazdovstve ju zmáhala, nuž povedala raz synovi: „Kubko môj, už ďalej nevydržím takto s tebou gazdovať. Máš svoje roky, si zdravý a mocný, musíš sa postarať o mladú gazdinú, aby ma nahradila. Máme chalúpku, niekoľko roličiek, kravu a kozu, s tým sa môžeš oženiť. Hociktoré dobré dievča si ťa rado vezme. Vyber si nejakú v našej dedine a ožeň sa!“ Kubo mlčal, ale bolo mu to čudné, že by v dome mala byť popri matke ešte mladá gazdiná, a šiel veľmi smutný spať.
O niekoľko dní pásol kravu a kozu a stále premýšľal o tom, čo mu matka povedala. Vtom šiel okolo jeden domkár z ich dediny a pýtal sa ho: „Čo ti je Kubo, sedíš tu, akoby ťa hrom omráčil?“

„Milý sváčko,“ povedal Kubo, „mama hovorila, že je už stará a slabá, a kázala mi, aby som si našiel mladú gazdinú. Vraj sa mám oženiť, ale ja neviem, ako na to, a ani neviem o žiadnej, čo by som si mohol vybrať!“

Domkár bol prešibaný, vedel, že Kubova matka má chalupu v poriadku, a hneď si povedal, že by sa jeho dcéra Anka mohla do tej Kubovej chalupy vydať. Sadol si ku Kubovi a potešoval ho: „Kubko, nebuď smutný, nesmieš si to tak brať k srdcu! Pozri, koľko mládencov sa do roka ožení, veď to nie je nič hrozné! Ty si chlapec dobrý, robiť vieš, nerozhadzuješ, nuž čo by si sa neoženil? Poviem ti rovno, naša Anka by si ťa hneď vzala. To by si mal gazdinku, len radosť! Je usilovná, pracovitá, i nejaký ten groš dostane, veď vieš, že máme len jednu, veselá je, no mal by si sa pri nej dobre! Ak chceš, príď k nám a porozprávajte sa spolu. Poviem to aj žene, ale už vopred viem, že ti brániť nebude! Nuž spánombohom, Kubko, rozmysli si to!“

Kubo sedel ako vyjavený a mlčal. O chvíľu hnal kravu s kozou z paše a doma povedal matke, že už teda vie o gazdinej. Matka Anku chválila a hneď na druhý deň povedala: „Kubko, zájdi za Ankou a porozprávaj sa s ňou!“ Kubo šiel, ale celý večer neprehovoril ani slova. Domkárovi sa už zívalo, konečne Kubo vstal a chcel ísť domov. Anka sa ho opýtala, čo im doniesol. Kubo nevedel, čo má povedať, ale chcel Anke ukázať, že je nie taký hlupák, ako o ňom hovoria, nuž povedal: „Ale mám starosti, na gazdovstve sa mi švíky párajú a neviem si rady.“ Anka vedela od otca, prečo Kubo prišiel, smiala sa, doniesla ihlu a povedala: „Tu máš, Kubko, ihlu a pozašívaj si to gazdovstvo, aby sa ti nepáralo!“

Kubo prišiel domov, schoval si ihlu do sena, šiel večerať a matka sa ho hneď pýtala, ako pochodil. „Dobre,“ smial sa Kubo, „Anka mi dala ihlu!“ – „Kdeže ju máš?“ pýtala sa matka. „Schoval som si ju do sena,“ povedal Kubo. „To si nemal, Kubko,“ napomínala ho matka, „Druhý raz si taký darček daj za čapicu!“ – „Nebojte sa, mamka,“ povedal Kubo, „veď ja nezabudnem!“

Na druhú nedeľu zasa prišiel za Ankou a všimol si, že v chalupe majú v klietke drozda. Páčil sa mu a Anka mu povedala: „Kubko, vezmi si nášho drozda, bude ti s ním veselo, počuješ, ako pekne hvízda!“ Kubko vzal drozda, ale keď vyšiel z chalupy, dal si ho za čiapku, lebo si spomenul, čo mu matka povedala o tej ihle.

Šiel domov, drozd sa mykal, až sa vyšmykol a uletel. Kubo sa zlostil, prišiel domov s prázdnou klietkou, a len čo vošiel do chalupy, volal: „Mamka, vy ste mi zle poradili! Anka mi dala drozda, dal som si ho za čiapku, ako ste hovorili, a vidíte, uletel mi!“ – „Kubo, veru som si to nemyslela, že si taký hlúpy,“ vadila sa matka. „Zapamätaj si, že také niečo máš dať do klietky!“ – „Veď teraz aj ja vidím, že som zle spravil,“ povedal Kubo, „ale nebojte sa, mamka, druhý raz už nezabudnem!“

Domkár i jeho žena boli radi, že Kubo k nim chodí, a raz v nedeľu, keď Kubo k nim zase prišiel na vohľady, zaviedli ho do stajne. „Pozri sa, Kubko, na naše teliatko,“ povedal domkár, „pekné je, však? Ako maľované!“ – „Pekné,“ chválil ho Kubo, „to by sa mamke páčilo!“ Domkár sa toho hneď chytil a povedal: „Vieš čo, Kubko? Keď sa ti naše teliatko páči, pojmi si ho domov a povedz mamke, že ju pozdravujeme a prajeme jej, aby vám teliatko chytro narástlo!“

Kubo si viedol teľa, ale po ceste mu zišlo na um, čo mu mamka minule hovorila. Prišiel domov a chcel dať teľa do klietky, čo mu zostala po drozdovi, ale pretože bola malá, doniesol si veľkú slepačiu podsadu. Teľa zabil, rozsekal, poukladal do podsady a zavolal mamku, aby sa šla pozrieť, čo dostal. Matka zalamovala rukami, div sa nerozplakala, a kričala na Kuba: „Kubo, ty drevo drevené, nevieš, čo treba robiť s teľaťom? Ak dostaneš ešte niečo také, priviaž to k žľabu a daj mu žrať!“ – „Ale veď sa nevaďte, mamka,“ povedal Kubo, „druhý raz budem už chytrejší!“ Celá dedina sa smiala, ale domkár sa na Kuba nahneval preto, čo urobil s teľaťom, a pohrozil sa mu: „Kubo, musíš si trochu nabrúsiť rozum, lebo ináč nebudeme rodina! Za takého hlupáka Anku nevydám, zapamätaj si to!“

Anka videla, že Kubo je celý skormútený, nuž chcela ho trochu potešiť, a pretože ho mala rada, doniesla mu veľký kus kože na nohavice. Kubo prišiel domov natešený, ale spomenul si, ako mu mamka radila s teľaťom, nuž chytil kožu, priviazal ju k žľabu a dal jej za rebrinu sena. Bol rád, že na to nezabudol, a hneď sa šiel mamke pochváliť. Matka nebola doma, koža zostala v stajni, vbehol ta pes a kožu roztrhal.
O chvíľu prišla matka a miesto peknej kože našla len zdrapy, nuž rozplakala sa a povedala: „Mám to ja s tebou trápenie, ty hlupák! Či nevieš, načo je taká koža? Ku koželuhovi si mal zájsť, aby ti kožu vyrobil! Teraz aby som ti sama kožu kúpila, ty nezdarník, a dala ti ušiť nohavice, aby sa Ankin otec ani nedozvedel, čo si vyviedol!“ – „Mamka, nehnevajte sa,“ prosil Kubo, „veď ja si to zapíšem do hlavy a uvidíte, že druhý raz už nič nevyvediem!“

Matka kúpila kožu, dala Kubovi ušiť pekné nohavice so zeleným hodvábom a poslala ho, aby sa šiel Anke ukázať. Domkár práve deň predtým vyberal med vo včelíne, doniesol z komory hrniec medu a povedal: „Kubko, tu máš trocha medu pre mamku, povedz, že to posielam na chlieb a že prajem dobrú chuť!“

Kubo vzal hrniec, šiel domov, ale po ceste si spomenul, čo mu matka hovorila o koželuhovi, nuž pobral sa k nemu a povedal: „Sváčko, tu vám nesiem na nohavice!“ Majster bol šibal a povedal: „Nuž ďakujem ti, Kubko, nie je to na nohavice, ale bude to na chlieb!“ Kubo sa vrátil domov, rozprával, čo dostal, a matka sa tak nahnevala, že ho aj za vlasy vykvákala a kričala: „Takého ťulpasa svet nevidel! Či nevieš, načo je med? Mal si mi odkrojiť krajec chleba a natrieť medom!“ – „Mamka, teraz to už viem,“ povedal Kubo, „a nabudúce to urobím!“

Raz pred žatvou bol Kubo u Anky a domkár povedal: „Kubko, kmotor mi doniesol súdok kolomaže, veľmi dobrej, nuž som ti nechal plný hrniec. Vezmi si ju, zíde sa ti!“

Po ceste domov Kubo premýšľal, čo mu to mamka povedala. Spomenul si, a hneď ako prišiel domov, odkrojil krajec chleba, natrel kolomažou, podal mamke a povedal: „To som dostal od Ankinho tatka!“ Už sa stmievalo a v chalupe nesvietili. Matka nevidela, čo jej Kubo podáva, nuž vzala krajec, zahryzla do neho a skríkla: „Či už nemáš ani za štipku rozumu, ty truľo? Čo to robíš, veď je to kolomaž! Ankin tatko ti to dal, aby si si teraz pred žatvou dobre namastil voz, a to aj urob, aby ti nevŕzgal a aby sa ti nezavarili kolesá!“ – „Ja som si to tiež myslel, že to bude na voz,“ povedal Kubo, „ale vy ste sa predtým tak hnevali pre ten med, nuž som sa bál, aby ste ma zasa nevyhrešili! Teraz viem, že je to ozaj na voz, a už sa mi to z hlavy nevyparí!“

O niekoľko dní bol Kubo raz večer u Anky. Jej matka mu doniesla hrudku čerstvého masla a povedala: „Kubko, práve pred chvíľkou som zmútila, maslo je ako mandle, vezmi mamke túto hrudku a povedz, že to posielam k tomu medu, čo má od nášho tatka!“ Kubo zaďakoval, šiel domov a rovno pod kôľňu. Vzal si triesočku a chcel maslom namazať kolesá na voze. Len čo začal, prišla za ním matka, a keď videla, čo robí, vytrhla mu maslo a povedala: „Čo mám s tebou robiť, ťuťmák? Zaslúžil by si si poriadny výprask, ale akože biť takého mládenčiska, čo sa už chce ženiť?“ Kubo mlčal, až o hodnú chvíľu sa mu to v hlave rozležalo a povedal: „Teraz viem, že som si to poplietol s tou kolomažou, ale, mamka, verte mi, už to nikdy nespravím!“

Matka tým sľubom neverila a povedala si, že už je najvyšší čas, aby sa Kubo oženil, že azda potom predsa trochu zmúdrie. Raz v nedeľu, keď Kubko šiel k Anke, vybrala sa aj matka s ním, všetko dohodla a o mesiac bola svadba.
Ráno pred svadbou Kubo od radosti ani neraňajkoval, ale keď šli z kostola, bol už veľmi hladný. Kým si sadli k stolu, zavolala ho Anka do kúta a povedala mu: „Kubko, dávaj si pozor, moc nejedz ani nepi, aby sa ti nesmiali! Keď ťa pod stolom kopnem nohou, prestaň jesť, a keby ťa naša mamka nútila, povedz, že už máš dosť!“ Doniesli polievku, hostia sa pustili do jedla a Kubkovi chutilo, až ho tak rozpaľovalo. Ešte ani polievku nedojedol, tu sa k nemu pritrel pod stolom ich pes Pozor a otrel sa mu o nohu. Kubko myslel, že ho to Anka kopla, bál sa, aby niečo nevykonal, nuž prestal jesť. Pozeral na Anku, akoby chcel povedať, že je strašne hladný, ale mlčal. Potom nosili misu za misou, mäsa, koláče, buchty, všetci jedli, až im opasky pukali, len Kubo sedel a nemohli ho prinútiť, aby si aj on bral.
Po obede sa šlo do krčmy a všetci boli veselí, len Kuba trápil hlad. Vytratil sa z krčmy a zaskočil k mamke, ktorá sa už vrátila, aby si všetko prichystala na druhý deň. Čudovala sa, že Kubo prišiel domov, a hneď sa pýtala, kde je Anka. „V krčme je,“ povedal Kubko, „ja som prišiel domov, lebo som veľmi hladný!“ – „Prečo si sa nenajedol na obed?“ pýtala sa ho mamka. „Všetci ťa nútili a ty si len sedel a mlčal si ako peň. V rúre je misa jaterníc a tuto na stole je chlieb, inšie nemám!“

Kubo sa pustil do jaterníc, odkrojil si tri krajce po celom chlebe a tak mu chutilo, až sa spotil. Po jedle ho veľmi smädilo, a pretože vedel, že im v súdku ostalo ešte piva, šiel si natočiť. Matka šla s ním do pivnice, nahla súdok a Kubo si točil, až všetko vytočil a stále nič nemal. Matka sa pozrela, zasmiala sa a povedala: „Nuž, Kubo, ty si naozaj truľo, neviem, na koho si sa len udal, v našom rode takého hlupáka nik nepamätá. Veď držíš v ruke cedilko, všetko pivo je na zemi a súdok je prázdny! Choď k studni a napi sa vody!“ Kubo sa napil a voda mu tiež chutila, lebo bol smädný. Potom šiel za Ankou do hostinca a až tam si dožičil piva do vôle.
Po svadbe Kubo gazdoval s Ankou a dobre sa im vodilo. Anka bola múdra, Kubo rád pracoval a ľudia hovorili, že pri žene po nejakom čase predsa len zmúdrel.
KÔŇ A VÔL
Raz prišli na jarmok dvaja sedliaci. Jeden bol Hanák a prišiel s koňom, druhý bol Valach a mal vola. Postavili obe zvieratá hlavami proti sebe a šli sa popozerať po trhovisku.
Hanák dal koňovi sena, Valach nemal nič, nuž nechal vola o hlade. Milý vôl jednostaj išiel jazykom do sena, koňa to nahnevalo, chňapol po ňom a odhryzol mu koniec jazyka. Vôl ručal, pribehli sedliaci a pustili sa do hádky. „To je tvoja vina,“ kričal Hanák, „mal si dať svojmu volovi žrať a nebolo by sa to stalo!“ Ale Valach sa neuspokojil a ťahal Hanáka pred súd.
Sudca ich vypočul a pýtal sa Hanáka: „Koľko rokov má tvoj kôň?“ – „Prosím pekne, dvanásť,“ povedal Hanák. „A koľko má tvoj vôl?“ pýtal sa sudca Valacha. „Prosím pekne, štyri!“ Sudca sa zamyslel a o chvíľu vyniesol rozsudok: „Kôň je nevinný, lebo je starší; mladší nemá nikdy na staršieho vyplazovať jazyk, vôl to urobil, a preto sa mu dobre stalo!“

A bolo po súde.
AKO V KOCÚRKOVE UTOPILI RAKA
Za starých čia nemali v Kocúrkove krajčíra. Dávali si šiť šaty v susednom meste a veľmi ich mrzelo, že sa toľko nachodia ku krajčírovi, najmä pred hodmi, a ešte sa im ľudia smiali, že žijú ako niekde na vyhnanisku.
Raz sa vybral strýčko Matej z Kocúrkova na návštevu ku kmotrovi a naraz za mestom videl v močiari pri potoku čudné zviera s nožničkami. Bol to rak, ale Matej to nevedel, a tak si pomyslel, že to bude krajčír. Vzal ho do vrecúška, vrátil sa domov a utekal k richtárovi, aby zvolal mestskú radu, že nesie dôležitú novinu. Páni boženíci sa zišli a Matej rozprával, že našiel krajčíra, že im bude strihať látky a šiť šaty. Pán richtár povedal, že by sa tomu krajčírovi mohlo niečo sľúbiť, povedzme trochu dreva, aby bol u nich spokojný, a celá mestská rada si pochvaľovala, že je to múdry nápad.
Hneď sa to rozchýrilo po celom meste a všetci sa tešili, že už majú krajčíra. Bolo práve pred hodmi, matky už nakúpili dcéram plátna a kanafasu, pani richtárka mala pripravený hodváb a čakali už len na krajčíra.
V hostinci rozložili po veľkom stole všetky látky, Matej doniesol raka, posadil ho doprostriedku a potom povedal, že bude najlepšie, keď všetci odídu a nechajú majstra, aby si robil podľa svojho. O hodnú chvíľu sa ta pani richtárka šla pozrieť, myslela si, že krajčír už bude mať niečo postrihané. Popozerala po stole a o chvíľu vybehla s plačom, zalamovala rukami a volala ostatné susedky, aby sa šli pozrieť. Z látok ostali len zdrapy. Matky hromžili, akú majú škodu, dcéry nariekali, že nebudú mať na hody nové šaty a že nebudú môcť ísť ani na zábavu; richtár zvolal mestskú radu, radní páni sa hnevali na ničomníka krajčíra a lámali si hlavu, čo si majú s ním počať.
Matej prišiel medzi nich a povedal pánom, že vie, čo treba robiť: „Páni, myslím, že urobíme najlepšie, keď tomu fušerovi pohrozíme, že ho utopíme zato, že nás tak ošudil! Uvidíte, že skrotne a možno sa dá ešte niečo napraviť!“ Pán richtár i páni boženíci s Matejom súhlasili, hlásnik doniesol putňu s vodou a Matej do nej raka hodil.
Všetci si mysleli, že krajčír bude chcieť z vody vyjsť, ale rakovi bolo vo vode dobre, veselo sa tam trepal a strihal nožničkami jedna radosť. Všetci sa dívali, čo na to povie Matej, lebo vedeli o ňom, že je náramne múdry. Matej hneď vedel poradiť. „Vidíte, je tu málo vody, na majstra Žehličku musí jej byť viac, aby bola hĺbka, ako sa patrí! Počkaj, prefíkanec prefíkaný, dáme ťa do hlbočiny a prídeš ty k rozumu!“
Dal raka do vrecúška, vyniesli ho z mesta k lesu, kde bolo hlboké jazero, rozviazal vrecúško a povedal: „Posledný raz ti hovorím, aby si si to rozmyslel!“ Ale milý rak nič, nuž nahneval sa Matej, vytriasol vrecúško a tu žblnk! už bol rak vo vode. V jazere sa vám len cítil ako doma, trepal sa, krútil na všetky strany a mešťania sa smiali. „Vidíš, darebák, už ti to začína nevoňať, ale ako si si postlal, tak budeš ležať, už ti je koniec!“ Zrazu sa rak potopil a zmizol v diere v brehu.

Náhodou šiel okolo akýsi vandrovný tovariš, videl, že pri jazere je plno ľudí, šiel ta pozrieť a pýtal sa: „Čo sa tu robí? Chytáte raky?“ – „Ba čerta rohatého, topíme krajčíra, fušera, za to, že nám skazil šaty!“

Tovariš sa hneď rozbehol, akoby ho vystrelili, vyrozprával, čo videl a počul, a tak sa dozvedeli o tom aj páni v zámku a bolo vyšetrovanie, koho to v Kocúrkove topili. Rozletela sa o tom zvesť na všetky strany a celý kraj sa smial, že v Kocúrkove chceli utopiť raka.
� Z mäsa povala = kravské vemeno; z dreva podlaha = hrotok. Matka dojila kravu.


� Šiel siať obilie do poľa.





